berbers.txt

ⵍⵓⵇⵜ ⵏ ⵜⵢⵢⵓⴳⴰ ⴰⴷ ⵓⴽⴰⵏ ⵉⴽⵛⵎ ⵎⴰⵕⵚ, ⴳⴳⵯⵣⵏ ⵉⵎⵔⴳⴳⵯⴰ ⵙ ⵜⵔⴳⵯⴰ ⴰⵔ ⵜⵜⴰⵔⵙⵏ. ⴳⵏ ⵉⴷ ⴱⴰⴱ ⵏ ⵛⵛⵉ ⵜⴰⵡⴰⵍⴰ ⵉ ⵜⵣⵍⴰⴼⵉⵏ. ⵎⴰⴷ ⴳⴰⵏⵜ ⵜⵣⵍⴰⴼⵉⵏ ⴰⵏⵏ? ⴷⴰ ⴰⵙⵏ ⵙⴽⴰⵔⵏ ⵜⴰⵍⵖⵛⴰ ⴷ ⵓⵖⵕⵓⵎ. ⴷⴰ ⵓⴽⴰⵏ ⵜⵜⴰⵔⵙⵏ ⵉⵅⵎⵎⴰⵙⵏ ⵖ ⵜⵔⴳⵯⴰ ⴰⵔ ⵜⴰⴷⴳⴳⵯⴰⵜ. ⵉⵎⵓⵏ ⴷ ⴽⵓⵍⵍⵓ ⵡⴰⵏⵏⴰ ⵏⵏ ⴳⵉⵙⵏ ⵉⴼⵇⴰⵏ, ⴰⵙⵉⵏ ⴰⵎⴰⴷⵉⵔ ⵏ ⵢⴰⵏ ⴳⵉⵜⵙⵏ. ⵏⵏⴰⵏ ⴰⵙ: " ⵀⴰⵢⴰⵖ ⵏⵛⵛⴰ ⴽ ⵖ ⴼⵍⴰⵏ, ⴰⵛⴽⵓ ⵓⵔ ⵏⵏ ⵢⵓⵛⴽⵉ ⵙ ⵜⵔⴳⵯⴰ; ⵣⴰⵢⴷ, ⴼⵔⵓ ⴰⵖ ⴷ ⴳⵉⵙ. " ⴰⵔ ⵙⴽⴰⵔⵏ ⵎⴽⴰⵏⵏ ⴰⴱⴰⴷⴰⵏ ⴰⴱⴰⴷⴰⵏ. ⴰⵔ ⵍⵓⵇⵜ ⵏⵏⴰ ⵜⴽⵎⵎⵍ ⵜⵔⴳⵯⴰ ⵖ ⵡⴰⵔⵔⴰⵙ, ⴽⵎⵎⵍⵏⵜ ⵜⵣⵍⴰⴼⵉⵏ ⴷⴰⵔ ⵉⴷ ⴱⴰⴱ ⵏ ⵢⵉⴷⴰ. ⴷⴷⵓⵏ ⴽⵓⵍⵍⵓ ⵉⵅⵎⵎⴰⵙⵏ ⵙ ⵡⵓⴳⴳⵓⴳ. ⵉⵖ ⵜⵍⵍⴰ ⴽⵔⴰ ⵏ ⵜⵚⵚⴼⵚⴰⴼⵜ ⵖ ⵜⴰⵎⴰ ⵏⵏⵙⵏ, ⴱⴱⵉⵏ ⴷ ⴳⵉⵙ ⵛⵛⵟⴱ; ⴰⵙⵉⵏ ⵜ ⵉⴷ, ⴳⵏ ⵜ ⵉⴷ ⴼ ⵉⵖⴰⵔⵉⵡⵏ ⵏⵏⵙⵏ, ⴰⵔ ⵜⵜⵉⵏⵉⵏ: " ⴰ ⴰⵣⵉⵣ, ⴰ ⵎⵓⵍⴰⵏⴰ, ⵉⵕⵃⵎⵏⴰ, ⵉⵕⵃⵎ ⵡⵉⴷ ⴰ ⵉⵜⵜⵉⵏⵉⵏ: ⴰ ⵕⴱⴱⵉ. " ⵎⵓⵏⵏ ⴷ ⵓⵖⴰⵔⴰⵙ ⵖ ⵡⵓⴳⴳⵓⴳ ⴰⵔ ⵜⴰⵎⴰⵣⵉⵔⵜ. ⴰⵔ ⴰⵙⵏ ⵜⵜⵏⵎⴰⴳⴳⴰⵔⵏ ⵉⵊⵉⵊⴰⵏ ⴷ ⵜⵎⵖⴰⵔⵉⵏ, ⴰⵔ ⴷⴰⵔⵙⵏ ⵜⵜⴰⵎⵥⵏ ⵉⵎⵉⴽⴽ ⵖ ⵡⴰⵣⵉⵣ ⴰⵏⵏ, ⴰⵔ ⵜⵜⴰⵙⵉⵏ ⵓⵍⴰ ⵏⵜⵜⵏⵉ ⴷⵉⴷⵙⵏ. ⵍⵍⴰⵏⵜ ⴳⵉⵙ ⵜⵎⵖⴰⵔⵉⵏ ⴷⴰ ⵜ ⵉⵜⵜⴳⴳⴰⵏ ⵖ ⵓⵅⵙⴰⵙ ⵏⵏⵙⵏⵜ. ⵏⵏⴰⵏⵜ ⴰⴽⴽⵯ ⵓⵔ ⴰⵔ ⵜⵏⵜ ⵉⵏⵇⵇⴰ ⵓⵅⵙⴰⵙ ⵏⵏⵙⵏⵜ. ⴰⵔ ⴰⵙⵏ ⵜⵜⵎⵏⴰⴳⴳⴰⵔⵏ ⴽⵓⵍⵍⵓ ⵎⴷⴷⵏ, ⴰⵔ ⴰⵙⵏ ⴰⴽⴽⴰⵏ ⵚⵚⴰⴷⴰⵇⴰⵜ, ⴰⵛⴽⵓ ⵏⵏⴰⵏ ⴰⴽ: " ⵉⵅⵎⵎⴰⵙⵏ ⴳⴰⵏ ⵉⴳⵯⵔⵔⴰⵎⵏ. " ⵜⴰⵎⵖⴰⵔⵜ ⵏⵏⴰ ⵓⵔ ⵉⵜⵜⴰⵔⵓⵏ, ⵜⴷⴷⵓ ⴷⴰⵔⵙⵏ, ⵔⴱⵓⵏ ⴰⵙ ⴰⵎⴰⴷⵉⵔ ⵖ ⵃⴰⴱⴱⴰ ⵏⵏⵙ, ⵜⵏⵏⴰ ⴰⵙⵏ: " ⵉⵎⴰⵍ, ⵉⵏⵛⴰ ⴰⵍⵍⴰⵀ, ⵉⵖ ⴰⵔ ⵜⵜⴰⵔⵓⵖ, ⵀⴰⵢⵉ ⵇⴰⵡⵍⵖ ⴰⵡⵏ ⵇⴰⴷⴷⴰ ⵡⴰ ⵇⴰⴷⴷⴰ ⵏ ⵉⵇⴰⵕⵉⴹⵏ ⵏⵖ ⵜⵓⵎⵥⵉⵏ ⵏⵖ ⵜⵉⵖⵔⵙⵉ. " ⵎⵓⵏⵏ ⴷ ⵜⵎⴰⵣⵉⵔⵜ, ⴰⵔ ⵜⵜⴰⵎⵥⵏ ⵚⵚⴰⴷⴰⵇⴰⵜ, ⴰⵔ ⴷ ⴼⴼⵓⵖⵏ ⵙ ⵢⴰⵏ ⵓⴳⵯⵔⵔⴰⵎ ⵉⵍⵍⴰ ⵖ ⵡⴰⵎⵎⴰⵙ ⵏ ⵉⴳⵔⴰⵏ. ⴷⴷⵓⵏ, ⴰⵔ ⴷ ⵏⵏ ⴳⵉⵙ ⵙⵔⵙⵏ ⵛⵛⵟⴱ ⴰⵏⵏ, ⵙⴼⴰⵜⵃⴰⵏ ⴳⵉⵙ, ⵏⵏⴰⵏ: " ⵍⵄⵇⴱⴰ ⵏ ⵉⵎⴰⵍ, ⵉⵏⵛⴰ ⴰⵍⵍⴰⵀ ". ⴷⴷⵓⵏ, ⴳⵏ ⴷ ⴰⵎⴰⵏ ⵖ ⵜⵔⴳⵯⴰ, ⴰⵔ ⵙⵙⵡⴰⵏ ⵖⴰⵢⴷⴰ ⴽⴽⵔⵣⵏ. ⵏⴰⵖⵏ ⴽⵓⵍⵍⵓ ⴷ ⵍⴰⵛⵖⴰⵍ ⵏⵏⵙⵏ, ⴰⵔ ⵓⵙⵙⴰⵏ ⵏ ⵉⴱⵔⵉⵔ. ⵏⵏⴰⵏ: " ⵀⴰⵏⵏ ⵍⵖⵔⵓⵎ ⵉⵍⵍⴰ ⵉ ⵉⴳⵔⴰⵏ! " ⴰⴷ ⵓⵔ ⵉⵙⵙⵏ ⵜⵜⴳⴳⵯⵉⵣⵏⵜ ⵜⵎⵖⴰⵔⵉⵏ, ⴰⵛⴽⵓ ⴷⴰ ⵜⵜⵄⵚⵚⵕⵏⵜ ⵉⵎⵏⴷⵉ, ⵓⵍⴰ ⵉⵊⵉⵊⴰⵏ, ⴰⵛⴽⵓ ⴷⴰ ⵜⵜⴱⴱⵉⵏ ⵜⵉⵥⵍⵎⵉⵏ ⴷ ⵜⵛⴽⴰⵕⵉⵏ ⵏ ⵉⴱⴰⵡⵏ. ⴰⵔ ⵜⴰⵙⵙⴰⵄⵜ ⵏⵏⴰ ⵉⵥⵍⵉ ⴽⵓⵍⵍⵓ ⵉⵎⵏⴷⵉ, ⴱⵔⵔⵃⵏ, ⵏⵏⴰⵏ: " ⵀⴰⵏⵏ ⵍⵖⵔⵓⵎ ⵉⴽⴽⵙ! " ⴰⵙⵙ ⴰⵏⵏ, ⴷⴰ ⴽⵓⵍⵍⵓ ⵜⵜⴷⴷⵓⵏ ⵙ ⵜⵎⵉⵣⴰⵔ, ⴽⴽⵙⵏ ⴷ ⵍⵃⵛⵉⵛ, ⴰⵡⵉⵏ ⵜ ⵙ ⵜⴳⵎⵎⵉ ⵏ ⵍⵎⵅⵣⵏ, ⵏⵏⴰⵏ: " ⵀⴰ ⵍⵖⵔⵓⵎ ⵉⴽⴽⵙ! " ⵉⵖ ⵓⵔ ⵙⴽⵉⵔⵏ ⵎⴽⴰⴷ ⵏⴻⵏⵏⴰ, ⵉⵖ ⵙⵓⵍ ⵍⵖⵔⵓⵎ, ⴰⵔ ⵉⵜⵜⴷⴷⵓ ⵢⴰⵏ ⵓⵎⵛⵏⵓⵛⵛⴳ ⵙ ⵉⵎⵉ ⵏ ⵜⵎⴰⵣⵉⵔⵜ, ⵉⴳⴳⴰⵡⵔ ⴳⵉⵙ. ⴰⵔ ⵉⵙⵏⵓⵛⵛⵓⴳ ⵜⵉⵔⵢⴰⵍⵉⵏ ⵏ ⵜⵎⵖⴰⵔⵉⵏ. ⵜⴰⵏⵏⴰ ⵖ ⵏⵏ ⵢⵓⴼⴰ ⴽⵔⴰ ⵏ ⵉⵏⵥⵉⴹ ⵏ ⵜⵎⵥⵉⵏ ⵏⵖ ⵡⵉⵏ ⵉⴱⴰⵡⵏ, ⵏⵖ ⵡⵉⵏ ⵉⵔⴷⵏ, ⵉⵏⵏⴰ ⴰⵙ: " ⵀⴰⵏⵏ ⴷⴰⵔⵎ ⵍⵖⵔⵓⵎ! " ⵜⴰⵙⵙⴰⵄⵜ ⵏⵏⴰ ⵉⵏⵡⴰ ⴽⵓⵍⵍⵓ ⵉⵎⵏⴷⵉ, ⴳⴳⵯⵣⵏ ⵎⴷⴷⵏ, ⴰⵔ ⵎⴳⴳⵔⵏ. ⵍⵍⴰⵏ ⵡⵉⴷⴰ ⵉⵜⵜⴰⵙⵉⵏ ⴽⵔⴰ ⵏ ⵜⵎⵥⵉⵏ ⵣⴳⵣⴰⵡⵏⵉⵏ, ⴰⵎⵙⵏ ⵜⵏⵜ, ⵏⵏⴰⵏ ⴰⴷ ⴳⵉⵙⵏⵜ ⵙⴽⵔⵏ ⴰⴳⴳⵯⵔⵏ ⵏ ⵍⴱⵏⴷⵇ. ⵜⴰⵙⵙⴰⵄⵜ ⵏⵏⴰ ⵜⴽⵎⵎⵍ ⵜⵎⴳⵔⴰ, ⴰⵔ ⴷⴰⵖ ⴽⴽⵔⵣⵏ ⵎⴷⴷⵏ ⵜⴰⵎⵏⵊⵓⵛⵜ, ⴰⵔ ⴽⴽⵔⵣⵏ ⵍⵎⴽⴽⵉ ⴷ ⵓⵎⵚⵔⵉ ⴷ ⵜⴼⵙⵓⵜ ⴷ ⵓⴱⵙⵓ, ⴷ ⵡⴰⵏⵏⵉ. ⵜⴰⵙⵙⴰⵄⵜ ⵏⵏⴰ ⵓⴽⴰⵏ ⵉⵣⴳⵣⴰⵡ ⵍⵎⴽⴽⵉ, ⴰⵔ ⴼⵍⵍⴰⵙ ⵜⵃⵚⴰⵕⵏ ⵎⴷⴷⵏ ⵍⴱⵀⴰⵢⵎ, ⴰⵛⴽⵓ ⴷⴰ ⵜⵏⵜ ⵉⵏⵇⵇⴰ. ⴰⵔ ⵜⴰⵙⵙⴰⵄⵜ ⵏⵏⴰ ⴷⴰⵖ ⵉⵙⵙⵓⴼⵖ, ⴰⵔ ⴷⴰⵖ ⴼⵍⵍⴰⵙ ⵜⵃⵚⴰⵕⵏ ⵜⴰⵥⵓⴽⴽⵉ, ⴰⵛⴽⵓ ⴷⴰ ⵜ ⵜⵛⵜⵜⴰ. ⵜⴰⵙⵙⴰⵄⵜ ⵏⵏⴰ ⵉⵏⵡⴰ ⴽⵓⵍⵍⵓ ⵍⵅⵔⵉⴼ, ⴷⴷⵓⵏ ⵉⵅⵎⵎⴰⵙⵏ, ⴰⵙⵉⵏ ⴷ ⴰⵢⵍⵍⵉ ⵓⵎⵥⵏ ⵖ ⵡⴰⵣⵉⵣ, ⴷⴷⵓⵏ, ⵙⴽⵔⵏ ⴳⵉⵙ ⵉⵙⴳⵯⴰⵔ. ⵎⴰⴷ ⴳⴰⵏ ⵉⵙⴳⵯⴰⵔ ⴰⵏⵏ? ⴷⴰ ⵥⵥⴰⴹⵏ ⵜⵓⵎⵥⵉⵏ. ⴰⵡⵉⵏ ⴰⴳⴳⵯⵔⵏ ⵙ ⵢⴰⵏ ⵓⴷⵖⴰⵔ ⴷⴰ ⴳⵉⵙ ⵙⵙⵎⵔⴰⵏ. ⴰⵡⵉⵏ ⵏⵏ ⵜⵉⵎⵖⴰⵔⵉⵏ, ⵙⵙⵎⵔⵏⵜ ⵙ ⵍⵎⵄⵕⵓⴼ. ⴰⵙⵉⵏ ⴷ ⵏⵜⵜⵏⵉ ⴽⵔⴰ ⵏ ⵓⴳⴳⵯⵔⵏ, ⴰⴹⵕⵏ ⵜ, ⴰⵔ ⴷ ⵉⴳ ⴰⵔⴽⵜⵓ, ⴰⵔ ⴳⵉⵙ ⵙⴽⴰⵔⵏ ⵉⴳⵯⵊⴹⴰⴹⵏ ⴷ ⵉⵖⴰⵔⴷⵎⵉⵡⵏ, ⴷ ⵉⵖⵔⴷⴰⵢⵏ, ⴷ ⵡⵓⵍⵍⵉ, ⴷ ⵎⴰⴷ ⴽⵓⵍⵍⵓ ⵉⵔⵡⴰⵙⵏ ⴰⵢⴰⴷ ⵏⴻⵏⵏⴰ. ⴰⵡⵉⵏ ⵜ ⵙ ⴷⴷⴰⵡ ⵏ ⵢⴰⵏ ⵓⴳⵯⵍⴼ. ⵙⵔⵙⵏ ⵜ ⵉⵏⵏ ⴳⵉⵙ, ⴰⵛⴽⵓ ⴰⴳⵯⵍⴼ ⴰⵏⵏ ⴷⴰ ⴰⵙ ⵜⵜⵉⵏⵉⵏ " ⴰⴳⵯⵍⴼ ⵏ ⵉⵙⴳⵯⴰⵔ ". ⵃⵜⵜⴰ ⵜⵉⵎⵖⴰⵔⵉⵏ, ⵉⵖ ⵓⵔⵓⵏⵜ, ⴷⴰⴷ ⴳⵉⵙ ⵙⵔⴰⵙⵏⵜ ⵍⴱⵙⵉⵙ. ⵜⴰⵙⵙⴰⵄⵜ ⵏⵏⴰ ⴷ ⴳⵉⵙ ⵙⵔⵙⵏⵜ ⴰⵢⴰⵏⵏ, ⴰⵔ ⵜⵜⵉⵏⵉⵏⵜ: " ⴷⴰ ⵜ ⴳⵉⵙ ⵜⵜⴰⵙⵉⵏ ⵍⵊⵏⵓⵏ. " ⴰⵖⵓⵍⵏ ⵏⵏ ⵙ ⵢⵉⴷⴰ ⵖ ⵙⵙⵎⵔⴰⵏ. ⵛⵛⵏ ⴳⵉⵙ ⵍⵎⵄⵕⵓⴼ. ⴰⵔ ⵏⵏ ⴳⵉⵙ ⴽⵓⵍⵍⵓ ⵜⵎⵓⵏⵓⵏ ⵉⵊⵉⵊⴰⵏ ⵓⵍⴰ ⵜⵉⵊⵉⵊⴰⵜⵉⵏ ⵓⵍⴰ ⴷⵔⴰⵡⵛ. ⴰⵔ ⵛⵜⵜⴰⵏ ⵍⵎⵄⵕⵓⴼ. ⵜⴰⵙⵙⴰⵄⵜ ⵏⵏⴰ ⵛⵛⴰⵏ, ⵙⴼⴰⵜⵃⴰⵏ, ⵏⵏⴰⵏ: " ⵍⵄⵇⴱⴰ ⵏ ⵉⵎⴰⵍ ⵉⵏⵛⴰ ⴰⵍⵍⴰⵀ. " ⴰⵖⵓⵍⵏⵜ ⴷ ⵜⵊⵉⵊⴰⵜⵉⵏ ⵙ ⵜⵎⴰⵣⵉⵔⵜ. ⵙⴽⵔⵏⵜ ⴳⵉⵙ ⴰⴳⵡⴰⵍ, ⵃⵉⵢⵢⵍⵏⵜ ⵙ ⵉⵍⴱⴰⴹ ⵏⵏⵙⵏⵜ, ⴰⵔ ⵣⴷⴷⵉⵏⵜ. ⵖ ⵖⵉⵏⵏ ⴰⵔ ⵜⵄⵍⵍⴰⵎⵏ ⵉⵄⵣⵔⵉⵏ ⵏⵏⴰ ⵓⵔ ⵉⵜⴰⵀⵉⵍⵏ, ⴽⵔⴰ ⵏ ⵜⵃⵛⵎⵉⵜ ⵏⵏⴰ ⵉⵔⴰ. ⵙⵉⴷⵉ ⴱⵓⵏⵓ ⵍⵍⴰⵏ ⴷⴰⵔⵙ ⵍⴼⵓⵇⴰⵕⴰ ⵏⵏⵙ. ⴷⴰ ⵍⵙⵙⴰⵏ ⵛⵛⵉⵛⵉⵢⴰⵜ ⵏ ⵜⴰⴹⵓⵟⵟ ⵜⵉⵎⵍⵍⴰⵍⵉⵏ, ⵄⵜⴰⵏ ⴱⵣⵣⴰⴼ ⵖ ⵡⴰⵙⴽⵓⵔⵏ ⴷ ⵉⵎⵉⴽⴽ ⵉⴷⵔⵓⵙⵏ ⵖ ⵡⴰⵔⵣⴰⵣⴰⵜ. ⵏⵉⵜⵜⵏⵉⵏ ⵓⵔ ⴰⵔ ⵜⵜⵃⵎⵉⵍⵏ ⵎⴰⴷ ⴰⵙⵏ ⵉⵜⵜⴳⵔⵏ ⵖ ⵓⵅⵙⴰⵙ. ⵍⵍⴰⵏ ⴳⵉⵙⵏ ⵍⴱⵄⴹ ⵏ ⵛⵛⴰⵢⴰⵟⵉⵏ ⵖ ⵎⴷⴷⵏ, ⴷⴰ ⵓⴽⴰⵏ ⴰⵙ ⵜⵜⴰⵎⵎⵓⵏ ⵉ ⵢⴰⵏ ⵓⵙⵉⴷⵉ ⴱⵓⵏⵓ, ⴰⵔ ⴷ ⵉⴳⴳⴰⵡⵔ, ⴷⴷⵓⵏ, ⴳⴳⵔⵏ ⴰⵙ ⵖ ⵓⵅⵙⴰⵙ. ⵉⵏⴽⵔ, ⵉⵜⵜⵃⵉⵢⵢⴰⵔ, ⵉⵖⵍⵉ ⵙ ⴽⵔⴰ ⵏ ⵓⴼⵔⵓⵅ, ⴰⵔ ⴳⵉⵙ ⵉⵜⵜⴷⵓⵡⵡⴰⵕ, ⴰⵔ ⴷ ⵉⵜⵜⴽⴽⴰ ⴰⵚⵟⵟⴰ ⵙ ⵓⵚⵟⵟⴰ. ⴰⵔ ⵜⵜⵉⵏⵉⵏ ⵓⵔ ⴰⵔ ⵜⵏ ⴽⴽⴰⵜⵏ ⵉⵅⵍⴰⵍⵏ. ⵡⴰⵏⵏⴰ ⴳⵉⵜⵙⵏ ⵢⵓⵜ ⴽⵔⴰ ⵏ ⵓⵅⵍⴰⵍ, ⴰⵔ ⵜⵜⵉⵖⴰⵔ ⵜⴼⵔⵓⵅⵜ. ⵜⴰⵙⵙⴰⵄⵜ ⵏⵏⴰ ⵉⵊⵊⵉ ⵖ ⵜⴼⵔⵓⵅⵜ, ⵉⴳⴳⵯⵣ ⴷ, ⵣⵓⵏ ⴷ ⵉⵖ ⵜ ⵓⵔ ⵢⴰⵖ ⵢⴰⵜ. ⵉⵍⵍⴰ ⴳⵉⵙ ⵍⴱⵄⴹ ⵏ ⵜⴽⴽⴰⵍ, ⵉⵖ ⵉⵍⵍⴰ ⴽⵔⴰ ⴳⵉⵜⵙⵏ ⵖ ⵜⴼⵔⵓⵅⵜ, ⴰⵔ ⵜⵜⴰⵙⵉⵏ ⵍⴰⴷⴽⴰⵕ ⵏ ⵛⵛⵉⵅ ⵏⵏⵙⵏ, ⵉⵖ ⴰⵙⵏ ⵉⵙⵙⴼⵍⴷ ⴽⵔⴰ ⵏ ⵍⴼⴰⵇⵉⵔ ⵏⵏⵙⵏ, ⵉⵕⴰⵃ ⵜⵏ ⵉⵏⵏ, ⵉⵖⵍⵉ ⴷⴰⵔⵙⵏ ⵙ ⵜⴼⵔⵓⵅⵜ ⴰⵏⵏ, ⴰⵔ ⴳⵉⵙ ⵜⵜⴰⵙⵉⵏ ⵍⴰⴷⴽⴰⵕ. ⴰⵔ ⴷ ⵊⵊⵉⵏ, ⴳⴳⵯⵣⵏ ⴷ. ⵉⵃⵕⵎ ⴰⴷ ⴷ ⴹⵕⵏ. ⴰⵢⵜ ⵜⵎⵖⵔⴰ ⴰⵙⵙ ⵏⵏⴰ ⵉⵅⴰⵜⵔ ⵡⴰⵄⵣⵔⵉ, ⴰⵔ ⵉⵚⵖⴰⵔ ⵖ ⵍⵄⵇⵍ ⵏⵏⵙ ⵢⴰⵜ ⵜⵃⵛⵎⵉⵜ ⵏⵏⴰ ⵉⵔⴰ, ⵢⴰⵣⵏ ⵙ ⴰⵢⵜ ⴷⴰⵔⵙ, ⵉⵏⵏⴰ ⴰⵙⵏ: " ⴹⴰⵍⴱⴰⵜ ⵉⵢⵉ ⵏⵏ ⵜⴰⵃⵛⵎⵉⵜ, ⵉⵍⵍⵉⵙ ⵏ ⴼⵍⴰⵏ. " ⴰⴳⵓⴷ ⴰⵏⵏ, ⴷⴰ ⵜⵜⴰⵣⵏ ⴰⵢⵜ ⴷⴰⵔⵙ ⴽⵔⴰ ⵏ ⵎⴷⴷⵏ, ⵉⵙⵙⵏⵏ ⴰⴷ ⵉⵙⴰⵡⵍ. ⴷⴷⵓⵏ ⴷⴰⵔ ⴰⵢⵜ ⴷⴰⵔⵙ ⵏ ⵜⵃⵛⵎⵉⵜ, ⴳⴳⴰⵡⵔⵏ ⴷⵉⴷⵙⵏ. ⵏⵏⴰⵏ ⴰⵙⵏ: " ⵉⴷ ⵓⴼⵍⴰⵏ, ⴹⴰⵍⴱⵏ ⴰⵡⵏ ⵉⵍⵍⵉⵜⵓⵏ ⵉ ⵢⵉⵡⵉⵜⵙⵏ. " ⵉⵖ ⴰⵙⵏ ⵇⴱⵍⵏ ⴰⵢⵜ ⴷⴰⵔⵙ ⵏ ⵜⵃⵛⵎⵉⵜ, ⴷⴰ ⵜⵜⴰⵖⵓⵍⵏ ⴷⴰⵔ ⴰⵢⵜ ⴷⴰⵔⵙ ⵏ ⵓⵃⵛⵎⵉ, ⵏⵏⴰⵏ ⴰⵙⵏ: " ⵏⵏⴰⵏ ⴰⵡⵏ: ⵡⴰⵅⵅⴰ. " ⴰⴳⵓⴷ ⴰⵏⵏ, ⴷⴰ ⵜⵜⴷⴷⵓⵏ ⴰⵢⵜ ⴷⴰⵔⵙ ⵏ ⵓⵃⵛⵎⵉ, ⵙⵖⵏ ⵜⵉⵅⵍⴰⵍⵉⵏ ⴷ ⵜⴼⵉⵢⵢⴰ ⴷ ⵍⵃⵏⵏⴰ ⴷ ⵣⵣⵉⵜ. ⵄⵍⵎⵏ ⴰⵢⵜ ⴷⴰⵔⵙ ⵏ ⵜⵃⵛⵎⵉⵜ, ⵏⵏⴰⵏ ⴰⵙⵏ: " ⵀⴰⵢⴰⵖ, ⵏⵔⴰ ⴰⵡⵏ ⴷ ⵏⴰⵡⵉ, ⵏⴹⴰⵍⴱ ⵉⵍⵍⵉⵜⵓⵏ ⴰⵙⵙ ⵍⴼⵍⴰⵏⵉ. " ⴰⴳⵓⴷ ⴰⵏⵏ ⵙⴽⵔⵏ ⴼ ⵉⵅⴼⴰⵡⵏ ⵏⵏⵙⵏ, ⵏⴽⵔⵏ ⴰⵢⵜ ⴷⴰⵔⵙ ⵏ ⵓⵃⵛⵎⵉ, ⵎⵓⵏⵏ ⴷ ⴽⵔⴰ ⵖ ⴰⵢⵜ ⴷⴰⵔⵙⵏ, ⵡⵉⵍⵍⵉ ⵙⵙⵏⵉⵏ ⴰⴷ ⵙⴰⵡⵍⵏ, ⴷⴰ ⵜⵜⴳⴰⵡⴰⵔⵏ ⴰⵔ ⵖ ⵢⵉⴹ, ⴰⵙⵉⵏ ⴷ ⴰⵢⴰⵏⵏ, ⴰⵡⵉⵏ ⵜ ⴷⵉⴷⵙⵏ, ⵕⴰⵃⵏ ⵏⵏ ⴰⵢⵜ ⴷⴰⵔⵙ ⵏ ⵜⵃⵛⵎⵉⵜ. ⵃⵣⵣⵎⵏ ⴳⵉⵙⵏ, ⴼⵕⵃⵏ ⵉⵙⵙⵏ ⴱⵣⵣⴰⴼ. ⴰⴳⵓⴷ ⴰⵏⵏ, ⴰⵡⵉⵏ ⴷ ⵜⴰⵃⵛⵎⵉⵜ, ⴳⵏ ⴰⵙ ⵍⵃⵏⵏⴰ ⵉ ⵓⵅⵙⴰⵙ ⵏⵏⵙ, ⵕⵥⵏ ⴰⵙ ⵙ ⵜⵅⵍⵍⴰⵍⵉⵏ, ⴰⵔ ⵜⵜⵎⵛⴰⵡⴰⵕⵏ ⵎⴰⵏ ⴰⴳⵓⴷ ⴰⵙⵏ ⴷ ⵢⵓⵛⴽⴰ ⴰⴷ ⵛⵖⵍⵏ ⵜⴰⵎⵖⵔⴰ. ⴰⵙⵙ ⵏⵏⴰ ⵔⴰⵏ ⴰⴷ ⵛⵖⵍⵏ ⵜⴰⵎⵖⵔⴰ, ⴷⴰ ⵏⴽⴽⵔⵏ ⴰⵢⵜ ⴷⴰⵔⵙ ⵏ ⵓⵃⵛⵎⵉ, ⵙⵖⵏ ⴽⵓⵍⵍⵓ ⵎⴰⴷ ⵜⵏ ⵉⵅⴰⵚⵚⴰⵏ. ⵄⵍⵎⵏ ⵉ ⴰⵢⵜ ⵜⵎⴰⵣⵉⵔⵜ, ⵏⵏⴰⵏ ⴰⵙⵏ: " ⵀⴰⵢⴰⵖ, ⵏⵔⴰ ⴰⴷ ⵏⵖⵙ ⴰⵙⵙ ⵍⴼⵍⴰⵏ. " ⴰⵙⵙ ⵏⵏⴰ ⵔⴰⵏ ⴰⴷ ⵖⵙⵏ, ⴷⴰⴷ ⵙⵙⵓⴼⵖⵏ ⵜⵓⵎⵥⵉⵏ ⴷ ⵉⵔⴷⵏ ⵙ ⵡⴰⵎⵎⴰⵙ ⵏ ⵜⵎⴰⵣⵉⵔⵜ. ⵉⵖ ⵔⴰⵏ ⴰⴷ ⴼⴼⵉⵏ ⵉⵔⴷⵏ, ⴷⴰ ⵙⵔⴰⵙⵏ ⵢⴰⵏ ⵓⵥⵕⵓ ⵏ ⵜⵉⵙⵏⵜ, ⵖⵔⵏ ⴰⵙ ⵉ ⵓⵙⵍⵉ, ⵏⵏⴰⵏ ⴰⵙ: " ⵙⵔⵙ ⴰⴹⴰⵕ ⵏⵏⴽ ⴼ ⵜⵉⵙⵏⵜ. " ⵉⵙⵔⵙ ⵜ ⴼⵍⵍⴰⵙ, ⵍⵙⵏ ⴰⵙ ⵜⴰⵢⵎⵎⵓⵙⵜ, ⴼⴼⵉⵏ ⴰⵙ ⵉⵔⴷⵏ ⴼ ⵉⴹⴰⵕⵕⵏ ⵏⵏⵙ. ⴰⵡⵉⵏ ⵏⵏ ⴽⵔⴰ ⵏ ⵜⵚⵟⵟⴰ ⵏ ⵡⵓⵍ ⵏ ⵓⴼⵔⵓⵅ ⴷ ⴽⵔⴰ ⵏ ⵜⴽⵛⵛⵓⴹⵜ ⵏ ⵡⴰⴹⵉⵍ ⴷ ⵢⴰⵜ ⵜⵣⵣⵏⴱⵄⵜ ⴷ ⴽⵔⴰ ⵏ ⵉⴼⵓⵍⵉ ⴰⵣⴳⴳⵯⴰⵖ ⵏ ⴱⴰⴽⵉⵔ ⴷ ⵢⴰⵏ ⵓⵅⵍⴰⵍ. ⴰⵙⵙⵏ ⵉⵙⵙ ⴰⵢⴰⵏⵏ ⵏⴻⵏⵏⴰ. ⴰⵡⵉⵏ ⴷ ⵢⴰⵏ ⵉⵏⵉⴼⵉⴼ, ⵙⵎⵓⵏⵏ ⴳⵉⵙ ⴰⵢⴰⴷ ⵏⴻⵏⵏⴰ. ⴰⵡⵉⵏ ⴷ ⵢⴰⵜ ⵜⵍⵍⵓⵃⵜ ⵖ ⵍⵊⴰⵎⵄ ⵃⵜⵜⴰ ⵏⵜⵜⴰⵜ; ⵙⵏⵎⴰⵍⴰⵏ ⵜⵜ ⴷ ⵉⵏⵉⴼⵉⴼ ⴰⵏⵏ. ⵜⵉⵙⵏⵜ, ⵙⵔⵙⵏ ⵜⵜ ⵖ ⵓⴼⵍⵍⴰ ⵏ ⵉⵔⴷⵏ. ⴰⵔ ⵙⵀⴰⵕⵕⴰⵡⵏⵜ, ⴰⵔ ⴷ ⵜⴰⵛⴽⴰⵏⵜ ⵜⵎⵖⴰⵔⵉⵏ ⵖ ⵜⴳⵯⵎⵎⴰ, ⴰⵔ ⴷ ⵜⵜⴰⵡⵉⵏⵜ ⵜⵓⵎⵥⵉⵏ ⴷ ⵉⵔⴷⵏ ⴰⵔ ⵜⵏ ⴷ ⵜⴳⴳⴰⵏⵜ ⵖ ⵉⵙⴳⴳⵯⴰⵏ ⴷ ⵜⵇⴼⴰⴼ. ⵜⴰⵎⵖⴰⵔⵜ ⵏⵏⴰ ⵓⴽⴰⵏ ⴷ ⵉⵕⴰⵃⵏ ⴰⵙⴰⵔⴰⴳ, ⵜⴼⴼⵉ ⵜⵓⵎⵥⵉⵏ. ⴰⵔ ⵙⵖⵔⵓⵔⵓⵜⵏⵜ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⵜⴽⵎⵎⵍ ⵜⵎⴰⵣⵉⵔⵜ, ⵖⵍⵉⵏ ⴰⵢⵜ ⴷⴰⵔⵙ ⵏ ⵓⵙⵍⵉ ⵙ ⵢⴰⵜ ⵜⴳⵎⵎⵉ ⵉⵇⵔⵔⴱⵏ ⴰⵙⴰⵔⴰⴳ ⴰⵏⵏ, ⴰⵔ ⴷ ⴳⴳⴰⵔⵏ ⵉⵇⵇⴰⵢⵏ ⴷ ⵍⵍⵓⵣ ⴼ ⵜⵎⵖⴰⵔⵉⵏ; ⴰⵔ ⵜⵏ ⴳⵔⵔⵓⵏⵜ. ⵜⴰⵙⵙⴰⵄⵜ ⵏⵏⴰ ⵉⴽⵎⵎⵍ ⵀⵉⵕⵕⵓ, ⵉⵖ ⵓⵔ ⵙⵓⵍ ⵉⵍⵍⵉ ⵎⴰⴷ ⴷ ⵉⵜⵜⴰⵡⵉⵏ ⵢⴰⵜ ⵖ ⵜⵎⵖⴰⵔⵉⵏ, ⵏⴽⵔⵏ ⵡⴰⵄⵣⵔⵉⵏ, ⴰⵔ ⵛⴽⵛⴰⵎⵏ ⵜⵓⵎⵥⵉⵏ ⴷ ⵉⵔⴷⵏ ⵙ ⵜⴳⵎⵎⵉ ⵏ ⵓⵙⵍⵉ. ⵏⴽⵔⵏⵜ ⵜⵎⵖⴰⵔⵉⵏ, ⴽⵛⵎⵏⵜ ⵙ ⴷⴰⵔ ⴰⵢⵜ ⴷⴰⵔⵙ ⵏ ⵓⵙⵍⵉ, ⵛⵛⵏⵜ ⴳⵉⵙ, ⵙⵓⵏⵜ, ⵀⴹⵕⵏⵜ. ⵜⴰⵙⵙⴰⵄⵜ ⵏⵏⴰ ⵜⵕⴰⵃ ⵜⴷⴳⴳⵯⴰⵜ, ⵄⵍⵎⵏ ⴽⵓⵍⵍⵓ ⵉ ⵡⴰⵔⵊⴰⵍⵏ ⵏⵏⵙⵏ, ⴷ ⴰⵢⵜ ⴷⴰⵔⵙⵏ, ⴷ ⴰⵢⵏⵏⴰ ⵉⵔⴰⵏ. ⵏⵏⴰⵏ ⴰⵙⵏ: " ⴰⴷ ⴷⵉⴷⵏⵖ ⵜⵎⵓⵏⵎ, ⴰⴷ ⵏⴰⵡⵉ ⵜⴰⵎⵖⵔⴰ. " ⵖ ⵍⵓⵇⵜ ⴰⵏⵏ ⴷⴰ ⵏⴽⴽⵔⵏ ⵄⵎⵎⵕⵏ ⵢⴰⵜ ⵜⵖⵔⴰⵔⵜ ⵙ ⵜⵎⵥⵉⵏ, ⴷ ⵜⴰⵢⵢⴰⴹ ⵙ ⵉⵔⴷⵏ, ⴷ ⵣⵣⵉⵜ. ⴰⵙⵉⵏ ⵢⴰⵏ ⵉⵣⵉⵎⵎⵔ ⴷ ⵢⴰⵜ ⵜⵇⴼⵉⴼⵜ ⵏ ⵍⵃⵏⵏⴰ, ⴳⵏ ⴷ ⵖⴰⵢⴰⵏⵏ ⴽⵓⵍⵍⵓ ⴼ ⵢⴰⵜ ⵜⵙⵔⴷⵓⵏⵜ. ⵣⴰⵢⴷⵏ, ⵚⵓⴳⵏ, ⴰⵔ ⵜⵜⴰⵙⵉⵏ ⵍⵎⵙⴰⵇ. ⵍⵍⴰⵏ ⴳⵉⵙⵏ ⵡⵉⴷⴰ ⵉⵜⵜⵉⵏⵉⵏ: " ⴳⵯⵎⴰⴽ ⴰ ⵎⵉ ⴷ ⵉⵡⵉⵖ ⵜⴰⵙⵎⵖⵓⵔⵜ. " ⵜⴰⵙⵙⴰⵄⵜ ⵏⵏⴰ ⵔⴰⵏ ⴰⴷ ⴽⵛⵎ ⴰⵔ ⵜⵜⵉⵏⵉⵏ: " ⴰ ⵎⵙⴰ ⴽⵯⵏ, ⵉⵏⴱⴳⵉⵡⵏ ⵏ ⵕⴱⴱⵉ. " ⵜⴰⵙⵙⴰⵄⵜ ⵏⵏⴰ ⴽⵛⵎⵏ ⵎⵏⴰⴳⴳⴰⵔⵏ ⵜⵏ ⴰⵢⵜ ⴷⴰⵔⵙ ⵏ ⵜⵙⵍⵉⵜ, ⴼⵕⵃⵏ ⵉⵙⵙⵏ, ⴰⵎⵥⵏ ⴰⵢⴰⵏⵏ ⵏⵏ ⵉⵡⵉⵏ. ⴰⴳⵓⴷ ⴰⵏⵏ ⴷⴰ ⴽⵛⵛⵎⵏ ⵉⵔⴳⴰⵣⵏ ⵙ ⵢⴰⵏ ⵓⴷⵖⴰⵔ, ⴳⴳⴰⵡⵔⵏ ⴳⵉⵙ, ⴼⴽⵏ ⴰⵙⵏ ⴷ ⵉⵔⵓⴽⵓⵜⵏ ⵏ ⵡⴰⵜⴰⵢ, ⴰⵔ ⵙⵙⴰⵏ ⴰⵜⴰⵢ. ⵜⵉⵎⵖⴰⵔⵉⵏ ⴷⴰ ⵜⴱⵇⴰⵏⵜ ⵖ ⵉⵎⵉ ⵏ ⵜⴳⵎⵎⵉ. ⵙⵙⵓⴼⵖⵏ ⴰⵙⵏⵜ ⴷ ⵜⴰⵙⵍⵉⵜ, ⴰⵔ ⴷ ⴰⵙ ⵖⵎⵏⵜ ⵍⵃⵏⵏⴰ. ⵍⵙⵏⵜ ⴰⵙ ⵢⴰⵜ ⵜⴼⴰⵡⵡⵓⵜ ⵏ ⵜⴰⴹⵓⵟⵟ, ⵛⵛⴽⵛⵎⵏⵜ ⵜⵜ ⵙ ⵜⴳⵎⵎⵉ, ⴽⵛⵎⵏⵜ ⵓⵍⴰ ⵏⵉⵜⵜⵏⵜⵉ ⵜⵎⵖⴰⵔⵉⵏ, ⵛⵛⵏⵜ, ⵙⵓⵏⵜ ⴼⴼⵖⵏⵜ. ⴰⴳⵓⴷ ⴰⵏⵏ, ⴰⵔ ⵜⵜⵓⵊⴰⴷⵏ ⴰⵢⵜ ⵓⵙⵍⵉ, ⵎⴰⵏ ⵍⵓⵇⵜ ⵉⵔⴰ. ⵉⵖⵔ ⵓⵙⵍⵉ ⵉ ⴰⵢⵜ ⵜⵎⴰⵣⵉⵔⵜ ⴼⴰⴷ ⴰⴷ ⵉⵖⵎ. ⴰⵙⵙ ⵏⵏⴰ ⵉⵔⴰ ⴰⴷ ⵉⵖⵎ, ⴷⴰ ⵢⴰⵇⵇⵔⴰ ⵉ ⵉⵙⵍⴰⵏ. ⵙⵙⵓⴼⵖⵏ ⴰⵙⵏ ⴷ ⵓⵏⵊⵉⵎⵏ, ⴰⵔ ⵜⵏ ⵜⵜⴽⵯⵎⵏ. ⵉⵎⵓⵏ ⵏⵜⵜⴰⵏ ⴷ ⵍⵓⵣⵉⵔ ⵏⵏⵙ, ⴰⵔ ⵉⵜⵜⵄⵍⴰⵎ ⵉ ⵎⴷⴷⵏ, ⴰⵔ ⴰⵙⵏ ⵉⵜⵜⵉⵏⵉ: " ⵜⴰⴷⴳⴳⵯⴰⵜ ⵉⵏⵛⴰ ⴰⵍⵍⴰⵀ, ⴰⴷ ⵜⵃⴰⴹⵔⵎ ⴷⴰⵔ ⵍⵃⵏⵏⴰ. " ⵜⴰⴷⴳⴳⵯⴰⵜ, ⵎⵓⵏⵏ ⴷ ⵎⴷⴷⵏ. ⴼⴼⵖⵏ ⴷ ⴰⵢⵜ ⵓⵙⵍⵉ. ⴰⵙⵉⵏ ⴷ ⵢⴰⵏ ⵡⴰⵍⴽⴰⵙ, ⴳⵏ ⴷ ⴳⵉⵙ ⵍⵃⵏⵏⴰ ⴷ ⵢⴰⵜ ⵜⵚⵟⵟⴰ. ⴼⴼⵖⵏ ⴷ ⵙⵙⵓⴼⵖⵏ ⴷ ⴰⵙⵍⵉ ⵙ ⵓⵙⴰⵔⴰⴳ. ⴰⵔ ⴰⵙ ⵙⵀⴰⵕⵕⴰⵡⵏ ⵎⴷⴷⵏ. ⵖⵎⵏ ⴰⵙ ⵍⵃⵏⵏⴰ, ⵍⵙⵏ ⴰⵙ ⴰⴼⴰⵡⵡⵓ, ⴰⵙⵉⵏ ⴷ ⵢⴰⵜ ⵜⵔⵊⴹⴰⴹⵜ ⵏ ⵜⴰⴹⵓⵟⵟ, ⴳⵏ ⴰⵙ ⵜⵜ ⵉ ⵓⵅⵙⴰⵙ ⵏⵏⵙ ⵣⵓⵏ ⴷ ⵜⵉⴽⵔⵉⵣⵜ. ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⵉⵖⵎⴰ ⵍⵃⵏⵏⴰ, ⴰⵙⵉⵏ ⵍⵃⵏⵏⴰ, ⴼⴽⵉⵏ ⵜ ⴽⵓⵍⵍⵓ ⵉ ⵡⴰⵄⵣⵔⵉⵏ. ⵎⵓⵏⵏ ⴳⵉⵙ ⴰⴹⴰⴹ ⵏⵏⵙⵏ. ⴰⴷ ⵓⴽⴰⵏ ⵏⴽⵔⵏ ⵣⵉⴽⴽ, ⵎⵓⵏⵏ ⴷ ⵓⵙⵍⵉ, ⴷⴷⵓⵏ ⵙ ⵉⴳⵔⴰⵏ, ⴰⵡⵉⵏ ⵢⴰⵏ ⵉⵖⵉⵏ ⴰⴷ ⵉⵖⵍⵉ ⵙ ⵓⴼⵔⵓⵅ, ⴰⵔ ⵉⵜⵜⴱⴱⵉ ⵜⴰⵚⵟⵟⴰ. ⴰⵔ ⴰⵙⵏ ⵜⵜ ⵉⴷ ⵉⴳⴳⵔ, ⴰⵔ ⵜⵜ ⵜⵜⵍⵇⵇⴰⴼⵏ. ⵉⵖ ⵜⵣⵔⵉ ⵙ ⵡⴰⴽⴰⵍ, ⵓⵔ ⵜⵜ ⵍⵇⵇⵉⴼⵏ, ⴳⵔⵏ ⵉⵙⵙ. ⵉⴳⵔ ⴰⵙⵏ ⴷ ⵜⴰⵢⵢⴰⴹ, ⴰⵔ ⴷ ⵜⵜⵍⵇⵇⴰⴼⵏ, ⵙⵔⵎⵏ ⵜⵜ, ⴰⵔ ⴰⵙ ⴼⴼⴰⵍⵏ ⵉⵎⵉⴽⴽ ⵏ ⵉⴼⵔⴰⵡⵏ ⵖ ⵜⵛⴰⴽⴽⴰ. ⴰⵙⵉⵏ ⴷ ⵜⴰⵢⵎⵎⵓⵙⵜ ⵍⵍⵉ ⵏⴻⵏⵏⴰ, ⴷ ⵜⵣⵣⵏⴱⵄⵜ, ⴳⵏ ⵜⵜ ⵉ ⵜⵚⵟⵟⴰ ⴰⵏⵏ ⵖ ⵜⵛⴰⴽⴽⴰ. ⴰⵔ ⴰⵙ ⵜⵜⵉⵏⵉⵏ ⵉ ⵜⵚⵟⵟⴰ ⴰⵏⵏ ⵙ ⵉⵙⵎ ⵏⵏⵙ: ⴰⴽⵟⵟⵓⵎ ⵏ ⵓⵙⵍⵉ. ⵜⴰⵙⵙⴰⵄⵜ ⴰⵏⵏ ⴰⵖⵓⵍⵏ ⴷ. ⵡⴰⵏⵏⴰ ⵉⵔⴰⵏ ⴰⴷ ⵉⴳ ⵍⵓⵣⵉⵔ ⵏ ⵓⵙⵍⵉ, ⵏⵜⵜⴰⵏ ⴰⴷ ⴰⵙ ⵉⵜⵜⵃⵟⵟⴰⴼⵏ ⴰⴽⵟⵟⵓⵎ. ⵉⵎⵓⵏ ⴷⵉⴷⵙⵏ, ⴰⵔ ⵜⵄⵍⴰⵎⵏ ⵉ ⵎⴷⴷⵏ ⵖ ⵜⵎⴰⵣⵉⵔⵜ ⵙ ⴷⴰⵔ ⵍⴼⴹⵓⵕ. ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⴼⴹⵕⵏ ⵎⴷⴷⵏ, ⵎⵓⵏⵏ ⵉⵙⵍⴰⵏ ⴷ ⵓⵙⵍⵉ ⵙ ⵡⴰⵙⵉⴼ ⴰⵔ ⴷ ⵉⵙⵙⵉⵔⴷ. ⵎⵓⵏⵏ ⴷⵉⴷⵙⵏ ⴷⴰⵖ ⵙ ⵜⵎⴰⵣⵉⵔⵜ, ⴰⵔ ⴷⴰⵖ ⵜⵄⵍⴰⵎⵏ ⵉ ⵎⴷⴷⵏ ⵙ ⵉⵎⴽⵍⵉ. ⵙ ⵜⵕⴰⵃ ⵜⴷⴳⴳⵯⴰⵜ, ⴼⴼⵖⵏ ⵎⴷⴷⵏ ⵙ ⵓⵙⴰⵔⴰⴳ. ⴰⵔ ⴷ ⵏⵏ ⴽⵓⵍⵍⵓ ⴳⵉⵙ ⵎⵓⵏⵏ ⵎⴷⴷⵏ, ⴰⵔ ⴰⵙ ⵙⵀⴰⵕⵕⴰⵡⵏ. ⴰⵔ ⵜⴻⵜⵜⴱⴷⴷⴰⴷ ⵢⴰⵜ ⵜⵎⵖⴰⵔⵜ ⵖ ⵏⵏⵉⴳ ⵏ ⵓⵅⵙⴰⵙ ⵏⵏⵙ, ⴰⵔ ⴰⵙ ⵜⵣⵣⵓⴳⵓⵣ ⴰⴷⵍⴰⵍ. ⵎⴰⴷ ⵉⴳⴰⵏ ⴰⴷⵍⴰⵍ? ⴷⴰ ⵜⵜⴰⵙⵉ ⵢⴰⵜ ⵜⵅⵕⵉⴹⵜ ⵜⵄⵎⵎⵕ ⵙ ⵍⵡⵕⴷ. ⴰⵔ ⵜⵜⴰⵙⵉ ⵍⵡⵕⴷ ⵖ ⵜⵓⵎⵎⴰⵥⵜ ⵏⵏⵙ, ⴰⵔ ⵜ ⵜⴻⵜⵜⴼⴼⵉ ⴼ ⵓⵅⵙⴰⵙ ⵏ ⵓⵙⵍⵉ, ⵉⵎⵉⴽⴽ ⵙ ⵉⵎⵉⴽⴽ, ⵖⵉⵍ ⵙ ⵉⴽⵎⵣ. ⴰⵔ ⴰⵙ ⵜⵙⴽⴰⵔ ⵎⴽⴰⵏⵏ ⴰⵔ ⴷ ⵉⵄⵎⵎⵕ ⵓⴼⵍⵍⴰ ⵏ ⵜⴽⵔⵣⵉⵜ ⵍⵍⵉ ⵏⴻⵏⵏⴰ ⵏ ⵜⴰⴹⵓⵟⵟ. ⵜⵔⴰⵔ ⴷⴰⵖ ⵍⵡⵕⴷ ⴰⵏⵏ ⵙ ⵜⵅⵕⵉⴹⵜ. ⴰⵔ ⴷ ⴰⵙ ⵜⵙⴽⴰⵔ ⵎⴽⴰⵏⵏ ⴽⵕⴰⴹⵜ ⵜⵉⴽⴽⴰⵍ. ⴰⵙⵉⵏ ⴷ ⵢⴰⵜ ⵜⵙⴳⴳⵯⵉⵜ ⴷ ⵜⵎⴱⵅⵅⵔⵜ, ⵙⵔⵙⵏ ⵜⵜ ⵖ ⵍⴳⴷⴷⴰⵎ ⵏⵏⵙ. ⴰⵔ ⵜⵜⴳⴳⴰⵏ ⵍⴱⵅⵓⵔ ⵖ ⵜⵎⴱⵅⵅⵔⵜ ⴰⵏⵏ. ⴰⵙⵉⵏ ⴷ ⵢⴰⵏ ⵓⴽⵏⴱⵓⵛ, ⵙⵔⵙⵏ ⵜ ⴼ ⵓⴼⵍⵍⴰ ⵏ ⵜⵙⴳⴳⵯⵉⵜ. ⵏⴽⵔⵏ ⵎⴷⴷⵏ ⵡⵉⵍⵍⵉ ⴽⵓⵍⵍⵓ ⴷⴰⵔⵙ ⵛⵛⴰⵏⵉⵏ, ⴰⵔ ⴰⵙ ⴳⴳⴰⵔⵏ ⵉⵇⴰⵕⵉⴹⵏ. ⴰⵔ ⵉⵜⵜⴱⴷⴷⴰⴷ ⵢⴰⵏ ⵓⵔⴳⴰⵣ ⵖ ⵍⴳⴷⴷⴰⵎ ⵏ ⵜⵙⴳⴳⵯⵉⵜ ⴰⵏⵏ. ⵡⴰⵏⵏⴰ ⵓⴽⴰⵏ ⴰⵙ ⴷ ⵉⴼⴽⴰⵏ ⵉⵇⴰⵕⵉⴹⵏ ⵖ ⵎⴷⴷⵏ, ⵉⴱⵔⵔⵃ ⵉⵙⵙ, ⵉⵏⵏⴰ: " ⵡⴰ ⵎⵓⵍⴰⵢ ⵉⵙ ⴰⴽ ⵉⵀⴷⴰ ⴼⵍⴰⵏ ⴰⵇⵏⴹⴰⵔ ⵏ ⵡⵓⵔⵖ. " ⴰⵔ ⴷ ⴽⵓⵍⵍⵓ ⴽⵎⵎⵍⵏ ⵎⴷⴷⵏ, ⵉⵖ ⵓⵔ ⵉⴱⵇⵇⵉ ⵃⵜⵜⴰ ⵢⴰⵏ, ⴰⵔ ⵙⵀⴰⵕⵕⴰⵡⵏⵜ ⵜⵎⵖⴰⵔⵉⵏ. ⴰⵔ ⴰⵙ ⵍⵙⵙⴰⵏ ⵉⵔⴳⴰⵣⵏ ⵉⵍⴱⴰⴹ ⵏⵏⵙ, ⴰⵔ ⴷ ⴰⵙ ⵜⵏ ⵍⵙⵏ. ⴰⴳⵓⴷ ⴰⵏⵏ, ⵉⵖ ⵉⴳⴰ ⴰⵄⴰⵎⵉ, ⴷⴰ ⵉⵏⴼⴼⵉ, ⴰⵔ ⴷ ⵉⵔⵡⵍ, ⴰⵛⴽⵓ ⴷⴰ ⵜ ⴽⴽⴰⵜⵏ ⵉⵊⵉⵊⴰⵏ ⵙ ⵜⵎⴽⵥⵉⵥⵜ. ⵉⵖ ⵉⴳⴰ ⵟⵟⴰⵍⴱ, ⵏⵖ ⴰⴳⵯⵔⵔⴰⵎ, ⵏⵖ ⵛⵛⵔⵉⴼ, ⵓⵔ ⴰⵔ ⵜ ⵉⴽⴽⵉⵜ ⵃⵜⵜⴰ ⵢⴰⵏ. ⵏⴰⵖⵓⵍ ⴷ ⴷⴰⵖ ⴷⴰⵔ ⵜⵙⵍⵉⵜ. ⵃⵜⵜⴰ ⵏⵜⵜⴰⵜ ⴷⴰ ⴷ ⵜⵏⴽⴽⵔ ⴰⵙⵙ ⵏ ⵙⴱⵄ ⵉⵢⵢⴰⵎ, ⵙⵙⵉⵔⴷⵏⵜ ⴰⵙ ⵜⵎⵖⴰⵔⵉⵏ. ⴳⵏⵜ ⴰⵙ ⵢⴰⵏ ⵓⴽⵏⴱⵓⵛ ⴼ ⵓⴷⵎ ⵏⵏⵙ, ⵍⵙⵏⵜ ⴰⵙ ⵍⵉⵥⴰⵕ. ⴷⴰ ⵓⴽⴰⵏ ⵉⵜⵜⵕⴰⵃⴰ ⵡⴰⵎⵎⴰⵙ ⵏ ⵡⴰⵙⵙ, ⵖⵔⵏ ⴽⵓⵍⵍⵓ ⴰⵢⵜ ⴷⴰⵔⵙ ⵏ ⵜⵙⵍⵉⵜ ⵉ ⵜⵎⵖⴰⵔⵉⵏ, ⴰⵔ ⴷ ⵛⵛⵏⵜ ⵙⵓⵏⵜ, ⵙ ⵉⵕⴰⵃ ⵖ ⵢⵉⴹ. ⵙⵙⵓⴼⵖⵏⵜ ⴷ ⵜⴰⵙⵍⵉⵜ ⵙ ⵓⵙⴰⵔⴰⴳ, ⴰⵔ ⴰⵙ ⴳⵉⵙ ⵙⵀⴰⵕⵕⴰⵡⵏⵜ, ⴰⵔ ⴷ ⵕⵎⵉⵏⵜ. ⴰⵙⵉⵏⵜ ⵓⵍⴰ ⵏⵜⵜⵏⵜⵉ ⵜⵉⵙⴳⴳⵯⵉⵜ ⴷ ⵜⵎⴱⵅⵅⵔⵜ, ⴳⵏⵜ ⴰⵙ ⵉ ⵜⵙⴳⴳⵯⵉⵜ ⴰⵏⵏ ⵢⴰⵏ ⵓⴽⵏⴱⵓⵛ, ⴰⵔ ⴰⵙ ⴳⵉⵙ ⴳⴳⴰⵔⵏⵜ ⵉⵇⴰⵕⵉⴹⵏ. ⴰⵔ ⵜⴻⵜⵜⵉⵏⵉ ⵜⴰⴷⴰ ⴳⵉⵙⵏⵜ ⵉⴳⴳⴰⵔⵏ: " ⵡⴰ ⵜⴰⵙⵍⵉⵜ, ⵉⵙ ⴰⵎ ⵜⴳⵔ ⴼⵍⴰⵏⵜⴰ ⴰⵇⵏⴹⴰⵔ ⵏ ⵡⵓⵔⵖ. " ⴰⵔ ⴷ ⴽⵓⵍⵍⵓ ⴽⵎⵎⵍⵏⵜ ⵜⵎⵖⴰⵔⵉⵏ, ⵍⵙⵏⵜ ⴰⵙ ⵉ ⵜⵙⵍⵉⵜ ⵉⵍⴱⴰⴹ ⵏⵏⵙ, ⴰⵔ ⵜⵜⴰⵙⵉⵏⵜ ⵢⴰⵏ ⵓⴱⵣⴳ, ⴰⵔ ⵜ ⵙⴱⴰⴽⵏⵏⴰⵡⵏⵜ ⵙ ⵡⴰⵣⵣⴰⵔ, ⴰⴼⵍⵍⴰ ⵏ ⵓⵅⵙⴰⵙ ⵏ ⵜⵙⵍⵉⵜ. ⴰⵔ ⵜⵜⴰⵣⵏⵏ ⵙ ⴰⵢⵜ ⴷⴰⵔⵙ ⵏ ⵓⵙⵍⵉ. ⴰⵙⵏ ⴷ ⴰⵣⵏⵏ ⵜⴰⵙⵔⴷⵓⵏⵜ ⵎⴰ ⴼ ⵜⴻⵜⵜⵏⴰⵢ ⵜⵙⵍⵉⵜ. ⴰⴳⵓⴷ ⴰⵏⵏ ⴷⴰ ⵜⵜ ⵉⴷ ⵜⵜⴰⵡⵉⵏ, ⵙⵏⵉⵏ ⴼⵍⵍⴰⵙ ⵢⴰⵏ ⵖ ⴰⵢⵜ ⴷⴰⵔⵙ ⵏ ⵜⵙⵍⵉⵜ. ⴰⵔ ⵉⵍⵙⵙⴰ ⴰⴼⴰⵡⵡⵓ, ⴰⵔ ⵉⴳⴳⴰⵔ ⴰⵖⵏⴱⵉⵔ ⵙ ⵜⴽⵔⵣⵉⵜ. ⴰⴳⵓⴷ ⴰⵏⵏ ⴷⴰ ⵉⵏⴽⴽⵔ ⴳⵯⵎⴰⵙ ⵏ ⵜⵙⵍⵉⵜ, ⵉⵖ ⴷⴰⵔⵙ ⵉⵍⵍⴰ; ⵉⵖ ⵓⵔ ⴷⴰⵔⵙ ⵉⵍⵍⵉ, ⵉⵏⴽⵔ ⵢⴰⵏ ⵖ ⴰⵢⵜ ⴷⴰⵔⵙ. ⴷⴰ ⵉⵜⵜⴰⵙⵉ ⵜⴰⵙⵍⵉⵜ, ⵉⵙⵍⵓⵍⵍⵉ ⵜⵜ ⵉ ⵜⵙⵔⴷⵓⵏⵜ ⴽⵕⴰⴹⵜ ⵜⵉⴽⴽⴰⵍ, ⵉⵙⵏⵉ ⵜⵜ ⴼ ⵓⴼⵍⵍⴰ ⵏ ⵜⵙⵔⴷⵓⵏⵜ. ⴰⵔ ⵜⵜⵉⵍⵉ ⵢⴰⵜ ⵜⵎⵖⴰⵔⵜ, ⵜⴰⴷⴰ ⵉⵔⴰⵏ ⴰⴷ ⵜⵉⵍⵉ ⵖ ⵉⵎⵉ ⵏ ⵓⵃⴰⵏⵓ, ⴰⵔ ⵜⵜⴰⵙⵉ ⵢⴰⵜ ⵜⵅⵙⴰⵢⵜ, ⴰⵔ ⵜⵜⵃⵟⴰⴼ ⵖ ⵓⴳⵊⴹⵉⵎ ⵏ ⵜⵙⵔⴷⵓⵏⵜ. ⵙⵙⴰⴷⵓⵏⵜ. ⴷⴷⵓⵏⵜ ⴰⵔ ⴷ ⵍⵓⵍⵍⵉⵏⵜ ⴽⵓⵍⵍⵓ ⵉ ⵜⵎⴰⵣⵉⵔⵜ. ⵜⴰⵙⵙⴰⵄⵜ ⵏⵏⴰ ⵍⵓⵍⵍⵉⵏⵜ ⵉ ⵜⵎⴰⵣⵉⵔⵜ, ⴷⴷⵓⵏⵜ ⴰⵔ ⵉⵎⵉ ⵏ ⵜⴳⵎⵎⵉ ⵏ ⵓⵙⵍⵉ, ⴱⴷⴷⵏⵜ ⴳⵉⵙ. ⴰⵡⵉⵏⵜ ⴷ ⴽⵔⴰ ⵏ ⵉⵔⴷⵏ, ⴰⵔ ⴷ ⵜⵏ ⵄⵍⴼⵏⵜ ⵉ ⵜⵙⵔⴷⵓⵏⵜ. ⴰⵔ ⴷ ⵜⵏ ⵜⴳ ⵖ ⵉⵎⵉ ⵏⵏⵙ, ⴽⴽⵙⵏ ⴰⵙ ⵜⵏ ⴳⵉⵙ. ⴰⵡⵉⵏⵜ ⴷ ⴽⵔⴰ ⵏ ⵜⵊⵍⵛⵜ, ⵜⴰⵙⵉ ⵜⵙⵍⵉⵜ ⵜⴰⵛⴹⴰⴹⵜ ⵏ ⵍⵉⵥⴰⵕ ⵏⵏⵙ, ⵜⵎⵎⵓ ⵜⵜ ⵖ ⵜⵊⵍⵛⵜ, ⵜⵓⵜ ⵉⵙⵙ ⵍⵄⵜⴰⴱⵜ ⵏ ⵜⴳⵎⵎⵉ ⴽⵕⴰⴹⵜ ⵜⵉⴽⴽⴰⵍ. ⵢⴰⵛⴽ ⴷ ⵢⴰⵏ ⵖ ⴰⵢⵜ ⴷⴰⵔⵙ, ⴰⵔ ⴷ ⵜⵜ ⵉⵣⵣⵓⴳⵯⵣ ⵖ ⵓⴼⵍⵍⴰ ⵏ ⵜⵙⵔⴷⵓⵏⵜ. ⵜⴽⵛⵎ ⵙ ⵜⴳⵎⵎⵉ. ⴰⵔ ⴰⵙ ⵜⵜⵉⵏⵉⵏ ⵉ ⵡⵉⴷⴰ ⴷⵉⴷⵙ ⵉⵏⵉⵏ: " ⴳⴳⵯⵣ ⵃⵜⵜⴰ ⴽⵉⵢⵢⵉⵏ! " ⵉⵏⵏⴰ ⴰⵙⵏ: " ⵓⵀⵓ ⴰⵔ ⴷ ⵉⵢⵉ ⵜⴼⴽⵎ ⵉⵖⵙⵙ ⴱⵓ ⵡⴰⴷⵉⴼ! " ⴰⵡⵉⵏ ⴰⵙ ⵜ ⵉⴷ. ⵢⴰⵎⵥ ⵜ ⵉⴷ ⵏⵜⵜⴰⵏ ⴷ ⵢⴰⵜ ⵜⵡⵏⵉⴼⵜ ⵏ ⵓⵖⵔⵓⵎ. ⴰⴳⵓⴷ ⴰⵏⵏ ⵜⴽⵛⵎ ⵜⵙⵍⵉⵜ ⵙ ⵓⵃⴰⵏⵓ ⵏ ⵓⵙⵍⵉ. ⵉⴽⵛⵎ ⵓⵙⵍⵉ. ⵏⵏⴰⵏⵜ ⴰⵙ ⵜⵎⵖⴰⵔⵉⵏ: " ⴰⴷ ⵜⴽⴽⵙⵜ ⴰⴱⵣⴳ ⴰⴷ ⵏ ⵓⴼⵍⵍⴰ ⵏ ⵓⵅⵙⴰⵙ ⵏ ⵜⵙⵍⵉⵜ, ⴰⴷ ⵓⵔ ⵉⵎⵅⴰⴱⴱⴰⵍ ⵡⴰⵣⵣⴰⵔ. ⵉⵖ ⵜⵙⵏⵅⴰⴱⴱⴰⵍⴷ ⴰⵣⵣⴰⵔ, ⵜⴼⵔⵓⴷ. " ⵉⵖ ⵉⵖⵉ, ⴷⴰ ⵜ ⵉⵜⵜⴽⵙ, ⵉⵖ ⵓⵔ ⴰⵙ ⵉⵖⵉ, ⴷⴰ ⵉⵜⵜⵓⴽⴽⴰⵍ ⵍⵓⵣⵉⵔ ⵏⵏⵙ, ⵉⴽⴽⵙ ⵜ. ⵉⵖ ⵃⴰⴱⵔⴰ ⵏⵏ ⵉⴽⵛⵎ ⵓⵙⵍⵉ ⴷ ⵉⵎⵉ ⵏ ⵓⵃⴰⵏⵓ, ⴷⴰ ⴰⵙ ⵙⵙⵏⴼⴰⵢⵏⵜ ⵜⴰⵙⵍⵉⵜ. ⴰⵛⴽⵓ, ⵉⵖ ⵏⵏ ⵉⴽⵛⵎ ⴷⴰ ⵜⵜ ⵉⴽⴽⴰⵜ ⵙ ⵡⴰⵔⴽⵙ. ⵜⵓⵜ ⵜ ⵉⴷ ⵓⵍⴰ ⵏⵜⵜⴰⵜ ⵙ ⵜⵉⵙⵏⵜ. ⵜⴰⵙⵙⴰⵄⵜ ⵏⵏⴰ ⵉⴼⴼⵓ ⵍⵃⴰⵍ ⵙ ⵜⵕⴰⵃ ⵜⴷⴳⴳⵯⴰⵜ, ⴰⵙⵉⵏ ⴷ ⴰⵢⵜ ⴷⴰⵔⵙ ⵏ ⵜⵙⵍⵉⵜ ⵜⴰⵏⴳⴳⵉⴼⵜ. ⵎⴰ ⵜⴳⴰ ⵜⵏⴳⴳⵉⴼⵜ ⴰⵏⵏ? ⴷⴰ ⴷ ⵜⵜⴰⵙⵉⵏ ⵜⵉⵇⴼⴰⴼ, ⴳⵏⵜ ⴳⵉⵙⵏ ⵉⵍⴱⴰⴹ ⴷ ⵓⵖⵔⵓⵎ ⴷ ⴽⵔⴰ ⵏ ⵉⵡⵊⴹⴰⵔⵏ ⵏ ⵉⵔⴷⵏ ⴷ ⴽⵔⴰ ⵏ ⵜⵎⴰⴳⵯⵍⵉⵏ ⵏ ⵓⵎⵚⵕⵉ. ⴰⵙⵉⵏⵜ ⴷ ⵖⴰⵢⴰⵏⵏ ⴼ ⵓⴼⵍⵍⴰ ⵏ ⵓⵅⵙⴰⵙ ⵏⵏⵙⵏⵜ. ⴰⵙⵉⵏ ⴷ ⵉⵔⴳⴰⵣⵏ ⵜⵉⴳⵏⵣⵉⵡⵏ, ⴷⴷⵓⵏ ⴰⵔ ⴷ ⵍⵓⵍⵍⵉⵏ ⵉ ⵜⵎⴰⵣⵉⵔⵜ. ⴽⵛⵎⵏ ⵙ ⵡⴰⵎⵎⴰⵙ ⵏ ⵜⵎⴰⵣⵉⵔⵜ, ⵛⵖⵍⵏ ⴳⵉⵙ ⴷ ⵓⴳⵡⴰⵍ. ⵛⵛⴽⵛⵎⵏ ⴰⵢⵜ ⴷⴰⵔⵙ ⵏ ⵜⵙⵍⵉⵜ ⵜⴰⵏⴳⴳⵉⴼⵜ ⵙ ⴷⴰⵔ ⵉⵍⵍⵉⵜⵙⵏ. ⵜⴰⵙⵙⴰⵄⵜ ⵏⵏⴰ ⵉⵃⵎⴰ ⵓⴳⵡⴰⵍ, ⵜⴼⴼⵖ ⴷ ⵜⵙⵍⵉⵜ. ⵜⴰⵙⵉ ⴷ ⵍⴱⵅⵓⵔ ⴷ ⵍⵅⵉⵅⵍⵜ, ⴰⵔ ⵜⵜ ⵜⴻⵜⵜⴳⴳⴰ ⵉ ⴰⵢⵜ ⵓⴳⵡⴰⵍ. ⴰⵔ ⴷ ⵜⵏ ⴽⵓⵍⵍⵓ ⵜⴽⵎⵎⵍ, ⵜⵣⴷⵉ ⵢⴰⵏ ⴷⴷⵓⵕ, ⵜⴽⵛⵎ ⵙ ⵍⴰⵛⵖⴰⵍ ⵏⵏⵙ. ⴰⵙⴽⴽⴰ, ⴷⴰⵖ, ⵉⵏⵛⴰ ⴰⵍⵍⴰⵀ, ⴷⴰ ⵓⴽⴰⵏ ⵜⴻⵜⵜⵕⴰⵃⴰ ⵜⴷⴳⴳⵯⴰⵜ, ⴰⵙⵉⵏⵜ ⵜⵎⵖⴰⵔⵉⵏ ⵉⵍⴰⵎⵎⵏ ⴷ ⴽⵔⴰ ⵏ ⵜⵍⵍⵓⵣⵉⵏ ⴷ ⵢⴰⵏ ⵉⵏⵉⴼⵉⴼ. ⵔⴱⵓⵏⵜ ⵜⵏ ⵉ ⵜⵙⵍⵉⵜ ⵖ ⵃⴰⴱⴱⴰ ⵏⵏⵙ. ⴼⴼⵖⵏⵜ, ⵎⵓⵏⵏⵜ ⴷⵉⴷⵙ, ⴰⵔ ⴷ ⵇⵔⵔⴱⵏⵜ ⴰⴷ ⴼⴼⵖⵏⵜ ⵉ ⵜⵎⴰⵣⵉⵔⵜ. ⴰⵣⵏⵏⵜ ⵢⴰⵏ ⵓⵃⵛⵎⵉ ⵉⵄⵎⵎⵕ ⴰⵙⵏⵜ ⵢⴰⵏ ⵡⴰⵍⴽⴰⵙ ⵏ ⵡⴰⵎⵎⴰⵏ ⵖ ⵜⵔⴳⵯⴰ, ⵉⵙⵎⵏⴰⴳⴳⴰⵔ ⴰⵙⵏⵜ ⵜ ⵉⴷ ⵖ ⵉⵎⵉ ⵏ ⵜⵎⴰⵣⵉⵔⵜ. ⴷⴰ ⵓⴽⴰⵏ ⴷ ⵕⴰⵃⵏⵜ ⵏⵜⵜⵏⵜⵉ ⵉⵎⵉ ⵏ ⵜⵎⴰⵣⵉⵔⵜ, ⵜⵙⵔⵉ ⵃⴰⴱⴱⴰ ⵏⵏⵙ. ⵉⴹⵕ ⴷ ⴳⵉⵙ ⵍⵍⵓⵣ ⴷ ⵉⵍⴰⵎⵎⵏ, ⴳⵔⵓⵏ ⵜ ⵉⵊⵉⵊⴰⵏ. ⴰⵔ ⵜⵜⴰⵎⵥ ⴰⵍⴽⴰⵙ ⴰⵏⵏ ⵏ ⵡⴰⵎⴰⵏ, ⴰⵔ ⴳⵉⵙ ⵜⴰⴽⴽⴰ ⵉ ⵉⵊⵉⵊⴰⵏ ⵙ ⵓⴼⵓⵙ ⵏⵏⵙ. ⴰⵔ ⵜⵜ ⵖⴱⴱⵉⵏ ⵉⵊⵉⵊⴰⵏ ⵖ ⵓⴼⵓⵙ ⵏⵏⵙ. ⴰⵔ ⵜⵙⵙⵔⵡⴰⵍ ⴰⴼⵓⵙ ⵏⵏⵙ, ⴰⵔ ⴷ ⵜⴽⵎⵎⵍ ⵙⴱⵄⴰ ⵏ ⵉⵊⵉⵊⴰⵏ. ⴰⵖⵓⵍⵏⵜ ⴷ ⴷⴰⵖ ⵙ ⵜⴳⵎⵎⵉ, ⴰⵔ ⴰⵙ ⵙⵀⴰⵕⵕⴰⵡⵏⵜ ⵜⵎⵖⴰⵔⵉⵏ, ⴰⵔ ⵜⴽⵛⵛⵎ. ⴰⵙⵙ ⵏⵏⴰ ⵉⴳⴰⵏ ⵙⴱⵄ ⵉⵢⵢⴰⵎ ⵏ ⵜⵎⵖⵔⴰ, ⴷⴰ ⵉⵜⵜⵉⴷⵓ ⵓⵙⵍⵉ ⴷ ⵉⵙⵍⴰⵏ ⵏⵏⵙ ⴷ ⵜⵙⵍⵉⵜ ⴷ ⴽⵔⴰ ⵏ ⵜⵎⵖⴰⵔⵉⵏ, ⴷⴷⵓⵏ ⵙ ⵉⴳⵔⴰⵏ, ⴰⴽⵯⵔⵏ ⴷ ⴳⵉⵙ ⵣⵓⵏ ⴷ ⵍⵉⵇⴰⵎⵜ ⴷ ⵕⵕⵎⵎⴰⵏ ⴷ ⵡⴰⴹⵉⵍ ⴷ ⵜⵅⵙⴰⵢⵜ ⴷ ⴷⵍⵍⴰⵃ ⴷ ⵉⵇⵇⴰⵢⵏ, ⴽⵓⵍⵍⵓ ⵎⴰⴷ ⵓⴼⴰⵏ ⴷⴰ ⵜ ⵉⴷ ⵜⵜⴰⴽⵯⵔⵏ. ⵉⴹ ⵏ ⵙⴱⵄ ⵉⵢⵢⴰⵎ, ⴷⴰ ⵓⴽⴰⵏ ⵉⵜⵜⴼⴼⵓ ⵡⴰⵙⵙ ⵏ ⵙⴱⵄ ⵉⵢⵢⴰⵎ, ⵜⵃⵉⵢⵢⵍ ⵜⵙⵍⵉⵜ. ⵜⴰⵙⵉ ⴷⵉⴷⵙ ⴽⵔⴰ ⵏ ⵍⴰⵣⵢⴰⴼ, ⵏⵖ ⵍⵇⵟⴱⴰⵏ. ⵜⴰⵙⵉ ⴰⵇⵍⵉⵍ ⴼ ⵓⴼⵍⵍⴰ ⵏ ⵃⴰⴱⴱⴰ ⵏⵏⵙ, ⵎⵓⵏⵏⵜ ⴷⵉⴷⵙ ⵜⵎⵖⴰⵔⵉⵏ ⴰⴷ ⵜⴰⴳⵯⵎ. ⵉⵔⴳⴰⵣⵏ ⵏⵏⴰ ⵏⵏ ⵜⵓⴼⴰ ⵖ ⵓⵖⴰⵔⴰⵙ, ⴰⵔ ⴰⵙⵏ ⵜⵙⵙⵓⴷⵓⵎ, ⴰⵔ ⴰⵙ ⵜⴽⴽⵙⵏ ⵍⴰⵣⵢⴰⴼ, ⴰⵔ ⴰⵙ ⴳⵉⵙ ⵜⴳⴳⴰⵏ ⵉⵇⴰⵕⵉⴹⵏ. ⵜⴷⴷⵓ ⴰⵔ ⴷ ⵜⴰⴳⵯⵎ ⵖ ⵜⵔⴳⵯⴰ. ⴰⵙⵙ ⴰⵏⵏ ⴰⴷ ⵉⴳⴰⵏ, ⵉⵖ ⵜⴽⵎⵎⵍ ⵜⵎⵖⵔⴰ. ⵓⵍⵜ ⵍⵖⵏⵊⴰ ⴰⵙⴳⴳⵯⴰⵙ ⵏⵏⴰ ⵖ ⵓⵔ ⵉⵍⵍⵉ ⵓⵏⵥⴰⵕ, ⴷⴰ ⵜⵜⴰⵙⵉⵏⵜ ⵜⵊⵉⵊⴰⵜⵉⵏ ⵏⵖ ⴽⵔⴰ ⵏ ⵜⵎⵖⴰⵔⵜ, ⵢⴰⵏ ⵓⵖⵏⵊⴰ. ⵍⵙⵏⵜ ⴰⵙ ⵉⵍⴱⴰⴹ ⵏ ⵜⵎⵖⴰⵔⵉⵏ, ⵃⵉⵢⵢⵍⵏⵜ ⴰⵙ, ⴰⵔ ⴷ ⵉⵖ ⵜⴳⴰ ⵣⵓⵏ ⴷ ⴽⵔⴰ ⵏ ⵜⵎⵖⴰⵔⵜ. ⴰⵔ ⵜⵜ ⵜⵜⴰⵙⵉ ⵢⴰⵜ ⵜⵃⵛⵎⵉⵜ, ⵎⵓⵏⵏⵜ ⴷⵉⴷⵙ ⵜⵊⵉⵊⴰⵜⵉⵏ ⵙ ⵉⵎⵉ ⵏ ⵜⴳⵯⵎⵎⴰ, ⴰⵔ ⵜⵜⵉⵏⵉⵏⵜ: " ⴰ ⵓⵍⵜ ⵍⵖⵏⵊⴰ, ⵏⵓⵎⵏ ⵙ ⵕⴱⴱⵉ ⴷ ⵜⴰⴷⴰ ⵉⵣⴳⴰⵏ, ⴰⴷ ⵢⵉⵍⵉ ⵓⵏⵥⴰⵕ. " ⴰⵔ ⴷ ⴽⵓⵍⵍⵓ ⴽⴽⵏⵜ ⵜⵉⴳⵯⵎⵎⴰ ⵏ ⵜⵎⴰⵣⵉⵔⵜ ⵙ ⵎⴽⴰⵏⵏ. ⴰⵢⵏⵏⴰ ⵓⵎⵥⵏⵜ, ⴰⵔ ⵜ ⵙⵎⵓⵏⵓⵏⵜ, ⵥⴹⵏⵜ ⵜ, ⵙⴽⵔⵏⵜ ⴳⵉⵙ ⵍⵎⵄⵕⵓⴼ. ⵛⵛⵏ ⵜ ⵉⵊⵉⵊⴰⵏ. ⵜⵉⴳⴳⴰ ⴰⴷ ⵓⴽⴰⵏ ⵉⵅⵚⵚⴰ ⵍⵄⵉⴷ ⵄⵛⵕⴰ ⵏ ⵡⵓⵙⵙⴰⵏ, ⴰⵔ ⵜⵜⴰⵙⵉⵏ ⵉⵎⵃⴹⴰⵕⵏ ⵢⴰⵜ ⵜⵍⵍⵓⵃⵜ, ⴰⵔ ⵜⵜ ⵜⵜⵣⵡⵡⴰⵇⵏ ⵙ ⵜⴳⵍⴰⵢⵜ ⴷ ⵉⴼⵔⵔ ⵏ ⵉⴱⴰⵡⵏ ⵏⵖ ⵉⴼⵔⴰⵡⵏ ⵏ ⵡⴰⴹⵉⵍ ⵏ ⵡⵓⵛⵛⵏ ⵖ ⵢⴰⵜ ⵜⵙⴳⴰ, ⵢⴰⵜ ⵜⵙⴳⴰ ⵢⴰⴹⵏⵉⵏ ⴷⴰ ⴳⵉⵙ ⵜⵜⴰⵔⴰⵏ ⵙ ⵡⴰⵡⴰⵍ ⵏ ⵕⴱⴱⵉ. ⵜⴰⵙⵙⴰⵄⵜ ⵏⵏⴰ ⵜⵜⴰⵔⴰⵏ, ⵍⵙⵏ ⴷ ⴽⵓⵍⵍⵓ ⵉⵊⵉⵊⴰⵏ ⵉⵍⴱⴰⴹ ⵏⵏⵙⵏ, ⴼⴽⵏ ⵜⴰⵍⵍⵓⵃⵜ ⵉ ⵢⴰⵏ, ⵉⵙⵙⵏⴼⵉ ⵜⵜ ⵖ ⴷⴷⴰⵡ ⵏ ⵉⵍⴱⴰⴹ ⵏⵏⵙ. ⵎⵓⵏⵏ ⴷ ⵜⴳⵯⵎⵎⴰ, ⴰⵔ ⵜⵜⵉⵏⵉⵏ: ⵜⵉⴳⴳⴰ ⵜⵉⵎⵍⵍⴰⵍⵉⵏ, ⵍⵄⴼⵓ ⴰⴷ ⵉⵙⵜⵔ ⵕⴱⴱⵉ, ⴱⵉⴹⴰ, ⴱⵉⴹⴰ, ⵍⵉⵍⵍⴰⵀ, ⴱⴰⵛ ⵏⵣⵓⵡⵡⵇ ⵍⵓⵃⵜⵉ. ⵍⵓⵃⵜⵉ ⵄⵏⴷ ⵟⵟⴰⵍⴱ, ⵓ ⵟⵟⴰⵍⴱ ⴼ ⵊⵊⵏⵏⴰ, ⵊⵊⵏⵏⴰ ⵄⵏⴷ ⵎⵓⵍⴰⵏⴰ, ⵍⴰ ⵜⵇⵟⴰⵄ ⵕⵊⴰⵏⴰ, ⴱⵉ ⴼⴰⴹⵍⵉ ⵎⵓⵃⴰⵎⵎⴰⴷ. ⴰ ⵎⵓⵍⴰⵢ ⵎⵓⵃⵎⵎⴰⴷ, ⵜⵉⵎⴳⵔⵉⵏ ⵛⵡⴰⵏⵉⵏ, ⵜⵉⵎⴳⵔⵉⵏ ⵃⴼⴰⵏⵉⵏ. ⵎⴰⵙ ⵏⵎⴳⴳⵔ ⵜⵓⴳⴰ, ⵉ ⵓⵢⵢⵉⵙ ⵏ ⵟⴰⵀⴰ? ⵎⴰ ⵖ ⵉⵍⵍⴰ ⵓⵢⵢⵉⵙ ⵏ ⵟⴰⵀⴰ? ⵜⵉⵎⵉⵣⴰⵔ ⵄⴷⵍⵏⵉⵏ, ⵜⵉⵎⵉⵣⴰⵔ ⵃⵍⴰⵏⵉⵏ. ⵖ ⵍⵓⵇⵜ ⴰⵏⵏ, ⴰⵔ ⵜⵜⴰⵎⵥⵏ ⴰⵢⵜ ⵜⴳⵎⵎⵉ ⵜⴰⵍⵍⵓⵃⵜ, ⴰⵔ ⴳⵉⵙ ⵜⵜⵥⵓⵕⵏ. ⴰⵔ ⴰⵙⵏ ⴰⴽⴽⴰⵏ ⵚⵚⴰⴷⴰⵇⴰⵜ, ⴰⵔ ⴰⵙⵏ ⵙⴼⴰⵜⵃⴰⵏ. ⴰⵔ ⴷ ⴽⵓⵍⵍⵓ ⴽⴽⵏ ⵜⴰⵎⴰⵣⵉⵔⵜ, ⴰⵢⵏⵏⴰ ⵓⵎⵥⵏ, ⴰⵡⵉⵏ ⵜ ⴷⴰⵔ ⵟⵟⴰⵍⴱ, ⴰⵔ ⴰⵙⵏ ⴳⵉⵙ ⵉⵙⴽⴰⵔ ⵍⵎⵄⵕⵓⴼ. ⵜⴰⵙⵙⴰⵄⵜ ⵏⵏⴰ ⵓⴽⴰⵏ ⵜⵏ ⵥⵕⴰⵏⵜ ⵜⵎⵖⴰⵔⵉⵏ, ⵓⵜⵏ ⵜⵉⴳⴳⴰ, ⵏⵏⴰⵏⵜ: " ⵀⴰⵏⵏ ⵜⵉⴳⴳⴰ ⴽⵛⵎⵏⵜ! " ⵜⵉⴷⴰ ⵉⵛⵇⵇⵍⵏ ⵜⴰⴹⵓⵟⵟ, ⵓⵔ ⵙⵓⵍ ⴰⵔ ⵛⵇⵇⵍⵏⵜ, ⴰⵔ ⵍⵓⵇⵜ ⵏⵏⴰ ⴷⴰⵖ ⵓⵙⵉⵏ ⵉⵊⵉⵊⴰⵏ ⵜⵉⵍⵡⴰⵃ. ⴰⵛⴽⵓ ⵉⵊⵉⵊⴰⵏ ⴰⴷ ⵓⴽⴰⵏ ⵓⵜⵏ ⵜⵉⴳⴳⴰ, ⴷⴷⵓⵏ ⵙ ⵛⵛⵖⵍ ⵏⵏⵙⵏ, ⵓⵔ ⵙⵓⵍ ⴰⵇⵇⵔⴰⵏ, ⴰⵔ ⴷ ⵉⵣⵔⵉ ⵍⵄⵉⴷ ⵙ ⵜⴰⵎ ⵏ ⵡⵓⵙⵙⴰⵏ. ⴰⴳⵓⴷ ⴰⵏⵏ, ⴰⴷ ⴼⴼⵖⵏⵜ ⵜⵉⴳⴳⴰ, ⴰⵔ ⵛⵇⵇⵍⵏⵜ ⴷⴰⵖ ⵓⵍⴰ ⵏⵜⵜⵏⵜⵉ ⵜⵉⵎⵖⴰⵔⵉⵏ ⵖ ⵜⴰⴹⵓⵟⵟ, ⴰⵛⴽⵓ ⵜⵉⵎⵖⴰⵔⵉⵏ, ⵜⴰⵏⵏⴰ ⵉⵛⵇⵇⵍⵏ ⵜⴰⴹⵓⵟⵟ ⵖ ⵜⵉⴳⴳⴰ, ⴷⴰ ⵜⵜ ⵏⵇⵇⴰⵏ ⵉⴹⵓⴹⴰⵏ. ⵃⵜⵜⴰ ⵉⵎⵣⵉⵍⵏ, ⵓⵍⴰ ⵏⵜⵜⵏⵉ, ⴷⴰ ⵙⴽⴰⵔⵏ ⵜⵉⴳⴳⴰ. ⵉⴹ ⵏ ⵙⴱⵄⴰ ⵓⵄⵛⵔⵉⵏ ⵖ ⵕⵎⴹⴰⵏ ⴰⵙⵙ ⵏⵏⴰ ⵉⴳⴰⵏ ⴰⵙⵙ ⵏ ⵢⵉⴹ ⵏ ⵙⴱⵄⴰ ⵓⵄⵛⵔⵉⵏ ⵖ ⵕⵎⴹⴰⵏ, ⴷⴰ ⵇⵇⵔⵙⵏ ⵎⴷⴷⵏ ⵉ ⵍⴽⵜⵕⵜ ⵏ ⵍⴱⵀⴰⵢⵎ; ⵍⵍⴰⵏ ⵡⵉⴷⴰ ⵙⵙⴰⵖⵏⵉⵏ ⵢⴰⵜ, ⵓⵣⵣⵄⴰⵏ ⵜⵜ ⵉⵏⴳⵔⴰⵜⵙⵏ, ⴽⵉⵡⴰⵏ ⴳⵉⵜⵙⵏ ⴷⴰ ⵉⵜⵜⴰⵡⵉ ⵢⴰⵜ ⵜⵙⵖⴰⵔⵜ ⵏⵖ ⵙⵏⴰⵜ. ⵣⵣⵏⵣⵏ ⵍⴰⵙⵇⴰⴹ ⴷ ⵉⵍⵎⴰⵡⵏ, ⴳⵔⵏ ⵍⵃⵙⴰⴱ, ⴽⵉⵡⴰⵏ ⴳⵉⵜⵙⵏ ⴷ ⴰⵢⵏⵏⴰ ⴰⵙ ⴷ ⵢⵓⵛⴽⴰⵏ ⵖ ⵜⵙⵖⴰⵔⵜ, ⵉⴼⴽ ⵜ. ⵍⵍⴰⵏ ⴳⵉⵜⵙⵏ ⵡⵉⴷⴰ ⴷ ⵉⵜⵜⴰⵙⵉⵏ ⴷⴰⵔ ⵉⴳⵣⵣⴰⵔⵏ ⵍⵓⵣⵄⵜ ⴰⵏⵏ, ⴰⵔ ⵜⵜ ⵜⵜⴳⴳⴰⵏ ⵎⴷⴷⵏ ⵉ ⵢⵎⵏⵙⵉ ⴷ ⵙⵙⵃⵓⵕ ⵏ ⵢⵉⴹ ⵏ ⵙⴱⵄⴰ ⵓⵄⵛⵔⵉⵏ. ⴰⴷ ⵓⴽⴰⵏ ⵉⵕⴰⵃ ⵍⵄⴰⵚⵕ, ⴰⵜⵎⵏⵜ ⵜⵎⵖⴰⵔⵉⵏ ⵜⵉⴳⵯⵎⵎⴰ. ⴱⵅⵅⵔⵏⵜ ⴰⵙⵏⵜ ⵙ ⵍⴱⵅⵓⵔ, ⴳⵔⵏⵜ ⵍⴱⵙⵉⵙ, ⴰⵛⴽⵓ ⵖ ⵢⵉⴹ ⴰⵏⵏ, ⴰⵔ ⴷ ⵜⵜⴳⴳⵯⵣⵏ ⵍⵊⵏⵓⵏ. ⵜⴰⵙⵙⴰⵄⵜ ⵏⵏⴰ ⵉⵕⴰⵃ ⵢⵉⴹ, ⵥⵥⴰⵍⵍⵏ ⵎⴷⴷⵏ ⵜⵉⵢⵉⴹⵙ ( ⵜⵉ ⵏ ⵢⵉⵟⵙ ). ⵉⵣⴰⵢⴷ ⵟⵟⴰⵍⴱ ⵉⴱⴷⵓ ⵙⵙⵍⴽⵯⵜ, ⴰⵔ ⵢⴰⵇⵇⵔⴰ, ⴰⵔ ⵜⵥⵥⴰⵍⵍⴰⵏ ⵎⴷⴷⵏ ⵖ ⵜⵖⵕⴹⵉⵏ ⵏⵏⵙ, ⴰⵛⴽⵓ, ⵖ ⵢⵉⴹ ⴰⵏⵏ, ⵓⵔ ⴰⵔ ⴳⵉⵙ ⵉⴳⴳⴰⵏ ⵃⵜⵜⴰ ⵢⴰⵏ. ⵉⵍⵉⵏ ⴳⵉⵙ ⵡⵉⴷⴰ ⵜⵜⵔⴰⵔⴰⵏⵉⵏ ⵍⵄⵇⵍ ⵙ ⵜⵡⵉⵔⴰ ⵏ ⵉⴳⵏⵡⴰⵏ, ⴰⵛⴽⵓ, ⵡⴰⵏⵏⴰ ⵜⵏⵜ ⵉⵥⵕⴰⵏ, ⴰⵢⵏⵏⴰ ⵉⴹⴰⵍⴱ ⵉ ⵕⴱⴱⵉ, ⴷⴰ ⴰⵙ ⵜ ⵢⴰⴽⴽⴰ. ⵜⴰⵙⵙⴰⵄⵜ ⵏⵏⴰ ⵉⵕⴰⵃ ⵙⵙⵃⵓⵕ, ⴷⴷⵓⵏ ⵎⴷⴷⵏ ⵙ ⵜⴳⵯⵎⵎⴰ ⵏⵏⵙⵏ, ⵛⵛⵏ. ⵉⵍⵉⵏ ⴷⴰⵖ ⴳⵉⵜⵙⵏ ⵖ ⵎⴷⴷⵏ ⵎⴰⴷ ⴷ ⵉⵜⵜⴰⵡⵉⵏ ⴽⵔⴰ ⵏ ⵍⵎⵄⵕⵓⴼ ⵙ ⵍⵊⴰⵎⵄ, ⴰⵔ ⵜ ⴳⵉⵙ ⵛⵜⵜⴰⵏ ⵎⴷⴷⵏ. ⵖ ⵢⵉⴹ ⴰⵏⵏ ⴰⵔ ⵢⴰⴽⴽⴰ ⵕⴱⴱⵉ ⵍⴱⵅⵓⵔ ⵖ ⵜⵎⴰⵣⵉⵔⵜ ⵓⵍⴰ ⵖ ⵍⵊⴰⵎⵄ ⵓⵍⴰ ⵖ ⵜⵙⵡⴰⴽ, ⴰⵛⴽⵓ ⴷⴰ ⴷ ⴳⵉⵙ ⵜⵜⴳⴳⵯⵣⵏ ⵍⵊⵏⵓⵏ, ⴰⵔ ⵉⵙⵙⵏ ⵜⵜⴼⵕⴰⵃⵏ ⵎⴷⴷⵏ ⴱⴰⵀⵔⴰ. ⵜⴰⵙⵙⴰⵄⵜ ⵏⵏⴰ ⵛⵛⴰⵏ ⵎⵎⴷⵏ ⵙⵙⵃⵓⵕ, ⴰⵖⵓⵍⵏ ⴷ ⵙ ⵍⵊⴰⵎⵄ, ⴰⵔ ⵉⵜⵜⴽⵎⵎⴰⵍ ⵟⵟⴰⵍⴱ ⵙⵙⵍⴽⵯⵜ. ⵍⵓⵇⵜ ⵏⵏⴰ ⵉⴽⵎⵎⵍ ⵙⵙⵍⴽⵯⵜ, ⵜⵅⵜⵎ, ⵥⵥⴰⵍⵍⵏ ⵎⴷⴷⵏ ⵍⴼⵊⵔ. ⵙ ⵉⵕⴰⵃ ⵚⵚⴱⴰⵃ, ⵥⵥⴰⵍⵍⵏ ⵜ. ⵖⵔⵏ ⵟⵟⵍⴱⴰ ⵍⵃⵉⵣⴱ, ⵙⴼⴰⵜⵃⴰⵏ, ⴽⵓⵍⵍⵓ ⵎⴷⴷⵏ ⴼⴼⵖⵏ ⴷ, ⴰⵔ ⵜⵜⵉⵏⵉⵏ: " ⵍⵄⵇⴱⴰ ⵏ ⵉⵎⴰⵍ, ⵉⵏⵛⴰ ⴰⵍⵍⴰⵀ. " ⵡⴰⵏⵏⴰ ⵉⵔⴰⵏ ⴰⴷ ⵉⴳⵏ, ⴷⴰ ⵉⴳⴳⴰⵏ, ⵖ ⵙ ⵓⵣⴰⵍ, ⵡⴰⵏⵏⴰ ⴷⴰⵔ ⵜⵍⵍⴰ ⴽⵔⴰ ⵏ ⵜⵡⵡⵓⵔⵉ, ⴷⴰ ⵉⵙⵙ ⵉⵜⵜⵉⴷⵓ. ⴰⵚⵟⵟⴰ ⴷⴰ ⵙⵙⴰⵖⵏ ⵎⴷⴷⵏ ⵜⴰⴹⵓⵟⵟ, ⵡⴰⵏⵏⴰ ⵓⵔ ⴷⴰⵔ ⵍⵍⵉⵏⵜ ⵡⵓⵍⵍⵉ. ⴰⵡⵉⵏⵜ ⵜⵜ ⵜⵎⵖⴰⵔⵉⵏ ⵙ ⵡⴰⵙⵉⴼ, ⴰⵡⵉⵏⵜ ⴷⵉⴷⵙⵏⵜ ⴽⵔⴰ ⵏ ⵍⵇⵓⴱ ⵎⴰ ⵖ ⵙⵙⵔⵖⴰⵏⵜ ⴰⵎⴰⵏ. ⴰⵡⵉⵏⵜ ⴷⵉⴷⵙⵏⵜ ⵜⴰⵙⵙⵍⵍⵉⵜⵉⵏ ⵎⴰ ⵖ ⵙⵙⵉⵔⵉⴷⵉⵏⵜ ⵜⴰⴹⵓⵟⵟ, ⴼⴰⴷ ⴰⴷ ⵜⵜ ⵓⵔ ⵜⴰⵡⵉⵏ ⵡⴰⵎⴰⵏ. ⴰⵡⵉⵏⵜ ⴷⵉⴷⵙⵏⵜ ⴽⵔⴰ ⵏ ⵜⵙⴰⴽⵯⵎⵜ. ⴰⵔ ⵙⵙⵉⵔⵉⴷⵏⵜ ⵜⴰⴹⵓⵟⵟ, ⴰⵔ ⵜⵜ ⵉⵏⵏ ⴰⵙⵙⵔⵏⵜ ⵖ ⵉⴳⵓⴷⵉ, ⴰⵔ ⴷ ⵜⵣⵡⵓ. ⴰⵡⵉⵏⵜ ⵜⵜ ⵉⴷ ⵙ ⵜⴳⵯⵎⵎⴰ ⵏⵏⵙⵏⵜ. ⴰⵙⵙ ⵏⵏⴰ ⵔⴰⵏⵜ ⴰⴷ ⵙⴽⵔⵏⵜ ⴰⵚⵟⵟⴰ, ⴷⴰ ⵜⴻⵜⵜⵇⵍⵍⴰⴱ ⵜⵎⵖⴰⵔⵜ ⵏ ⴱⴰⴱ ⵏ ⵜⴳⵎⵎⵉ ⵙ ⴽⵔⴰ ⵏ ⵜⵎⵖⴰⵔⵉⵏ ⵙⵙⵏⵏⵉⵏ ⴰⴷ ⵙⴽⴰⵔⵏⵜ. ⴰⵡⵉⵏⵜ ⴷⵉⴷⵙⵏⵜ ⵉⵎⵙⵙⴽⵔⵏ, ⵣⴰⵢⴷⵏⵜ ⴰⵔ ⵙⴽⴰⵔⵏⵜ ⵜⴰⴹⵓⵟⵟ. ⵜⴰⵏⵏⴰ ⵉⴳⴰⵏ ⵉⴷⴷ, ⴷⴰ ⵜⵜ ⵙⵜⴰⵢⵏⵜ, ⴰⵔ ⵜⵜ ⴷ ⵡⴰⵏⵣⵖⴰⵏ, ⴰⵔ ⵜⵜ ⵜⵜⴳⴳⴰⵏⵜ ⵖ ⴱⵓ ⵙⵙⵢⵢⴰⵕ. ⵜⴰⵏⵏⴰ ⵉⴳⴰⵏ ⵜⵉⵏ ⵜⵉⵍⵎⵉ, ⴷⴰ ⵜⵜ ⴰⴽⴽⴰⵏⵜ ⵉ ⴽⵔⴰ ⵏ ⵜⵎⵖⴰⵔⵉⵏ, ⴷⴰ ⴰⵙⵏⵜ ⵜⵄⴰⵡⵡⴰⵏⵏⵜ, ⵏⵖ ⴽⵔ ⵏ ⵜⵊⵉⵊⴰⵜⵉⵏ ⵙⵓⵍ ⵉⵜⵜⵄⵍⵍⴰⵎⵏ ⵜⴰⴹⵓⵟⵟ. ⴰⵔ ⵜⵜ ⵜⵜⵏⵇⵇⴱⵏⵜ, ⴰⵔ ⵜⵜ ⵜⵜⴳⴳⴰⵏⵜ ⵖ ⵜⴰⵙⵙⵍⵍⵉⵜ. ⵍⵓⵇⵜ ⵏⵏⴰ ⴽⵓⵍⵍⵓ ⴽⵎⵎⵍⵏⵜ ⵜⴰⴹⵓⵟⵟ ⵖ ⵡⴰⵏⵣⵖⴰⵏ, ⵣⴰⵢⴷⵏⵜ ⴽⵔⴰ ⴳⵉⵜⵙⵏⵜ ⴷⴰ ⵜⵜⵍⵍⵎⵏⵜ ⵉⴷⴷ, ⴽⵔⴰ ⴳⵉⵜⵙⵏⵜ ⴷⴰ ⵜⵜⵍⵍⵎⵏⵜ ⵜⵉⵍⵎⵉ. ⴰⵔ ⵍⵓⵇⵜ ⵏⵏⴰ ⵉⴽⵎⵎⵍ ⵉⴷⴷ, ⵓⵍⴰ ⵜⵉⵍⵎⵉ, ⴰⵡⵉⵏⵜ ⴷ ⴽⵓⵍⵍⵓ ⵉⵔⵓⴽⵓⵜⵏ ⵏ ⵓⵚⵟⵟⴰ. ⵣⵓⵏ ⴷ ⵡⴰⵏⵏⴰ ⵓⵔ ⴷⴰⵔ ⵍⵍⵉⵏ, ⴰⵔ ⵜⵏ ⴷ ⵉⵜⵜⴹⴰⵍⴰⴱ ⴷⴰⵔ ⵎⴷⴷⵏ. ⵎⴰⴷ ⵉⴳⴰⵏ ⵉⵔⵓⴽⵓⵜⵏ ⵏ ⵓⵚⵟⵟⴰ? ⴷⴰ ⴷ ⵜⵜⴰⵡⵉⵏⵜ ⵉⴼⵓⵍⵉ ⵏ ⵓⵙⵏⵏⵉ ⴷ ⵜⵎⵏⴹⵡⵉⵏ ⴷ ⵉⴼⴳⴳⵉⴳⵏ ⴷ ⵓⵖⴰⵏⵉⵎ. ⴰⵡⵉⵏⵜ ⴷ ⵉⵖⵙⴰⵏ ⵏ ⵜⴼⵉⵢⵢⴰ, ⴰⵡⵉⵏⵜ ⴷ ⵜⵉⵅⵍⵍⴰⵍⵉⵏ. ⴰⴳⵓⴷ ⵏⵏⴰ ⵔⴰⵏⵜ ⴰⴷ ⴳⵔⵏⵜ, ⴰⵡⵉⵏⵜ ⴷ ⵜⵉⴳⵓⵙⵉⵏ. ⴰⵡⵉⵏⵜ ⴷ ⴽⵔⴰ ⵏ ⵜⵎⵥⵉⵏ ⴷ ⵍⵃⵏⵏⴰ. ⴰⵜⵎⵏⵜ ⵉⴷⴰ ⵖ ⵔⴰⵏⵜ ⴰⴷ ⴳⵔⵏⵜ, ⴳⵔⵏⵜ ⴳⵉⵙ ⵜⵓⵎⵥⵉⵏ ⴷ ⵍⵃⵏⵏⴰ. ⴼⴽⵏⵜ ⴰⵙⵏ ⵉ ⵉⵊⵉⵊⴰⵏ ⴽⵔⴰ ⵏ ⵜⵇⵓⵕⵕⴰ, ⵏⵖ ⵉⵇⵇⴰⵢⵏ. ⴰⴳⵓⴷ ⴰⵏⵏ ⴽⴽⵯⵎⵏⵜ ⵜⵉⴳⵓⵙⵉⵏ ⵖ ⵡⴰⴽⴰⵍ, ⵄⴱⵕⵏⵜ ⵉⴼⵓⵍⵉ ⵙ ⵍⵇⵢⴰⵙ ⵏⵏⴰ ⵉⵔⴰ ⴰⴷ ⵜ ⵉⴳ ⵓⵚⵟⵟ, ⴳⵏⵜ ⵜ ⵖ ⵉⵣⴷⴷⴰⵔ ⴽⵓⵍⵍⵓ ⵏ ⵜⴳⵓⵙⵉⵏ, ⵣⴰⵢⴷⵏⵜ. ⵜⴳⴳⴰⵡⵔ ⵢⴰⵜ ⵜⵎⵖⴰⵔⵜ ⵖ ⵉⵅⴼ ⵏ ⵜⴳⵓⵙⵜ ⴰⴷ, ⵜⴳⴳⴰⵡⵔ ⵢⴰⵜ ⵖ ⵉⵅⴼ ⵏ ⵜⴳⵓⵙⵜ ⴰⵏⵏ. ⴰⵙⵉⵏⵜ ⵉⴷⴷ, ⵜⵃⵟⴼ ⵜ ⵢⴰⵜ ⵜⵎⵖⴰⵔⵜ ⵉⴼⵙⵙⵓⵙⵏ, ⵜⴼⴽ ⵢⴰⵏ ⵉⵅⴼ ⵏ ⵉⴼⵓⵍⵉ ⵉ ⵜⵎⵖⴰⵔⵜ ⴷⴰ ⵉⴳⴳⴰⵡⵔⵏ ⵖ ⵜⴰⵎⴰ ⵏ ⵜⴳⵓⵙⵜ, ⵜⴼⴽ ⵏⵏ ⵢⴰⵏ ⵢⴰⴹⵏⵉⵏ ⵉ ⵅⵜⵜⴰⵏⵏ. ⵜⵣⴰⵢⴷ ⴰⵔ ⵜⴳⵔⵔⴰ. ⵜⴰⵏⵏⴰ ⵓⴽⴰⵏ ⵎⵉ ⵜⴼⴽⴰ ⵉⴼⵓⵍⵉ, ⴰⵔ ⵜ ⵜⵜⴰⵎⵥ ⵙ ⵍⵇⵢⴰⵙ ⴷⴰ ⵏⴻⵏⵏⴰ. ⴰⵔ ⵜⴰⵙⵙⴰⵄⵜ ⵏⵏⴰ ⵉⴽⵎⵎⵍ ⴽⵓⵍⵍⵓ ⵍⵇⵢⴰⵙ ⴷⴰ ⵏⴻⵏⵏⴰ, ⴰⵔ ⴷ ⵜⵜⴰⵙⵉⵏⵜ ⵢⴰⵏ ⵓⵖⵏⵊⴰ, ⵏⵖ ⵍⵄⵚⴰⵜ, ⵏⵖ ⴰⵖⴰⵏⵉⵎ, ⴰⵔ ⵜ ⵜⵜⴳⴳⴰⵏⵜ ⵖ ⵡⴰⵎⵎⴰⵙ ⵏ ⵉⴼⵓⵍⵉ ⴰⵏⵏ, ⴼⴰⴷ ⴰⴷ ⵓⵔ ⵙⵙⴰⵔⵏ. ⴰⴳⵓⴷ ⴰⵏⵏ ⵙⵙⵓⴽⴼⵏⵜ ⵜⵉⴳⵓⵙⵉⵏ ⵖ ⵡⴰⴽⴰⵍ, ⴰⵙⵉⵏⵜ ⵉⵅⴼ ⴷⴰ ⵖ ⵍⵍⴰⵏⵜ ⵜⴳⵓⵙⵉⵏ, ⵛⵛⴽⵛⵎⵏⵜ ⴳⵉⵙ ⵉⴼⴳⴳⵉⴳⵏ. ⵖⵔⵏⵜ ⵉ ⵜⵎⴰⵖⴰⵔⵉⵏ. ⵉⵖ ⴰⵔ ⴳⵔⵔⴰⵏⵜ ⵉⵙⵜ ⵓⵚⵟⵟⴰ, ⴰⵔⴳⴰⵣ ⵏⵏⴰ ⴼⵍⵍⴰⵙⵏⵜ ⵉⵣⵔⵉⵏ, ⵏⵖ ⵜⴰⵎⵖⴰⵔⵜ, ⴷⴰ ⴰⵙ ⵜⵜⵉⵏⵉⵏⵜ: " ⵀⴰⵏⵏ ⴳⵉⴽ ⵙⴳⵔⵉ. " ⵉⵖ ⵉⵣⵡⴰⵔ, ⵉⵙ ⵜⵏⵜ ⵉⵥⵕⴰ, ⵓⵔⵜⴰ ⵜ ⵥⵕⴰⵏⵜ ⴷⴰ ⴰⵙⵏⵜ ⵉⵜⵜⵉⵏⵉ: " ⴰⵔ ⵜⴱⴱⵉⵎⵜ ⵖ ⵍⴰⵎⴰⵏ. " ⵜⵙⵙⴰⵄⵜ ⵏⵏⴰ ⵜ ⵜⵜⴳⴳⴰⵏⵜ ⵖ ⵉⴼⴳⴳⵉⴳⵏ, ⵓⵔ ⴰⵔ ⵙⵓⵍ ⵜⵜⵉⵏⵉⵏⵜ ⵉ ⵃⵜⵜⴰ ⵢⴰⵏ: " ⵀⴰⵏⵏ ⴳⵉⴽ ⵙⴳⵔⵉ. " ⴰⴳⵓⴷ ⴰⵏⵏ, ⴷⴰ ⴰⵙⵙⵔⵏⵜ ⴰⵚⵟⵟⴰ. ⴰⵡⵉⵏⵜ ⴷ ⵢⴰⵏ ⵙⵏⴰⵜ ⵜⵎⵖⴰⵔⵉⵏ, ⴳⴳⴰⵡⵔⵏⵜ ⴼ ⵓⴼⵍⵍⴰ ⵏ ⵉⴼⴳⴳⵉⴳ, ⵢⴰⵏ ⵙⵏⴰⵜ ⵢⴰⴹⵏⵉⵏ, ⴷⴰ ⵜⵜⴰⵎⵥⵏⵜ ⵉⴼⴳⴳⵉⴳ ⵢⴰⴹⵏⵉⵏ. ⴰⵔ ⵜⵜⵊⴱⴱⴰⴷⵏⵜ ⴰⵔ ⴷ ⴽⵓⵍⵍⵓ ⵖⵔⵔⴷⵏ ⵉⴼⵓⵍⴰⵏ. ⵜⵉⵥⴰⵕ ⵜⴰⴷⴰ ⵉⵔⴰⵏ ⴰⴷ ⵉⴳⵔ, ⵢⴰⴽ ⵓⵔ ⵉⵍⵍⵉ ⵎⴰ ⵖ ⵉⵎⵅⴰⴱⴱⴰⵍ ⴽⵔⴰ ⵏ ⵉⴼⵓⵍⵉ, ⵓⵍⴰ ⵎⴰ ⵖ ⵉⴱⴱⵉ. ⵜⵄⵍⵍⵎ ⴰⵎⵎⴰⵙ ⵏ ⵓⵚⵟⵟⴰ ⵙ ⵉⵖⴷ. ⴰⴳⵓⴷ ⴰⵏⵏ, ⴰⵔ ⵜ ⵙⵎⵓⵏⵓⵏⵜ ⵜⵉⴷⴰ ⵉⵊⴱⴱⴷⵏ ⴰⵚⵟⵟⴰ, ⵜⵉⴷⴰ ⵢⴰⴹⵏⵉⵏ ⴳⴳⴰⵡⵔⵏⵜ ⴼ ⵉⴼⴳⴳⵉⴳ. ⴰⵔ ⵙⵎⵓⵏⵓⵏⵜ ⵅⵜⵜⵉⵏⵏ ⴰⵔ ⵜⵏⵜ ⴷ ⵕⴰⵃⵏⵜ. ⴰⴳⵓⴷ ⴰⵏⵏ ⵙⵎⵓⵏⵓⵏⵜ ⴰⵡⵉⵏⵜ ⵉⴷⴷ ⵙ ⵜⴳⵎⵎⵉ, ⵕⵥⵎⵏⵜ ⴳⵉⵙ ⵍⵇⵢⴰⵙ ⵏⵏⴰ ⵎⵉ ⵖⵉⵏⵜ, ⴰⴷ ⵜ ⴳⵉⵙ ⵥⴹⴰⵏⵜ. ⴳⵏⵜ ⴰⵙ ⵉⴼⵓⵍⴰⵏ ⵏ ⵓⵙⵏⵏⵉ, ⵣⴰⵢⴷⵏⵜ. ⵉⵖ ⵔⴰⵏⵜ ⴰⴷ ⴱⴷⵓⵏⵜ, ⴷⴰ ⵜⵜⴰⵙⵉⵏⵜ ⵢⴰⵏ ⵓⵣⵔⵉⵎ ⵏ ⵜⵍⵎⵉ, ⵏⵏⴰⵏⵜ: " ⵀⴰ ⵍⵎⵄⵕⵓⴼ ⵏ ⵙⵉⴷⵉ ⵎⵔⵔⵉ, ⵏⵖ ⵍⴰⵍⵍⴰ ⵄⵛⵛⴰ ⵓⵍⵜ ⵍⵃⵙⵏ. " ⵣⴰⵢⴷⵏⵜ, ⴰⵔ ⴳⵔⵔⴰⵏⵜ. ⴰⵔ ⵜⵜⵉⵍⵉⵏⵜ ⵙⵏⴰⵜ ⵖ ⵓⵚⵟⵟⴰ. ⴷⴰ ⵏⵏ ⵜⵜⴰⵡⵉ ⵅⵜⵜⴰⴷ ⵉⴼⵓⵍⵉ, ⵜⴰⵡⵉ ⵜ ⵉⴷ ⵅⵜⵜⴰⵏⵏ, ⴰⵔ ⵜ ⵙⵎⵏⴰⴳⴳⴰⵔⵏⵜ ⵖ ⵡⴰⵎⵎⴰⵙ. ⴰⵔ ⵜⵏ ⴽⴽⴰⵜⵏ ⵙ ⵜⵚⴽⴽⴰ. ⴰⵔ ⵜⴰⵙⵙⴰⵄⵜ ⵏⵏⴰ ⵉⵇⵔⵔⴱ ⴰⴷ ⵉⴽⵎⵎⵍ, ⴰⴳⵯⵍⵏⵜ ⵉⴼⴳⴳⵉⴳⵏ, ⵜⴰⵙⵙⴰⵄⵜ ⵏⵏⴰ ⴷ ⵓⴳⴳⴰⵏ ⵉⴼⴳⴳⵉⴳⵏ. ⴰⵔ ⵜⵜⵉⵏⵉⵏⵜ ⵜⵎⵖⴰⵔⵉⵏ: " ⵀⴰⵏⵏ ⴰⵚⵟⵟⴰ ⵉⴼⵔⵙ. " ⵍⵓⵇⵜ ⵏⵏⴰ ⵉⴽⵎⵎⵍ, ⵉⵖ ⵔⴰⵏⵜ ⴰⴷ ⵜ ⴱⴱⵉⵏⵜ, ⴷⴰ ⴽⵓⵍⵍⵓ ⵉⵜⵜⴼⴼⵖ ⵎⴰⴷ ⵉⴳⴰⵏ ⴰⵔⴳⴰⵣ ⵖ ⵜⴳⵎⵎⵉ. ⵍⵓⵇⵜ ⵏⵏⴰ ⵜ ⴱⴱⵉⵏⵜ, ⵉⵖ ⵉⴳⴰ ⵡⵉⵏ ⴱⴰⴱ ⵏ ⵜⴳⵎⵎⵉ, ⴷⴰ ⴰⵙ ⵜⵜⴰⵎⵎⵓⵏⵜ. ⵉⵖ ⵉⴳⴰ ⵡⵉⵏ ⴽⵔⴰ ⵏ ⴱⵏⴰⴷⵎ ⵢⴰⴹⵏⵉⵏ, ⵣⵓⵏ ⴷ ⵡⴰⵏⵏⴰ ⴰⵙⵏⵜ ⵜ ⵉⴼⴽⴰⵏ ⵙ ⵜⵜⵍⵜ ⵏⵖ ⵕⴱⴰⵄ, ⴷⴰ ⴷ ⵜⵜ ⵜⵜⴰⵡⵉⵏⵜ, ⵇⴰⵎⵏⵜ ⵙ ⵓⵏⵛⵜ ⵏⵏⴰ ⵉⵙⵡⴰ. ⵉⴼⴽⴰ ⴰⵙⵏⵜ ⴰⵢⵏⵏⴰ ⴰⵙⵏⵜ ⴷ ⵢⵓⵛⴽⴰⵏ ⵖ ⵜⵖⵕⴰⴷ ⵏⵏⵙⵏⵜ. ⴰⵔ ⴰⵙⵏⵜ ⵢⴰⴽⴽⴰ ⵣⵣⵉⵜ ⴷ ⵍⵃⵏⵏⴰ ⴷ ⴽⵔⴰ ⵏ ⵍⵓⵣⵄⵜ ⴷ ⴽⵔⴰ ⵏ ⵜⵎⵥⵉⵏ, ⴰⵛⴽⵓ ⵍⵇⴰⵄⵉⴷⴰ ⵏ ⵓⵚⵟⵟⴰ, ⵡⴰⵏⵏⴰ ⵎⵉ ⵜⴼⴽⵉⴷ ⵜⴰⴹⵓⵟⵟ ⵓⵔ ⵜⴰⵔⵉⴷ, ⵓⵔ ⵜⴼⵙⵉ, ⵜⴰⵙⵙⴰⵄⵜ ⵏⵏⴰ ⵉⴽⵎⵎⵍ ⵓⵚⵟⵟⴰ, ⴷⴰ ⴳⵉⵙ ⵜⵜⴰⵡⵉⵏ ⵜⵎⵥⴹⴰⵡⵉⵏ ⵜⵜⵍⵜ; ⵡⴰⴷⴰ ⴰⵙⵏⵜ ⵉⴼⴽⴰⵏ ⵜⴰⴹⵓⵟⵟ ⵜⴰⵔⵉⴷ, ⴷⴰ ⴰⵙⵏⵜ ⵢⴰⴽⴽⴰ ⵕⵕⴱⴰⵄ. ⵎⴽⴰⵏⵏ ⴰⴷ ⵉⴳⴰⵏ ⵍⵇⴰⵄⵉⴷⴰ ⵏ ⵓⵚⵟⵟ. ⵙⵉⴷⵉ ⵎⵔⵔⵉ ⵉⴳⴰ ⵢⴰⵏ ⵍⵡⴰⵍⵉ ⵉⴷⵔⴽⵏ ⴷⴰⵔ ⵕⴱⴱⵉ. ⵍⵎⵓⵙⵙⵏⵜ ⵏ ⵙⵉⴷⵉ ⵎⵔⵔⵉ ⴷⴰ ⵜⴻⵜⵜⵉⵍⵉ ⵖ ⵜⵎⵏⵜⴰⵛ ⵏ ⵡⴰⵙⵙ ⵖ ⵍⵎⵓⴷⵓⴷ. ⴰⵔ ⵙⴽⴰⵔⵏ ⵖ ⵍⵎⵄⵕⵓⴼ ⵏⵏⵙ ⵜⴰⵔⵓⵡⴰⵢⵜ ⴷ ⵓⵚⴳⴰⴹ. ⵉⵍⵉ ⵏⵜⵜⴰⵏ ⵖ ⵜⵍⵉⵜ, ⵖ ⵜⵄⴼⵔⵓⴽⵜ ⵖ ⵍⵇⴱⵍⵜ. ⴰⵙⵙ ⵏⵏⴰ ⵜⵍⵍⴰ ⵍⵎⵓⵙⵙⵏⵜ ⵏⵏⵙ, ⴰⵔ ⵉⵙⵙ ⵜⵜⴷⴷⵓⵏ ⴽⵓⵍⵍⵓ ⵎⴷⴷⵏ. ⴰⵔ ⵉⵙⵙ ⵜⵜⴷⴷⵓⵏ ⵕⵕⵡⴰⵢⵙ ⴷⴰ ⵓⵔⵜⴰ ⴱⴰⵀⵔⴰ ⵉⵙⵙⵏⵏ ⵉ ⵏⴹⵎ. ⴰⵔ ⴰⵙ ⵜⵜⴰⵙⵉⵏ ⵜⵉⵖⴰⵡⵙⵉⵡⵉⵏ ⵙ ⵉⵎⴰⵍ, ⵉⵏⵛⴰ ⴰⵍⵍⴰⵀ, ⵉⵖ ⵉⵙⵙⵏⵏ ⵉ ⵏⴹⵎ. ⴱⵍⵃⴰⵇⵇ, ⵏⵥⵕⴰ ⵙ ⵜⵡⴰⵍⵍⵉⵏ ⵏⵏⵖ ⴽⵓⵍⵍⵓ ⵎⴰⵏ ⵕⵕⴰⵢⵙ ⵜ ⵉⴷ ⵉⴽⴽⴰⵏ, ⵓⵔ ⴷ ⴷⴰ ⵉⵅⵉⵢⵢⵉⴱ, ⴷⴰ ⵉⵜⵜⵉⵙⴰⵏ ⵎⴰⴷ ⵉⵜⵜⵉⵏⵉ, ⵢⵉⵙⵙⴰⵏ ⵉ ⵔⵔⵉⴱⴰⴱ ⵓⵍⴰ ⵍⵓⵜⴰⵕ. ⵓⵍⴰ ⵃⵜⵜⴰ ⵏⵜⵜⵏⵉ ⵜⵉⵎⵥⴹⴰⵡⵉⵏ, ⵉⵖ ⵔⴰⵏⵜ ⴰⴷ ⴳⵔⵏⵜ ⴰⵚⵟⵟⴰ, ⴰⵔ ⵉⵙⵙ ⵜⵜⵎⴷⴰⵃⵏⵜ; ⴰⵔ ⴰⵙ ⴰⴽⴽⴰⵏⵜ ⴰⵣⵔⵉⵎ ⵏ ⵜⵍⵎⵉ ⴷⴰ ⵉⵣⴳⵓⵔⵏ ⵖ ⵓⵚⵟⵟⴰ, ⵉⵖ ⴰⵔ ⴳⵔⵔⴰⵏⵜ. ⵣⵓⵏ ⴷ ⵉⵖ ⵍⵍⴰⵏ ⴽⵔⴰ ⵏ ⵎⴷⴷⵏ, ⴷⴰ ⴷ ⵉⵜⵜⴰⵛⴽⴰⵏ ⵖ ⵜⵎⴰⵣⵉⵔⵜ ⴰⵏⵏ, ⴰⵔ ⵜⵜⴷⵡⵡⴰⵕⵏ ⵖ ⵜⵎⵉⵣⴰⵔ, ⴰⵔ ⵜⵜⵉⵏⵉⵏ ⵎⴰⴷ ⴷⴰⵔ ⵚⵚⴰⴷⴰⵇⴰ ⵏ ⵙⵉⴷⵉ ⵎⵔⵔⵉ, ⵣⵓⵏ ⴷ ⵡⴰⵏⵏⴰ ⴰⵙ ⵉⵇⴰⵡⵍⵏ ⴽⵔⴰ ⵏ ⵚⵚⴰⴷⴰⵇⴰ, ⴷⴰ ⴰⵙⵏ ⵜⵜ ⵢⴰⴽⴽⴰ. ⴰⵔ ⴰⵙⵏ ⴰⴽⴽⴰⵏⵜ ⵜⵎⵖⴰⵔⵉⵏ ⴰⵣⵔⵉⵎ ⵏ ⵜⵍⵎⵉ ⴷⴰ ⵏⴻⵏⵏⴰ. ⵍⴰⵍⵍⴰ ⵄⴰⵛⵛⴰ ⵓⵍⵜ ⵍⴰⵃⵙⵏ ⵜⵍⵍⴰ ⵖ ⵜⴰⵍⴰⵜ ⵏ ⵡⴰⵔⵣⴰⵣⵜ ⵜⴱⴹⴰ ⴷ ⵍⵇⵛⵍⴰ ⵍⵊⵀⴷ ⵏ ⵕⴱⵄⴰ ⴽⵉⵍⵓⵎⵉⵜⵕ. ⴷⴰ ⵜⵜⵉⵍⵉ ⵜⵍⵎⵓⵙⵏⵜ ⵏⵏⵙ, ⴷⴰ ⵖ ⵜⵜ ⵉⴷ ⵜⴽⴽⴰⵏⵜ ⵜⵊⵉⵊⴰⵜⵉⵏ, ⵖ ⵍⵎⵓⴷⵓⴷ ⵖ ⵄⵛⵔⵉⵏ ⵢⵓⵎ. ⵉⵍⵉ ⴳⵯⵎⴰⵙ ⵖ ⴰⵢⵜ ⵇⴹⵉⴼ, ⴰⵔ ⵜⵜⵉⵍⵉ ⵍⵎⵓⵙⵏⵜ ⵏⵏⵙ ⵖ ⵍⵅⵔⵉⴼ. ⵍⴰⵍⵍⴰ ⵄⴰⵛⵛⴰ ⵓⵍⵜ ⵍⴰⵃⵙⵏ ⴷⴰ ⵉⵙⵙ ⵜⵜⴷⴷⵓⵏⵜ ⵜⵉⵊⵉⵊⴰⵜⵉⵏ, ⴷⴰ ⵓⵔⵜⴰ ⵉⴹⴰⵍⵉⴱⵏ. ⴰⵔ ⴳⵉⵙ ⵜⵄⵍⵍⴰⵎⵏⵜ ⴰⵚⵟⵟⴰ. ⴷⴰ ⵜⵜⴽⴽⵯⵎⵏⵜ ⵢⴰⵏ ⵙⵉⵏ ⵉⴽⵛⵛⵓⴹⵏ, ⴰⵔ ⴼⵍⵍⴰⵙⵏ ⵙⵜⵜⴰⵣⵣⴰⵍⵏⵜ ⵉⴼⵓⵍⴰⵏ. ⴰⵔ ⴰⵙ ⵜⵜⴹⴰⵍⴰⴱⵏⵜ ⴰⴷ ⵉⵙⵙⴰⵏⵏⵜ ⵉ ⵓⵚⵟⵟⴰ. ⴰⵔ ⴰⵙ ⵜⵜⴹⴰⵍⴰⴱⵏⵜ ⴰⴷ ⵜⴰⵀⵍⵏⵜ. ⵜⴰⵏⵏⴰ ⵉⵜⴰⵀⵍⵏ, ⵉⵖ ⴷ ⵉⵍⵓⵍⵍⵉ ⵓⵙⴳⴳⵯⴰⵙ, ⴰⵔ ⴰⵙ ⵜⵜⴰⵣⵏⵏ ⵜⴰⴼⴰⵔⵏⵓⵜ ⵏ ⵓⵖⵔⵓⵎ. ⵜⵜⵓⴽⴽⴰⵕ ⴰⴷ ⵓⴽⴰⵏ ⵉⴷⴱⵓ ⵓⴼⵔⵓⵅ ⴷⴰ ⵉⵙⵜⵜⵖ, ⴰⵔ ⴳⵉⵙ ⵉⵜⵜⴱⴰⵢⴰⵏ ⵓⵇⵕⴰⴱ, ⴷⴰ ⵜⵜⴷⴷⵓⵏ ⵉⵅⵎⵎⴰⵙⵏ ⴰⵔ ⴰⵇⵇⵍⴰⵢⵏ ⵙ ⵉⴼⵔⵅⴰⵏ. ⵡⴰⵏⵏⴰ ⵏⵏ ⵓⴼⴰⵏ ⵉⵙⵜⵖ ⴽⵓⵍⵍⵓ ⴳⵉⵙ ⵓⵇⵕⴰⴱ, ⴰⵛⴽⵏ ⴷ, ⴱⴱⵉⵏ ⵜⵜⵓⴽⴽⴰⵕ ⵏ ⵉⵡⵜⵎⴰⵏ, ⴰⵔ ⵜ ⵉⴷ ⵜⵜⴰⵡⵉⵏ ⵙ ⵜⴼⵔⵅⵉⵏ. ⴷⴰ ⵓⴽⴰⵏ ⵉⴽⵛⵎ ⵓⵅⵎⵎⴰⵙ ⵙ ⵡⴰⵎⵎⴰⵙ ⵏ ⵜⴼⵔⵓⵅⵜ, ⴰⵔ ⴳⵉⵙ ⵉⵜⵜⴰⵙⵉ ⵍⴰⴷⴽⴰⵕ. ⴰⵇⵕⴰⴱ ⵏⵏⴰ ⵏⵏ ⵢⵓⴼⴰ ⵉⵙⵜⵜⵖ, ⵉⴳ ⴰⵙ ⵢⴰⵏ ⵓⵣⵔⵓⵔ ⵏ ⵜⵜⵓⴽⴽⴰⵕ ⵖ ⵡⴰⵎⵎⴰⵙ ⵏ ⵓⵇⵕⴰⴱ. ⴰⵔ ⴷ ⴽⵓⵍⵍⵓ ⵉⴽⵎⵎⵍ ⵜⴰⴼⵔⵓⵅⵜ, ⵉⴳⴳⵯⵣ ⴷ. ⵜⴰⴼⵔⵓⵅⵜ ⵏⵏⴰ ⵓⵔ ⵉⵜⵜⴽⴽⵉⵔⵏ, ⵜⴰⵙⵙⴰⵄⵜ ⵏⵏⴰ ⵕⴰⵃⵏ ⵉⵇⵇⴰⵢⵏ, ⴰⵔ ⵜⴻⵜⵜⴳⴳⴰ ⵏⵜⵜⴰⵜ ⵜⵉⵙⴽⵔⵜ; ⵣⵓⵏ ⴷ ⵜⵉⴼⵔⵅⵉⵏ ⵏⵏⴰ ⵉⵍⵍⴰⵏ ⵖ ⵜⴰⵎⴰ ⵏ ⵉⵡⵜⵎⴰⵏ, ⴰⵙⵙ ⵏⵏⴰ ⵉⵍⵍⴰ ⵓⵙⵎⵎⵉⴹ, ⴰⵔ ⵉⵙⵙⵏⵜ ⵉⵜⵜⴰⵡⵉ ⴰⴹⵓ ⵏ ⵜⵜⵓⴽⴽⴰⵕ, ⵡⴰⵅⵅⴰ ⴰⴽⴽⵯ ⵏⵜⵜⵏⵜⵉⵏ ⵓⵔ ⵜⵜⴽⴽⵉⵔⵏⵜ, ⵓⵔ ⴰⵔ ⵜⵏⵜ ⵉⵜⵜⴰⵖ ⵡⴰⵍⵓ, ⴷⴰ ⵜⵜⵚⵍⴰⵃⵏⵜ. ⵣⵓⵏ ⴷ ⴰⵙⴳⴳⵯⴰⵙ ⵉⵖ ⵓⵔ ⵓⵔⵓⵏ ⵉⵡⵜⵎⴰⵏ, ⵏⵖ ⴳⴰⵏ ⵉⵎⵓⵥⴰⵥ, ⵡⴰⵏⵏⴰ ⴷⴰⵔ ⵜⵍⵍⴰ ⵜⵜⵓⴽⴽⴰⵕ ⵉⴳⴰⵏ ⴰⵇⴱⵓⵕ, ⴷⴰ ⵉⵙⵙ ⵉⵜⵜⴻⵜⵜⴽⴽⴰⵕ. ⵡⴰⵏⵏⴰ ⴷⴰⵔ ⵓⵔ ⵉⵍⵍⵉ, ⴷⴰ ⵉⵥⵥⴰⴹ ⵉⴱⴰⵡⵏ, ⵢⴰⵙⵉ ⴰⴳⴳⵯⵔⵏ ⵏ ⵉⴱⴰⵡⵏ, ⴰⵔ ⵉⵙⵙ ⵉⵜⵜⴻⵜⵜⴽⴽⴰⵕ. ⵣⵓⵏ ⴷ ⴷⴰⵖ ⵉⵖ ⵃⴰⴱⵔⴰ ⴷⴽⴽⵕⵏ ⵎⴷⴷⵏ, ⵙ ⵉⵍⵍⴰ ⵓⵏⵥⴰⵕ, ⵎⴰⵅⵛⵛⴰⵢ ⴷⴰⵖ ⴰⴷ ⵄⴰⵡⴷⵏ ⵜⵜⵓⴽⴽⴰⵕ ⵉ ⵉⴼⵔⵅⴰⵏ, ⴰⵛⴽⵓ ⴷⴰ ⵉⵙⵙⵉⵔⵉⴷ ⵓⵏⵥⴰⵕ ⴰⴳⴳⵯⵔⵏ ⴷⴰ ⵉⵍⵍⴰⵏ ⵖ ⵜⵜⵓⴽⴽⴰⵕ. ⵎⴰⵏ ⴰⴳⵓⴷ ⵉⵜⵜⴳⴳⴰⵏ ⴰⵙⵎⴹⵉ ⵏ ⵉⵇⵇⴰⵢⵏ ⵖ ⵜⵎⵉⵣⴰⵔ ⵉⴷ ⵏⵏⵖ? ⴰⴷ ⵓⴽⴰⵏ ⵜⵕⴰⵃ ⵙⴰ ⴷ ⵎⵔⴰⵡ ⵖ ⵖⵓⵛⵜ, ⵎⴰⵅⵛⵛⴰⵢ ⴰⴷ ⴰⴼⵏ ⵎⴷⴷⵏ ⵉⵇⵇⴰⵢⵏ. ⵜⴰⵙⵙⴰⵄⵜ ⵏⵏⴰ ⵉⴽⵛⵎ ⴽⵜⵓⴱⵕ, ⵀⴰⵏ ⵉⵇⵇⴰⵢⵏ ⵏⵡⴰⵏ. ⵜⴰⴼⵔⵓⵅⵜ ⵏⵏⴰ ⵙ ⵜⴷⴷⵉⴷ, ⵜⴰⴼⴷ ⵏⵏ ⴳⵉⵙ ⵉⵇⵇⴰⵢⵏ. ⴰⴷ ⵓⴽⴰⵏ ⴷⴰⵖ ⵓⵍⴰ ⵏⵜⵜⴰ ⵜⵕⴰⵃ ⵙⴰ ⴷ ⵎⵔⴰⵡ ⵡⵓⵙⵙⴰⵏ ⵖ ⴽⵜⵓⴱⵕ, ⴰⵔ ⵜⵜⴱⴱⵉⵏ ⵎⴷⴷⵏ ⵉⵇⵇⴰⵢⵏ. ⴷⴰ ⵢⴰⵇⵇⵍⴰⵢ ⵓⵅⵎⵎⴰⵙ ⵙ ⵜⴼⵔⵓⵅⵜ, ⴰⵔ ⵉⵜⵜⴱⴱⵉ. ⴰⵔ ⵉⵜⵜⵉⵍⵉ ⵢⴰⵏ ⵢⴰⴹⵏⵉⵏ ⵖ ⵉⵣⴷⴷⴰⵔ: ⴰⵔ ⵉⵜⵜⴻⵟⵟⴼ ⴽⵔⴰ ⵏ ⵜⵖⵕⴰⵕⵜ. ⵜⴰⵥⴰⵢⵢⵕⵜ ⵏⵏⴰ ⵉⴱⴱⵉ, ⵉⵏⵏⴰ ⴰⵙ ⵉ ⵡⴰⵏⵏ ⵏ ⵉⵣⴷⴷⴰⵔ: " ⵎⵏⴰⴳⴳⴰⵔ ⴰⵙ! " ⴰⵙ ⵜⵜ ⵉⴷ ⵉⴳⵔ, ⴰⵔ ⵜⵜ ⵉⵜⵜⴰⵎⵥ ⵙ ⵜⵖⵕⴰⵕⵜ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⵉⴽⵎⵎⵍ ⵓⴼⵔⵓⵅ, ⵜⴰⵥⴰⵢⵢⵕⵜ ⵏⵏⴰ ⵉⴹⵏⵉⵏ, ⴰⵔ ⵜⵜ ⵉⵜⵜⴰⵙⵉ ⵓⵅⵎⵎⴰⵙ. ⵏⵜⵜⴰⵜ ⴰⴷ ⵉⴳⴰⵏ ⵍⵅⵓⵎⵙ ⵏⵏⵙ. ⴷⴰ ⵓⴽⴰⵏ ⵜⵜ ⵉⴷ ⵉⴳⴳⴰⵔ, ⵉⵏⵏⴰ ⴰⵙ: " ⴼⴽ ⴰⵙ ⵜⵜ ⵓⵅⵎⵎⴰⵙ! " ⵣⵓⵏ ⴷ ⵜⴰⴼⵔⵓⵅⵜ ⵏⵏⴰ ⵢⵓⵔⵓⵏ, ⵢⴰⵜ ⵜⵥⴰⵢⵢⵕⵜ, ⴷⴰ ⵜⵜ ⵉⵜⵜⴰⵙⵉ ⵓⵅⵎⵎⴰⵙ, ⵜⵉⵏⵏⴰ ⵢⵓⵔⵓⵏ ⴱⴰⵀⵔⴰ, ⴷⴰ ⴳⵉⵙ ⵉⵜⵜⴰⵙⵉ ⵢⴰⵜ ⵜⵥⴰⵢⵢⵕⵜ ⵉ ⵜⴼⵔⵓⵅⵜ. ⵍⵄⵉⴷ ⵏ ⵜⴼⴰⵙⴽⴰ ⴰⵙⵙ ⵏⵏⴰ ⴱⵇⴰⵏ ⵎⵔⴰⵡ ⵓⵙⵙⴰⵏ ⵉ ⵜⴼⴰⵙⴽⴰ, ⴷⴰ ⵜⵜⴷⴷⵓⵏⵜ ⵜⵎⵖⴰⵔⵉⵏ, ⵙⵖⵏⵜ ⵕⵕⵉⵃⴰⵏ ⴷ ⵜⵡⵙⵔⵖⵉⵏⵜ ⴷ ⵣⵣⵏⴱⵓⵄ ⴷ ⵍⵡⵕⴷ ⴷ ⵍⵇⵏⴼⵔ ⴷ ⵟⵟⵉⴱ. ⴰⵙⵉⵏⵜ ⴷ ⵜⴰⵅⵙⴰⵢⵜ, ⴱⵅⵅⵔⵏⵜ ⴰⵙ ⵙ ⵍⴱⵅⵓⵔ, ⴼⴼⵉⵏⵜ ⵏⵏ ⴳⵉⵙ ⴰⵎⴰⵏ, ⴳⵏⵜ ⵏⵏ ⴳⵉⵙ ⴽⵓⵍⵍⵓ ⴰⵢⴰⴷ ⵏⴻⵏⵏⴰ. ⵓⵙⵙⴰⵏ ⴰⵏⵏ ⵉⴱⵇⵇⴰⵏ ⵉ ⵍⵄⵉⴷ, ⴰⵔ ⵥⵥⴰⴹⵏⵜ ⵜⵉⵙⵏⵜ, ⴰⵔ ⵜⴽⵎⵎⴰⵍⵏⵜ ⴰⵢⵏⵏⴰ ⵜⵏⵜ ⵉⵅⴰⵚⵚⴰⵏ ⵖ ⵜⵡⵡⵓⵔⵉ ⵏⵏⵙⵏⵜ. ⴰⵙⵙ ⵏⵏⴰ ⵉⴳⴰⵏ ⴰⵙⵙ ⵏ ⵍⵄⵉⴷ, ⴷⴰ ⵜⵜⴰⵖⵓⵍⵏ ⵎⴷⴷⵏ ⵖ ⵍⵎⵚⴰⵍⵍⴰ. ⴰⵙⵉⵏⵜ ⴷ ⵜⵎⵖⴰⵔⵉⵏ ⵍⵎⵙⵡⴰⴽ ⴷ ⵜⵥⵓⵍⵜ ⴷ ⵜⵉⵙⵏⵜ ⴷ ⵜⵎⵥⵉⵏ, ⴰⵔ ⵜⵥⵓⵍⵏⵜ ⵉ ⵉⵣⴰⵎⵎⴰⵔⵏ ⵏ ⵜⴼⴰⵙⴽⴰ. ⴰⵔ ⴰⵙⵏ ⴰⴽⴽⴰⵏⵜ ⵍⵎⵙⵡⴰⴽ ⴷ ⵜⵎⵥⵉⵏ ⴷ ⵜⵉⵙⵏⵜ ⵖ ⵉⵎⵉ, ⴰⵔ ⴼⵍⵍⴰⵙⵏ ⵜⵜⴼⴼⵉⵏⵜ ⴰⵎⴰⵏ. ⴰⵔ ⴰⵙⵏ ⵇⵇⵔⵙⵏ ⵉⵔⴳⴰⵣⵏ. ⵍⵍⴰⵏⵜ ⴳⵉⵙ ⴽⵔⴰ ⵏ ⵜⵎⵖⴰⵔⵉⵏ, ⴰⵔ ⵜⵜⴰⵙⵉⵏⵜ ⵉⴷⴰⵎⵎⵏ ⵉⵏⵏ ⵏ ⵜⴼⴰⵙⴽⴰ, ⴰⵔ ⴰⵙⵏ ⵜⵜⵉⵏⵉⵏⵜ: " ⵉⵙⵙⵍⴰⴼⵏ ⵏ ⵜⴼⴰⵙⴽⴰ. " ⴰⵔ ⵜⵜⵉⵏⵉⵏⵜ: " ⴰⵢⵏⵏⴰ ⵢⴰⵖ ⴽⵔⴰ, ⴰⴷ ⵉⵙⵙⵏ ⵉⵜⵜⴱⵅⵅⴰⵔ. " ⴰⵢⵏⵏⴰ ⴰⵙⵏ ⵢⴰⴳⵓⵔⵏ ⵖ ⵜⵎⵥⵉⵏ ⴷ ⵍⵎⵙⵡⴰⴽ ⴷ ⵜⵉⵙⵏⵜ, ⴰⵔ ⵜ ⵏⵇⵇⵍⵏ ⴼ ⵉⴷⴰⵎⵎⵏ ⵏ ⵜⴼⴰⵙⴽⴰ ⵏⵏⵙⵏ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵓⵔ ⵉⵜⵜⴼⵚⵚⴰⵍⵏ ⴰⵔ ⴰⵙⵙ ⵏ ⵜⵍⵜ ⵉⵢⵢⴰⵎ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵉⵜⵜⴼⵚⵚⴰⵍⵏ ⴰⵙⵙ ⵏ ⵢⵓⵎⴰⵢⵏ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵉⵙⴽⴰⵔⵏ ⵙⴽⵙⵓ ⵡⴰⵔ ⵍⵄⵕⴰⴹⴰ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵓⵔ ⵉⵙⵙⵎⵔⴰⵏ. ⴰⵙⵙ ⵏⵏⴰ ⵉⴳⴰⵏ ⴰⵙⵙ ⵏ ⵜⴼⵚⵚⵉⵍ, ⴼⵚⵚⵍⵏ. ⴰⵙⵉⵏⵜ ⴷ ⵜⵎⵖⴰⵔⵉⵏ ⵜⴰⵅⵙⴰⵢⵜ ⵍⵍⵉ ⵏⴻⵏⵏⴰ, ⴷ ⵜⵉⵙⵏⵜ, ⴷ ⵍⴱⵥⴰⵕ, ⴷ ⵜⴼⵉⴼⵍⵜ, ⴷ ⵉⴼⵔⴰⵡⵏ ⵏ ⵓⵥⴰⵍⵉⵎ, ⴷ ⵜⵉⵙⴽⵔⵜ, ⴰⵔ ⵜⵏ ⵜⴼⴼⵉⵏⵜ ⵖ ⵡⴰⵎⴰⵏ ⴰⵏⵏ ⵏ ⵜⵅⵙⴰⵢⵜ, ⴰⵔ ⵜⵊⵊⵓⵏ. ⴰⵔ ⵉⵙⵙ ⴰⵇⵇⵎⵏⵜ ⵜⵉⴼⵉⵢⵢⴰ. ⵉⵍⵉⵏ ⴷⴰⵖ ⴳⵉⵜⵙⵏ ⵡⵉⴷⴰ ⵉⵙⴽⴰⵔⵏ ⵉⴽⵟⵎⴰⵏ ⵉ ⵉⵊⵉⵊⴰⵏ. ⴰⵙⵙ ⵏ ⵕⴱⵄ ⵉⵢⵢⴰⵎ ⵏ ⵜⴼⴰⵙⴽⴰ, ⴷⴰ ⵜⵜⴰⵙⵉⵏⵜ ⵜⵎⵖⴰⵔⵉⵏ ⴰⴳⴳⵯⵔⵏ ⵏ ⵓⵎⵚⵕⵉ, ⵙⴽⵔⵏⵜ ⴳⵉⵙ ⴱⴰⴷⴷⴰⵣ, ⴳⵏⵜ ⵏⵏ ⴼⵍⵍⴰⵙ ⴰⵅⵙⴰⵙ. ⵉⵏⵙ ⴷ ⴰⵔ ⵣⵉⴽⴽ, ⵛⵛⵏⵜ ⵜ. ⵏⵏⴰⵏⵜ: " ⵀⴰⵏⵏ ⴱⴰⴷⴷⴰⵣ ⵏ ⵓⵅⵙⴰⵙ, ⴰⵙⵙ ⴰⴷ ⴰⴷ ⵉⵣⵔⴰⵢ ⵍⵄⵉⴷ, ⵍⵄⵇⴱⴰ ⵏ ⵉⵎⴰⵍ ⵉⵏⵛⴰ ⴰⵍⵍⴰⵀ. " ⵉⴹ ⵏ ⵜⵄⵛⵓⵕⵜ ⴰⵙⵙ ⵏⵏⴰ ⵉⴳⴰⵏ ⵜⵥⴰ ⵏ ⵡⵓⵙⵙⴰⵏ ⵖ ⵜⵄⵛⵓⵕⵜ ⴷⴰ ⵜⵜⴷⴷⵓⵏ ⵉⵊⵉⵊⴰⵏ ⵙ ⵉⴳⵔⴰⵏ, ⴱⴱⵉⵏ ⴷ ⵉⴼⵔⴰⵡⵏ, ⵙⴽⵔⵏ ⴳⵉⵙⵏ ⵉⴱⴰⴽⵛⵛⵓⵜⵏ ⴷ ⵍⵇⵓⴼⴼⵉⵢⴰⵜ ⵉ ⵜⵎⵖⴰⵔⵉⵏ. ⵜⴰⵙⵙⴰⵄⵜ ⴰⵏⵏ, ⵡⴰⵏⵏⴰ ⵉⵔⴰⵏ ⴰⴷ ⵉⴹⴰⵍⴱ ⵜⴰⵎⵖⴰⵔⵜ, ⴷⴰ ⵉⵜⵜⴰⵙⵉ ⵍⵇⴼⴼⵉⵢⵜ, ⵉⴳ ⴰⵙ ⴳⵉⵙ ⵉⵇⴰⵕⵉⴹⵏ, ⵢⴰⵣⵏ ⴰⵙⵏ ⵜⵜ ⵉ ⴰⵢⵜ ⴷⴰⵔⵙ. ⵀⵉⵢⴰ, ⵉⵄⵍⵍⵎ ⵜⵜ ⵙ ⵍⵇⵓⴼⴼⵉⵢⵜ ⴰⵏⵏ. ⵜⴰⵙⵙⴰⵄⵜ ⵏⵏⴰ ⵜⵕⴰⵃ ⵜⵍⴳⴳⵯⴰⵜ, ⵎⵓⵏⵏ ⵉⵊⵉⵊⴰⵏ ⴷ ⵜⵊⵉⵊⴰⵜⵉⵏ, ⴰⵔ ⵙⴱⵔⵢⴰⵍⵍⴰⵡⵏ, ⵎⵓⵏⵏ ⴷ ⵜⴳⵯⵎⵎⴰ. ⵜⵉⴳⵎⵎⵉ ⵏⵏⴰ ⵕⴰⵃⵏ, ⵏⵏⴰⵏ ⴰⵙ: " ⴱⵔⵢⴰⵍⵍⵓ, ⴱⵔⵢⴰⵍⵍⵓ, ⴼⴽⴰⵜ ⴰⵖ ⵜ ⵉⴷ, ⴰ ⵍⴰⵍⵍⴰ, ⵎⵇⵇⴰⵔ ⵉⴳⴰ ⵉⵍⴰⵎⵎⵏ ⴷ ⵉⵍⴰⵎⵎⵏ. ⵚⴰⴼⴹⴰⵜ ⴰⵖ, ⴰⴷ ⴽⵯⵏ ⵉⵚⵚⴰⴼⴹ ⵕⴱⴱⵉ ⵙ ⵍⵅⵉⵔ. " ⴰⵔ ⴰⵙⵏ ⴰⴽⴽⴰⵏⵜ ⵜⵎⵖⴰⵔⵉⵏ ⴰⵖⵔⵓⵎ ⵏⵖⴷ ⵉⵇⵇⴰⵢⵏ, ⵏⵖⴷ ⵜⵓⵎⵥⵉⵏ, ⵏⵖⴷ ⵜⴰⵣⴰⵔⵜ, ⵏⵖⴷ ⴰⴳⴳⵯⵔⵏ, ⵏⵖⴷ ⵉⵇⴰⵕⵉⴹⵏ. ⵜⴰⵙⵙⴰⵄⵜ ⴰⵏⵏ, ⵙⴼⴰⵜⵃⴰⵏ ⴰⵙ ⵓⵍⴰ ⵏⵜⵜⵏⵉ. ⴰⵔ ⴼⵍⵍⴰⵙⵏ ⵏⵇⵇⵍⵏ ⴰⵢⵜ ⵜⴳⵯⵎⵎⴰ ⴰⵎⴰⵏ. ⵡⴰⵏⵏⴰ ⵓⵔ ⴰⵙⵏ ⵉⴼⴽⵉⵏ ⵢⴰⵜ, ⴰⵔ ⵜ ⵉⵏⵏ ⵜⵄⵢⵢⴰⵔⵏ, ⴰⵔ ⴰⵙ ⵜⵜⵉⵏⵉⵏ: " ⴳⴰⵏ ⴰⵖⵔⴷⴰ ⵖ ⵓⴳⴷⵓⵔ, ⴰⵔ ⵉⵙⵙⵔⴷⴰⵃ ⵢⴰⵃⵢⴰ, ⴰⵔ ⵉⵎⵟⵟⵉ ⴱⵓⵎⵃⴰⵎⴷ! " ⵍⵄⵉⴷ ⵍⵎⵓⴷⵓⴷ ⴰⵙⵙ ⵏⵏⴰ ⵉⴳⴰⵏ ⵜⵎⵏ ⵉⵢⵢⴰⵎ ⵖ ⵜⵖⵕⴹⵉⵏ ⵏ ⵍⵄⵉⴷ ⵏ ⵍⵎⵓⴷⵓⴷ, ⴷⴰ ⵏⴽⴽⵔⵏ ⵕⵕⵎⴰ ⵏ ⵙⵉⴷⵉ ⵎⵓⵃⴰⵎⵎⴰⴷ ⴱⵏ ⵏⴰⵚⵔ ⴷ ⵉⴼⵇⵇⵉⵔⵏ ⵏ ⵄⴱⴷ ⵍⵇⴰⴷⵔ; ⴷⴰ ⵜⵜⵎⵓⵏⵓⵏ ⴷⴰⵔ ⵍⵎⵓⵇⴷⴷⵎ ⵣⵉⴽⴽ, ⵛⵛⵏ ⴳⵉⵙ ⵜⴰⵔⵓⵡⴰⵢⵜ ⵏ ⵓⵎⵚⵕⵉ ⵏⵖⴷ ⵓⵏⵊⵉⵎⵏ ⵏ ⵉⵔⴷⵏ; ⵛⵛⵏ ⵜⵏ ⵙ ⵡⵓⴷⵉ, ⵏⵖⴷ ⵣⵣⵉⵜ, ⴰⵢⵏⵏⴰ ⴷ ⵜⵉⵡⵉ ⵍⵓⵇⵜ. ⵜⴰⵙⵙⴰⵄⵜ ⵏⵏⴰ ⵛⵛⴰⵏ, ⴼⴼⵖⵏ ⴷ ⵉⴼⵇⵇⵉⵔⵏ ⵏ ⵎⵓⵍⴰⵢ ⵄⴱⴷ ⵍⵇⴰⴷⵔ. ⴰⵡⵉⵏ ⴷ ⵜⵉⵖⵔⵙⵉⵡⵉⵏ. ⵎⵓⵏⵏ ⴷ ⴼⵍⵍⴰⵙⵏ ⴽⵓⵍⵍⵓ ⴰⵢⵜ ⵜⵎⴰⵣⵉⵔⵜ, ⵖ ⵜⵎⵖⴰⵔⵉⵏ ⵓⵍⴰ ⵉⵔⴳⴰⵣⵏ ⵓⵍⴰ ⵉⵊⵉⵊⴰⵏ. ⵎⵓⵏⵏ ⴷⵉⴷⵙⵏ ⵙ ⵊⴰⵍⴰⵍⴰ, ⴰⵔ ⴷ ⵕⴰⵃⵏ ⴰⴳⵯⵔⵔⴰⵎ. ⵖⵔⵙⵏ ⴳⵉⵙ ⵉ ⵜⵖⵔⵙⵉⵡⵉⵏ ⴰⵏⵏ. ⵙⴼⴰⵜⵃⴰⵏ, ⴰⵔ ⴰⵙⵏ ⴰⴽⴽⴰⵏ ⵎⴷⴷⵏ ⵚⵚⴰⴷⴰⵇⴰⵜ. ⵏⴰⵖⵓⵍ ⴷ ⴷⴰⵖ ⵙ ⵡⵉⵏ ⵙⵉⴷⵉ ⵄⵍⵉ ⴱⵏ ⵏⴰⵚⵕ. ⵃⵜⵜⴰ ⵏⵜⵜⵏⵉⵏ, ⵣⵉⴽⴽ ⵍⵎⵓⵙⵏⵜ, ⴷⴰ ⵜⵜⵎⵓⵏⵓⵏ ⵖ ⴷⴰⵔ ⵍⵎⵓⵇⴷⴷⵎ ⵏⵏⵙⵏ. ⵛⵛⵏ ⴳⵉⵙ ⵓⵍⴰ ⵏⵜⵜⵏⵉⵏ ⵜⴰⵔⵓⵡⴰⵢⵜ ⴷ ⵡⵓⴷⵉ, ⵏⵖⴷ ⵓⵏⵊⵉⵎⵏ. ⵜⴰⵙⵙⴰⵄⵜ ⵏⵏⴰ ⵛⵛⴰⵏ, ⴼⴼⵖⵏ ⴷ ⴰⵡⵉⵏ ⴷ ⵜⵉⵖⵔⵙⵉⵡⵉⵏ. ⵎⵓⵏⵏ ⴽⵓⵍⵍⵓ ⴷⵉⴷⵙⵏ ⴰⵢⵜ ⵜⵎⴰⵣⵉⵔⵜ ⵖ ⵉⵊⵉⵊⴰⵏ ⵓⵍⴰ ⵉⵔⴳⴰⵣⵏ. ⵚⵓⴳⵏ ⵜⵉⵖⵔⵙⵉⵡⵏ, ⴰⵔ ⵜⵜⴰⵙⵉⵏ ⵊⴰⵍⴰⵍⴰ, ⴰⵔ ⴷ ⴷⵡⵡⵕⵏ ⵉ ⵜⵎⴰⵣⵉⵔⵜ. ⴰⵡⵉⵏ ⵜⵏⵜ ⵙ ⵓⴳⵯⵔⵔⴰⵎ, ⵖⵔⵙⵏ ⴰⵙⵏⵜ. ⵜⴰⵙⵙⴰⵄⵜ ⵏⵏⴰ ⵖⵔⵙⵏ, ⴰⵙⵉⵏ ⵚⵚⴰⵍⴰⵜ ⵄⵍⴰ ⵏⵏⴰⴱⵉ ⴽⵓⵍⵍⵓⵜⵏ ⵎⴰⴷ ⵉⵍⴰ ⵍⵊⵀⴷ ⵏⵏⵙ. ⴰⵔ ⵙⴼⴰⵜⵃⴰⵏ. ⴰⵔ ⴰⵙⵏ ⴰⴽⴽⴰⵏ ⵎⴷⴷⵏ ⵚⵚⴰⴷⴰⵇⴰⵜ. ⵏⴰⵖⵓⵍ ⴷ ⴷⴰⵖ ⴷⴰⵔ ⵜⵖⵔⵙⵉⵡⵉⵏ ⵏ ⴰⵢⵜ ⵎⵓⵍⴰⵢ ⵄⴱⴷ ⵍⵇⴰⴷⵔ. ⴷⴰ ⵜⵏⵜ ⵜⵜⴰⵙⵉⵏ ⴰⵔ ⵜⴰⵎⴰⵣⵉⵔⵜ. ⴰⵣⵓⵏ ⵜⵏⵜ, ⴱⴱⵉⵏ ⵜⵏⵜ, ⴳⵏ ⵜⵏⵜ ⴷ ⵜⵙⵖⴰⵔⵉⵏ, ⴱⴹⵓⵏ ⵜⵏⵜ ⴽⵓⵍⵍⵓ ⴼ ⵍⴼⵓⵇⴰⵕⴰ, ⵓⵏⵛⵜ ⵏⵏⴰ ⴳⴰⵏ ⵖ ⵜⵎⵖⴰⵔⵉⵏ, ⵓⵍⴰ ⵉⵔⴳⴰⵣⵏ, ⵓⵍⴰ ⵉⵊⵉⵊⴰⵏ. ⴽⵓⵢⴰⵏ ⴳⵉⵜⵙⵏ ⴷⴰ ⵏⵏ ⵉⵜⵜⵃⴰⴹⴰⵕ ⵖ ⴷⴰⵔ ⵜⵙⵖⴰⵔⵜ ⵏⵏⵙ. ⴰⵔ ⴷ ⵏⵏ ⴽⵓⵍⵍⵓ ⵎⵓⵏⵏ, ⴰⵙⵉⵏ ⴷ ⵍⵍⴰⵙⵇⴰⴹ, ⴰⵔ ⵉⵙⵙⵏ ⵜⵜⴷⵍⵍⴰⵍⵏ, ⴰⵔ ⵜⵜⵉⵏⵉⵏ: " ⵡⴰⵏⵏⴰ ⵢⵉⵡⵉⵏ ⴽⵔⴰ, ⴰⴷ ⵜ ⵓⵔ ⵉⵅⵍⵍⵉⵚ, ⴰⴷ ⵜ ⵓⵔ ⵉⴼⵔⵓ, ⴰⵔ ⵉⵎⴰⵍ ⵉⵏⵛⴰ ⴰⵍⵍⴰⵀ. " ⴰⵔ ⵜⵜⵣⴰⵢⴰⴷⵏ ⵉⵏⴳⵔⴰⵜⵙⵏ. ⵡⴰⵏⵏⴰ ⵉⴼⴽⴰⵏ ⴽⵔⴰ ⵉⵣⴰⵢⴷ ⴼⵍⵍⴰⵙ ⵡⴰⵢⵢⴰⴹ. ⴰⵔ ⵡⴰⵏⵏⴰ ⴼ ⵜⴳⴳⵯⵔⴰ ⵜⵖⴰⵡⵙⴰ, ⵓⵔ ⵙⵓⵍ ⵉⵍⵍⵉ ⵎⴰⴷ ⴼⵍⵍⴰⵙ ⵉⵜⵜⵣⴰⵢⵢⴰⴷⵏ ⵢⴰⵜ, ⵏⵏⴰⵏ ⴰⵙ: " ⵙⴰⵡⵍ ⵉ ⵟⵟⴰⵍⴱ. " ⵜⴰⵙⵙⴰⵄⵜ ⴰⵏⵏ ⴷⴰ ⵉⵜⵜⴷⴷⵓ ⴷⴰⵔ ⵟⵟⴰⵍⴱ, ⵉⵃⴰⴹⵕ ⵏⵉⵜ ⵖ ⵜⴰⵎⴰ ⵏⵏⵙⵏ, ⴷⴰ ⴰⵙ ⵉⵜⵜⵉⵏⵉ: " ⴰ ⵙⵉⴷⵉ, ⴳ ⵏⵏ ⴼⵍⵍⵉ ⵜⴰⵖⴰⵡⵙⴰ ⵍⴼⵍⴰⵏⵉⵢⴰ, ⵉⵙ ⵜⵜ ⵉⵡⵉⵖ ⵙ ⵇⴰⴷⴷⴰ ⵡⴰ ⵇⴰⴷⴷⴰ ⴰⵔ ⵉⵎⴰⵍ ⵉⵏⵛⴰ ⴰⵍⵍⴰⵀ! " ⵢⴰⵔⴰ ⵜⵜ ⵉⵏⵏ ⴼⵍⵍⴰⵙ ⵟⵟⴰⵍⴱ. ⵜⴰⵖⴰⵡⵙⴰ ⵓⴽⴰⵏ ⵏⵏⴰ ⵣⵣⵏⵣⴰⵏ, ⵣⴰⵢⴷⵏ ⵙ ⵜⴰⵢⵢⴰⴹ, ⴰⵔ ⴷ ⴽⵓⵍⵍⴰ ⴼⴹⴹⴰⵏ ⵍⴰⵙⵇⴰⴹ. ⵣⴰⵢⴷⵏ, ⴰⵔ ⴰⵟⵟⵓⵏ ⵜⵉⵙⵖⴰⵔⵉⵏ. ⴷⴰ ⴷ ⴰⴷⴷⵓⵏ ⵖ ⵉⵎⵉ ⵏ ⵜⵎⴰⵣⵉⵔⵜ, ⴰⵔ ⴷ ⴼⴼⵖⵏ ⵙ ⵉⵎⵉ ⵢⴰⴹⵏⵉⵏ. ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ, ⵉⵏⵏⴰ ⴰⵙⵏ ⵍⵎⵓⵇⴷⴷⵎ: " ⵍⵎⵄⵕⵓⴼ ⵉⵏⵛⴰ ⴰⵍⵍⴰⵀ, ⴰⴷ ⵏⵏ ⵉⵃⴰⵕⵕⵓ ⵙ ⵓⴳⵯⵔⵔⴰⵎ, ⵜⴰⴷⴳⴳⵯⴰⵜ ⵉⵏⵛⴰ ⴰⵍⵍⴰⵀ! " ⴷⴷⵓⵏ, ⴰⵡⵉⵏ ⵍⵓⵣⵄⵜ ⵙ ⵜⴳⵯⵎⵎⴰ ⵏⵏⵙⵏ, ⵙⵙⵎⵔⵏⵜ ⵉ ⵍⵎⵄⵕⵓⴼ. ⵏⴰⵖⵓⵍ ⴷ ⴷⴰⵖ ⴷⴰⵔ ⴰⵢⵜ ⵙⵉⴷⵉ ⵄⵍⵉ ⴱⵏ ⵏⴰⵚⵔ. ⵃⵜⵜⴰ ⵏⵜⵜⵏⵉⵏ ⴷⴰ ⵜⵜⴰⵣⵓⵏ ⵍⴱⵀⴰⵢⵎ ⵏⵏⴰ ⵎⵉ ⵖⵔⵙⵏ. ⴰⵙⵉⵏ ⵜⵏⵜ ⴷ ⴰⵔ ⵉⵎⵉ ⵏ ⵜⵎⴰⵣⵉⵔⵜ. ⵙⴽⵔⵏ ⵢⴰⵏ ⵙⵉⵏ ⵏ ⵎⴷⴷⵏ ⵉⵙⵙⵏⵏ ⴰⴷ ⵉⴱⴱⵉ, ⵣⴰⵢⴷⵏ ⴰⵔ ⵜⵜⴱⴱⵉⵏ ⵜⵉⴼⵉⵢⵢⴰ. ⴰⵔ ⵜⵜ ⴽⵓⵍⵍⵓ ⵜⵜⴱⴱⵉⵏ, ⵃⴰⵙⴱⵏ ⵕⵕⵎⴰ ⵓⵏⵛⵜ ⵏⵏⴰ ⴳⴰⵏ, ⵙⴽⵔⵏ ⵜ ⵏ ⵜⵙⵖⴰⵔⵉⵏ. ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⵜⵉⵙⵖⴰⵔⵉⵏ, ⵖⵔⵏ ⵉ ⵟⵟⴰⵍⴱ. ⵉⴳⴳⴰⵡⵔ ⵖ ⵜⴰⵎⴰ ⵏⵏⵙⵏ. ⴰⵙⵉⵏ ⴷ ⵍⴰⵙⵇⴰⴹ, ⴰⵔ ⵉⵙⵙⵏ ⵜⵜⴷⵍⵍⴰⵍⵏ. ⴰⵔ ⵜⵜⵣⴰⵢⵢⴰⴷⵏ ⴼ ⵉⵏⴳⵔⴰⵜⵙⵏ ⴽⵓⵢⴰⵏ ⴳⵉⵜⵙⵏ ⴷⴰ ⵉⵜⵜⵣⴰⵢⵢⴰⴷ ⴰⵢⵏⵏⴰ ⵎⵉ ⵉⵖⵉ. ⴰⵔ ⵡⴰⵏⵏⴰ ⵓⵔ ⵙⵓⵍ ⵉⵍⵍⵉ ⵎⴰⴷ ⴼⵍⵍⴰⵙ ⵉⵜⵜⵣⴰⵢⵢⴰⴷⵏ, ⵏⵏⴰⵏ ⴰⵙ: " ⵙⴰⵡⵍ ⵉ ⵟⵟⴰⵍⴱ. " ⵉⴷⴷⵓ ⴷⴰⵔ ⵟⵟⴰⵍⴱ, ⵉⵏⵏⴰ ⴰⵙ: " ⴰ ⵙⵉⴷⵉ, ⵇⵉⵢⵢⴷ ⴼⵍⵍⵉ ⵜⴰⵖⴰⵡⵙⴰ ⵍⴼⵍⴰⵏⵢⴰ, ⵉⵙ ⵜⵜ ⵓⵙⵉⵖ ⵙ ⵇⴰⴷⴷⴰ ⵡⴰ ⵇⴰⴷⴷⴰ ⴰⵔ ⵉⵎⴰⵍ ⵉⵏⵛⴰ ⴰⵍⵍⴰⵀ! " ⵣⴰⵢⴷⵏ ⴰⵔ ⵣⵣⵏⵣⴰⵏ ⵜⴰⵖⴰⵡⵙⴰ ⵙ ⵜⵖⴰⵡⵙⴰ, ⴰⵔ ⴷ ⴽⵓⵍⵍⵓ ⴽⵎⵎⵍⵏ ⵍⴰⵙⵇⴰⴹ. ⴰⵖⵓⵍⵏ ⵙ ⵜⵙⵖⴰⵔⵉⵏ, ⴽⴽⴰⵏ ⴷ ⵉⵎⵉ ⵏ ⵜⵎⴰⵣⵉⵔⵜ, ⴰⵔ ⴰⵇⵇⵔⴰⵏ ⵢⴰⵏ ⵙ ⵢⴰⵏ. ⵡⴰⵏⵏⴰ ⵓⴽⴰⵏ ⵎⵉ ⵖⵔⴰⵏ ⵉⴼⴽ ⴰⵙ ⵍⵎⵓⵇⴷⴷⵎ ⵜⴰⵙⵖⴰⵔⵜ, ⵉⵏⵏⴰ ⴰⵙ: " ⵍⵎⵄⵕⵓⴼ ⴰⴷ ⵏⵏ ⵉⵃⴰⵕⵕⵓ ⵙ ⵣⵣⵔⵉⴱⵜ, ⵜⴰⴷⴳⴳⵯⴰⵜ ⵉⵏⵛⴰ ⴰⵍⵍⴰⵀ. " ⴰⵔ ⴷ ⴽⵓⵍⵍⵓ ⴽⵎⵎⵍⵏ ⵕⵕⵎⴰ. ⵏⴰⵖⵓⵍ ⴷ ⴷⴰⵖ ⴷⴰⵔ ⵍⴼⵓⵇⴰⵕⴰ ⵖ ⵢⵉⴹ. ⴷⴰ ⵏⵏ ⵜⵜⴰⵡⵉⵏ ⵍⵎⵄⵕⵓⴼ ⵙ ⵣⵣⵔⵉⴱⵜ ⵏ ⵓⴳⵯⵔⵔⴰⵎ. ⵎⵓⵏⵏ ⴽⵓⵍⵍⵓ ⴳⵉⵙ ⵍⴼⵓⵇⴰⵕⴰ, ⵓⵍⴰ ⵍⵎⴰⵙⴰⴽⵉⵏ, ⴰⵔ ⴷ ⵛⵛⵏ. ⵙⴼⴰⵜⵃⴰⵏ. ⵎⵓⵏⵏ ⴷ ⵙ ⴷⴷⵉⴽⵔ, ⴰⵔ ⴷ ⴽⵛⵎⵏ ⵙ ⵜⵎⴰⵣⵉⵔⵜ ⵖ ⵢⵉⴹ. ⵛⵖⵍⵏ ⴷ ⵍⵃⴹⵕⵜ. ⵍⵍⴰⵏ ⴳⵉⵜⵙⵏ ⵖ ⵍⴼⵓⵇⴰⵕⴰ ⵡⵉⴷⴰ ⵊⴷⴷⴱⵏⵉⵏ, ⴰⵔ ⴽⴽⴰⵜⵏ ⴰⵅⵙⴰⵙ ⵏⵏⵙⵏ ⵙ ⵜⵓⵣⵣⴰⵍⵉⵏ ⴷ ⵉⵊⵏⵡⵉⵢⵏ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵙⵙⴰⵏⵉⵏ ⵍⵎⵇⴰⵔⵉⵛ ⵏ ⵡⴰⵎⴰⵏ ⵙⵉⵙⵏⵉⵏ. ⵍⵍⴰⵏ ⴳⵉⵜⵙⵏ ⵡⵉⴷⴰ ⵛⵜⵜⴰⵏⵉⵏ ⵍⵄⴼⵉⵜ. ⵎⴽⴰⵏⵏ ⴰⴷ ⵙⴽⴰⵔⵏ ⵜⵍⵜ ⵉⵢⵢⴰⵎ; ⴰⴷ ⵓⴽⴰⵏ ⵉⵜⵜⵕⴰⵃⴰ ⵍⵄⴰⵚⵕ, ⴷⴷⵓⵏ ⵙ ⴷⴰⵔ ⵍⵎⵓⵇⴷⴷⵎ, ⵛⵛⵏ ⴳⵉⵙ, ⵙⵓⵏ ⴳⵉⵙ ⵙ ⵢⴰⵖ ⵢⵉⴹ ⵍⵃⴰⵍ. ⴼⴼⵖⵏ ⴷⴰⵖ ⵙ ⵢⵉⴷⴰ ⵖ ⵊⴷⴷⴰⴱⵏ. ⴰⵔ ⴰⵙⵙ ⵏ ⵜⵍⵜ ⵉⵢⵢⴰⵎ, ⵊⵎⵄⴰⵏ ⴽⵓⵍⵍⵓ ⵍⴼⵓⵇⴰⵕⴰ ⵖ ⴷⴰⵔ ⵍⵎⵓⵇⴷⴷⵎ, ⴰⵙⵉⵏ ⴷ ⴰⵔ ⵣⵣⵏⵣⴰⵏ ⵍⴱⴰⵕⴰⴽⴰ. ⵡⴰⵏⵏⴰ ⵜⵜ ⵉⵔⴰⵏ ⵉ ⵜⴼⵍⵍⴰⵃⵜ ⴷ ⵜⵜⵉⵊⴰⵕⴰ, ⴷⴰ ⵜⵜⴰⵙⵉⵏ ⵢⴰⵏ ⵓⵎⵙⵎⴰⵕ ⵏ ⵜⵓⵜⵍⴰ. ⵏⵏⴰⵏ: " ⵀⴰ ⵙⵙⵓⵜⵕⴰ, ⴰ ⵍⴼⵓⵇⴰⵕⴰ, ⵏⴳⴰ ⵜⵜ ⵖ ⵖⵉⴷ; ⵡⴰⵏⵏⴰ ⵜⵜ ⵉⵙⵖⴰⵏ, ⴰⴷ ⴼⵍⵍⴰⵙ ⵉⵙⵜⵕ ⵕⴱⴱⵉ, ⴰⵔ ⴷ ⵉⵎⵎⵜ. " ⴰⵔ ⵜⵜⵎⵣⴰⵢⵢⴰⴷⵏ ⵍⴼⵓⵇⴰⵕⴰ ⵉⵏⴳⵔⴰⵜⵙⵏ ⴰⵎⵙⵎⴰⵕ ⴰⵏⵏ ⵏ ⵜⵓⵜⵍⴰ, ⴰⵔ ⵡⴰⵏⵏⴰ ⴼ ⵉⴳⴳⵯⵣ, ⵢⴰⵎⵥ ⵜ, ⵉⵏⴽⵔ ⴷⴰⵔ ⵟⵟⴰⵍⴱ, ⵉⵇⵉⵢⵢⴷ ⵏⵏ ⴼⵍⵍⴰⵙ ⵜⵜⴰⵎⴰⵏ ⵏⵏⵙ. ⵉⵙⴼⴰⵜⵃⴰ ⴰⵙ ⵍⵎⵓⵇⴷⴷⵎ ⴷ ⵍⴼⵓⵇⴰⵕⴰ. ⴽⵓⵍⵍⵓ ⵎⴽⴰⵏⵏ ⴰⴷ ⵙⴽⴰⵔⵏ ⵉ ⵣⵓⵏ ⴷ ⵛⵛⵎⴰⵄ, ⴷ ⵜⴳⵍⴰⵢ, ⴷ ⵜⴼⵉⵢⵢⴰ ⴷ ⴰⵏⵏⴰ ⴰⵙⵏ ⵢⴰⴳⵓⵔⵏ, ⴷ ⵜⵎⵥⵉⵏ. ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⴽⵓⵍⵍⵓ ⴰⵢⴰⵏⵏ, ⴳⵔⵏ ⵍⵃⵙⴰⴱ, ⴰⵔ ⴷ ⵉⵙⵙⴰⵏⵏ ⴽⵓⵍⵍⵓ ⵍⴼⵓⵇⴰⵕⴰ ⵎⵛⵜⴰ ⴳⴰⵏ ⵍⴰⵙⵎⴰⵕ ⵏⵏⵙⵏ. ⴼⴽⵏ ⴰⵙ ⵉ ⵍⵎⵓⵇⴷⴷⵎ ⵉⵎⵉⴽⴽ ⵏ ⵍⴱⴰⵕⴰⴽⴰ ⵏ ⵉⵇⴰⵕⵉⴹⵏ; ⴼⴽⵏ ⴰⵙ ⵉ ⵉⵙⵎⵅ ⵏⵏⵙ ⵃⵜⵜⴰ ⵏⵜⵜⴰⵏ, ⵉⵎⵉⴽⴽ ⵏ ⵉⵇⴰⵕⵉⴹⵏ, ⵏⵏⴰⵏ: " ⵍⵄⵇⴱⴰ ⵏ ⵉⵎⴰⵍ ⵉⵏⵛⴰ ⴰⵍⵍⴰⵀ! " ⵏⴰⵖⵓⵍ ⴷ ⴷⴰⵖ ⴷⴰⵔ ⵕⵕⵎⴰ; ⵃⵜⵜⴰ ⵏⵜⵜⵏⵉⵏ, ⵖ ⵢⵉⴹ, ⴷⴰ ⵙⵙⵓⴼⵓⵖⵏ ⵍⵎⵄⵕⵓⴼ ⵙ ⵣⵣⵔⵉⴱⵜ ⵏ ⵓⴳⵯⵔⵔⴰⵎ. ⵎⵓⵏⵏ ⴳⵉⵙ ⴽⵓⵍⵍⵓ ⵕⵕⵎⴰ ⵓⵍⴰ ⵍⵎⴰⵙⴰⴽⵉⵏ, ⴰⵔ ⴷ ⵛⵛⵏ ⵍⵎⵄⵕⵓⴼ. ⵙⴼⴰⵜⵃⴰⵏ, ⵎⵓⵏⵏ ⴷ ⴽⵓⵍⵍⵓ ⵙ ⴷⴷⵉⴽⵔ, ⴰⵔ ⴷ ⴽⵛⵎⵏ ⵙ ⵜⵎⴰⵣⵉⵔⵜ. ⴷⴰ ⵓⴽⴰⵏ ⵉⵜⵜⴼⴼⵓ ⵍⵃⴰⵍ ⵉⴷⴷⵓ ⵉⵙⵎⵅ ⵏⵏⵙⵏ, ⵉⵄⵍⵎ ⵉ ⵢⴰⵏ ⵙⵉⵏ, ⵉⵏⵏ ⴰⵙⵏ: " ⵀⴰⵏⵏ ⴳⵉⵡⵏ ⵜⴰⵡⴰⵍⴰ ⵏ ⵓⵖⵔⵓⵎ, ⵜⴰⴷⴳⴳⵯⴰⵜ, ⵉⵏⵛⴰ ⴰⵍⵍⴰⵀ; ⴰⵡⵉⵢⴰⵜ ⵜ ⵉⵏⵏ ⴷⴰⵔ ⵍⵎⵓⵇⴷⴷⵎ. " ⴷⴰ ⵓⴽⴰⵏ ⵜⴻⵜⵜⵕⴰⵃⴰ ⵜⴷⴳⴳⵯⴰⵜ, ⵉⴼⴼⵖ ⵍⵎⵓⵇⴷⴷⵎ ⴷ ⴽⵔⴰ ⵏ ⵕⵕⵎⴰ. ⴰⵙⵉⵏ ⵉⴳⵏⵣⵉⵡⵏ ⴷ ⵜⵄⵡⵡⴰⴷⵉⵏ, ⴷⴷⵓⵏ ⵙ ⵓⴳⵯⵔⵔⴰⵎ, ⴰⵔ ⴳⵉⵙ ⵜⵜⵀⴹⴰⵕⵏ, ⵎⴽⴷⴰ ⵙⴽⴰⵔⵏ ⵉⵎⴰⵔⵉⵔⵏ ⵏ ⵙⵉⴷⵉ ⵃⵎⴰⴷ ⵓⵎⵓⵙⴰ. ⴰⵔ ⵙⴽⴰⵔⵏ ⵛⵎⵓⵜⵉⵢⵜ. ⵍⵍⵉⵖ ⵜⵍⵍⴰ ⵍⵄⴷⴷⴰ ⴰⵔ ⵣⵣⴳⴰⵏ ⵜⵉⵎⴰⵔⵉⵢⵉⵏ, ⴰⵔ ⵜⵏⵜ ⴽⴽⴰⵜⵏ ⵙ ⵍⴱⴰⵕⵓⴷ, ⴰⵔ ⵜⵜⴰⵏⵏⴰⵢⵏ ⵎⴰⵏ ⴳⵉⵜⵙⵏ ⴰⴷ ⵉⵙⵙⵏⵏ ⴰⴷ ⵢⵓⵜ. ⵖⵉⴽⴽ, ⵓⵔ ⵜⵍⵍⵉ ⵍⵄⴷⴷⴰ. ⴷⴰ ⵉⵜⵜⴰⵙⵉ ⴽⵔⴰ ⵏ ⵉⵖⴰⵏⵉⵎⵏ, ⵏⵖ ⵍⵄⵚⵡⴰⵜ, ⴰⵔ ⵙⴽⴰⵔⵏ ⵣⵓⵏ ⴷ ⵉⵖ ⴰⵔ ⴽⴽⴰⵜⵏ ⵙ ⵍⴱⴰⵕⵓⴷ, ⵎⴽⴷⴰ ⵙⴽⴰⵔⵏ ⵖ ⵣⵎⴰⵏ. ⴰⵔ ⵏⵏ ⵜⵜⴰⵛⴽⴰⵏ ⴽⵓⵍⵍⵓ ⴰⵢⵜ ⵜⵎⴰⵣⵉⵔⵜ, ⴰⵔ ⴳⵉⵙⵏ ⵙⵖⴰⵔⵏ, ⴰⵔ ⴰⵙⵏ ⴰⴽⴽⴰⵏ ⵚⵚⴰⴷⴰⵇⴰⵜ. ⴷⴰ ⵓⴽⴰⵏ ⵜⵜⵀⴹⴰⵕⵏ, ⴰⵔ ⴷ ⵢⴰⵖ ⵢⵉⴹ ⵍⵃⴰⵍ. ⵏⴽⵔⵏ ⴷ ⴰⵙⵉⵏ ⴷ ⴷⴷⵉⴽⵔ, ⴰⵔ ⴷ ⴽⵛⵎⵏ ⵙ ⵜⵎⴰⵣⵉⵔⵜ. ⴰⵔ ⴰⵙⵏ ⵜⵜⵎⵏⴰⴳⴳⴰⵔⵏ ⵎⴷⴷⵏ, ⴰⵔ ⴰⵙⵏ ⴰⴽⴽⴰⵏ ⵚⵚⴰⴷⴰⵇⴰⵜ. ⵣⵓⵏ ⴷ ⵜⴰⵎⵖⴰⵔⵜ ⵏⵏⴰ ⵓⵔ ⵉⵜⵜⴰⵔⵓⵏ, ⵜⴷⴷⵓ, ⵜⴼⴽ ⴰⵙⵏ ⴽⵔⴰ ⵏ ⵜⵖⴰⵡⵙⴰ, ⵜⵏⵏⴰ ⴰⵙⵏ: " ⴹⴰⵍⴱⴰⵜ ⴼⵍⵍⵉ ⵕⴱⴱⵉ, ⵉⵖ ⴰⵔ ⵜⵜⴰⵔⵓⵖ, ⵉⵎⴰⵍ ⵉⵏⵛⴰ ⴰⵍⵍⴰⵀ, ⴰⴷ ⴰⵡⵏ ⴼⴽⵖ ⵣⵓⵏ ⴷ ⵜⵉⵖⵔⵙⵉ, ⵏⵖ ⴽⵔⴰ ⵏ ⵍⵇⴰⵍⴱ ⵏ ⵙⵙⴽⴽⵯⴰⵔ ", ⴰⵢⵏⵏⴰ ⴰⵙⵏ ⵜⵇⴰⵡⵍ. ⵜⴰⵙⵙⴰⵄⵜ ⵏⵏⴰ ⴼⴹⴹⴰⵏ ⵖ ⵜⵎⴰⵣⵉⵔⵜ, ⴽⵛⵎⵏ ⵙ ⴷⴰⵔ ⵍⵎⵓⵇⴷⴷⵎ, ⵛⵛⵏ ⴳⵉⵙ ⵉⵎⵏⵙⵉ. ⵎⴽⴰⵏⵏ ⴰⴷ ⵙⴽⴰⵔⵏ ⴰⵔ ⴰⵙⵙ ⵏ ⵜⵍⵜ ⵉⵢⵢⴰⵎ. ⴽⵛⵎⵏ ⵓⵍⴰ ⵏⵜⵜⵏⵉⵏ ⵙ ⴷⴰⵔ ⵍⵎⵓⵇⴷⴷⵎ, ⴰⵡⵉⵏ ⵏⵏ ⵟⵟⴰⵍⴱ, ⴰⵔ ⵣⵣⵏⵣⴰⵏ ⵍⴱⴰⵕⴰⴽⴰ ⵉ ⵜⴼⵍⵍⴰⵃⵜ ⴷ ⵙⵙⵓⵜⵕⴰ, ⵣⵓⵏ ⴷ ⴽⵓⵍⵍⵓ ⵎⴽⴷⴰ ⵙⴽⴰⵔⵏ ⵍⴼⵓⵇⴰⵕⴰ ⵏ ⵎⵓⵍⴰⵢ ⵄⴱⴷ ⵍⵇⴰⴷⵔ. ⴰⵙⵙ ⵏ ⵜⵍⵜ ⵉⵢⵢⴰⵎ, ⴷⴰ ⵜⵜⴷⴷⵓⵏ ⵉⵊⵉⵊⴰⵏ, ⴱⴱⵉⵏ ⴷ ⴰⵖⴰⵏⵉⵎ, ⵙⴽⵔⵏ ⴳⵉⵙ ⵜⵉⵛⵄⴱⴰ. ⴰⵙⵉⵏ ⴷ ⴱⴱⵉⵏ ⴳⵉⵙ ⵜⵉⵣⵍⵉⵍⵍⴰ. ⴰⵙⵉⵏ ⴷ ⵍⴽⵉⵖⴹ, ⴳⵏⵓⵏ ⵜ ⴼ ⵜⵣⵍⵉⵍⵍⴰ, ⵏⵇⴱⵏ ⵜⴰⵣⵍⴰⵍⵍⵉⵜ ⵖ ⵡⴰⵎⵎⴰⵙ, ⴳⵏ ⴰⵙ ⵜⴰⵛⵄⴱⵓⵜ, ⴳⵏ ⴰⵙ ⵜⵉⵛⵄⴱⴰ ⵖ ⵡⵓⴷⵎ ⴰⴷ ⴷ ⵓⴷⵎ ⴰⵏⵏ. ⴰⵙⵉⵏ ⴷ ⵢⴰⵏ ⵓⴽⵛⵛⵓⴹ. ⵎⵎⵓⵏ ⵜⵏⵜ ⴳⵉⵙ, ⴰⵙⵉⵏ ⴷ ⵢⴰⵏ ⵓⵖⴰⵏⵉⵎ ⵏⵇⴱⵏ ⵜ, ⵎⵎⵓⵏ ⴳⵉⵙ ⴰⴽⵛⵛⵓⴹ ⴰⵏⵏ, ⴰⵔ ⵉⵜⵜⴷⵓⵡⵡⴰⵕ ⵉⵖ ⵉⵍⵍⴰ ⵓⵙⵎⵎⵉⴹ, ⵣⵓⵏ ⴷ ⴽⵔⴰ ⵏ ⵍⴼⵔⴼⴰⵔ. ⴰⵔ ⴰⵙ ⵜⵜⵉⵏⵉⵏ ⵉ ⴰⵢⴰⵏⵏ, ⴽⵓⵍⵍⵓ ⵏⴻⵏⵏⴰ, ⵙ ⵉⵙⵎ ⵏⵏⵙ: " ⴼⵔⵔ ⵡⴰⴹⵓ ". ⵜⵉⵊⵉⵊⴰⵜⵉⵏ, ⵓⵍⴰ ⵏⵜⵜⵏⵜⵉ, ⴰⵙⵙ ⵏ ⵜⵍⵜ ⵉⵢⵢⴰⵎ, ⴷⴰ ⵜⵜⵃⵉⵢⵢⴰⵍⵏⵜ. ⴰⵡⵉⵏⵜ ⴰⵖⵔⵓⵎ ⴷ ⵉⴼⵓⵍⴰⵏ ⵙ ⵢⴰⵜ ⵜⴳⵯⵔⵔⴰⵎⵜ, ⵜⵍⵍⴰ ⵖ ⵜⴰⵍⴰⵜ, ⴷⴰ ⴰⵙ ⵜⵜⵉⵏⵉⵏ ⵉ ⵜⴳⵯⵔⵔⴰⵎⵜ ⴰⵏⵏ: ⵍⴰⵍⵍⴰ ⵄⴰⵛⵛⴰ ⵓⵍⵜ ⵍⴰⵃⵙⵏ. ⵍⵓⵇⵜ ⵏⵏⴰ ⵕⴰⵃⵏⵜ, ⴰⵙⵉⵏⵜ ⴰⵖⵔⵓⵎ, ⴱⴹⵓⵏⵜ ⵜ, ⴰⵙⵉⵏⵜ ⵉⴼⵓⵍⴰⵏ, ⴰⵔ ⴳⵉⵙⵏ ⴳⵔⵔⴰⵏⵜ ⴰⵚⵟⵟⴰ, ⴰⵛⴽⵓ ⴷⴰ ⵜⵜⵉⵏⵉⵏ: " ⵍⴰⵍⵍⴰ ⵄⴰⵛⵛⴰ ⵓⵍⵜ ⵍⴰⵃⵙⵏ ⴷⴰ ⵜⴰⴽⴽⴰ ⴰⵚⵟⵟⴰ, ⴰⵔ ⵜ ⵜⵄⵍⵍⴰⵎ ⵉ ⵡⴰⵏⵏⴰ ⵓⵔ ⴰⵙ ⵉⵙⵙⵉⵏⵏ. " ⵜⴰⵙⵙⴰⵄⵜ ⵏⵏⴰ ⵔⴰⵏⵜ ⴰⴷ ⵙⵙⴰⴷⵓⵏⵜ ⵏⵏⴰⵏⵜ ⴰⵙ: " ⴰ ⵍⴰⵍⵍⴰ ⵄⴰⵛⵛⴰ, ⵀⴰⵢⵢⴰⵖ ⵏⵇⴰⵡⵍ ⴰⵎ ⵜⴰⴼⴰⵔⵏⵓⵜ ⵏ ⵓⵖⵔⵓⵎ ⵙ ⵉⵎⴰⵍ ⵉⵏⵛⴰ ⴰⵍⵍⴰⵀ, ⵉⵖ ⵏⵜⴰⵀⵍ! " ⵙⵍⵉⵏⵜ ⵢⴰⵏ ⵓⴳⵯⵔⵔⴰⵎ, ⵉⵍⵍⴰ ⵖ ⵉⴳⵔⴰⵏ ⵏ ⵜⵓⵔⵉⵔⵜ, ⴷⴰ ⴰⵙ ⵜⵜⵉⵏⵉⵏ ⵙⵉⴷⵉ ⵃⵍⵓ. ⵥⵓⵕⵏⵜ ⴳⵉⵙ ⴽⵓⵍⵍⵓ ⵉⵙⵜ ⵜⵎⴰⵣⵉⵔⵜ. ⴽⵓⵢⴰⵜ ⴷⴰ ⵜⵜⵉⴷⵓ ⵙ ⵜⵎⴰⵣⵉⵔⵜ ⵏⵏⵙ, ⵛⵖⵍⵏⵜ ⴳⵉⵙ ⴷ ⵓⴳⵡⴰⵍ. ⵜⴰⵙⵙⴰⵄⵜ ⵏⵏⴰ ⵉⴽⵎⵎⵍ ⵓⴳⵡⴰⵍ ⵏⵏⴰⵏⵜ: " ⵍⵄⵇⴱⴰ ⵏ ⵉⵎⴰⵍ ⵉⵏⵛⴰ ⴰⵍⵍⴰⵀ! " ⵉⴹ ⵏ ⵉⵏⵏⴰⵢⵔ ⴰⵙⵙ ⵏⵏⴰ ⵉⴳⴰⵏ ⵉⴹ ⵏ ⵉⵏⵏⴰⵢⵔ, ⵉⴳⴳⵔⵓ ⵖ ⴷⵓⵊⴰⵎⴱⵉⵔ. ⴷⴰ ⵜⵜⴷⴷⵓⵏⵜ ⵜⵎⵖⴰⵔⵉⵏ, ⵥⴹⵏⵜ ⵉⴱⴰⵡⵏ. ⴷⴷⵓⵏ ⵉⵊⵉⵊⴰⵏ ⵙ ⵉⴳⵔⴰⵏ, ⴰⵡⵉⵏ ⴷ ⴳⵉⵙⵏ ⵜⴰⵎⵎⴰⵢⵜ ⴷ ⵣⵣⵉⵜⵓⵏ ⴷ ⵓⴹⴰⵕ ⵏ ⵓⵜⴱⵉⵔ ⴷ ⵜⵎⵥⵥⵓⵖⵜ ⵏ ⵜⵉⵍⵉ ⴷ ⵍⴼⵚⵚⴰ ⴷ ⵜⵅⵙⴰⵢⵜ ⴷ ⵓⵇⵓⵕⵕ. ⴰⵡⵉⵏ ⵜⴰⵎⵎⴰⵢⵜ ⴷ ⵣⵣⵉⵜ, ⴳⵏ ⵜⵜ ⵉ ⵍⵄⵜⴱⴰⵜ ⵏ ⵜⴳⵎⵎⵉ. ⴰⵙⵉⵏ ⴰⵇⵓⵕⵕ ⴷ ⵍⴼⵚⵚⴰ ⴷ ⵅⵉⵣⵣⵓ ⴷ ⵓⴹⴰⵕ ⵏ ⵓⵜⴱⵉⵔ ⴷ ⵓⵎⵥⵥⵓⵖ ⵏ ⵜⵉⵍⵉ, ⴼⴽⵏ ⵜⵏ ⵉ ⵜⵎⵖⴰⵔⵉⵏ. ⴰⵙⵉⵏⵜ ⵜⵎⵖⴰⵔⵉⵏ ⴰⵢⴰⵏⵏ ⴽⵓⵍⵍⵓ, ⵣⴰⵢⴷⵏⵜ ⴳⵉⵙ ⵢⴰⵏ ⵡⴰⵇⵇⴰ, ⴳⵏⵜ ⵏⵏ ⴰⵢⴰⵏⵏ ⵖ ⵜⴳⴷⵓⵔⵜ, ⵏⵜⵜⴰ ⴷ ⵉⴱⴰⵡⵏ. ⴳⵏⵜ ⴼⵍⵍⴰⵙ ⴰⵎⴰⵏ ⵥⵉⴹⵏⵉⵏ, ⴰⵔ ⵉⵏⴳⴳⵯⴰ. ⴰⵔ ⵜⴰⵙⵙⴰⵄⵜ ⵏⵏⴰ ⵉⵏⵡⴰ, ⴰⵙⵉⵏⵜ ⴷⴰⵖ ⵜⵉⴼⵉⵢⵢⴰ ⴷ ⵣⴳⵣⴰⵡ ⵏⵏⵙ, ⴳⵏⵜ ⵜⵜ ⵉⵏⵏ ⵖ ⵜⴳⴷⵓⵔⵜ ⵓⵍⴰ ⵏⵜⵜⴰⵜ. ⵜⴰⵙⵙⴰⵄⵜ ⵏⵏⴰ ⵉⵕⴰⵃ ⵉⵎⵏⵙⵉ, ⴰⵙⵉⵏⵜ ⴷ ⵜⴰⵍⵅⵛⴰ, ⴰⵔ ⵜⵜ ⵛⵜⵜⴰⵏ ⴽⵓⵍⵍⵓ ⴰⵢⵜ ⵜⴳⵎⵎⵉ. ⵡⴰⵏⵏⴰ ⴳⵉⵜⵙⵏ ⵢⵓⴼⴰⵏ ⴰⵇⵓⵕⵕ ⵖ ⵜⵍⵛⵅⴰ, ⵏⵏⴰⵏ ⴰⵙ: " ⵉⵇⵇⵓⵔ ⵓⵅⵙⴰⵙ ⵏⵏⴽ! " ⵡⴰⵏⵏⴰ ⵢⵓⴼⴰⵏ ⴰⵇⵇⴰ, ⵏⵏⴰⵏ ⴰⵙ: " ⵉⵃⵍⴰ ⴰⴽ ⵙⵙⵄⴷ ⵏⵏⴽ! " ⵜⴰⵙⵙⴰⵄⵜ ⵏⵏⴰ ⵛⵛⴰⵏ, ⴰⵙⵉⵏ ⵢⴰⵜ ⵜⵎⵟⵟⵓⵚⵜ ⵏ ⵓⵖⵔⵓⵎ. ⵎⵎⵓⵏ ⵜⵜ ⵉⵏⵏ ⵖ ⵜⵍⵅⵛⴰ, ⴳⵏ ⵜⵜ ⵉⵏⵏ ⴷⴰⵔ ⵜⴹⴰⵔⵜ ⵏ ⵜⴼⵍⵓⵜ, ⴰⴷ ⴳⵉⵙ ⵜⵏⵙ. ⴰⵙⵉⵏ ⴷⴰⵖ ⵜⴰⴳⴷⵓⵔⵜ ⴰⵏⵏ ⵏ ⵓⵚⴳⴰⴹ. ⵛⵛⵏ ⵜ, ⵙⵙⴰⵔⵏ ⴰⵢⴰⵏⵏ ⵖ ⵓⴷⵉⵙ ⵏⵏⵙ, ⴳⵯⵏⵏ, ⵔⵖⵏ. ⵣⵉⴽⴽ, ⵉⵖ ⴷ ⵏⴽⵔⵏ, ⵇⵍⵍⴱⵏ ⵜⴰⵎⵟⵟⵓⵚⵜ, ⴷⴰ ⴳⴰⵏ ⵖ ⴷⴰⵔ ⵜⴹⴰⵕⵜ ⵏ ⵜⴼⵍⵓⵜ. ⵏⵏⴰⵏ, ⵉⵖ ⵏⵏ ⴳⵉⵙ ⵓⴼⴰⵏ ⴽⵔⴰ ⵏ ⵛⵛⵄⵕ ⵏ ⵡⵓⵍⵍⵉ, ⵏⵏⴰⵏ ⴰⴽ: " ⵔⴰⵏⵜ ⴰⴷ ⴷⴰⵔⵙⵏ ⵣⴰⵢⵏⴷⵏⵜ ⵡⵓⵍⵍⵉ ⵖ ⵓⵙⴳⴳⵯⴰⵙ ⴰⵏⵏ. " ⵉⵖ ⵏⵏ ⴳⵉⵙ ⵓⴼⴰⵏ ⵉⵏⵥⴹ ⵏ ⵉⵎⵓⴳⴰⵢⵏ, ⵏⵏⴰⵏ: " ⵔⴰⵏⵜ ⴰⴷ ⴷⴰⵔⵙⵏ ⵣⴰⵢⴷⵏⵜ ⵍⴱⵀⴰⵢⵎ. " ⵉⵖ ⵏⵏ ⴳⵉⵙ ⵓⴼⴰⵏ ⵉⵏⵥⴹ ⵏ ⵓⵖⵢⵓⵍ, ⵏⵖ ⴰⵙⵔⴷⵓⵏ, ⵏⵏⴰⵏ: " ⵔⴰⵏ ⴰⴷ ⴷⴰⵔⵙⵏ ⵣⴰⵢⴷⵏ ⵖ ⵓⵙⴳⴳⵯⴰⵙ ⴰⵏⵏ; " ⵉⵖ ⵏⵏ ⴳⵉⵙ ⵓⴼⴰⵏ ⴽⵔⴰ ⵏ ⵛⵛⵄⵕ ⵉⵣⴳⴳⵯⴰⵖⵏ ⵏⵖ ⵉⵣⴳⵣⴰⵡ, ⵏⵖ ⴰⵡⵔⴰⵖ, ⵏⵏⴰⵏ: " ⵉⵔⴰ ⴰⴷ ⴷⴰⵔⵏⵖ ⵉⵣⴰⵢⴷ ⴽⵔⴰ ⵏ ⵍⴼⵕⴰⵛ ⴰⵙⴳⴳⵯⴰⵙ ⴰⴷ. " ⵉⵖ ⵏⵏ ⴳⵉⵙ ⵓⴼⴰⵏ ⴽⵔⴰ ⵏ ⵜⵙⵜⵜⵉⵖⵜ, ⵏⵏⴰⵏ: " ⵉⵔⴰ ⴰⴷ ⵉⵎⵎⵜ ⴽⵔⴰ ⴳⵉⵜⵙⵏ ⵖ ⵓⵙⴳⴳⵯⴰⵙ ⴰⵏⵏ. " ⵉⵍⵉⵏ ⴷⴰⵖ ⵡⵉⴷⴰ ⵉⵙⴽⵔⵏ ⵍⵇⴰⵄⵉⴷⴰ ⵢⴰⴹⵏⵉⵏ. ⴷⴰ ⵜⵜⴰⵙⵉⵏ ⵉⴱⴰⵡⵏ ⴷ ⵉⵔⴷⵏ ⴷ ⵜⵎⵥⵉⵏ ⴷ ⵓⵎⵚⵕⵉ ⴷ ⵉⴽⵉⴽⵔ ⴷ ⵜⵏⵉⵍⵜⵉⵜ. ⵙⵙⴰⵔⵏ ⵜⵏ, ⴰⵔ ⵜⵏ ⵛⵜⵜⴰⵏ ⵖ ⵢⵉⴹ ⵏ ⵉⵏⵏⴰⵢⵔ. ⵔⵖⵏ ⵙ ⵍⴽⵜⵕⵜ ⵏ ⴰⵢⴰⵏⵏ ⵙⵙⴰⵏ. ⵏⵏⴰⵏ: " ⵀⴰⵏⵏ ⴰⵙⴳⴳⵯⴰⵙ ⵉⴱⴷⴷⵍ, ⵉⵔⵖⴰ ⵍⵃⴰⵍ, ⵜⴽⴽⴰ ⴷ ⵜⵔⵖⵉ ⴰⴽⴰⵍ. " ⵉⵍⵍⴰ ⴳⵉⵙ ⵍⴱⵄⴹ ⵏ ⵉⵙⴳⴳⵯⴰⵙⵏ, ⴷⴰ ⴷ ⵏⴽⴽⵔⵏ, ⴰⴼⵏ ⴷ ⵜⵉⵍⵉⵙⵜ. ⵜⵇⵇⵏ ⴰⵙⵏ ⵉⵎⵉ ⵏ ⵜⴳⵯⵎⵎⴰ. ⵜⴰⵍⴷⴷⵔⴰⵔ ⵉⴹ ⵏ ⵜⴰⵍⴷⴷⵔⴰⵔ ⴷⴰ ⵜⵜⴰⵙⵉⵏ ⵎⴷⴷⵏ ⵉⵃⴱⴱⴰⵏ ⵏ ⵓⵎⵚⵕⵉ, ⴰⵔⴼⵏ ⵜⵏ. ⴰⵙⵉⵏ ⴷ ⵕⵕⵎⴰⵏ ⴷ ⵉⵇⵇⴰⵢⵏ, ⴰⵔ ⵜⵏ ⵛⵜⵜⴰⵏ. ⵙⴽⵔⵏ ⵜⴰⵔⵓⵡⴰⵢⵜ ⴷ ⵡⵓⴷⵉ. ⵏⵏⴰⵏ: " ⵛⵛⴰⵏ ⴰⵢⴰⵏⵏ, ⴼⴰⴷ ⴰⴷ ⵉⵣⵡⵉⵖⵏ ⵓⴷⵎⴰⵡⵏ ⵏⵏⵙⵏ. " ⴰⵔ ⵜⵜⵉⵏⵉⵏ: " ⵡⴰⵏⵏⴰ ⵓⵔ ⵉⵛⴱⵄⵉⵏ ⴰⵙⵙ ⴰⵏⵏ, ⵓⵔ ⵙⵓⵍ ⴰⵔ ⵉⵜⵜⵛⴱⵉⵄ ⴽⵓⵍⵍⵓ ⴰⵙⴳⴳⵯⴰⵙ ⵎⴰⴷ ⵉⵍⴰ! " ⵉⴹ ⵏ ⵜⵄⵛⵓⵕⵜ ⴷⴰ ⵜⵜⴰⵙⵉⵏⵜ ⵜⵎⵖⴰⵔⵉⵏ ⵖ ⵢⵉⴹ ⴰⵏⵏ ⵍⵇⴷⴷⵉⴷ ⴷ ⵜⴳⵍⴰⵢ ⴷ ⵜⴽⵯⵛⵍⵉⵏ, ⴳⵏⵜ ⵜⵏ ⵉⵏⵏ ⵉ ⵉⵎⵏⵙⵉ. ⵜⴰⵙⵙⴰⵄⵜ ⵏⵏⴰ ⵢⴰⵖ ⵢⵉⴹ ⵍⵃⴰⵍ, ⵡⴰⵏⵏⴰ ⴷⴰⵔ ⵜⵍⵍⴰ ⴽⵔⴰ ⵏ ⵜⵎⵖⴰⵔⵜ ⵉⵣⵣⵔⵉⵏ ⵜⴰⵎⵖⵔⴰ ⴰⵙⴳⴳⵯⴰⵙ ⴰⵏⵏ, ⴷⴰ ⵏⵏ ⵜⵜⴰⵛⴽⴰⵏⵜ ⵜⵎⵖⴰⵔⵉⵏ ⴷ ⵉⵊⵉⵊⴰⵏ ⴷ ⵜⵊⵉⵊⴰⵜⵉⵏ ⴰⵔ ⵉⵎⵉ ⵏ ⵜⴳⵎⵎⵉ, ⴰⵔ ⴰⵙ ⴳⵉⵙ ⵣⵣⴱⵔⴰⵣⵏⵜ. ⴰⵔ ⴷ ⴽⵎⵎⵍⵏⵜ ⵉⵣⵣⴱⵔⵉⵣⵏ, ⵙⵙⵓⴼⵖⵏ ⴰⵙⵏ ⴷ ⴰⵢⵜ ⵜⴳⵎⵎⵉ ⵜⴰⵣⵍⴰⴼⵜ ⵉⵄⵎⵎⵕⵏ ⵙ ⵙⴽⵙⵓ, ⵉⵍⵉⵏⵜ ⵜⴽⵓⵔⵜⵙⵉⵏ ⴷ ⵍⵇⴷⴷⵉⴷ ⴷ ⵜⴳⵍⴰⵢ ⵖ ⵓⴼⵍⵍⴰ ⵏⵏⵙ. ⴷⴰ ⵜⵜⴰⵙⵉⵏⵜ ⵜⵎⵖⴰⵔⵉⵏ ⵍⵇⴷⴷⵉⴷ ⴷ ⵜⴳⵍⴰⵢ ⴷ ⵜⴽⵓⵔⵜⵙⵉⵏ. ⵛⵛⵏ ⵉⵊⵉⵊⴰⵏ ⵙⴽⵙⵓ. ⴰⵔ ⴷ ⴷⴰⵖ ⵙⵙⵓⴼⵖⵏ ⴰⵢⵜ ⵜⴳⵯⵎⵎⴰ ⵉⵎⵉⴽⴽ ⵏ ⵡⴰⵍⵉⵎ, ⴰⵔ ⴳⵉⵙ ⵙⴽⴰⵔⵏ ⵙⴱⵄⴰ ⵏ ⵜⴽⵯⵜⵜⴰⵙ. ⴰⵔ ⴳⵉⵙⵏⵜ ⵙⵙⴰⵖⵏ ⵍⵄⴼⵉⵢⵜ, ⴰⵔ ⵜⵏⵜ ⵏⵟⵟⵓⵏ ⵢⴰⵏ ⵙ ⵢⴰⵏ, ⴰⵢⵜ ⵜⴳⵎⵎⵉ, ⴽⵕⴰⴹⵜ ⵜⵉⴽⴽⴰⵍ ⵉ ⵢⴰⵏ ⴳⵉⵜⵙⵏ. ⴰⵔ ⵜⵜⵉⵏⵉⵏ: " ⵏⴹⵓⵖ ⵜⴰⴷ ⴰⴷ ⵏⵏ ⵏⴹⵓⵖ ⵜⵉⵏ ⵉⵎⴰⵍ, ⵉⵏⵛⴰ ⴰⵍⵍⴰⵀ. " ⵃⵜⵜⴰ, ⵉⵖ ⵏⵏ ⴳⵉⵙⵏ ⵉⴼⵇⴰ ⴽⵔⴰ ⵖ ⴰⵢⵜ ⵜⴳⵎⵎⵉ ⵖ ⵓⵎⵓⴷⴷⵓ, ⴰⵔ ⴰⵙ ⵏⵟⵟⵓⵏ ⵜⵉⵏⵙ, ⵏⵏⴰⵏ: " ⵀⴰⵏⵏ ⵜⵉⵏ ⴼⵍⴰⵏ, ⴰⵛⴽⵓ ⵓⵔ ⵉⵃⴰⴹⵉⵔ. " ⵜⴰⵙⵙⴰⵄⵜ ⵏⵏⴰ ⵏⴽⵔⵏ ⵣⵉⴽⴽ ⵉⵔⴳⴰⵣⵏ, ⵃⵜⵜⴰ ⵏⵜⵜⵏⵉⵏ, ⴰⵔ ⵜⵜⴷⴷⵓⵏ ⵙ ⵡⵉⵍⵍⵉ ⵉⵣⵣⵔⵉⵏ ⵜⴰⵎⵖⵔⴰ ⵖ ⵓⵙⴳⴳⵯⴰⵙ ⴰⵏⵏ. ⴰⵔ ⵜⵜⴰⵡⵉⵏ ⵉⵖⵙⴰⵏ ⴷ ⵉⴱⵔⵜⴰⵡⵛⵏ, ⴰⵔ ⵜⵜⴰⵡⵉⵏ ⵉⵖⴷ ⴷ ⵉⴳⵏⵣⵉⵡⵏ ⴷ ⵓⵙⵖⵏ. ⵕⴰⵃⵏ ⵜ ⵉⵏⵏ ⵙ ⵉⵎⵉ ⵏ ⵜⴳⵎⵎⵉ. ⵉⵖ ⴰⵙⵏ ⵉⵅⵍⵍⵚ ⵎⴽⴷⴰ ⵉⴳⴰⵏ ⵍⵇⴰⵄⵉⴷⴰ, ⴷⴰ ⴰⵙ ⵜⵜⴰⵎⵎⵓⵏ. ⵉⵖ ⵓⵔ ⴰⵙⵏ ⵉⵅⵍⵍⵉⵚ. ⴷⴰ ⵜ ⵜⵜⴰⵎⵥⵏ, ⵍⵙⵏ ⴰⵙ ⵉⵀⴷⵎⴰⵏ ⴷ ⵉⵖⵙⴰⵏ ⵏ ⵎⵓⴹⵕⵓⵙ, ⵖⵎⵏ ⴰⵙ ⵉⵖⴷ ⵉ ⵡⵓⴷⵎ ⵏⵏⵙ, ⵃⵣⵣⵎⵏ ⴰⵙ ⵙ ⵓⵙⵖⵏ, ⴱⵅⵅⵔⵏ ⴰⵙ ⵙ ⵓⵎⵣⵣⵓⵔ ⵏ ⵓⵖⵢⵓⵍ ⵣⵣⵓⴽⵔⵏ ⵜ ⵉⴷ, ⴰⵔ ⵉⵙⵙ ⵜⵜⴷⵓⵡⵡⴰⵕⵏ ⵖ ⵜⵎⴰⵣⵉⵔⵜ, ⴰⵔ ⵜⵜⵉⵏⵉⵏ ⵖ ⵍⵎⵙⴰⵇ ⵏⵏⵙⵏ: " ⵢⴰⵍⵍⴰⵀⵉ, ⵢⴰⵍⵍⴰⵀⵉ, ⵕⴱⴱⵉ ⴰⴷ ⴽ ⵉⴷ ⵢⵉⵡⵉⵏ ⴰ ⵣⵄⴹⵓⴹ ⴰⴷ ⵜⵔⴼⵓⴼⵏⴷ. " ⴰⵔ ⵜⵜⵉⵏⵉⵏ: " ⴰⵔⵔⴰⵡ, ⴰ ⵡⵉ, ⵓⵔ ⴰⵔ ⵉⵜⵜⵥⴰⵍⵍⴰ ⵡⴰⵄⴷⴰⵡ ⵏ ⵕⴱⴱⵉ. " ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⴷ ⵉⵙⵙ ⴷⵓⵡⵡⵕⵏ ⵉ ⵜⵎⴰⵣⵉⵔⵜ, ⴰⵡⵉⵏ ⵜ, ⴰⵔ ⴷ ⵜ ⵉⴷ ⵙⴰⴽⵏ ⴷⴰⵔ ⵍⵎⵅⵣⵏ ⵖ ⵜⵎⴰⵣⵉⵔⵜ ⵏⵏⴰ ⵖ ⵉⵍⵍⴰ. ⴰⵡⵉⵏ ⵜ, ⴰⵔ ⴷ ⵜ ⵉⵏⵏ ⴳⵔⵏ ⵖ ⵢⴰⵏ ⵓⵇⵊⵉ ⵏ ⵡⴰⵎⴰⵏ ⵉⴽⵔⵎⵏ. ⵏⵏⴰⵏ ⴰⵙ: " ⵀⴰ ⴷⵣⵣⴰ ⵏⵏⴽ, ⵓⵔ ⵙⵓⵍ ⵜⵄⴰⵡⵉⴷⴷ ⴰⴷ ⵜⴰⵀⵍⴷ. " ⵍⴱⵏⵢⴰ ⴰⵙⵙ ⵏⵏⴰ ⵔⴰⵏ ⵎⴷⴷⵏ ⴰⴷ ⴱⴷⵓⵏ ⵍⴱⵏⵢⴰ ⵏ ⵍⵍⵓⵃ, ⴷⴰ ⵙⵙⵓⵊⴰⴷⵏ ⵉⵔⵡⴰⵏ ⵏ ⵍⵍⵓⵃ ⴷ ⵜⵜⴰⴱⵓⵜ ⴷ ⵍⵎⵔⴽⵣ ⴷ ⵜⴳⵓⵙⵉⵏ ⴷ ⵍⴰⵛⴽⴰⵍ ⴷ ⵉⵙⵖⴰⵏ. ⴰⵙⵙ ⵏⵏⴰ ⵔⴰⵏ ⴰⴷ ⴱⴷⵓⵏ, ⴷⴰ ⴷ ⵜⵜⴰⵡⵉⵏ ⴽⵔⴰ ⵏ ⵍⴱⵙⵉⵙ, ⴳⵔⵏ ⵜ ⵖ ⵓⴷⵖⴰⵔ ⴷⴰ ⵖ ⵔⴰⵏ ⴰⴷ ⴱⴷⵓⵏ. ⵎⴰⴷ ⵉⵜⵜⴳⴳⴰ ⵍⴱⵙⵉⵙ? ⴽⵔⴰ ⵏ ⵓⴳⴳⵯⵔⵏ ⵖ ⵓⵔ ⵜⵍⵍⵉ ⵜⵉⵙⵏⵜ ⴷ ⵣⵣⵉⵜ, ⴷⴰ ⵜ ⵛⵛⵔⴰⴽⵏ ⵖ ⴽⵔⴰ ⵏ ⵓⵔⵓⴽⵓ. ⴼⴽⵏⵜ ⵉ ⵍⵎⵄⵍⵍⵎ. ⴰⵔ ⵜ ⵉⴳⴳⴰⵔ ⴽⵓⵍⵍⵓ ⵖ ⵢⵉⴷⴰ ⵖ ⵔⴰⵏ ⴰⴷ ⴱⴷⵓⵏ. ⵍⵎⵄⵍⵍⵎ, ⵉⵖ ⴰⵔ ⵉⴳⴳⴰⵔ ⵍⴱⵙⵉⵙ ⴰⵏⵏ, ⵓⵔ ⴰⵔ ⵉⵙⴰⵡⴰⵍ, ⵡⴰⵅⵅⴰ ⵉⵍⵍⴰ ⵎⴰⴷ ⴰⵙ ⵉⵙⴰⵡⵍⵏ. ⵜⴰⵙⵙⴰⵄⵜ ⵏⵏⴰ ⵉⴳⵔ ⵍⴱⵙⵉⵙ, ⵉⵎⵍ ⴰⵙⵏ ⵉ ⵉⵅⴷⴷⴰⵎⵏ ⵉⴷⴰ ⵖ ⵔⴰⵏ ⴰⴷ ⴱⴷⵓⵏ ⵍⵍⵙⴰⵙ. ⴰⵔ ⵇⵇⴰⵣⵏ, ⴰⵔ ⴷ ⵖⵣⵏ ⵍⵍⵙⴰⵙ. ⵍⵓⵇⵜ ⵏⵏⴰ ⵖⵣⵏ ⵍⵍⵙⴰⵙ, ⴰⵡⵉⵏ ⴷ ⴽⵔⴰ ⵏ ⵜⵖⵔⵙⵉ, ⵣⵓⵏ ⴷ ⴰⵛⵉⵛⴰⵡ, ⵏⵖ ⴽⵔⴰ ⵏ ⵜⵅⵙⵉ; ⵣⵣⵓⴳⴳⵯⵣⵏ ⴽⵓⵍⵍⵓ ⵉⵔⵓⴽⵓⵜⵏ ⵏ ⵍⵍⵓⵃ. ⵜⴰⵙⵙⴰⵄⵜ ⵏⵏⴰ ⵎⴷⵉⵏ ⵍⵍⵓⵃ, ⴰⵙⵉⵏ ⴷ ⵜⵉⵖⵔⵙⵉ, ⵖⵔⵙⵏ ⴰⵙ ⵖ ⵉⵎⵉ ⵏ ⵍⵍⵓⵃ, ⴰⵔ ⵜⵜⴰⵙⵉⵏ ⴽⵔⴰ ⵖ ⵉⴷⴰⵎⵎⵏ ⵏ ⵜⵖⵔⵙⵉ ⴰⵏⵏ, ⴰⵔ ⵜⵏ ⵜⵜⴳⴳⴰⵏ ⵖ ⵓⴼⵍⵍⴰ ⵏ ⵜⵜⴰⴱⵓⵜ. ⵜⴰⵙⵙⴰⵄⵜ ⵏⵏⴰ ⵉⵔⴰ ⴰⴷ ⵉⴱⴷⵓ, ⵍⵎⵄⵍⵍⵎ ⴷⴰ ⴰⵙ ⵉⵜⵜⵉⵏⵉ ⵉ ⴱⴰⴱ ⵏ ⵍⴱⵏⵢⴰ, ⵉⵖ ⵓⵔ ⵉⵙⵙⵉⵏ ⵍⵇⴰⵄⵉⴷⴰ: " ⴰⵔⴰ, ⴼⴽ ⵉⵢⵉ ⵍⵎⵄⵕⵓⴼ ⵏ ⵛⵛⵉⵅ ⵉⵏⵓ! " ⵉⴼⴽ ⴰⵙ ⵜ. ⵡⴰⵏⵏⴰ ⵉⵙⵙⵏⵏ ⵍⵇⴰⵄⵉⴷⴰ, ⴷⴰ ⵓⴽⴰⵏ ⵉⵙⵖⴰⵔ ⵖ ⵍⵎⵄⵍⵍⵎ ⵉⵙⴱⴷⴷ ⵍⵍⵓⵃ, ⵉⴼⴽ ⴰⵙ ⵏⵉⵜ ⵍⵍⴼⵜⵓⵃ ⵏ ⵛⵛⵉⵅ ⵏⵏⵙ. ⴰⴳⵓⴷ ⴰⵏⵏ, ⴷⴰ ⵉⴽⵛⵛⵎ ⵍⵎⵄⵍⵍⵎ ⵙ ⵡⴰⵎⵎⴰⵙ ⵏ ⵍⵍⵓⵃ. ⴰⵔ ⵇⵇⴰⵣⵏ ⴽⵔⴰ ⵏ ⵉⵅⴷⴷⴰⵎⵏ ⴰⴽⴰⵍ, ⴰⵔ ⵜ ⵉⴷ ⵜⵜⴳⴳⴰⵏ ⵖ ⵜⵔⵢⴰⵍⵜ. ⴰⵔ ⵜ ⵉⴷ ⵜⵜⴰⵙⵉⵏ ⵉⵅⴷⴷⴰⵎⵏ ⵢⴰⴹⵏⵉⵏ. ⴰⵔ ⵜ ⵜⵜⵄⵎⵎⴰⵕⵏ. ⵜⴰⵙⵙⴰⵄⵜ ⵏⵏⴰ ⵉⵄⵎⵎⵕ ⵍⵍⵓⵃ, ⵉⵖ ⵔⴰⵏ ⴰⴷ ⴽⴽⵙⵏ ⵍⵍⵓⵃ, ⴰⵔ ⵜⵜⵉⵏⵉⵏ: " ⴰⵚⵚⴰⵍⴰⵜ ⵡⴰ ⵙⵙⴰⵍⴰⵎ ⵄⵍⵉⴽ, ⵢⴰ ⵙⵉⴷⵉ ⵕⴰⵙⵓⵍ ⵍⵍⴰⵀⵉ! " ⴰⵔ ⵜ ⵜⵜⵉⵏⵉⵏ ⴽⵕⴰⴹⵜ ⵜⵉⴽⴽⴰⵍ, ⵉⵖ ⵔⴰⴷ ⴽⴽⵙⵏ ⵍⵍⵓⵃ. ⵜⴰⵙⵙⴰⵄⵜ ⵏⵏⴰ ⴽⴽⵙⵏ ⵍⵍⵓⵃ, ⵉⵎⴷⵉ ⵜ ⴷⴰⵖ ⵍⵎⵄⵍⵍⵎ. ⵢⵉⵍⵉ ⵢⴰⵏ ⵓⵅⴷⴷⴰⵎ, ⵍⵍⵓⵃ ⵏⵏⴰ ⵓⴽⴰⵏ ⴽⴽⵙⵏ, ⴰⵔ ⵜ ⵉⵜⵜⵅⴱⴱⴰⵟ ⵙ ⵢⴰⵜ ⵜⵅⴱⴱⴰⵟ ⵏ ⵓⴽⵛⵛⵓⴹ. ⴰⵔ ⵉⵜⵜⵇⵏ ⵉⵅⴱⵢⴰⵏ ⵏ ⵍⴰⵛⴽⴰⵍ, ⴽⵓⵍⵍⵓ ⵎⴽⴰⵏⵏ ⴰⴷ ⵛⵇⵇⵍⵏ, ⴰⵔ ⵍⵓⵇⵜ ⵏⵏⴰ ⵜⵕⴰⵃ ⵜⴳⵎⵎⵉ ⴼ ⵍⵄⵜⴰⴱⵜ. ⴳ ⵍⵓⵇⵜ ⴰⵏⵏ, ⴷⴰ ⵉⵜⵜⵉⴷⵓ ⴱⴰⴱ ⵏ ⵜⴳⵎⵎⵉ, ⵢⴰⵡⵉ ⴷ ⵜⵉⵖⵔⵙⵉ. ⵜⴰⵙⵙⴰⵄⵜ ⵏⵏⴰ ⵙⵔⵙⵏ ⵜⵉⴳⵊⴷⴰ ⴼ ⵓⴼⵍⵍⴰ ⵏ ⵍⵄⵜⴱⴰⵜ, ⴳⵏ ⴼⵍⵍⴰⵙⵏⵜ ⵍⵍⵓⵃ, ⴰⵙⵉⵏ ⴷ ⵜⵉⵖⵔⵙⵉ ⴰⵏⵏ, ⵖⵔⵙⵏ ⴰⵙ ⵖ ⵉⵎⵉ ⵏ ⵍⵄⵜⴱⴰⵜ. ⴰⵙⵉⵏ ⴽⵔⴰ ⵏ ⵉⴷⴰⵎⵎⵏ, ⴳⵏ ⵜⵏ ⵉ ⵍⵄⵜⴱⴰⵜ. ⴰⴳⵓⴷ ⴰⵏⵏ ⴰⵔ ⴰⵙ ⴰⴽⴽⴰⵏ ⵉ ⵍⵎⵄⵍⵍⵎ ⴽⵔⴰ ⵏ ⵓⵥⵕⵓ, ⵏⵖ ⴽⵔⴰ ⵏ ⵓⵟⵟⵓⴱ, ⴰⵔ ⵉⵙⵙ ⵉⵜⵜⵇⵇⵏ ⴳⵔ ⵜⴳⵊⴷⴰ, ⴼⴰⴷ ⴰⴷ ⵓⵔ ⴳⵉⵙ ⵉⵜⵜⴼⴼⵉⵖ ⵡⴰⴽⴰⵍ. ⴰⴳⵓⴷ ⴰⵏⵏ ⴰⵔ ⴰⵙ ⵏⵏ ⴰⴽⴽⴰⵏ ⵉⵅⴷⴷⴰⵎⵏ ⴰⴽⴰⵍ, ⴱⴰⴱ ⵏ ⵜⴳⵎⵎⵉ, ⵏⵜⵜⴰⵏ, ⴷⴰ ⵉⵜⵜⵏⴰⵖⴰ ⴷ ⵜⵖⵔⵙⵉ ⴰⵏⵏ, ⴰⵔ ⴷ ⵜⵜ ⵢⴰⵣⵓ. ⵜⴰⵙⵙⴰⵄⵜ ⵏⵏⴰ ⵜⵜ ⵢⵓⵣⴰ, ⵢⴰⵙⵉ ⵉⵍⵎ ⴷ ⵓⵅⵙⴰⵙ ⵏⵏⵙ, ⴷⴰ ⵜⵏ ⵢⴰⴽⴽⴰ ⵉ ⵍⵎⵄⵍⵍⵎ, ⴰⵛⴽⵓ ⵎⴽⴰⵏⵏ ⵉⴳⴰ ⵍⵇⴰⵄⵉⴷⴰ ⴷⴰⵔ ⵍⵎⵄⵍⵍⵎⵉⵏ. ⴰⵔ ⵉⵜⵜⴰⵙⵉ ⵜⵉⵖⵔⵙⵉ ⴰⵏⵏ, ⵉⵖ ⵉⵔⴰ ⴷⴰ ⴳⵉⵙ ⵢⴰⴽⴽⴰ ⵉ ⵍⵎⵄⵍⵍⵎ ⵓⵍⴰ ⵉⵅⴷⴷⴰⵎⵏ ⵏⵏⵙ ⴽⵔⴰ ⵏ ⵍⵓⵣⵄⵜ. ⵉⵖ ⵓⵔ ⵉⵔⵉ, ⴷⴰ ⵜⵜ ⵉⵜⵜⴰⵡⵉ ⵙ ⵜⴳⵎⵎⵉ ⵏⵏⵙ, ⴰⵔ ⴰⵙⵏ ⵜⵜ ⵉⴷ ⵉⵜⵜⴳⴳⴰ ⵖ ⵜⵉⵔⴰⵎ. ⴰⵔ ⵍⵓⵇⵜ ⵏⵏⴰ ⵜⴽⵎⵎⵍ ⵍⴱⵏⵢⴰ ⵏ ⵍⵍⵓⵃ, ⵢⴰⵡⵉ ⴷ ⴷⴰⵖ ⵍⵎⵄⵍⵍⵎ ⵢⴰⴹⵏⵉⵏ, ⵉⵖ ⵓⵔ ⵉⵙⵙⵉⵏⵏ ⵖⴰⵏⵏ ⵏ ⵍⵍⵓⵃ ⴰⴷ ⵉⵙⵙⵔⵚⵓ ⵜⵉⴳⵊⴷⴰ. ⴰⵔ ⴷ ⵉⵜⵜⴰⵡⵉ ⵡⴰⴷⴰ ⵉⵙⵙⵏⵏ ⴰⴷ ⵜⵏⵜ ⵉⵙⵙⵔⵚⵓ. ⴰⵔ ⵉⵙⵙⵔⵚⴰⵡ ⵜⵉⴳⵊⴷⴰ. ⴰⵔ ⴷ ⵜⵏⵜ ⴽⵓⵍⵍⵓ ⵉⵙⵙⵔⵚⵓ ⵉ ⵜⴳⴳⵎⵎⵉ, ⴰⵡⵉⵏ ⴷ ⴰⵖⴰⵏⵉⵎ ⴷ ⴽⵔⴰ ⵏ ⵜⵣⴰⴽⴰⵔⵉⵏ, ⵏⵖ ⴱⴰⵎⴰⴽⵯⵔⵉⵙ. ⵖⵔⵏ ⵉ ⵉⵊⵉⵊⴰⵏ, ⴰⵔ ⵣⴷⴰⵢⵏ ⴰⵖⴰⵏⵉⵎ ⵉ ⵜⴳⵎⵎⵉ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⴰⵙ ⴽⵎⵎⵍⵏ ⴰⵖⴰⵏⵉⵎ, ⴰⴹⵕⵏ ⴽⵔⴰ ⵏ ⵜⴰⵍⵍⴰⵖⵜ. ⴰⵔ ⵜⵜⴰⵙⵉⵏ ⴽⵔⴰ ⵏ ⵉⵖⵍⵉⵍ ⵢⴰⴹⵏⵉⵏ, ⴰⵔ ⵜ ⵜⵜⴳⴳⴰⵏ ⴼ ⵓⴼⵍⵍⴰ ⵏ ⵓⵖⴰⵏⵉⵎ, ⴼⴰⴷ ⴰⴷ ⵓⵔ ⵜⵜⴼⴼⵉⵖ ⵜⴰⵍⵍⴰⵖⵜ ⵖ ⴳⵔ ⵉⵖⴰⵏⵉⵎⵏ. ⴰⴳⵓⴷ ⴰⵏⵏ, ⴰⵔ ⵜⵜⴰⵙⵉⵏ ⵉⵅⴷⴷⴰⵎⵏ ⵜⴰⵍⵍⴰⵖⵜ, ⴰⵔ ⵜⵜ ⵉⵏⵏ ⴰⴽⴽⴰⵏ ⵉ ⵍⵎⵄⵍⵍⵎ, ⴰⵔ ⵜⵜ ⵉⵜⵜⴳⴳⴰ ⴼ ⵓⴼⵍⵍⴰ ⵏ ⵓⵖⴰⵏⵉⵎ. ⴰⵔ ⵜⵜ ⴼⵍⵍⴰⵙ ⵉⵙⵜⵡⴰⵡ, ⴰⵔ ⴷ ⵜⵜ ⴽⵓⵍⵍⵓ ⴳⵏ ⵉ ⵉⵃⵓⵏⴰ. ⴰⵔ ⵜⵜⴰⵙⵉⵏ ⴰⴽⴰⵍ ⵉⵏⴷⴰⵏ, ⴰⵔ ⵜ ⵜⵜⴳⴳⴰⵏ ⴼ ⵓⴼⵍⵍⴰ ⵏ ⵜⴰⵍⵍⴰⵖⵜ. ⴰⵔ ⴷ ⴽⵓⵍⵍⵓ ⵜⴽⵎⵎⵍ ⵜⴳⵎⵎⵉ ⵖ ⵜⴷⵓⵍⵉ, ⴳⴳⵯⵣⵏ ⴷ ⴰⵔ ⵙⵜⵡⴰⵡⵏ ⵉⵇⵊⵢⴰⵏ. ⴰⵔ ⴷ ⴽⵓⵍⵍⵓ ⵙⵙⵜⵡⵓⵏ ⵜⵉⴳⵎⵎⵉ, ⴰⵡⵉⵏ ⵏⵏ ⵜⵉⴼⵍⵡⵉⵏ ⴷⴰⵔ ⵓⵏⵊⵊⴰⵕ, ⴰⵔ ⵜⵏⵜ ⵙⵙⵔⵚⴰⵡⵏ. ⵍⵍⴰⵏ ⴳⵉⵙ ⵡⵉⴷⴰ ⵉⵇⵇⵔⵙⵏ ⵉⵖ ⵔⴰⵏ ⴰⴷ ⵙⵙⵔⵚⵓⵏ ⵜⵉⴼⵍⵡⵉⵏ; ⵍⵍⴰⵏ ⴳⵉⵙ ⵡⵉⴷⴰ ⵓⵔ ⵉⵇⵇⵔⵉⵙⵏ. ⴰⵢⴰⵏⵏ ⵉⴳⴰ ⴽⵓⵢⴰⵏ ⴷⵖⴰⵢ ⴷⴰ ⵜⵉⵙⵕⴰⵃ ⵊⵊⵀⴷ ⵏⵏⵙ. ⵜⴰⵙⵙⴰⵄⵜ ⵏⵏⴰ ⵉⵙⵙⵔⵚⴰ ⵜⵉⴼⵍⵡⵉⵏ, ⴳⴳⵯⵣⵏⵜ ⵜⵎⵖⴰⵔⵉⵏ, ⴰⵡⵉⵏⵜ ⵍⴱⵙⵉⵙ, ⴳⵔⵏⵜ ⵜ ⴽⵓⵍⵍⵓ ⵖ ⵜⴳⵎⵎⵉ. ⴱⵏⵓⵏⵜ ⵜⴰⴽⴰⵜⵉⵏ, ⵣⵣⵓⴳⵣⵏⵜ ⴽⵓⵍⵍⵓ ⵉⵔⵓⴽⵓⵜⵏ ⵏⵏⴰ ⴰⵙⵏⵜ ⵜⵔⴰ ⵍⵓⵇⵜ, ⵥⴹⴰⵏⵜ ⴰⴳⴳⵯⵔⵏ, ⵉⵏⵉⵏⵜ: " ⵀⴰⵏⵏ ⴰⵙⵙ ⴷⴰ ⵏⵔⴰ ⴰⴷ ⵏⵣⴷⵖ ⵖ ⵜⴳⵎⵎⵉ. " ⴰⵙⵙ ⵏⵏⴰ ⵔⴰⵏ ⴰⴷ ⵣⴷⵖⵏ, ⴷⴰ ⵜⵜⴰⵡⵉⵏ ⴽⵔⴰ ⵏ ⵜⵖⵔⵙⵉ, ⵖⵔⵙⵏ ⴰⵙ ⵖ ⵜⴳⵎⵎⵉ, ⵄⵍⵎⵏ ⵉ ⵟⵟⵍⴱⴰ. ⵏⵜⵜⵏⵜⵉⵏ ⴷⴰ ⵓⴽⴰⵏ ⵜⴻⵜⵜⵕⴰⵃⴰ ⵍⵓⵇⵜ ⴷⴰ ⵙⴽⵔⵏ ⴷ ⵟⵟⵍⴱⴰ, ⴰⵛⴽⵏ ⵏⵏ, ⴰⵙⵉⵏ ⵚⵚⴰⵍⴰⵜ ⵄⵍⴰ ⵏⵏⴰⴱⵉ, ⴰⵔ ⴽⵛⵛⵎⵏ ⵙ ⵜⴳⵎⵎⵉ. ⵢⵉⵏⵉ ⴰⵙⵏ ⴱⴰⴱ ⵏ ⵜⴳⵎⵎⵉ: " ⴰ ⵙⴰⴷⴰⵜⵏⴰ, ⵀⴰⵜⵉ ⵜⵔⴰⵎ ⴰⵖ ⵜⵖⵔⵎ ⴽⵔⴰ ⵏ ⵙⵙⵍⴽⵯⵜ ⵖ ⵜⴳⵎⵎⵉ, ⴰⴷ ⵜⵜ ⴼⵍⵍⴰⵖ ⵉⴳ ⵕⴱⴱⵉ ⴷ ⵜⵎⴱⴰⵕⴽⵉⵜ! " ⴰⵔ ⴰⵟⵟⵓⵏ ⵟⵟⵍⴱⴰ ⵙⵙⵍⴽⵯⵜ ⵉ ⵉⵏⴳⵔⴰⵜⵙⵏ. ⵉⵖ ⴳⴰⵏ ⵜⵏⴰⵄⵛ ⵏ ⵟⵟⴰⵍⴱ, ⴷⴰ ⴰⵙⵏ ⴳⵉⵙ ⵜⵜⴰⵛⴽⴰ ⵍⵅⵓⵎⵙⵜ ⵉ ⵢⴰⵏ, ⵉⵖ ⴳⴰⵏ ⵙⵜⵜⴰ, ⵙⵏⴰⵜ ⵍⵅⵓⵎⵙⴰⵜ ⵉ ⵢⴰⵏ. ⵉⵖ ⵄⵜⴰⵏ, ⴷⴰ ⵜⵜ ⴰⵟⵟⵓⵏ ⵙ ⵍⵃⵣⴰⵢⴱ. ⴽⵓⵢⴰⵏ ⴷ ⵓⵏⵛⵜ ⵏⵏⴰ ⴰⵙ ⴷ ⵢⵓⵛⴽⴰⵏ, ⴰⵔ ⵜ ⵢⴰⵇⵇⵔⴰ. ⴰⵔ ⵏⵏ ⵜⵜⴰⵡⵉⵏ ⵜⵜⴼⵔⵉⵇ, ⴰⵔ ⴳⵉⵙ ⴰⵇⵇⵔⴰⵏ ⴰⵛⴽⵓ ⵜⵓⴼ ⵜⵖⵔⵉ ⵏ ⵜⵜⴼⵔⵉⵇ ⵜⵉⵏ ⵉⵅⴼ ⵏ ⵢⴰⵏ. ⴰⴳⵓⴷ ⴰⵏⵏ ⴰⵔ ⴰⵇⵇⵔⴰⵏ ⵟⵟⵍⴱⴰ, ⴼⴽⵏ ⴰⵙⵏ ⵉⵔⵓⴽⵓⵜⵏ. ⵛⵖⵍⵏ ⴷ ⵡⴰⵜⴰⵢ. ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⵙⵙⵍⴽⵯⵜ, ⴼⴽⵏ ⴰⵙⵏ ⴷ ⴰⵢⵜ ⵜⴳⵎⵎⵉ ⵜⵉⵔⵎⵜ. ⵛⵛⵏ, ⵙⵓⵏ ⵢⴰⵛⴽⵉⴽ ⴷ ⴱⴰⴱ ⵏ ⵜⴳⵎⵎⵉ, ⵢⴰⵡⵉ ⴰⵙⵏ ⴷ ⵓⵏⵛⵜ ⵏⵏⴰ ⴳⵉⵙ ⵉⵚⵃⴰ ⵕⴱⴱⵉ. ⵉⴼⴽⴰ ⴰⵙⵏ ⵜ ⵉ ⵟⵟⵍⴱⴰ. ⵙⴼⴰⵜⵃⴰⵏ ⴰⵙ, ⴹⴰⵍⴱⵏ ⴼⵍⵍⴰⵙ ⵕⴱⴱⵉ, ⴰⴷ ⴼⵍⵍⴰⵙ ⵜⴳ ⵜⴳⵎⵎⵉ ⴰⵏⵏ ⵜⴰⵎⴱⴰⵕⴽⵜ. ⵡⴰⵏⵏⴰ, ⵏⵜⵜⴰⵏ, ⵓⵔ ⵉⵙⵙⵓⴼⵉⵖⵏ ⵙⵙⵍⴽⵯⵜ ⵖ ⵜⴳⵎⵎⵉ ⵏⵏⵙ, ⴷⴰ ⵜ ⴳⵉⵙ ⵉⵜⵜⴰⵖ ⴽⵔⴰ, ⵏⵖ ⴰⵙ ⴳⵉⵙ ⵍⵍⴰⵏ ⵍⵊⵏⵓⵏ. ⵜⴰⵙⵙⴰⵄⵜ ⵏⵏⴰ ⵓⴽⴰⵏ ⵜⴽⵎⵎⵍ ⵜⴳⵎⵎⵉ, ⴽⴽⵏ ⵜⵜ ⵉⴷ ⵟⵟⵍⴱⴰ, ⵖ ⵍⵓⵇⵜ ⴰⵏⵏ ⴰⴷ ⴳⵉⵙ, ⵅⵍⴰⵚ, ⵣⴷⴷⵖⵏ ⵉⴷ ⴱⴰⴱ ⵏⵏⵙ. ⵍⵄⵢⴰⴷ ⴰⵙⵙ ⵏⵏⴰ ⵉⴳⴰⵏ ⵍⵄⵉⴷ, ⴷⴰ ⵜⵜⴷⴷⵓⵏ ⵎⴷⴷⵏ ⵙ ⵍⵎⵚⴰⵍⵍⴰ. ⴰⵔ ⴷ ⵥⵥⴰⵍⵍⵏ, ⵎⵓⵏⵏ ⴷ ⴽⵓⵍⵍⵓ ⵙ ⴷⴷⵉⴽⵔ, ⴰⵔ ⴷ ⴽⵛⵎⵏ ⵙ ⵜⵎⴰⵣⵉⵔⵜ. ⴷⴷⵓⵏ ⴰⵔ ⵉⵎⵉ ⵏ ⵍⵊⴰⵎⵄ, ⵙⴼⴰⵜⵃⴰⵏ ⴳⵉⵙ. ⴱⴰⵕⴽⵏ ⴳⵉⵙ ⵍⵄⵉⴷ, ⴽⵓⵢⴰⵏ ⴷⴰ ⵉⵜⵜⵉⵏⵉ ⵉ ⵢⴰⵏ: " ⵎⴱⴰⵕⴽ ⵍⵄⵉⴷ " ⵙ ⵓⴼⵓⵙ ⵏⵏⵙ. ⵜⴰⵙⵙⴰⵄⵜⴰ ⵏⵏⴰ ⴽⵓⵍⵍⵓ ⴽⵎⵎⵍⵏ, ⴽⵓⵢⴰⵏ ⵉⴷⴷⵓ ⵙ ⵜⴳⵎⵎⵉ ⵏⵏⵙ, ⵢⴰⵙⵉ ⴷ ⴳⵉⵙ ⵍⴼⴹⵓⵕ, ⴽⵔⴰ ⴷⴰ ⵉⵙⴽⴰⵔ ⵜⴰⵔⵓⵡⴰⵢⵜ, ⴽⵔⴰ ⴷⴰ ⵉⵙⴽⴰⵔ ⵓⵏⵊⵉⵎⵏ, ⴽⵔⴰ ⴱⵔⴽⵓⴽⵙ. ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⵙⵎⵓⵏⵏ ⵖ ⵉⵎⵉ ⵏ ⵍⵊⴰⵎⵄ, ⵛⵛⵏ, ⵙⴼⴰⵜⵃⴰⵏ, ⴽⵓⵢⴰⵏ ⵉⴷⴷⵓ ⵙ ⵛⵛⵖⵍ ⵏⵏⵙ. ⵎⴰⵕⵚ ⴰⵙⵙ ⵏⵏⴰ ⵉⵣⵡⴰⵔⵏ ⵖ ⵎⴰⵕⵚ, ⴷⴰ ⴷ ⴽⵓⵍⵍⵓ ⵜⵜⵎⵓⵏⵓⵏ ⵟⵟⵍⴱⴰ ⵖ ⵍⵊⴰⵎⵄ. ⴰⵔ ⴷ ⴽⵓⵍⵍⵓ ⵎⵓⵏⵏ, ⴼⴼⵖⵏ, ⴷⵓⵡⵡⵕⵏ ⵖ ⵜⵎⴰⵣⵉⵔⵜ. ⴰⵔ ⴰⵙⵏ ⴰⴽⴽⴰⵏ ⵎⴷⴷⵏ ⵚⵚⴰⴷⴰⵇⴰⵜ. ⴰⵔ ⴷ ⴽⵓⵍⵍⵓ ⴽⵎⵎⵍⵏ ⵜⴰⵎⴰⵣⵉⵔⵜ, ⴰⵡⵉⵏ ⴷ ⴰⵢⵏⵏⴰ ⵓⵎⵥⵏ ⵙ ⵍⵊⴰⵎⵄ. ⵉⵖ ⴰⵙⵏ ⴷ ⵢⵓⵛⴽⴰ ⴰⴷ ⴱⴹⵓⵏ, ⴷⴰ ⵜ ⴰⵟⵟⵓⵏ; ⵉⵖ ⵓⵔ ⴰⵙⵏ ⴷ ⵢⵓⵛⴽⵉ, ⴰⵔ ⴳⵉⵙ ⵙⴽⴰⵔⵏ ⵣⵣⵔⴰⴷⵉ. ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⵜⴰⵎⴰⵣⵉⵔⵜ, ⵡⴰⵏⵏⴰ ⴳⵉⵜⵙⵏ ⵉⵔⴰⵏ ⴰⴷ ⵉⴼⴼⵖ ⵙ ⵓⵎⵔⴷⵓⵍ, ⴷⴰ ⵉⵜⵜⴼⴼⵖ. ⴰⵔ ⵜⵜⴷⴷⵓⵏ ⵙ ⴷⴰⵔ ⵉⵎⴽⵙⴰⵡⵏ ⵖ ⵜⵕⵃⵃⴰⵍⵜ, ⴰⵔ ⴳⵉⵙ ⵜⵜⴰⵎⵥⵏ ⵓⴷⵉ, ⴰⵔ ⴳⵉⵙ ⵜⵜⴰⵎⵥⵏ ⵉⵎⵣⵣⴽⴰⵏ; ⴰⵔ ⴷ ⴽⵓⵍⵍⵓ ⴽⴽⵏ ⴰⵎⵔⴷⵓⵍ, ⴰⵔ ⴷ ⵓⵔ ⴰⵙⵏ ⵉⴱⵇⵉ ⵃⵜⵜⴰ ⵢⴰⵏ ⵓⴷⵖⴰⵔ, ⵍⵍⴰⵏ ⴳⵉⵜⵙⵏ ⵡⵉⴷⴰ ⵢⴰⵇⵇⵍⴰⵢⵏ ⵙ ⵓⴷⵔⴰⵔ, ⵍⵍⴰⵏ ⴳⵉⵜⵙⵏ ⵡⵉⴷⴰ ⵉⵜⵜⴰⵖⵓⵍⵏ ⵙ ⵜⵎⴰⵣⵉⵔⵜ. ⵍⵓⵇⵜ ⵏⵏⴰ ⴷ ⵕⴰⵃⵏ ⵜⴰⵎⴰⵣⵉⵔⵜ, ⴰⵔ ⵙⵏⴳⴰⴷⴷⴰⵏ. ⴰⵔ ⴷ ⴽⵓⵍⵍⵓ ⵙⵏⴳⴰⴷⴷⴰⵏ ⵉⵎⵣⵣⴽⴰⵏ, ⴰⵔ ⴰⵙⵏ ⴳⴳⴰⵔⵏ ⴰⵍⴰⵏ, ⴽⵓⵢⴰⵏ ⴳⵉⵜⵙⵏ ⴷ ⵎⴰⵙ ⴷ ⵢⵓⵛⴽⴰⵏ, ⵢⴰⵡⵉ ⵜ. ⵍⵎⵓⵜ ⴰⵙⵙ ⵏⵏⴰ ⵉⵎⵎⵓⵜ ⴽⵔⴰ ⵏ ⵍⵅⵍⵇ ⵖ ⵜⵎⴰⵣⵉⵔⵜ, ⵉⵖ ⵉⴳⴰ ⴰⵔⴳⴰⵣ, ⴷⴰ ⵜ ⵜⵜⴰⵙⵉⵏ ⵙ ⵍⵊⴰⵎⵄ. ⵙⵙⵉⵔⴷⵏ ⵜ, ⴽⵯⴼⵏⵏ ⵜ, ⴰⵙⵉⵏ ⵜ ⵙ ⵍⵎⴷⵉⵏⵜ. ⵜⵉⵎⵖⴰⵔⵉⵏ, ⵏⵜⵜⵏⵜⵉ, ⴰⴷ ⵓⴽⴰⵏ ⵉⵎⵎⵜ, ⴰⵔ ⵙⵖⵓⵢⵢⵓⵏⵜ, ⵜⴰⵙⵙⴰⵄⵜ ⵏⵏⴰ ⴰⵙⵏⵜ ⵏⵏⴰⵏ: " ⵀⴰⵜ, ⵓⵙⵉⵏ ⵜ, ⵙ ⵍⵎⴷⵉⵏⵜ. " ⴰⵔ ⴰⵙⵏⵜ ⵜⵜⴰⵡⵉⵏ ⴽⵔⴰ ⵖ ⵍⴽⵜⵜⴰⵏ, ⴷⴰ ⵖ ⵜⴽⵯⴼⵏⵏ, ⴰⵔ ⵉⵙⵙ ⵜⵇⵇⵏⵏⵜ. ⴰⵔ ⵜⵜⴰⵙⵉⵏⵜ ⵜⵎⵖⴰⵔⵉⵏ ⴽⵔⴰ ⵏ ⵜⵎⵎⴰⵢⵜ, ⴰⵔ ⵜⵜ ⵜⵜⴳⴳⴰⵏⵜ ⵖ ⴱⵓⵙⵙⵢⵢⴰⵕ ⴷ ⴽⵔⴰ ⵏ ⵉⵇⵇⴰⵢⵏ, ⵏⵖ ⵜⴰⵣⴰⵔⵜ, ⴰⵔ ⵜ ⵉⴷ ⵜⵜⴳⴳⴰⵏⵜ ⵖ ⵉⵙⴳⴳⵯⵉ. ⵉⵔⴳⴰⵣⵏ, ⵜⴰⵙⵙⴰⵄⵜ ⵏⵏⴰ ⵙⵙⵕⴰⵃⵏ ⵍⵎⴰⵢⵢⵉⵜ ⵉ ⵍⵎⴷⵉⵏⵜ, ⵥⵥⴰⵍⵍⵏ ⴼⵍⵍⴰⵙ. ⴰⵙⵉⵏ ⵜ, ⴰⴷ ⵜ ⵎⴹⵍⵏ. ⵜⴰⵙⵙⴰⵄⵜ ⵏⵏⴰ ⵜ ⵉⵏⵏ ⴳⴰⵏ ⵖ ⵍⵇⴱⵕ, ⴰⵔ ⴰⵇⵇⵔⴰⵏ ⵟⵟⵍⴱⴰ, ⴰⵔ ⴷ ⵜ ⵎⴹⵍⵏ. ⵙⴼⴰⵜⵃⴰⵏ. ⵎⵓⵏⵏ ⴷ ⴽⵓⵍⵍⵓ ⵎⴷⴷⵏ ⴷⴰ ⵜ ⵉⵏⵏ ⵎⴹⵍⵏ, ⴰⵔ ⴷ ⵕⴰⵃⵏ ⵜⵉⴳⵎⵎⵉ ⵏ ⴰⵢⵜ ⴷⴰⵔⵙ ⵏ ⵍⵎⴰⵢⵢⵉⵜ. ⴰⵔ ⴰⵙⵏ ⵜⴳⴳⴰⵏ ⵍⵄⴰⵣⴰⵜ. ⴰⵔ ⴰⵙⵏ ⵜⵜⵉⵏⵉⵏ: " ⴰⴷ ⴰⵡⵏ ⵉⵔⵣⵇ ⵕⴱⴱⵉ ⵚⵚⴱⵕ ⵏ ⴼⵍⴰⵏ ⵏⵖ ⴼⵍⴰⵏⵜⴰ. " ⴰⵔ ⴰⵙⵏ ⵙⵎⵏⴰⴳⴳⴰⵔⵏⵜ ⵜⵎⵖⴰⵔⵉⵏ ⴱⵓ ⵙⵙⵢⵢⴰⵕ ⴷⴰ ⵖ ⵜⵍⵍⴰ ⵜⴰⵎⵎⴰⵢⵜ. ⴰⵔ ⵜⴳⴳⵔⵏ ⵉ ⵜⵎⵎⴰⵢⵜ ⴰⵏⵏ, ⴰⵔ ⴳⵉⵙ ⵙⵔⴰⵙⵏ ⵍⵄⴰⵣⴰⵜ. ⵜⵉⵎⵖⴰⵔⵉⵏ ⵓⵍⴰ ⵏⵜⵜⵏⵜⵉ. ⵜⴰⵏⵏⴰ ⵏⵏ ⵢⵓⵛⴽⴰⵏ, ⵜⴳ ⴰⵙⵏⵜ ⵍⵄⴰⵣⴰⵜ. ⴰⵔ ⵜⵜⴰⵙⵉ ⵢⴰⵏ ⵡⴰⵇⵇⴰ ⵏⵖ ⵜⴰⵣⴰⵔⵜ, ⵜⴳ ⵜ ⵖ ⵉⵎⵉ ⵏⵏⵙ, ⴰⵔ ⵉⵙⵙ ⵜⴽⴽⵙ ⵍⵄⴰⵣⴰⵜ. ⴷⴰ ⵏⴽⴽⵔⵏⵜ ⵜⵎⵖⴰⵔⵉⵏ ⵣⵉⴽⴽ, ⵙⵙⵏⵓⵏⵜ ⵙⴱⵄⴰ ⵏ ⵜⴱⴹⴰⴹ ⵏ ⵓⵖⵔⵓⵎ. ⴰⵔ ⵜⵏⵜ ⵜⵙⵙⵏⵡⴰ ⵜⵎⴰⵔⵜ ⵏⵏⴰ ⵉⴳⴰⵏ ⵜⴰⵀⵊⵊⴰⵍⵜ, ⵓⵔ ⵉⵍⵍⵉⵏ ⵙ ⵓⵔⴳⴰⵣ. ⵜⵏⴽⵔ ⵢⴰⵜ ⵜⵎⵖⴰⵔⵜ, ⵜⵄⵍⵎ ⴽⵓⵍⵍⵓ ⵉ ⵜⵎⴰⵣⵉⵔⵜ, ⴰⵔ ⴰⵙⵏⵜ ⵜⵜⵉⵏⵉ ⵉ ⵜⵎⵖⴰⵔⵉⵏ: " ⵏⴽⵔⴰⵎⵜ ⴰⵖ, ⴰⴷ ⵏⴽⴽ ⴼ ⵉⵚⵎⴹⵍ ⵏ ⴼⵍⴰⵏ ⵏⵖ ⴼⵍⴰⵏⵜⴰ. " ⴰⵔ ⴷ ⴽⵓⵍⵍⵓ ⵎⵓⵏⵏⵜ ⵜⵎⵖⴰⵔⵉⵏ ⵖ ⵉⵎⵉ ⵏ ⵜⴳⵎⵎⵉ ⵏ ⴰⵢⵜ ⵏ ⵍⵎⴰⵢⵢⵉⵜ, ⴰⵙⵉⵏⵜ ⵜⵓⴱⴹⵓⴹⵉⵏ ⵏ ⵓⵖⵔⵓⵎ, ⴳⵏⵜ ⵜⵏⵜ ⵖ ⵉⵙⴳⴳⵯⵉ, ⵏⵜⵜⵏⵜⵉⵏ, ⴷ ⵜⴰⵣⴰⵔⵜ ⵏⵖ ⵉⵇⵇⴰⵢⵏ. ⴰⵙⵉⵏⵜ ⵢⴰⵜ ⵜⵙⵙⴹⵍⵜ, ⴽⴽⵯⵎⵏⵜ ⵍⵃⵏⵏⴰ, ⴰⴹⵕⵏ ⵜ ⵖ ⵜⵙⵙⴹⵍⵜ ⴰⵏⵏ, ⴰⵙⵉⵏⵜ ⴰⵖⵔⵓⵎ ⵖ ⵉⵙⴳⴳⵯⵉ ⴷⴰ ⵏⴻⵏⵏⴰ. ⵎⵓⵏⵏ ⴷ ⵉⵊⵉⵊⴰⵏ. ⵜⴰⵙⵙⴰⵄⵜ ⵏⵏⴰ ⵏⵏ ⵕⴰⵃⵏⵜ ⵍⵇⴱⵕ, ⴱⴹⵓⵏⵜ ⴰⵖⵔⵓⵎ ⴷ ⵉⵇⵇⴰⵢⵏ ⵉ ⵉⵊⵉⵊⴰⵏ. ⵖⵎⵏⵜ ⴰⵙⵏ ⵉ ⵉⵊⵉⵊⴰⵏ ⵍⵃⵏⵏⴰ. ⴰⵖⵓⵍⵏⵜ ⴰⵔ ⵜⵉⴳⵎⵎⵉ ⵏ ⵍⵎⴰⵢⵢⵉⵜ. ⴰⵢⵜ ⴷⴰⵔⵙ ⵏ ⵍⵎⴰⵢⵢⵉⵜ, ⵃⵜⵜⴰ ⵏⵜⵜⵏⵉ, ⵜⵍⵜ ⵉⵢⵢⴰⵎ, ⴰⴷ ⵓⵔ ⵙⵙⵎⵔⴰⵏ. ⴰⵔ ⴰⵙⵏ ⴷ ⵜⵜⴰⵡⵉⵏ ⵡⴰⴷⵊⴰⵕⵏ ⵏⵏⵙⵏ ⴷ ⵉⵎⴷⴷⵓⴽⴽⴰⵍ ⵏⵏⵙⵏ ⵜⵉⵔⴰⵎ. ⴰⵔ ⴰⵙⵙ ⵏⵏⴰ ⵔⴰⴷ ⵙⴽⵔⵏ ⵍⵎⵄⵕⵓⴼ, ⵜⴰⵙⵙⴰⵄⵜ ⵏⵏⴰ ⵉⵏⵡⴰ, ⴰⵙⵉⵏ ⵢⴰⵏ ⵓⵊⴷⵓⵕ, ⵄⵎⵎⵕⵏ ⵜ ⵙ ⵙⴽⵙⵓ, ⴳⵏ ⴰⵙ ⵢⴰⵏ ⵉⵖⵙⵙ ⵏ ⵜⴼⵉⵢⵢⴰ ⵉⵀⵢⵢⴰⵏ. ⵙⵙⵓⵏ, ⴰⵡⵉⵏ ⵜ ⵙ ⵓⴼⵍⵍⴰ ⵏ ⵍⵇⴱⵕ. ⵛⵛⵏ ⵜ ⴳⵉⵙ ⵉⵊⵉⵊⴰⵏ, ⴼⵍⵏ ⵏⵏ ⴰⵊⴷⵓⵕ ⴰⵏⵏ ⴼ ⵓⴼⵍⵍⴰ ⵏ ⵍⵇⴱⵕ. ⵖⵔⵏ ⵉ ⵟⵟⵍⴱⴰ ⵙ ⵜⴳⵎⵎⵉ, ⴰⵔ ⴷ ⴳⵉⵙ ⵙⵙⵓⴼⵖⵏ ⵙⵙⵍⴽⵯⵜ. ⵛⵛⵏ, ⵙⵓⵏ, ⴼⴽⵏ ⴰⵙⵏ ⴰⵢⵏⵏⴰ ⵉⵔⵣⵇ ⵕⴱⴱⵉ ⵏ ⵉⵇⴰⵕⵉⴹⵏ ⵏⵖ ⵉⵍⴱⴰⴹ. ⵜⵏⴽⵔ ⵢⴰⵜ ⵜⵎⵖⴰⵔⵜ, ⴰⵔ ⵜⵄⵍⵍⴰⵎ ⵉ ⵜⵎⵖⴰⵔⵉⵏ ⵙ ⴷⴰⵔ ⵍⵎⵄⵕⵓⴼ. ⴰⵔ ⵏⵏ ⵜⵜⴰⵛⴽⴰⵏⵜ ⵜⵎⵖⴰⵔⵉⵏ. ⵜⴰⵏⵏⴰ ⵉⵛⵛⴰⵏ ⵍⵎⵄⵕⵓⴼ ⵜⴳⴳⵔ ⵉ ⵍⵃⵏⵏⴰ, ⴰⵔ ⴷ ⴽⵓⵍⵍⵓ ⴽⵎⵎⵍⵏⵜ ⵜⵎⵖⴰⵔⵉⵏ. ⵉⵍⴱⴰⴹ ⵏ ⵍⵎⴰⵢⵢⵉⵜ, ⵓⵔ ⴰⵔ ⵜⵏ ⵙⵙⵉⵔⵉⴷⵏ ⴰⵔ ⴰⵙⵙ ⵍⵎⵄⵕⵓⴼ. ⴰⴷ ⵓⴽⴰⵏ ⴽⴽⵏ ⵢⴰⵏ ⵙⵉⵏ ⵡⵓⵙⵙⴰⵏ, ⴽⴽⵯⵎⵏⵜ ⵜⵎⵖⴰⵔⵉⵏ ⴽⵔⴰ ⵏ ⵜⵥⵓⵍⵜ, ⴳⵏⵜ ⵜⵜ ⵖ ⵢⴰⵜ ⵜⴽⴱⵙⵜ, ⴼⴽⵏⵜ ⵜⵜ ⵉ ⵢⴰⵜ ⵜⵎⵖⴰⵔⵜ, ⵏⵜⵜⴰⵜ ⴷ ⵍⵎⵙⵡⴰⴽ. ⵜⵎⵓⵏ ⴷ ⵜⴳⵯⵎⵎⴰ, ⴰⵔ ⴰⵙⵏⵜ ⵜⴰⴽⴽⴰ ⵉ ⵜⵎⵖⴰⵔⵉⵏ ⵜⴰⵥⵓⵍⵜ ⴷ ⵍⵎⵙⵡⴰⴽ, ⴰⵔ ⴰⵙⵏⵜ ⵜⵜⵉⵏⵉ: " ⴽⵙⵙⴰⵎⵜ ⵍⵄⴰⵣⴰⵜ ", ⴰⵛⴽⵓ, ⵉⵖ ⵓⵔ ⴰⵙⵏⵜ ⵜⴽⴽⵉⵙ ⵍⵄⴰⵣⴰⵜ ⵙ ⵎⴽⴰⵏⵏ, ⴽⵓⵍⵍⵓ ⵜⵉⵎⵖⴰⵔⵉⵏ ⴷⴰ ⵜⵜⵃⵟⴰⴼⵏⵜ ⵍⵄⴰⵣⴰⵜ. ⵃⵜⵜⴰ ⵢⴰⵜ ⵓⵔ ⴰⵔ ⵜⵙⵙⵔⴰⴼ, ⵓⵍⴰ ⴷⴰ ⵜⵜⵃⵉⵢⵢⴰⵍ. ⴰⵔ ⵜⴰⵙⵙⴰⵄⵜ ⵏⵏⴰ ⵙⴽⵔⵏ ⴰⵢⵜ ⴷⴰⵔⵙ ⵙ ⵍⵎⴰⵢⵢⵉⵜ ⵎⴽⴰⵏⵏ ⵏⴻⵏⵏⴰ. ⵜⵉⵎⵖⴰⵔⵉⵏ ⵏ ⴰⵢⵜ ⵍⵎⴰⵢⵢⵉⵜ, ⵓⵍⴰ ⵏⵜⵜⵏⵜⵉⵏ, ⵓⵔ ⴰⵔ ⵜⵜⵃⵉⵢⵢⴰⵍⵏⵜ ⵓⵍⴰ ⴷⴰ ⵙⵙⵔⴰⴼⵏⵜ ⵓⵍⴰ ⴷⴰ ⵜⵜⴳⴳⴰⵏⵜ ⵜⴰⵥⵓⵍⵜ ⴱⵍⴰ ⵉⵖ ⴰⵙⵏⵜ ⵜⵜ ⵉⵏⵏ ⵉⵡⵉⵏ ⴽⵔⴰ ⵏ ⵡⴰⴷⵊⴰⵕⵏ ⵏⵖ ⴽⵔⴰ ⵏ ⵓⵇⴱⵉⵍ ⵏⵏⵙⵏ. ⴰⵔ ⴰⵙⵙ ⵏⵏⴰ ⴳⴰⵏⵜ ⵜⵎⵖⴰⵔⵉⵏ ⴰⵢⴰⴷ ⵏⴻⵏⵏⴰ, ⵀⵉⵢⴰ, ⴰⵙⵙ ⴰⵏⵏ, ⴰⴷ ⴽⵙⵙⵏⵜ ⵍⵄⴰⵣⴰⵜ. ⵜⴰⵢⵢⵓⴳⴰ ⴰⴷ ⵓⴽⴰⵏ ⵉⴽⵛⵎ ⵡⴰⵢⵢⵓⵔ ⵏ ⴽⵜⵓⴱⵕ, ⵏⵏⴰⵏ ⵎⴷⴷⵏ: " ⵀⴰ ⵜⴰⵢⵢⵓⴳⴰ ⵜⵕⴰⵃ. " ⵡⴰⵍⴰⵢⵏⵏⵉ ⵜⴰⵢⵢⵓⴳⴰ ⵏ ⴽⵜⵓⴱⵕ ⵜⵛⵇⵇⴰ, ⴰⵛⴽⵓ ⴷⴰ ⵜⵜⴳⴳⴰ ⵜⴰⵎⵏⵣⵓⵜ. ⴰⵔ ⵜⵜⵉⵏⵉⵏ ⵉⴼⵍⵍⴰⵃⵏ: " ⵜⴰⵢⵢⵓⴳⴰ ⵏ ⴽⵜⵓⴱⵕ, ⵉⵖ ⴰⴽⴽⵯ ⵜⵏⵊⵎ, ⵎⴰⵅⵛⵛⴰⵢ ⴰⴷ ⵜⵜ ⵉⵛⵛ ⵓⴳⴹⵉⴹ. ⵉⵖ ⵜⵜ ⵓⵔ ⵉⵛⵛⵉ ⵓⴳⴹⵉⴹ, ⵢⵉⵍⵉ ⵍⵎⵏⵣⵍ ⴰⵔ ⵜⵜ ⵉⴽⴽⴰⵜ ⵉⴱⵔⵓⵔⵉ. ⵉⵖ ⵓⵔ ⴷ ⵢⵉⵡⵉ ⵕⴱⴱⵉ ⴰⵏⵥⴰⵕ ⵖ ⵡⵓⵙⵙⴰⵏ ⵏ ⵎⴰⵕⵚ ⵏⵖ ⵖ ⵅⴱⵕⴰⵢⵔ, ⴰⵔ ⵜⵜ ⵉⵊⴷⴷⵔ ⵓⵙⵎⵎⵉⴹ. " ⵜⴰⵢⵢⵓⴳⴰ ⵉⵀⵢⵢⴰⵏ ⴰⴷ ⵜⵜ ⵉⴳⴰⵏ ⵜⵉⵏ ⵡⴰⵙⵙ ⵃⴹⴰⵛ ⵢⵓⵎ ⵖ ⵏⵓⵡⴰⵏⴱⵉⵔ, ⴰⵛⴽⵓ ⴷⴰ ⵉⵜⵜⵉⵍⵉ ⵓⵏⵥⴰⵕ, ⴰⵔ ⴷ ⵜⵎⵏⴰⴳⴳⴰⵔ ⴷ ⵜⵔⵖⵉ, ⵓⵍⴰ ⴰⵙⵙ ⵏ ⵙⵜⵜⴰ ⵓⵄⵛⵔⵉⵏ. ⴷⴰ ⴰⵙ ⵜⵜⵉⵏⵉⵏ ⵉ ⵡⵓⵙⵙⴰⵏ ⵉⵏⵏ: " ⴰⴹⵕⴼ ⵏ ⵡⴰⴷⴰⵍ ". ⴰⵔ ⴳⵉⵙ ⵜⵜⵚⵍⴰⵃ ⵜⵢⵢⵓⴳⴰ ⴱⵣⵣⴰⴼ. ⴽⵓⵍⵍⵓ ⵡⵉⴷⴰ ⴳⴰⵏⵉⵏ ⵉⴼⵍⵍⴰⵃⵏ ⴷⴰ ⵙⵙⵓⵊⴰⴷⵏ ⵉⴷⵖⴰⵔⵏ ⵏ ⵜⵢⵢⵓⴳⴰ, ⵓⵔ ⴰⵔ ⴳⵉⵙⵏ ⴳⴳⴰⵔⵏ ⴰⵎⵓⴷ ⴰⵔ " ⴰⴹⵕⴼ ⵏ ⵡⴰⴷⴰⵍ ". ⵉⵏⵏⴰⵢⵔ ⵓⵍⴰ ⵏⵜⵜⴰ, ⵏⵏⴰⵏ ⴽⵔⴰ ⵖ ⵎⴷⴷⵏ, ⵜⴰⵢⵢⵓⴳⴰ ⵏⵏⵙ ⵜⵃⵍⴰ, ⵉⵖ ⵜⵓⴼⴰ ⴰⵎⴰⵣⵉⵔ ⴷ ⵍⵓⵇⵇⵕ. ⵉⵍⵍⴰ ⴷⴰⵖ ⵢⴰⵏ ⵏⵜⵜⴰⵏ, ⵉⵖ ⵓⴽⴰⵏ ⵉⴽⵛⵎ ⵉⵏⵏⴰⵢⵔ, ⴰⵔ ⴰⵙ ⵜⵜⵉⵏⵉⵏ ⵎⴷⴷⵏ: " ⵛⵛ ⵜⵏⵜ, ⵢⵓⴼ ⴰⴽ ", ⴰⵛⴽⵓ ⵡⴰⵏⵏⴰ ⵉⴷⴷⴰⵏ, ⴰⵔ ⴷ ⵉⴳⴳⵔⵓ ⵙ ⵉⴳⵔⴰⵏ, ⵉⵖ ⴰⵔ ⵎⴳⴳⵔⵏ ⵎⴷⴷⵏ ⵜⴰⵢⵢⵓⴳⴰ ⵏⵏⵙ, ⵜⴳⴰ ⵜⴰⵎⴰⵥⵓⵥⵜ, ⴷⴰ ⵜⵜ ⵙⵙⵉⵎⵉⵙⵏⵜ ⵍⴱⵀⴰⵢⵎ. ⵏⵖ ⴷ ⵢⵉⵡⵉ ⵕⴱⴱⵉ ⴰⵎⴰⵏ ⵉⴷⵔⵓⵙⵏ, ⴰⵔ ⵜⵜⴱⴽⴰ ⵜⵢⵢⵓⴳⴰ ⵏⵏⵙ, ⴰⵔ ⴷ ⵜⵜ ⵉⵏⵖ ⴼⴰⴷ. ⵎⴽⴰⵏⵏ ⴰⴼ ⴰⴽ ⵏⵏⴰⵏ ⵎⴷⴷⵏ ⵜⴰⵢⵢⵓⴳⴰ ⵏ ⵉⵏⵏⴰⵢⵔ: " ⵛⵛ ⵜⵏⵜ, ⵢⵓⴼ ⴰⴽ. " ⴰⵛⴽⵓ ⵉⵍⵍⴰ ⵢⴰⵏ ⵡⴰⵄⵇⵍⵉ, ⵢⴰⵏ ⵓⵙⴳⴳⵯⴰⵙ, ⵉⴼⴽⴰ ⴽⵓⵍⵍⵓ ⵍⴰⵎⵕ ⵏ ⵜⵢⵢⵓⴳⴰ ⵉ ⵢⵉⵡⵉⵙ. ⵉⴳⴳⴰⵡⵔ ⵉⵡⵉⵙ ⴰⵔ ⵉⵏⵏⴰⵢⵔ, ⴰⵔ ⵉⴽⴽⵔⵣ, ⵙ ⴷ ⵢⵉⵡⵉ ⵕⴱⴱⵉ ⴰⵙⴳⴳⵯⴰⵙ ⴰⵏⵏ ⵉⴳⴰ ⵓⵏⵥⴰⵕ ⴰⵎⴰⵥⵓⵥ. ⵜⵖⵍⵉ ⵜⵢⵢⵓⴳⴰ ⴰⵏⵏ ⵏⵏⵙⵏ, ⵜⵓⴼ ⴽⵓⵍⵍⵓ ⵜⵉⵏ ⵎⴷⴷⵏ; ⵢⴰⵎⵎⵓ ⴰⵙ ⴱⴰⴱⴰⵙ ⴰⵢⵍⵍⵉⵖ ⵜⵏⵜ ⵉⵎⴳⵔ. ⵉⴳ ⵜⵏⵜ ⵖ ⵉⵏⵔⴰⵔⵏ, ⵉⴷⴷⵓ ⵉⵙⵙⴰⵖ ⴳⵉⵙⵏⵜ ⵍⵄⴼⵉⵜ. ⵉⵏⵏⴰ ⴰⵙ: " ⴰⵙⴳⴳⵯⴰⵙ ⴰⴷ ⵢⵉⵡⵉ ⴷ ⵕⴱⴱⵉ ⴰⵏⵥⴰⵕ, ⵜⵖⵍⵉ ⵜⵢⵢⵓⴳⴰ ⵏⵏⵖ, ⵡⴰⵅⵅⴰ ⵜⴳⴰ ⵜⴰⵎⴰⵥⵓⵥⵜ. ⵉⵡⴰ, ⴰⴷ ⵓⵔ ⵜⴻⵜⵜⵓⴷ ⴰⴷ ⵜⵜⴳⴳⴰⴷ ⵜⴰⵢⵢⵓⴳⴰ ⵏⵏⵖ ⴰⴱⴰⴷⴰⵏ ⵜⴰⵎⴰⵥⵓⵥⵜ, ⴰⵛⴽⵓ ⵜⵓⴼⵉⴷ ⴰⵙⴳⴳⵯⴰⵙ ⴰⴷ ⵜⵖⵍⵉ ⴳⵉⵙ ⵜⵢⵢⵓⴳⴰ. " ⵡⴰⵏⵏⴰ ⴷⴰⵔ ⵉⵍⵍⴰ ⵍⵄⵇⵍ, ⴰⴷ ⵜⵜ ⵉⴽⴽⵔⵣ ⵖ ⵡⴰⵢⵢⵓⵔ ⵏ ⵏⵓⵡⴰⵏⴱⵉⵔ, ⵏⵖⴷ ⴷⵓⵊⴰⵏⴱⵉⵔ, ⵏⵖ ⴰⴽⴽⵯ ⵉⵜⵕⴽ ⵜⴰⵢⵢⵓⴳⴰ. ⵉⵡⴰ ⵜⵉⵎⵙⵙⵡⴰ ⵏ ⵡⴰⵎⴰⵏ, ⵉⵖ ⵉⴽⵔⵣ ⵢⴰⵏ ⵙ ⵜⵍⴽⴽⵉ, ⴰⴷ ⵓⵔ ⴰⴽⴽⵯ ⵉⵙⵙⵓ, ⴰⵔ ⵏⵏ ⵉⵃⴰⵡⵍ ⵉⵎⵏⴷⵉ. ⵡⴰⵏⵏⴰ ⵉⴽⵔⵣⵏ ⵖ ⵜⴰⵖⴰⵔⵜ, ⵜⴰⵙⵙⴰⵄⵜ ⵏⵏⴰ ⵉⴽⵔⵣ, ⵉⵙⵙⵓ. ⵎⴰⵏ ⵍⵓⵇⵜ ⵓⵔ ⵃⵍⵉⵏ ⵡⴰⵎⴰⵏ ⵉ ⵉⵎⵏⴷⵉ? ⵓⵙⵙⴰⵏ ⵏ ⵉⵃⵉⵢⵢⴰⵍⵏ ⴷ ⵉⵎⴳⴳⵓⵔⴰ ⵖ ⵅⴱⵕⴰⵢⵔ ⴷ ⵉⵎⵣⵡⵓⵔⴰ ⵏ ⵎⴰⵕⵚ, ⴰⵛⴽⵓ ⵏⵏⴰⵏ ⴰⴽ ⵎⴷⴷⵏ: " ⴰⴷ ⵓⵔ ⵜⵙⵙⵓⴷ ⵙⴱⵄ ⵉⵢⵢⴰⵎ, ⵓⵔⵜⴰ ⵉⵕⴰⵃ ⵓⵃⵉⵢⵢⴰⵍ, ⴷ ⵙⴱⵄ ⵉⵢⵢⴰⵎ ⵏ ⵓⵃⵉⵢⵢⴰⵍ ⴷ ⵙⴱⵄ ⵉⵢⵢⴰⵎ ⵉⵖ ⴷⴰⵖ ⵉⵣⵔⵉ ⵓⵃⵉⵢⵢⴰⵍ. " ⵡⴰⵏⵏⴰ ⵉⵙⵙⵡⴰⵏ ⵖ ⵓⵃⵉⵢⵢⴰⵍ, ⴷⴰ ⵉⵜⵜⴹⵕⵕⴰ ⵉⵎⵏⴷⵉ ⵏⵏⵙ. ⵉⵖ ⴰⴽⴽⵯ ⵉⵖⵍⵉ, ⴰⵔ ⴷⴰ ⵎⴳⴳⵔⵏ ⵎⴷⴷⵏ, ⴰⵔ ⵏⵏ ⵟⵟⴰⵕⵏⵜ ⵜⵉⵏⵏⵙ, ⴰⵔ ⵜⵜⵕⵥⵥⴰⵏⵜ. ⵎⴰⵏ ⵍⵓⵇⵜ ⵃⵍⴰⵏ ⵡⴰⵎⴰⵏ ⵉ ⵉⵎⵏⴷⵉ? ⴰⵢⵢⵓⵔ ⵏ ⵎⴰⵕⵚ ⵃⵜⵜⴰ ⵏⵜⵜⴰ ⵃⵍⴰⵏ ⴳⵉⵙ ⵡⴰⵎⴰⵏ ⵉⵖ ⵜⴰⵙⵙⴰⵄⵜ ⵏⵏⴰ ⵜⵔⵉⴷ ⵜⵙⵙⵓⴷ ⴳⵉⵙ, ⵓⵍⴰ ⵉⴱⵔⵉⵍ. ⴰⵎⴰⵏ ⵏ ⵎⴰⵢⵓ, ⵡⴰⵏⵏⴰ ⵉⵙⵙⵏ ⵉⵙⵙⵡⴰⵏ ⵉⵎⵏⴷⵉ ⵏⵏⵙ, ⵓⵔ ⴰⵔ ⵉⵜⵜⵕⵥⵥⴰ ⵖ ⵓⵏⵔⴰⵔ. ⵎⴽⴷⴰ ⵜⵜⴳⴳⴰⵏⵜ ⵜⵎⵥⵉⵏ ⵖ ⵉⴳⵔⴰⵏ ⴰⴷ ⵜⵜⴳⴳⴰⵏⵜ ⵖ ⵉⵏⵔⴰⵔⵏ; ⴰⵔ ⵜⵜⵉⵏⵉ ⵎⴷⴷⵏ: " ⴰⵎⴰⵏ ⵏ ⵎⴰⵢⵓ, ⴰⵎⴰⵏ ⵏ ⵍⴱⴰⵕⴰⴽⴰ ⴰⴷ ⴳⴰⵏ ⵉ ⵜⵎⵥⵉⵏ! " ⵙⵙⵉⴱⵄ ⴰⵙⵙ ⵏⵏⴰ ⵜⵓⵔⵓ ⵜⵎⵖⴰⵔⵜ, ⴷⴰ ⵜⵜ ⵉⴷ ⵉⵜⵜⴼⴼⵓ ⵍⵃⴰⵍ, ⵉⵖ ⵉⴳⴰ ⴰⵃⵛⵎⵉ, ⴷⴰ ⵙⵖⵔⵓⵔⵓⵏⵜ ⴽⵕⴰⴹⵜ ⵜⵖⵕⴰⵜⵉⵏ. ⵉⵖ ⵉⴳⴰ ⵜⴰⵀⵛⵎⵉⵜ, ⵓⵔ ⴰⵙ ⵙⵖⵔⵓⵔⵓⵜⵏⵜ. ⴰⵔ ⵜⵜⵉⵍⵉ ⵢⴰⵜ ⵜⵎⵖⴰⵔⵜ, ⵜⴱⴱⵉ ⴰⵙ ⴰⴱⵓⴹ. ⴰⵔ ⴷ ⴽⵓⵍⵍⵓ ⵜⵜⴰⵛⴽⴰⵏⵜ ⵜⵎⵖⴰⵔⵉⵏ ⵏ ⵜⵎⴰⵣⵉⵔⵜ, ⴰⵔ ⴰⵙ ⵜⵜⴱⴰⵕⴰⴽⴰⵏⵜ ⴰⵢⵏⵏⴰ ⵜⵓⵔⵓ. ⴰⵙⵙ ⵏ ⵜⵍⵜ ⵉⵢⵢⴰⵎ, ⴷⴰ ⵇⵇⵔⵙⵏ ⵉ ⴽⵔⴰ ⵏ ⵜⵛⵉⵛⴰⵡⵜ. ⴰⵡⵉⵏⵜ ⴷ ⴽⵔⴰ ⵏ ⵉⵇⵓⵕⵕⴰⵏ, ⵙⵙⵏⵓⵏⵜ ⵙⴽⵙⵓ. ⴰⵔ ⵜⵜⴰⵙⵉⵏⵜ ⵖⴰⵢⴰⵏⵏ ⵉⵍⵍⴰⵏ ⵖ ⵡⴰⵎⵎⴰⵙ ⵏ ⵜⵛⵉⵛⴰⵡⵜ ⴷ ⵓⵊⵏⴰⵏⵏ ⵏⵏⵙ, ⴰⵔ ⵜ ⵜⵜⴳⴳⴰⵏⵜ ⵖ ⵢⴰⵏ ⵓⵣⴳⵯⵉ. ⴰⵔ ⵜ ⵜⵜⴰⵡⵉⵏⵜ ⵙ ⴷⴷⴰⵡ ⵏ ⵢⴰⵏ ⵓⴳⵍⴼ, ⴰⵔ ⵜ ⵉⵏⵏ ⴳⵉⵙ ⵙⵔⴰⵙⵏⵜ. ⴰⵔ ⵜⵜⵉⵏⵉⵏⵜ ⵉ ⵖⴰⵢⴰⵏⵏ ⵏⴻⵏⵏⴰ: " ⵍⴱⵙⵉⵙ ". ⵜⴰⴷⴳⴳⵯⴰⵜ ⵜⵏⴽⵔ ⵢⴰⵜ ⵜⵎⵖⴰⵔⵜ, ⴰⵔ ⵜⵄⵍⴰⵎ ⵉ ⵜⵎⵖⴰⵔⵉⵏ, ⴰⵔ ⴰⵙⵏⵜ ⵜⵜⵉⵏⵉ: " ⵏⴽⵔⴰⵎⵜ ⴰⴷ ⵜⵛⵛⵎⵜ ⵙⴽⵙⵓ ⵏ ⵉⵙⴳⵯⴰⵔ ⵏ ⴼⵍⴰⵏⵜⴰ. " ⴰⵔ ⴷ ⵜ ⵉⴷ ⴽⵓⵍⵍⵓ ⴽⴽⵏⵜ ⵜⵎⵖⴰⵔⵉⵏ ⵏ ⵜⵎⴰⵣⵉⵔⵜ. ⴰⵙⵙ ⵏⵏⴰ ⵉⴳⴰⵏ ⵙⴱⵄ ⵉⵢⵢⴰⵎ, ⴷⴰ ⵙⵙⵎⵔⴰⵏ ⴰⵢⵜ ⴷⴰⵔⵙ ⵏ ⵜⵎⵥⵓⵕⵜ. ⵣⵉⴽⴽ, ⵖⵔⵏ ⵉ ⵟⵟⵍⴱⴰ. ⴰⵔ ⴷ ⵏⵏ ⴽⵓⵍⵍⵓ ⵎⵓⵏⵏ ⵟⵟⵍⴱⴰ ⵖ ⵉⵎⵉ ⵏ ⵜⴳⵎⵎⵉ, ⵙⵙⵓⴼⵖⵏ ⴷ ⵜⵉⵅⵙⵉ ⴷⴰ ⵔⴰⵏ ⴰⴷ ⴰⵙ ⴳⵏ ⵉⵙⵎ. ⵜⴰⵙⵙⴰⵄⵜ ⴰⵏⵏ ⴷⴰ ⴳⴳⴰⵔⵏ ⴰⵍⴰⵏ ⵉ ⴽⵕⴰⴹ ⵉⵙⵎⴰⵡⵏ. ⵡⴰⵏⵏⴰ ⵖ ⴷ ⵢⵓⵛⴽⴰ ⵉⵙⵎ ⵖ ⵡⴰⵍⴰⵏ ⵉⵏⵏ, ⵉⵏⵉⵏ ⵜ ⵉ ⵟⵟⴰⵍⴱ. ⴼⴽⵏ ⴰⵙ ⵜⵓⵣⵣⴰⵍⵜ ⵏ ⵜⵖⵔⵙⵉ; ⵉⵖ ⵉⵔⴰ ⴰⴷ ⵉⵖⵔⵙ ⵉⴱⴷⵔ ⵉⵙⵎ. ⴰⴳⵓⴷ ⴰⵏⵏ ⵉⵖⵔⵙ, ⵙⴼⴰⵜⵃⴰⵏ ⵟⵟⵍⴱⴰ. ⴽⵛⵎⵏ ⵙ ⵜⴳⵎⵎⵉ. ⴼⴽⵏ ⴰⵙⵏ ⵉⵔⵓⴽⵓⵜⵏ ⵏ ⵡⴰⵜⴰⵢ. ⴰⵔ ⵜⵜⵔⵊⴰⵣⵏ, ⴰⵔ ⵜⵃⵣⵣⴰⴱⵏ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⵜⵉⵖⵔⵉ, ⵛⵛⵏ, ⵙⵓⵏ, ⵙⴼⴰⵜⵃⴰⵏ, ⴼⴼⵖⵏ. ⵖⵔⵏ ⴷⴰⵖ ⵉ ⵡⴰⵏⵏⴰ ⵔⴰⵏ ⵖ ⵜⵎⴰⵣⵉⵔⵜ. ⵜⴰⵎⵖⴰⵔⵜ ⴷⴰ ⵉⴱⴱⵉⵏ ⴰⴱⵓⴹ, ⴷⴰ ⵜⵜⴰⵡⵉ ⵉⵍⴱⴰⴹ ⵏ ⵜⵎⵥⵓⵕⵜ, ⵜⵙⵙⵉⵔⴷ ⵜⵏ ⴷ ⵖ ⵡⴰⵙⵉⴼ. ⴰⵔ ⴰⵙ ⴰⴽⴽⴰⵏ ⵉⵍⵎ ⵏ ⴰⵢⵏⵏⴰ ⵎⵉ ⵖⵔⵙⵏ. ⴰⵔ ⴰⵙⵙ ⵏⵏⴰ ⵉⴳⴰⵏ ⵕⴱⵄⵉⵏ ⵢⵓⵎ, ⵖⵎⵏ ⴰⵙ ⵉ ⵓⵃⵛⵎⵉ, ⵏⵖ ⵜⴰⵃⵛⵎⵉⵜ, ⵍⵃⵏⵏⴰ ⴷ ⵣⵣⵄⴼⵕⴰⵏ. ⴳⵏ ⴰⵙ ⵜⴰⵥⵓⵍⵜ ⵉ ⵜⵡⴰⵍⵍⵉⵏ ⵏⵏⵙ. ⵜⵃⵉⵢⵢⵍ ⵜⵎⵖⴰⵔⵜ. 23 ⵜⴰⵎⵖⵔⴰ ⵏ ⵍⵉⵙⵍⴰⵎ ⴰⵙⵙ ⵏⵏⴰ ⵔⴰⵏ ⵎⴷⴷⵏ ⴰⴷ ⵛⵖⵍⵏ ⴷ ⵍⵉⵙⵍⴰⵎ, ⴷⴰ ⴽⵓⵍⵍⵓ ⵜⵜⵎⵙⵇⵙⴰⵏ ⵉⵏⴳⵔⴰⵜⵙⵏ. ⵡⴰⵏⵏⴰ ⵉⵔⴰⵏ ⴰⴷ ⵉⵙⵍⵍⵎ ⴷⴰ ⴰⵙⵏ ⵜ ⵉⵜⵜⵉⵏⵉ. ⵙⴽⵔⵏ ⵎⴰⵏ ⴰⴳⵓⴷ ⴷⴰ ⵔⴰⵏ ⴰⴷ ⵛⵖⵍⵏ ⴷ ⵍⵉⵙⵍⴰⵎ. ⴽⵓⵢⴰⵏ ⴳⵉⵜⵙⵏ ⴷⴰ ⵉⵜⵜⴷⴷⵓ, ⵉⵙⵇⵙⴰ ⵖ ⵎⴰⴷ ⵜ ⵉⵅⴰⵚⵚⴰⵏ. ⴰⵙⵙ ⵏⵏⴰ ⵔⴰⵏ ⴰⴷ ⵙⵍⵍⵎⵏ, ⴷⴰ ⵙⵙⵏⵡⴰⵏ ⴰⵖⵔⵓⵎ ⴷ ⵓⵚⴳⴰⴹ. ⴰⵡⵉⵏ ⵉⵊⵉⵊⴰⵏ ⵏⵏⴰ ⵉⵔⴰⵏ ⴰⴷ ⵉⵙⵍⵍⵎ ⵙ ⵍⵊⴰⵎⵄ, ⴽⵙⵙⵏ ⴰⵙⵏ ⴳⵉⵙ ⴰⵣⵣⴰⵔ, ⵙⴽⵔⵏ ⴰⵙⵏ ⴰⵙⵓⵜⵉ, ⵙⵙⵉⵔⴷⵏ ⵏⵜ. ⵍⵙⵏ ⴰⵙⵏ ⵜⴰⵢⵎⵎⵓⵙⵜ ⴷ ⵓⵇⴰⵕⵉⴹ ⵉ ⵓⴹⴰⵕ ⵏⵏⵙⵏ. ⵜⴰⵙⵙⴰⵄⵜ ⵏⵏⴰ ⵉⵕⴰⵃ ⵍⵄⴰⵚⵕ, ⴼⴼⵖⵏ ⵎⴷⴷⵏ ⵙ ⵓⴷⵖⴰⵔ, ⴷⴰ ⵖ ⵉⵔⴰ ⴰⴷ ⵢⵉⵍⵉ ⵍⵉⵙⵍⴰⵎ. ⴳⴳⴰⵡⵔⵏ ⴳⵉⵙ. ⴼⴼⵖⵏⵜ ⴷ ⵜⵎⵖⴰⵔⵉⵏ ⵃⵜⵜⴰ ⵏⵜⵜⵏⵜⵉ. ⵜⴰⵎⵖⴰⵔⵜ ⴷⴰ ⵉⵔⴰⵏ ⴰⴷ ⵜⵔⴱⵓ ⴰⵃⵛⵎⵉ, ⴷⴰ ⵜⵍⵙⵙⴰ ⵉⵍⴱⴰⴹ ⵏⵏⵙ, ⵜⵍⵙ ⵢⴰⵜ ⵜⴽⵔⵣⵉⵜ ⵉ ⵓⵅⵙⴰⵙ ⵏⵏⵙ. ⵜⵃⵟⴰⴼ ⵢⴰⵏ ⵓⵖⴰⵏⵉⵎ ⴷ ⵜⵓⵣⵣⴰⵍⵜ ⴷ ⵍⵎⵔⵉ, ⴰⵔ ⵙⵀⴰⵕⵕⴰⵡⵏⵜ. ⴰⵔ ⵏⵏ ⴽⵓⵍⵍⵓ ⵜⵎⵓⵏⵓⵏ ⵎⴷⴷⵏ, ⴰⵔ ⵜⵜⴰⵙⵉⵏ ⵉⵔⴳⴰⵣⵏ ⴷⴷⵉⴽⵔ. ⵜⴰⵙⵙⴰⵄⵜ ⵏⵏⴰ ⵔⴰⵏ, ⴱⴷⵓⵏ ⵍⵉⵙⵍⴰⵎ, ⴷⴰ ⴰⵙⵏ ⵜⵜⴰⵡⵉⵏ ⵉ ⵓⵃⵊⵊⴰⵎ ⴽⵔⴰ ⵏ ⵜⴳⵍⴰⵢ ⴷ ⵍⴱⵅⵓⵔ ⴷ ⵣⵣⵉⵜ ⴷ ⵜⴰⴹⵓⵟⵟ ⵖ ⵜⵍⵍⴰ ⵜⵍⵣⴷⵉⵜ. ⴷⴰ ⵉⵜⵜⴰⵙⵉ ⵜⵉⴳⵍⴰⵢ, ⵉⵕⵥ ⵜⵏⵜ, ⵉⴼⴼⵉ ⵜⵉⵎⵍⵍⵉ ⵏ ⵜⴳⵍⴰⵢ ⵖ ⵣⵣⵉⵜ, ⵉⴳ ⴳⵉⵙ ⵍⴱⵅⵓⵔ, ⴰⵔ ⵜ ⵉⵙⵎⵓⵙⵙⵓ ⴰⵔ ⴷ ⴽⵓⵍⵍⵓ ⵉⵙⵙⴰⵔ. ⵢⴰⵙⵉ ⵜⴰⴹⵓⵟⵟ, ⵉⴱⴱⵉ ⵜⵜ, ⵉⵙⴽⵔ ⴳⵉⵙ ⵓⵏⵛⵜ ⵏⵏⴰ ⵏ ⵜⴱⴹⴰⴹ, ⵓⵏⵛⵜ ⵏⵏⴰ ⴳⴰⵏ ⵉⵊⵉⵊⴰⵏ. ⵉⵎⵎⵓ ⵜⵏⵜ ⵖ ⵖⴰⵢⴰⵏⵏ ⵏⴻⵏⵏⴰ. ⴰⵔ ⵜⵜⵉⵏⵉⵏ ⵉ ⵖⴰⵢⴰⵏⵏ ⵏⴻⵏⵏⴰ ⵙ ⵉⵙⵎ ⵏⵏⵙ: " ⵍⴱⵉⵖⵜ ". ⴰⵡⵉⵏ ⴰⵙ ⴷ ⵉ ⵓⵃⵊⵊⴰⵎ ⴽⵔⴰ ⵏ ⵉⴳⵓⴷⵉ ⴷ ⴽⵔⴰ ⵏ ⵡⴰⵕⵕⴰⵢ ⵉⴽⴽⵯⵎⵏ. ⴰⵡⵉⵏ ⴰⵙ ⴷ ⵢⴰⵜ ⵜⴽⴱⵙⵜ, ⴳⵏ ⴷ ⴳⵉⵙ ⵜⴰⵥⵓⵍⵜ ⴷ ⵍⵎⵔⵓⴷ ⵏⵏⵙ. ⵙⵃⴰⴹⵕⵏ ⴷ ⵓⵏⵛⵜ ⵏⵏⴰ ⴳⴰⵏ ⵉⵊⵉⵊⴰⵏ ⵏ ⵉⵖⵙⴰⵏ ⵏ ⵜⴼⵉⵢⵢⴰ ⴷ ⵜⴳⵍⴰⵢ. ⵃⴰⴹⵕⵏ ⴷ ⵡⵉⴷⴰ ⵉⵔⴰⵏ ⴰⴷ ⴰⵎⵥⵏ ⵉⵊⵉⵊⴰⵏ, ⵉⵖ ⵙⵍⵍⵎⵏ. ⴰⵔ ⴷ ⵍⵙⵙⴰⵏ ⵉⵅⵏⴼⴰⵏ. ⵜⴰⵙⵙⴰⵄⵜ ⵏⵏⴰ ⵔⴰⵏ ⴰⴷ ⴱⴷⵓⵏ ⴰⴷ ⵙⵍⵍⵎⵏ, ⴰⵔ ⴷ ⵜⵜⴰⵡⵉⵏ ⵢⴰⵏ ⵓⴼⴰⵡⵡⵓ, ⴰⵔ ⵉⵙⵙ ⴷⴷⴰⵍⵏ ⵢⵉⴷⴰ ⵖ ⵉⵍⵍⴰ ⵓⵃⵊⵊⴰⵎ, ⵢⵉⴷⴰ ⵖ ⵔⴰⵏ ⵉⵊⵉⵊⴰⵏ ⴰⴷ ⴳⵉⵙ ⵙⵍⵍⵎⵏ. ⴰⵔ ⵜⵜⴰⵙⵉⵏ ⵉⵔⴳⴰⵣⵏ ⴷⴷⵉⴽⵔ ⵎⴰⴷ ⵉⵍⴰ ⵍⵊⵀⴷ ⵏⵏⵙⵏ. ⴰⵔ ⵉⵜⵜⴳⴰⵡⴰⵔ ⵢⴰⵏ ⵓⵔⴳⴰⵣ, ⵉⵙⵙⵏⵏ ⴰⴷ ⵉⴳ ⵍⴱⵉⵖⵜ ⵖ ⵜⴰⵎⴰ ⵏ ⵓⵃⵊⵊⴰⵎ ⴷ ⵢⴰⵏ ⵢⴰⴹⵏⵉⵏ ⵉⵙⵙⵏⵏ ⴰⴷ ⵉⵃⵟⴰⴼ ⵉ ⵉⵊⵉⵊⴰⵏ. ⴱⴷⵓⵏ ⴰⵔ ⵜ ⵜⵜⵙⵍⵍⴰⵎⵏ. ⵡⴰⵏⵏⴰ ⵓⴽⴰⵏ ⴰⵙⵏ ⵏⵏ ⵉⵡⵉⵏ ⵉ ⵓⵃⵊⵊⴰⵎ, ⵢⴰⵎⵥ ⵍⵇⵍⵎ ⵏ ⵓⵃⵛⵎⵉ, ⴰⵔ ⴷ ⵜ ⵉⵜⵜⴼⵢⵢⴰⵛ ⴰⵔ ⴳⵉⵙ ⵉⴽⴽⵙ ⵉⵔⴽⴰⵏ. ⵉⵄⵍⵍⵎ ⵜ ⵙ ⵜⴰⵥⵓⵍⵜ, ⵉⴱⴱⵉ ⵜ ⵙ ⵜⵓⵣⵍⵉⵏ, ⵉⴳ ⴰⵙ ⵍⴱⵉⵖⵜ. ⴰⵢⴰⵏⵏ ⵉⵜⵜⴱⴱⵉ, ⴷⴰ ⵜ ⵉⵎⵜⵜⵔ ⵖ ⵉⴳⵓⴷⵉ. ⴰⵔ ⵉⵙⴽⴰⵔ ⴽⵓⵍⵍⵓ ⴰⵢⴰⵏⵏ ⵏⴻⵏⵏⴰ ⵉ ⵉⵊⵉⵊⴰⵏ. ⵡⴰⵏⵏⴰ ⵓⴽⴰⵏ ⵉⵙⵍⵍⵎⵏ, ⴰⵙⵉⵏ ⵜ ⵉⴷ ⵖ ⵓⵅⵏⵉⴼ, ⴼⴽⵏ ⴰⵙⵏ ⵉⵖⵙⵙ ⵏ ⵜⴼⵉⵢⵢⴰ ⴷ ⵜⴳⵍⴰⵢⵜ ⴼⴰⴷ ⴰⴷ ⴳⵉⵙ ⵉⵍⵀⵓ, ⴼⴰⴷ ⴰⴷ ⵓⵔ ⵢⴰⵍⵍⴰ, ⵔⴱⵓⵏ ⵜ ⵉ ⵜⵎⵖⴰⵔⵜ. ⵙⵙⴰⴷⵓⵏⵜ ⵜⵎⵖⴰⵔⵉⵏ, ⵎⵓⵏⵏⵜ ⴷⵉⴷⵙ ⴰⵔ ⴷⴰⵔ ⵜⵔⴳⵯⴰ. ⴰⵔ ⵜⵜⵉⵏⵉⵏⵜ: " ⴰⵃⵊⵊⴰⵎ, ⴰ ⵕⵡⴰⵃ, ⴰ ⵕⵡⴰⵃ, ⵙ ⵍⵊⵏⵜ ⴰⴷ ⵏⵏ ⵏⵎⵓⵏ. " ⵜⴰⵙⵙⴰⵄⵜ ⵏⵏⴰ ⴷ ⴽⴽⴰⵏⵜ ⴷⴰⵔ ⵜⵔⴳⵯⴰ, ⵕⴰⵃⵏⵜ ⵉⵎⵉ ⵏ ⵜⴳⵎⵎⵉ, ⵓⵜⵏⵜ ⵙ ⵜⵓⵣⵣⴰⵍⵜ ⵍⵄⵜⴱⴰⵜ ⵏ ⵜⴳⵎⵎⵉ, ⴽⵛⵎⵏⵜ. ⵉⵍⵉⵏⵜ ⴷⴰⵖ ⴳⵉⵙ ⵖ ⵜⵎⵖⴰⵔⵉⵏ ⵜⵉⴷⴰ ⵉⵙⵙⵉⵔⵉⴷⵏ ⵉ ⵓⵃⵛⵎⵉ ⵙ ⵓⴱⵥⵥⵉⴹ ⵏ ⵜⵃⵛⵎⵉⵜ ⵓⵔⵜⴰ ⵢⴰⵥⵓⵎⵏ, ⴼⴰⴷ ⴰⴷ ⵉⵊⵊⵉ ⵃⵉⵏⴰ. ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⴽⵎⵎⵍⵏ ⵉⵊⵉⵊⴰⵏ, ⴼⵙⵙⴰⵏ ⵉⵔⴳⴰⵣⵏ. ⴽⴽⵙⵏ ⴰⴼⴰⵡⵡⵓ, ⵙⴼⴰⵜⵃⴰⵏ. ⴷⴷⵓⵏ ⴰⵢⵜ ⴷⴰⵔⵙⵏ ⵏ ⵡⵉⴷⴰ ⵙⵍⵍⵎⵏⵉⵏ. ⵙⵙⵓⴼⵖⵏ ⴷ ⵉⵔⵓⴽⵓⵜⵏ ⵏ ⵓⵖⵔⵓⵎ. ⴰⵔ ⴷ ⴽⵓⵍⵍⵓ ⵛⵛⵏ ⵎⴷⴷⵏ. ⵉⵍⵉⵏ ⴳⵉⵙⵏ ⵃⵜⵜⴰ ⵍⴱⵄⴹ ⵖ ⵎⴷⴷⵏ, ⵡⴰⵏⵏⴰ ⵉⵔⴰⵏ ⵍⴰⵊⵕ, ⴷⴰ ⵉⵜⵜⵄⴰⵡⴰⵏ ⵡⵉⴷⴰ ⵉⵙⵍⵍⵎⵏ ⵙ ⴽⵔⴰ ⵏ ⵉⵔⵓⴽⵓⵜⵏ ⵏ ⵓⵖⵔⵓⵎ. ⵙⵙⴰⵄⵜ ⵏⵏⴰ ⵛⵛⴰⵏ ⵎⴷⴷⵏ, ⵙⴼⴰⵜⵃⴰⵏ, ⴽⵛⵎⵏ ⵟⵟⵍⴱⴰ ⵙ ⵜⴳⵎⵎⵉ, ⴰⴷ ⴳⵉⵙ ⵛⵛⵏ ⵃⵜⵜⴰ ⵏⵜⵜⵏⵉⵏ. ⴷⴰ ⴽⵛⵛⵎⵏ, ⴰⵔ ⴰⵇⵇⵔⴰⵏ, ⴰⵔ ⴰⵙⵏ ⴼⴼⴰⵍⵏ ⵍⴱⴰⵕⴰⴽⴰ ⵖ ⵜⴳⵎⵎⵉ ⴷ ⵛⵛⵉⴼⴰ. ⴰⴳⵓⴷ ⴰⵏⵏ ⴷⴰ ⵉⵏⴽⴽⵔ ⵓⵃⵊⵊⴰⵎ, ⵜⴰⴹⵓⵟⵟ ⵏⵏⴰ ⴰⵙ ⵢⴰⴳⵓⵔⵏ ⴷ ⵜⴳⵍⴰⵢ ⴷ ⵣⵣⵉⵜ, ⴷⴰ ⵜ ⵉⵜⵜⴰⵙⵉ. ⵉⴷⴷⵓ ⵢⴰⵡⵉ ⵓⵍⵎⵉⵍⴰ ⵉ ⵉⵊⵉⵊⴰⵏ, ⴰⵔ ⵜⵏ ⴽⵓⵍⵍⵓ ⵉⵇⵍⵍⴱ ⵢⴰⴽ ⵓⵔ ⵉⵍⵍⵉ ⵎⴰ ⵖ ⵜⴱⵇⴰ ⴽⵔⴰ ⵏ ⵜⴼⵔⴽⵉⵜ. ⵡⴰⵏⵏⴰ ⵖ ⵜⵜ ⵉⵏⵏ ⵢⵓⴼⴰ, ⵉⴱⴱⵉ ⵜⵜ, ⴰⵔ ⴷ ⵉⴼⴼⵖ ⵍⵇⵍⵎ ⵏⵏⵙ. ⴰⵔ ⵜⵏ ⴽⵓⵍⵍⵓ ⵉⴽⵎⵎⵍ. ⵓⴷⴰⵢⵏ, ⵏⵜⵜⵏⵉⵏ, ⴰⵙⵙ ⵏ ⵙⴱⵄ ⵉⵢⵢⴰⵎ ⴰⵖ ⵙⵍⵍⵎⵏ. ⴳⵏ ⵉⵙⵎ. ⵏⵜⵜⵏⵉⵏ, ⵍⵃⵣⵣⴰⵏ ⴰⵙⵏ ⵉⵜⵜⵙⵍⵍⴰⵎⵏ ⵙ ⵍⵎⵓⵙ. ⵉⵎⵓⵙⵍⵎⵏ, ⵉⵖ ⵔⴰⵏ ⴰⴷ ⵙⵍⵍⵎⵏ, ⴰⵃⵊⵊⴰⵎ ⴷⴰ ⵉⵜⵜⴰⵎⵎⵓ ⵉ ⵉⵙⴽⵔ ⵏⵏⵙ. ⵓⵔ ⴰⵔ ⵜ ⵉⵜⵜⴽⵉⵙ. ⵜⴰⵙⵙⴰⵄⵜ ⵏⵏⴰ ⵉⵔⴰ ⴰⴷ ⵉⵙⵍⵍⵎ, ⴷⴰ ⵉⵜⵜⴰⵎⵥ ⵉⴼⵔⴽⴰⵏ ⵏ ⵉⵊⵉⵊⴰⵏ ⵙ ⵉⴼⴰⵙⵙⵏ ⵏⵏⵙ, ⵢⴰⴽⵯⵍ ⴼⵍⵍⴰⵙ ⵙ ⵉⵙⴽⵔ ⵏⵏⵙ, ⵉⴱⴱⵉ ⵜ ⵙ ⵜⵓⵣⵍⵉⵏ, ⴰⵛⴽⵓ ⵜⵓⵣⵍⵉⵏ, ⵏⵜⵜⵏⵜⵉⵏ, ⵃⵍⴰⵏⵜ, ⵉⴱⴰⴹ ⴳⵉⵙⵏⵜ. ⴷⴰ ⴰⵙⵏⵜ ⵉⵜⵜⵔⴰⵔⴰ ⵉⵎⵉ ⵙ ⵍⵊⵉⵀⵜ ⵏ ⵓⴼⵓⵙ ⵏⵏⵙ, ⴼⴰⴷ ⴰⴷ ⵓⵔ ⵉⵕⴰⵃ ⵍⵇⵍⵎ ⵏ ⵓⵃⵛⵎⵉ. ⵍⵎⵓⵙ ⵉⵖ ⵉⵔⴰ ⴰⴷ ⵉⵙⵙ ⵉⵙⵍⵍⵎ, ⵎⴰⵅⵛⵛⴰⵢ ⴰⴷ ⵉⵕⴰⵃ ⴷⴷⴽⵕ ⵏ ⵓⵃⵛⵎⵉ ⵏⵖ ⵉⴱⴱⵉ ⴰⴼⵓⵙ ⵏⵏⵙ. ⵜⴰⵔⴳⵯⴰ ⴰⵙⵙ ⵏⵏⴰ ⵔⴰⵏ ⴰⴷ ⴱⴷⵓⵏ ⵎⴷⴷⵏ ⵜⴰⵔⴳⵯⴰ, ⴷⴰ ⵜⵜⴷⴷⵓⵏ ⴽⵓⵍⵍⵓ ⵉⵅⴰⵜⴰⵔⵏ ⵏ ⵜⵎⴰⵣⵉⵔⵜ, ⵎⵓⵏⵏ ⴷ ⵉⵅⵎⵎⴰⵙⵏ. ⴷⴷⵓⵏ ⴰⵔ ⴰⵙⵉⴼ, ⵉⵥⴰⵕⵏ ⵎⴰⵏ ⴰⴷⵖⴰⵔ ⵖ ⴰⵙⵏ ⵉⵔⵅⴰ ⵡⵓⴳⴳⵓⴳ; ⵔⵅⵓⵏ ⴰⴷ ⴳⵉⵙ ⵖⵍⵉⵏ ⵡⴰⵎⴰⵏ. ⴱⴷⵓⵏ ⵄⴱⵕⵏ ⵜⵉⵍⴳⴰⵎ, ⴱⴷⵓⵏ ⵉⵅⵎⵎⴰⵙⵏ ⵜⵉⵍⴳⴰⵎ, ⴼⴰⴷ ⴰⴷ ⵃⵕⵛⵏ. ⵡⴰⵏⵏⴰ ⵓⴽⴰⵏ ⵢⵓⵙⵉⵏ ⵜⴰⵍⴳⵉⵎⵜ ⵏⵏⵙ ⵖ ⵜⵔⴳⵯⴰ, ⵉⵄⴱⵕ ⴰⵙ ⵍⵄⵉⵎⵍ ⵜⴰⵢⵢⴰⴹ. ⵏⴰⵖⵏ ⵉⵅⵎⵎⴰⵙⵏ ⵙ ⵏⵏⵉⵜ, ⴼⴰⴷ ⴰⴷ ⵓⵔ ⴰⵙⵏ ⴷ ⵏⵙⵉⵏⵜ ⵜⵍⴳⴰⵎ. ⴰⵡⵉⵏ ⴷ ⵓⵍⵎⵉⵍⴰ ⵉ ⵜⵔⴳⵯⴰ ⵖ ⵡⵓⴳⴳⵓⴳ, ⴰⵔ ⴷ ⵕⴰⵃⵏ ⵜⴰⵎⴰⵣⵉⵔⵜ. ⵜⴰⵙⵙⴰⵄⵜ ⵏⵏⴰ ⵜⴽⵎⵎⵍ ⵜⵔⴳⵯⴰ ⵉⵖ ⵔⴰⵏ ⴰⴷ ⴳⵉⵙ ⴳⵏ ⴰⵎⴰⵏ, ⴰⵔ ⵜⵜⴰⵡⵉⵏ ⵢⴰⵜ ⵜⵖⵔⵙⵉ. ⵜⴰⵙⵙⴰⵄⵜ ⵏⵏⴰ ⵔⴰⵏ ⴰⴷ ⵕⵥⵎⵏ ⵉ ⵡⴰⵎⴰⵏ ⵖ ⵢⵉⵎⵉ ⵏ ⵡⵓⴳⴳⵓⴳ, ⵖⵔⵙⵏ ⴼ ⵢⵉⵎⵉ ⵏ ⵡⵓⴳⴳⵓⴳ, ⴼⴰⴷ ⴰⴷ ⴰⵡⵉⵏ ⵡⴰⵎⴰⵏ ⵉⴷⴰⵎⵎⵏ ⵏ ⵜⵖⵔⵙⵉ ⴰⵏⵏ, ⴼⴰⴷ ⴰⴷ ⴰⵙⵏ ⵜⵃⵍⵓ ⵜⵔⴳⵯⴰ, ⴰⴷ ⵓⵔ ⴼⵍⵍⴰⵙ ⵜⵜⵉⵍⵉ ⴽⵔⴰ ⵏ ⵜⵛⵇⵇⵉⵡⵜ. ⵃⵜⵜⴰ ⵉⵖ ⴷ ⵢⵓⴼⴰ ⵍⵃⴰⵍ ⴽⵔⴰ ⵏ ⵓⴳⵯⵔⵔⴰⵎ ⵖ ⵡⵓⴳⴳⵓⴳ ⴰⵏⵏ, ⵏⵖ ⴽⵔⴰ ⵏ ⵍⵊⵏⵏ, ⵀⴰⵜⵉ ⵖⵔⵙⵏ ⴼⵍⵍⴰⵙ. ⴰⵔ ⵜⵜⴰⵙⵉⵏ ⵜⵉⵖⵔⵙⵉ ⴰⵏⵏ, ⴰⵔ ⴰⵙ ⴳⵉⵙ ⴰⴽⴽⴰⵏ ⵉ ⵍⵄⵉⵎⵍ ⵢⴰⵏ ⵓⴹⴰⵕ. ⴰⵢⵏⵏⴰ ⴷ ⵉⴱⵇⵇⴰⵏ, ⴰⵡⵉⵏ ⵏⵏ ⴰⴳⴳⵯⵔⵏ, ⵙⴽⵔⵏ ⴳⵉⵙ ⵙⴽⵙⵓ, ⴳⵏ ⴰⵙ ⵜⵉⴼⵉⵢⵢⴰ ⵏⵏⴰ ⴷ ⵉⴱⵇⵇⴰⵏ, ⴰⵛⴽⵏ ⵏⵏ ⵍⵎⴰⵙⴰⴽⵉⵏ ⴷ ⵉⵅⵎⵎⴰⵙⵏ, ⵛⵛⵏ ⵍⵎⵄⵕⵓⴼ ⴰⵏⵏ. ⵙⴼⴰⵜⵃⴰⵏ, ⴹⴰⵍⴱⵏ ⵕⴱⴱⵉ ⴰⵙⵏ ⵉⵚⵍⵃ ⵜⴰⵔⴳⵯⴰ ⴰⵏⵏ ⴷ ⵡⵓⴳⴳⵓⴳ ⴰⵏⵏ. ⵉⵏⵔⴰⵔⵏ ⴰⵙⵙ ⵏⵏⴰ ⵔⴰⵏ ⵎⴷⴷⵏ ⴰⴷ ⴱⴷⵓⵏ ⴰⴷ ⵙⵔⵡⴰⵜⵏ, ⴷⴰ ⵏⵏ ⵙⵎⵓⵏⵓⵏ ⵍⴱⵀⴰⵢⵎ, ⴰⵡⵉⵏ ⵏⵏ ⴽⵔⴰ ⵉⵙⵖⴰⵏ ⴷ ⴽⵔⴰ ⵉⵛⴽⵓⴹⴰⵏ. ⴰⴳⵓⴷ ⴰⵏⵏ, ⴷⴰ ⵜⵇⵇⵏ ⵍⴱⵀⴰⵢⵎ. ⵜⴰⵏⵏⴰ ⴽⵓⵍⵍⵓ ⵉⵕⵎⵉⵏ ⵖ ⵍⴱⵀⴰⵢⵎ, ⴷⴰ ⵜⵜ ⵜⵜⴳⴳⴰⵏ ⵖ ⵡⴰⵎⵎⴰⵙ ⵏ ⵓⵏⵔⴰⵔ, ⴰⵔ ⴰⵙ ⵜⵜⵉⵏⵉⵏ ⵉ ⵍⴱⵀⵉⵎⵜ ⴰⵏⵏ " ⴱⵓ ⵓⴳⵊⴷⵉ ". ⴰⵔ ⴼⵍⵍⴰⵙ ⵜⵜⵇⵇⵏⵏ ⵍⴱⵀⴰⵢⵎ ⵢⴰⴹⵏⵉⵏ. ⴽⵓⵍⵍⵓ ⵍⴱⵀⵉⵎⵜ ⵏⵏⴰ ⵉⵃⵕⵛⵏ, ⴰⵔ ⵜⵜ ⵜⵜⴳⴳⴰⵏ ⵙ ⵉⵅⴼ ⵏ ⵍⴱⵀⴰⵢⵎ, ⴰⵔ ⴰⵙ ⵜⵜⵉⵏⵉⵏ: " ⵉⴼⵍⵉⵍⵍⵉⵙ ". ⵇⵇⵏⵏ, ⴰⵔ ⵙⵔⵡⴰⵜⵏ; ⴰⵔ ⵙⴳⵍⵍⴰⴱⵏ ⵜⵓⵎⵥⵉⵏ. ⴰⵔ ⵜⴰⵙⵙⴰⵄⵜ ⵏⵏⴰ ⵜⵏⵜ ⵉⵏⵏ ⵓⴼⴰⵏ ⵔⵔⵓⵜⵏⵜ, ⵉⵏⵖⴷ ⵡⴰⵍⵉⵎ, ⵙⵙⵓⴼⵖⵏ ⵍⴱⵀⴰⵢⵎ. ⴰⵡⵉⵏ ⵏⵏ ⵢⴰⵜ ⵜⵇⵊⵓⵕⵜ ⵏ ⵜⵉⵙⵏⵜ, ⴳⵏ ⵜⵜ ⵖ ⵡⴰⵎⵎⴰⵙ ⵏ ⵓⵏⵔⴰⵔ. ⴰⵡⵉⵏ ⵏⵏ ⵜⴰⵣⵣⵔⵉⵏ, ⴰⵔ ⵙⵎⵓⵏⵓⵏ ⵜⵓⵎⵥⵉⵏ, ⴰⵔ ⵜⵏⵜ ⵜⵜⴳⴳⴰⵏ ⴷ ⵜⴼⴼⵉⵡⵉⵏ. ⴰⵔ ⴷ ⴽⵓⵍⵍⵓ ⴳⵏⵜ ⵜⴰⴼⴼⵉⵡⵉⵏ, ⴰⵜⵎⵏ ⵜⵓⵎⵥⵉⵏ ⵏⵏⴰ ⵉⵍⵍⴰⵏ ⵖ ⵡⴰⴽⴰⵍ, ⵙⵎⵓⵏⵏ ⵜⵏⵜ ⴷ ⵜⴼⴼⵉⵡⵉⵏ. ⵣⴰⵢⴷⵏ ⴰⵔ ⵣⵓⵣⵣⵓⵔⵏ. ⵣⵓⵏ ⴷ ⵉⵖ ⵓⵔ ⵉⵍⵍⵉ ⵓⵙⵎⵎⵉⴹ, ⴰⵔ ⵜⵜⴰⵙⵉⵏ ⵢⴰⵏ ⵉⴳⵍⵉⵣ, ⴰⵔ ⵜ ⵜⵜⵎⵎⵓⵏ ⵖ ⵢⴰⵜ ⵜⴽⵛⵛⵓⴹⵜ, ⵏⵖ ⵢⴰⵜ ⵜⵣⴳⴳⵯⴰⵔⵜ, ⴼⴰⴷ ⴰⴷ ⵢⵉⵍⵉ ⵓⵙⵎⵎⵉⴹ. ⵜⴰⵙⵙⴰⵄⵜ ⵏⵏⴰ ⵣⵓⵣⵣⵔⵏ ⴽⵔⴰ ⵏ ⵜⴰⴼⴼⴰ, ⴰⵔ ⵜⵜ ⵙⴰⴽⴰⵏ ⵜⴰⵔⵢⴰⵍⵜ. ⵎⴰⴷ ⵉⴳⴰⵏ ⵜⴰⵔⵢⴰⵍⵜ? ⴷⴰ ⴷ ⵜⵜⴰⵡⵉⵏ ⴽⵔⴰ ⵏ ⵓⴼⵔⵙⵉⴳ ⵙⵓⵍ ⵉⵎⵥⵥⵉⵏ, ⴰⵔ ⵜⵜⴰⵙⵉⵏ ⵢⴰⵜ ⵜⵔⵢⴰⵍⵜ, ⴰⵔ ⵜⵜ ⵙⵔⵙⴰⵏ ⵖ ⵡⴰⴽⴰⵍ, ⴰⵔ ⵜⵜⴰⵙⵉⵏ ⵢⴰⵜ ⵜⵔⵢⴰⵍⵜ ⵢⴰⴹⵏⵉⵏ, ⴰⵔ ⵜⵜ ⵉⵏⵏ ⵜⵄⵎⵎⴰⵕⵏ ⵙ ⵜⵎⵥⵉⵏ. ⵢⵉⵍⵉ ⵢⴰⵏ ⵓⵔⴳⴰⵣ ⴷⴰ ⵉⵜⵜⵃⵟⴰⴼ ⴰⵚⵟⵟⴰ. ⴷⴰ ⵓⴽⴰⵏ ⵉⵜⵜⴼⴼⵉ ⵓⵔⴳⴰⵣ ⵜⵓⵎⵥⵉⵏ ⵖ ⵍⴳⴷⴷⴰⵎ ⵏ ⵜⴰⵔⵢⴰⵍⵜ ⴷⴰ ⵉⵜⵜⵔⵙⵏ ⵖ ⵡⴰⴽⴰⵍ. ⴷ ⴰⵔ ⵉⵜⵜⵉⵍⵉ ⵡⴰⵏⵏ ⵉⵜⵜⵃⵟⴰⴼⵏ ⴰⵚⵟⵟⴰ ⵖ ⵍⴳⴷⴷⴰⵎ ⵏⵏⵙ. ⵜⵓⵎⵥⵉⵏ ⴰⵔ ⵟⵟⴰⵕⵏⵜ ⵙ ⵡⴰⴽⴰⵍ, ⵉⵥⵕⴰⵏ ⴰⵔ ⵟⵟⴰⵕⵏ ⵙ ⵜⵔⵢⴰⵍⵜ, ⴰⴽⵔⴼⴰ, ⴰⵔ ⵜ ⵉⵜⵜⴽⵙ ⵓⵔⴳⴰⵣ ⵙ ⵓⵚⵟⵟⴰ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵎⵎⵍⵏ ⵜⴰⴼⴼⴰ ⵏ ⵜⵎⵥⵉⵏ, ⵙⵎⵓⵏⵏ ⵜⵓⵎⵥⵉⵏ, ⴳⵏ ⵜⵏⵜ ⴷ ⵜⵉⵢⵔⵛⵜ. ⴰⵔ ⴷ ⵜⵜⴰⵡⵉⵏ ⵢⴰⵏ ⵓⵎⵣⵣⵓⵔ, ⴰⵔ ⵜ ⵜⵎⵎⵓⵏ ⵖ ⵢⴰⵜ ⵜⴽⵛⵛⵓⴹⵜ, ⴰⵔ ⵜ ⵜⵜⴳⴳⴰⵏ ⵖ ⵓⴼⵍⵍⴰ ⵏ ⵜⵉⵢⵔⵛⵜ ⵏ ⵜⵎⵥⵉⵏ, ⴼⴰⴷ ⵎⵄⵏⴰ ⵜⵉⵡⴰⵍⵍⵉⵏ ⵏ ⵎⴷⴷⵏ, ⴰⴷ ⵜⵏⵜ ⵓⵔ ⵎⵢⵢⵉⴹⵏ. ⴰⵔ ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⴽⵎⵎⵍⵏ ⵜⵉⴼⴼⴰⵡⵉⵏ ⵏⵏⴰ ⵉⵍⵍⴰⵏ, ⵉⵍⵍⴰ ⴳⵉⵙ ⴽⵔⴰ ⵖ ⵎⴷⴷⵏ, ⵜⴰⴼⴼⴰ ⵓⴽⴰⵏ ⵏⵏⴰ ⵉⴽⵎⵎⵍ, ⵉⵛⵛⴽⵛⵎ ⵜⵜ. ⵉⵍⵍⴰ ⴽⵔⴰ ⴷⴰ ⴰⵙⵏⵜ ⵉⵜⵜⴰⵎⵎⵓ, ⴰⵔ ⴽⵓⵍⵍⵓ ⴽⵎⵎⵍⵏⵜ. ⵉⵣⴰⵢⴷ, ⴰⵔ ⵉⵜⵜⵄⴱⴰⵕ ⵙ ⵜⵔⵢⴰⵍⵜ. ⴷⴰ ⵓⴽⴰⵏ ⵉⵜⵜⵄⴱⴰⵕ ⵕⴱⵄⴰ ⵏ ⵜⵔⵢⴰⵍⵜ, ⵜⵉⵙⵙ ⵅⵎⵙⴰ ⵉⵙⵔⵙ ⵜⵜ ⵉ ⵓⵅⵎⵎⴰⵙ. ⵍⵓⵇⵜ ⵏⵏⴰ ⵉⵕⴰⵃ ⵜⵉⵙ ⵄⵛⵕⴰ ⵉⵙⵔⵙ ⵜⵜ ⵉ ⵍⵄⵛⵓⵕ, ⴰⵔ ⴷ ⴽⵓⵍⵍⵓ ⵉⵄⴱⵕ ⴰⵢⵏⵏⴰ ⴷⴰⵔⵙ ⵉⵍⵍⴰⵏ. ⵉⵍⵍⴰ ⴽⵔⴰ ⵖ ⵎⴷⴷⵏ, ⵡⵉⴷⴰ ⴽⵙⵓⴹⵏⵉⵏ ⵕⴱⴱⵉ, ⴷⴰ ⴰⵟⵟⵓⵏ ⵍⵄⵛⵓⵕ ⴰⵏⵏ, ⴰⵛⴽⵓ ⵉⴳⴰ ⵍⵃⵃⵕⴰⵎ. ⵍⵍⴰⵏ ⴳⵉⵙ ⵡⵉⴷⴰ ⵓⵔ ⵉⴽⵙⵓⴹⵏ, ⴷⴰ ⵜ ⵛⵛⴽⵛⴰⵎⵏ ⵙ ⵜⴳⵯⵎⵎⴰ ⵏⵏⵙⵏ, ⴰⵔ ⵜ ⵛⵜⵜⴰⵏ. ⵢⵉⵍⵉ ⴳⵉⵙ ⵢⴰⵏ ⵡⴰⵡⴰⵍ ⵖ ⵍⵄⵛⵓⵕ ⴰⵏⵏ: " ⴽⵓⵍⵍⵓ ⵎⴰⴷ ⵜ ⵉⵛⵛⴰⵏ, ⵓⵔ ⴰⵙ ⵜⵜⵉⵍⵉ ⵍⴱⴰⵕⴰⴽⴰ ⵖ ⵜⵢⵢⵓⴳⴰ ⵏⵏⵙ. " ⵊⵕⵕⴱⵏ ⵜ ⵎⴷⴷⵏ, ⴰⴼⵉⵏ ⵜ ⵉⵏⵏ ⵉⴳⴰ ⴰⵡⴰⵍ ⵏ ⵚⵚⴰⵃⵜ. ⵜⴰⵛⵉⵛⴰⵡⵜ ⵉⵖ ⵜⵙⴳⵓⵟⵟⴰ ⴰⵙⵙ ⵏⵏⴰ ⵜⵙⴳⵓⵟⵟⴰ ⵜⵛⵉⵛⴰⵡⵜ, ⵉⵖ ⵔⴰⵏⵜ ⵜⵎⵖⴰⵔⵉⵏ ⴰⴷ ⴰⵙⵏⵜ ⴳⵏⵜ ⵜⵉⴳⵍⴰⵢ, ⵉⵖ ⵔⴰⵏⵜ ⴰⴷ ⴼⴼⵖⵏ ⵉⵛⵉⵛⴰⵡⵏ ⴳⴰⵏ ⵉⴱⵕⴰⵛⵏ, ⴷⴰ ⵜⵜⴰⵙⵉⵏ ⵉⴳⴹ, ⵣⵓⵡⵡⵇⵏⵜ ⵉⵙⵙ ⵜⵉⴳⵍⴰⵢ. ⵍⵓⵇⵜ ⵏⵏⴰ ⵔⴰⴷ ⵙⵔⵙⵏⵜ ⵜⵉⴳⵍⴰⵢ, ⴷⴰ ⵜⵜⴰⵙⵉⵏⵜ ⵢⴰⵜ ⵜⵇⴼⵉⴼⵜ, ⴳⵏⵜ ⴳⵉⵙ ⵉⵍⴰⵎⵎⵏ ⵏⵖ ⴰⵍⵉⵎ, ⵙⵔⵙⵏⵜ ⴳⵉⵙ ⵜⵉⴳⵍⴰⵢ, ⴰⵙⵉⵏⵜ ⴷ ⵍⵃⵕⵎⵍ ⴷ ⵉⵣⵔⵉ, ⴳⵔⵏⵜ ⵜ ⴼⵍⵍⴰⵙⵏⵜ, ⵙⵔⵙⵏⵜ ⴼⵍⵍⴰⵙⵏⵜ ⵜⴰⵛⵉⵛⴰⵡⵜ. ⴰⵙⵉⵏⵜ ⴷ ⵙⵉⵏ ⵉⵥⵕⴰⵏ, ⵙⵎⵏⴰⴳⴳⴰⵔⵏⵜ ⵜⵏ ⴼ ⵓⴼⵍⵍⴰ ⵏ ⵜⵛⵉⵛⴰⵡⵜ, ⴼⴰⴷ ⵎⵄⵏⴰ ⵣⵓⵏ ⴷ ⵉⵖ ⵉⵍⵍⴰ ⵉⴳⴳⵉⴳ, ⴼⴰⴷ ⴰⴷ ⵓⵔ ⵄⴷⵉⵎⵏⵜ ⵜⴳⵍⴰⵢ. ⴰⵔ ⴰⵙ ⵜⵜⵉⵏⵉⵏⵜ: " ⵀⴰⵢⵉ ⵓⵙⵉⵖ ⴰⴽ ⴰ ⵛⵛⵉⵅ ⵍⴼⵍⴰⵏⵉ, ⵜⵉⵖⵔⵙⵉ ⵏⵏⴽ ⵖ ⵉⴽⵉⵢⵢⴰⵡⵏ. " ⵜⴰⵎⴳⵓⵟⵟ, ⵉⵖ ⵜⵔⴰ ⴰⴷ ⵜⵔⵡⵉ ⴰⵣⵣⴰⵔ ⵏⵏⵙ ⴰⴷ ⵓⴽⴰⵏ ⵜⴽⴽ ⵜⵎⴳⵓⵟⵟ ⵍⵎⵉⵇⴷⴰⵔ ⵏ ⵜⵥⴰ ⵏ ⵉⵙⴳⴳⵯⴰⵙⵏ, ⵏⵖ ⵄⵛⵕⴰ, ⵍⵓⵇⵜ ⵏⵏⴰ ⴽⵓⵍⵍⵓ ⵉⴽⵎⵎⵍ ⵓⵅⵙⴰⵙ ⵏⵏⵙ ⵙ ⵡⴰⵣⵣⴰⵔ, ⵓⵔ ⴳⵉⵙ ⵃⵜⵜⴰ ⵢⴰⵏ ⵓⴷⵖⴰⵔ ⵙⵓⵍ ⵖ ⵓⵔ ⵉⵍⵍⵉ ⵡⴰⵣⵣⴰⵔ, ⵙⴽⵔⵏ ⴰⵙ ⵜⴰⵎⵖⵔⴰ. ⵖⵔⵏ ⴷ ⴽⵓⵍⵍⵓ ⵉ ⵜⵎⵖⴰⵔⵉⵏ ⵏ ⵜⵎⴰⵣⵉⵔⵜ, ⴽⴽⵯⵎⵏ ⵉⵔⴷⵏ, ⵙⴽⵔⵏ ⴳⵉⵙⵏ ⵓⵏⵊⵉⵎⵏ. ⵜⴰⵙⵙⴰⵄⵜ ⵏⵏⴰ ⴽⵓⵍⵍⵓ ⵎⵓⵏⵏⵜ ⵜⵎⵖⴰⵔⵉⵏ, ⴰⵣⵏⵏ ⴰⵢⵜ ⴷⴰⵔⵙ ⵏ ⵜⵎⴳⵓⵟⵟ ⵙ ⵜⵎⵙⵙⵔⴼⵜ. ⵜⴳⴳⴰⵡⵔ ⵜⵎⵙⵙⵔⴼⵜ ⵖ ⵡⴰⵎⵎⴰⵙ ⵏ ⵜⵎⵖⴰⵔⵉⵏ. ⵜⴰⵡⵉ ⴷ ⵜⵎⴳⵓⵟⵟ ⵍⵃⵏⵏⴰ. ⴰⵔ ⴰⵙ ⵙⵀⴰⵕⵕⴰⵡⵏⵜ ⵜⵎⵖⴰⵔⵉⵏ, ⴰⵔ ⴰⵙ ⵜⵙⵙⵔⴰⴼ ⵜⵎⵙⵙⵔⴼⵜ. ⴰⵔ ⵍⵓⵇⵜ ⵏⵏⴰ ⴰⵙ ⴽⵓⵍⵍⵓ ⵜⵙⵎⵥⴹⴰ ⴰⵣⵣⴰⵔ ⵏⵏⵙ, ⵜⵏⴽⵔ, ⵜⵙⵙⵓⴷⵓⵎ ⴽⵓⵍⵍⵓ ⵉ ⵜⵎⵖⴰⵔⵉⵏ. ⴰⴳⵓⴷ ⴰⵏⵏ ⴼⴽⵏ ⴰⵙⵏⵜ ⵉ ⵜⵎⵖⴰⵔⵉⵏ ⵓⵏⵊⵉⵎⵏ ⴷ ⵡⵓⴷⵉ, ⵛⵛⵏⵜ, ⵃⵜⵜⴰ ⵏⵜⵜⵏⵜⵉⵏ. ⴰⵔ ⵙⴽⴰⵔⵏⵜ ⵢⴰⵜ ⵍⵎⵄⵏⴰ. ⴽⵓⵢⴰⵜ ⴳⵉⵙⵏⵜ ⴷⴰ ⴰⵙ ⵜⴰⴽⴽⴰ ⴽⵔⴰ ⵏ ⵉⵇⴰⵕⵉⴹⵏ ⵉ ⵜⵎⴳⵓⵟⵟ. ⵜⴰⵎⵖⵔⴰ ⵏ ⵜⵅⵙⵉⵏ ⴰⴷ ⴷ ⵓⴽⴰⵏ ⴱⴷⵓⵏ ⵓⵅⵙⴰⵏ ⵖ ⵉⵎⵉ ⵏ ⵓⵃⵛⵎⵉ ⵉⵎⵥⵥⵉⵏ, ⴷⴷⵓⵏ ⴰⵢⵜ ⴷⴰⵔⵙ, ⵙⵖⵏ ⴷ ⵢⴰⵏ ⵓⵅⵙⴰⵙ, ⵣⵣⵍⴼⵏ ⵜ, ⴱⴱⵉⵏ ⵜ, ⵙⵙⵉⵔⴷⵏ ⵜ, ⴰⵔ ⴷ ⵜ ⴰⴽⴽⵯ ⴼⴼⵖⵏ ⴽⵓⵍⵍⵓ ⵉⵔⴽⴰⵏ. ⴰⵙⵉⵏ ⴷ ⴰⵎⵚⵕⵉ ⴷ ⵉⴱⴰⵡⵏ ⴷ ⵍⵃⵉⵎⵥ ⴷ ⵉⵔⴷⵏ, ⴳⵏ ⵜⵏ ⵉⵏⵏ ⵖ ⵢⴰⵜ ⵜⴳⴷⵓⵔⵜ. ⴰⵔ ⵏⴳⴳⵯⴰⵏ ⵏⵜⵜⵏⵉⵏ ⴷ ⵓⵅⵙⴰⵙ, ⴰⵔ ⴷ ⵏⵓⵏ, ⴽⴽⵙⵏ ⵜⵏ ⴷ, ⴰⵔ ⵜⵏ ⴰⵟⵟⵓⵏ ⵉ ⵡⴰⵔⵊⴰⵍⵏ ⵏⵏⵙⵏ. ⴰⵔ ⴰⵙⵏ ⵜⵜⵉⵏⵉⵏ: " ⵀⴰⵖⴰⵜ, ⵀⴰ ⵉⵍⵍⵉ ⵏⵏⵓⵏ ⵖ ⵜⵎⵖⵔⴰ ⵏ ⵜⵅⵙⵉⵏ ⵏ ⵢⵉⵡⵉⵜⵏⵖ! " ⴰⵔ ⴷ ⴽⵓⵍⵍⵓ ⴽⵎⵎⵍⵏ, ⵉⵍⵉⵏ ⴳⵉⵙⵏ ⵖ ⵡⴰⵔⵊⴰⵍⵏ, ⵎⴰⴷ ⴰⵙⵏ ⴷ ⵉⵜⵜⵔⴰⵔⴰⵏ ⴽⵔⴰ ⵏ ⵉⵇⴰⵕⵉⴹⵏ, ⵏⵖ ⵉⵔⴷⵏ, ⵏⵖ ⵍⵡⵕⴷ ⵏⵖ ⵍⵃⵏⵏⴰ, ⵏⵖ ⴽⵔⴰ ⵏ ⵜⵖⴰⵡⵙⴰ, ⵖ ⵓⵔⵓⴽⵓ ⴷⴰ ⵖ ⴰⵙⵏ ⴳⴰⵏ ⵜⴰⵎⵖⵔⴰ ⵏ ⵜⵅⵙⵉⵏ. ⴰⵔ ⴷⴰⵖ ⵜⵜⵉⵏⵉⵏ ⵎⴷⴷⵏ: ⴰⵃⵛⵎⵉ ⵏⵖ ⵜⴰⵃⵛⵎⵉⵜ ⵏⵏⴰ ⴽⵓⵍⵍⵓ ⵓⵔⵜⴰ ⵉⵙⵏⴼⵉⵍⵏ ⵓⵅⵙⴰⵏ, ⵓⵔ ⴰⵔ ⵜ ⵙⵏⴰⵢⵏ ⵎⴷⴷⵏ ⴼ ⵓⴼⵍⵍⴰ ⵏ ⵓⵖⵢⵓⵍ. ⵉⵖ ⵉⵏⵉ ⴼ ⵓⵖⵢⵓⵍ, ⵓⵔⵜⴰ ⴽⵎⵎⵉⵍⵏ ⵓⵅⵙⴰⵏ ⵏⵏⵙ, ⴷⴰ ⵜⵔⵡⴰⵙⵏ ⵓⵅⵙⴰⵏ ⵏⵏⵙ ⵡⵉⵏ ⵓⵖⵢⵓⵍ. ⵍⵇⵉⵚⵜ ⵏ ⵓⵔⴳⴰⵣ ⴷ ⵡⴰⵔⵔⴰⵡ ⵏⵏⵙ ⵉⵏⴽⵔ ⵢⴰⵏ ⵓⵔⴳⴰⵣ, ⵉⵜⴰⵀⵍ ⵢⴰⵜ ⵜⵎⵖⴰⵔⵜ, ⵉⵇⴷⴷⵔ ⵕⴱⴱⵉ, ⵢⴰⵔⵓ ⴷⵉⴷⵙ ⵢⴰⵏ ⵓⵃⵛⵎⵉ ⴷ ⵜⵃⵛⵎⵉⵜ. ⵉⵇⴷⴷⵔ ⵕⴱⴱⵉ, ⵜⵎⵎⵜ ⵉⵏⵏⴰⵜⵙⵏ ⵏ ⵉⵊⵉⵊⴰⵏ ⵉⵏⵏ. ⵉⴽⴽ ⵎⴰ ⵉⴽⴽⴰ, ⵉⵏⴽⵔ, ⵉⵜⴰⵀⵍ ⴼⵍⵍⴰⵙⵏ ⵢⴰⵜ ⵜⵎⵖⴰⵔⵜ ⵢⴰⴹⵏⵉⵏ. ⴰⵡⴰ, ⵎⴰⴷ ⵉⴳⴰⵏ ⵚⵏⵉⵄⵜ ⵏ ⵓⵔⴳⴰⵣ ⴰⵏⵏ? ⵉⴳⴰ ⴰⵃⵟⵟⴰⴱ. ⴰⵔ ⴷ ⵉⵇⵇⴰⵢ ⵕⴱⵄⴰ ⵏ ⵜⵙⴽⵯⵔⵉⵏ, ⴰⵔ ⵜⵏⵜ ⴰⵟⵟⵓⵏ, ⴰⵔ ⴰⵙⵏ ⴷ ⵜⴻⵜⵜⴰⵛⴽⴰ ⵢⴰⵜ ⵉ ⵢⴰⵏ. ⵜⴽⴽ ⵜⵎⵖⴰⵔⵜ ⴰⵏⵏ ⵎⴰ ⵜⴽⴽⴰ, ⵜⵏⵏⴰ ⴰⵙ: " ⴰⴷ ⵏⵏ ⵜⵛⴰⵛⴽⴷ ⵉⵊⵉⵊⴰⵏ ⵉⴷ, ⴼⴰⴷ ⴰⵖ ⴷ ⵜⴻⵜⵜⴰⵛⴽⴰ ⵙⵏⴰⵜ ⵉ ⵢⴰⵏ! " ⵉⴷⴷⵓ ⵓⵔⴳⴰⵣ ⴰⵏⵏ, ⵉⵎⵓⵏ ⴷ ⵉⵊⵉⵊⴰⵏ ⵉⵏⵏ ⵙ ⵓⵎⵔⴷⵓⵍ, ⴰⴷ ⵏⵏ ⵉⵛⴰⵛⴽ ⵉⵊⵉⵊⴰⵏ. ⴰⵃⵛⵎⵉ ⵉⵎⵓⵏ ⴷ ⴱⴰⴱⴰⵙ, ⵣⵡⴰⵔⵏ. ⵜⴰⵃⵛⵎⵉⵜ ⵜⴳⴳⵯⵔⴰ, ⴰⵔ ⵜⴳⴳⴰⵔ ⵖ ⵉⵏⵏⴰ ⴽⴽⴰⵏ ⵉⴱⴰⵡⵏ ⴷ ⵉⵍⴰⵎⵎⵏ; ⵙⵙⴰⴷⵓⵏ, ⴰⵍⵍⵉⵖ ⵕⴰⵃⵏ ⵜⴰⴳⴰⵏⵜ. ⵉⵏⵏⴰ ⴰⵙⵏ ⴱⴰⴱⴰⵜⵙⵏ: " ⴳⵏⴰⵜ ⵖ ⵖⵉⴷ, ⴰⵔ ⴷ ⵣⴷⵎⵖ, ⴷⴰ ⴽⵯⵏ ⴷ ⵙⵍⵉⵖ. " ⴳⵏⵏ ⴰⵍⵍⵉⵖ ⵢⴰⵖ ⵓⵣⴰⵍ. ⵏⴽⵔⵏ, ⵓⵔ ⴷ ⵓⴼⵉⵏ ⴱⴰⴱⴰⵜⵙⵏ. ⵎⵓⵏⵏ ⴷ ⵓⵖⴰⵔⴰⵙ. ⵜⴰⵃⵛⵎⵉⵜ ⵍⵍⵉ ⵉⴼⴽⴰ ⴰⵙ ⵕⴱⴱⵉ ⵍⵄⵇⵍ, ⴽⵓⵍⵍⵓ ⵉⵍⵍⵉ ⵖ ⵜⴳⵔ ⵙ ⵉⴱⴰⵡⵏ ⴷ ⵉⵍⴰⵎⵎⵏ, ⵜⵄⵍⵍⵎ ⵉⵙⵙ ⴰⵖⴰⵔⴰⵙ. ⵙⵙⴰⴷⵓⵏ, ⵎⵓⵏⵏ ⴷ ⵉⵍⴰⵎⵎⵏ ⴷ ⵉⴱⴰⵡⵏ, ⴰⵍⵍⵉⵖ ⴷ ⵕⴰⵃⵏ ⵜⵉⴳⵎⵎⵉ ⵏⵏⵙⵏ. ⴽⵛⵎⵏ, ⴳⴳⴰⵡⵔⵏ ⵖ ⵓⵙⴷⵙ; ⴰⵍⵍⵉⵖ ⵜⵕⴰⵃ ⵍⵓⵇⵜ ⵏ ⵉⵎⵏⵙⵉ; ⴰⵙⵉⵏ ⴷ ⴰⵢⵜ ⴷⴰⵔⵙⵏ ⵉⵎⵏⵙⵉ, ⴰⵔ ⵛⵜⵜⴰⵏ. ⴰⵍⵍⵉⵖ ⵛⵛⴰⵏ, ⴰⵔ ⴰⵟⵟⵓⵏ ⵜⵉⵙⴽⵯⵔⵉⵏ ⵍⵍⵉ. ⵉⵏⵏⴰ ⴱⴰⴱⴰⵜⵙⵏ ⵏ ⵉⵊⵉⵊⴰⵏ: " ⵀⴰ ⵜⵉⵏⵎ, ⴰ ⴼⴰⴹⵎⴰ, ⴰ ⵉⵍⵍⵉ! ⵀⴰ ⵜⵉⵏⴽ, ⴰ ⵎⵓⵃⵎⵎⴰⴷ, ⴰ ⵉⵡⵉ! " ⵏⴹⵓⵏ ⴷ ⵏⵏⴰⵏ ⴰⵙ: " ⵀⴰⵢⴰⵖ, ⴰ ⴱⴰⴱⴰ! " ⵜⵏⴽⵔ ⵜⵎⵖⴰⵔⵜ ⵜⵓⵜ ⵜ ⵙ ⵓⵖⵏⵊⴰ, ⵜⵏⵏⴰ ⴰⵙ: " ⵣⵣⵉⵖ, ⵖⵉⵔ ⴷⴰ ⴳⵉⴳⵉ ⵜⴹⵚⵚⴰⴷ, ⴰⴽⴽⵯ ⵓⵔ ⵜⵏ ⵉⵏⵏ ⵜⵛⵓⵛⴽⵉⴷ! " ⴳⵏⵏ, ⴰⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⵏⴰ ⴰⵙ: " ⴰⴷ ⵜⵏ ⵉⵏⵏ ⴷⴰⵖ ⵜⵛⴰⵛⴽⴷ! " ⵢⴰⵡⵉ ⵜⵏ, ⵜⴰⵃⵛⵎⵉⵜ ⴷ ⴱⴰⴱⴰⵙ ⵣⵡⴰⵔⵏ, ⴰⵃⵛⵎⵉ ⵉⴳⴳⵯⵔⴰ ⴰⵙⵏ. ⵜⴰⵃⵛⵎⵉⵜ ⴽⵓⵍⵍⵓ ⵎⴰ ⵖ ⵜⵣⵔⵉ, ⴷⴰ ⴳⵉⵙ ⵜⴳⴳⴰⵔ ⵙ ⵉⵇⵇⴰⵢⵏ; ⴰⵃⵛⵎⵉ ⵉⴳⴳⵯⵔⴰ ⴰⵙⵏ, ⴰⵔ ⵜⵏ ⵉⴳⵔⵔⵓ. ⴰⵍⵍⵉⵖ ⵕⴰⵃⵏ ⵜⴰⴳⴰⵏⵜ, ⵉⵏⵏⴰ ⴰⵙⵏ ⴱⴰⴱⴰⵜⵙⵏ: " ⴳⵏⴰⵜ ⵖ ⵖⵉⴷ, ⴰⵔ ⴷ ⵣⴷⵎⵖ, ⵙⵍⵉⵖ ⴽⵯⵏ ⴷ. " ⵢⴰⴳⵯⵍ ⴰⵙⵏ ⵢⴰⵜ ⵜⵅⵙⴰⵢⵜ ⵏ ⵡⴰⵎⴰⵏ ⵖ ⵢⴰⵜ ⵛⵛⵊⵕⵜ. ⴰⵔ ⵉⵙⵙ ⵉⴽⴽⴰⵜ ⵓⵙⵎⵎⵉⴹ. ⵏⵜⵜⵏⵉⵏ, ⵓⵔ ⵜⵜ ⵥⵕⵉⵏ, ⴳⵏⵏ, ⴰⵍⵍⵉⵖ ⴼⴰⴼⴰⵏ, ⵙⵙⴼⵍⴷⵏ ⵉ ⵜⵅⵙⴰⵢⵜ ⴰⵏⵏ, ⴷⴰ ⵉⵙⵙ ⵉⴽⴽⴰⵜ ⵓⵙⵎⵎⵉⴹ. ⵖⴰⵍⵏ ⵉⵣ ⴷ ⴱⴰⴱⴰⵜⵙⵏ ⴰⴷ ⵉⵣⴷⴷⵎⵏ, ⴰⵍⵍⵉⵖ ⵢⴰⵖ ⵢⵉⴹ. ⵜⵙⵏⴽⵔ ⵜⵃⵛⵎⵉⵜ ⴰⵃⵛⵎⵉ, ⵜⵏⵏⴰ ⴰⵙ: " ⵏⴽⵔ, ⵀⴰⵜⵉ ⵢⵉⴹ ⴰⵢⴰⴷ, ⵢⵉⴹ ⴰⵖ ⵍⵃⴰⵍ! " ⵉⵏⴽⵔ, ⵉⵍⴷⵉ ⴰⵙ ⴷ ⵉⵇⵇⴰⵢⵏ ⴷⴰ ⵉⴳⵔⴰ ⵖ ⵓⵖⴰⵔⴰⵙ; ⵉⵏⵏⴰ ⴰⵙ: " ⵀⴰ, ⴰⵎⵥ ⵉⵇⵇⴰⵢⵏ! " ⵜⵏⵏⴰ ⴰⵙ: " ⵜⵙⴽⵔⴷ ⴰⵖ ⵜⵜ, ⴰ ⴰⵎⵛⵓⵎ! ⵃⴰⴱⵔⴰ ⵉⵍⵎⵎⴰ ⵏⵛⴽⴰ. ⵏⴽⴽⵉⵏ ⴷⴰ ⵜⵜⵄⵍⵍⴰⵎⵖ ⴰⵖⴰⵔⴰⵙ ⵙ ⵉⵇⵇⴰⵢⵏ, ⴽⵉⵢⵢⵉⵏ ⴷⴰ ⵜⵏ ⵜⴳⵔⵔⵓⴷ! " ⴳⴳⴰⵡⵔⵏ ⴰⵔ ⵜⵜⵄⵊⵊⴰⴱⵏ ⵎⴰⴷ ⵙⴽⴰⵔⵏ. ⵉⵎⵉⴽⴽ ⵙ ⵉⵎⵉⴽⴽ, ⵙ ⵏⵏ ⵥⵕⴰⵏ ⵢⴰⵜ ⵜⴼⵓⴼⴼⵓⵜ ⵏ ⵍⵄⴼⵉⵜ ⵖ ⵍⴳⴷⴷⴰⵎ ⵏⵏⵙⵏ. ⵜⵏⵏⴰ ⴰⵙ ⵜⵃⵛⵎⵉⵜ: " ⴳⴳⴰⵡⵔ, ⴰⴷ ⵉⵥⴰⵕⵖ ⵎⴰ ⵜⴳⴰ ⵍⵄⴼⵉⵜ ⴰⵏⵏ. " ⵜⴷⴷⵓ, ⵙ ⵏⵏ ⵜⵓⴼⴰ ⵢⴰⵜ ⵜⵅⵅⵓⵜ ⵜⵙⵙⵎⵔⴰ, ⴰⵔ ⵜⵜⵅⴷⴰⵎ ⵙⴽⵙⵓ. ⵜⴰⵖ ⵍⵃⵉⵍ, ⴰⵍⵍⵉⵖ ⴰⵙ ⴳⵉⵙ ⵜⵓⴽⵯⵔ. ⵜⴰⵡⵉ ⵜ ⵉⴷ ⴷⴰⵔ ⴳⵯⵎⴰⵙ, ⵛⵛⵏ ⵜ. ⵜⵙⴽⵔ ⵜⵉⴽⵍⵉⵜ ⵢⴰⴹⵏⵉⵏ ⵎⴽⴰⵏⵏ. ⵉⵏⵏⴰ ⴰⵙ ⴳⵯⵎⴰⵙ: " ⵉ ⵕⴱⴱⵉ, ⴰ ⵍⴰⵍⵍⴰ, ⴰⴷ ⴷⵉⴷⵎ ⵎⵓⵏⵖ! " ⵜⵏⵏⴰ ⴰⵙ: " ⴰ ⴳⵯⵎⴰ ⵀⴰⵜⵉ ⵜⵔⵉⴷ ⴰⴷ ⴰⵖ ⵜⵜ ⵜⵙⴽⵔⴷ? " ⵉⵏⵏⴰ ⴰⵙ: " ⵓⵀⵓ! " ⵜⵏⴽⵔ, ⵜⵎⵓⵏ ⴷⵉⴷⵙ ⴰⵍⵍⵉⵖ ⵕⴰⵃⵏ ⵉⴼⵔⵉ ⵏ ⵜⵅⵅⵓⵜ ⴰⵏⵏ. ⵃⴰⴱⵔⴰ ⵓⴽⴰⵏ ⵜⴳⴰ ⵜⵃⵛⵎⵉⵜ ⴰⵏⵏ ⴰⴼⵓⵙ ⴰⴷ ⵜⴰⴽⵯⵔ ⵙⴽⵙⵓ, ⵜⵖⴰⵍ ⵜⵅⵅⵓⵜ ⴰⵏⵏ ⵉⵣ ⴷ ⵉⵛⵉⵛⴰⵡⵏ, ⵜⵏⵏⴰ ⴰⵙⵏ: " ⴽⵔⵛⵛ! ⴱⵓⵔⵛⵛ! ⴰ ⵜⴰⵔⵡⴰ ⵍⵃⵃⵕⴰⵎ! " ⴰⵔ ⵉⴹⵚⵚⴰ ⵓⵃⵛⵎⵉ. ⵜⵏⴹⵓ ⵉⵙⵙⵏ, ⵜⵏⵏⴰ ⴰⵙⵏ: " ⴰ ⵕⴱⴱⵉ ⴰⴷ ⴽⵯⵏ ⴷ ⵉⵢⵉ ⵢⵉⵡⵉⵏ, ⴰⴷ ⵜⴳⵎ ⴰⵔⵔⴰⵡ ⵉⵏⵓ! " ⵜⵛⵛⴽⵛⵎ ⵜⵏ ⵙ ⵢⴰⵏ ⵉⴼⵔⵉ, ⴰⵔ ⴼⵍⵍⴰⵙⵏ ⵜⵜⴰⵣⵣⴰⵍ. ⵜⵏⵏⴰ ⴰⵙⵏ: " ⴼⴰⴷ ⴰⴷ ⵜⵇⵡⵓⵎ. " ⴷⴰ ⵜⴽⴽⴰ ⵜⵎⵏ ⵉⵢⵢⴰⵎ ⵙ ⵜⵎⵏ ⵉⵢⵢⴰⵎ, ⵜⵏⵏⴰ ⴰⵙⵏ: " ⵥⵥⵍⴰⵜ ⵉⵢⵉ ⴷ ⴰⴼⵓⵙ ⵏⵏⵓⵏ, ⵉⵙ ⵜⵇⵡⴰⵎ. " ⵜⴰⵃⵛⵎⵉⵜ, ⴷⴰⵔⵙ ⴽⵔⴰ ⵏ ⵜⵙⵙⵎⵉⵡⵉⵏ, ⵜⵃⵟⴰⴼ ⵢⴰⵜ, ⵜⴼⴽ ⵢⴰⵜ ⵉ ⴳⵯⵎⴰⵙ. ⵥⵥⵍⵏ ⵜⵏⵜ ⵉ ⵜⵅⵅⵓⵜ ⴰⵏⵏ, ⵜⴳⴳⵔ ⴰⵙⵏⵜ. ⵜⵖⴰⵍ ⵉⵣ ⴷ ⵉⴼⴰⵙⵙⵏ ⵏⵏⵙⵏ, ⵜⵏⵏⴰ ⴰⵙⵏ: " ⵙⵓⵍ ⵜⵃⴼⴰⵎ! " ⵎⴽⴰⵏⵏ, ⴷ ⵎⴽⴰⵏⵏ, ⴰⵔ ⵢⴰⵏ ⵡⴰⵙⵙ, ⵉⵛⴰⵛⴽ ⵓⵃⵛⵎⵉ ⵜⴰⵙⵙⵎⵉ ⵏⵏⵙ. ⵉⵥⵥⵍ ⴰⵙ ⴷ ⴰⴹⴰⴹ ⵏⵏⵙ, ⵜⵏⵏⴰ ⴰⵙⵏ: " ⵍⴰⴱⴰⵙ, ⵀⴰⵜⵉ ⵜⵇⵡⴰⵎ! " ⵜⵏⴽⵔ ⵜⵙⵙⵃⵎⵓ ⵢⴰⵜ ⵜⴼⴰⵔⵏⵓⵜ, ⵜⵔⴰ ⴰⴷ ⵜⵏ ⴳⵉⵙ ⵜⴳⵔ, ⴰⴷ ⵏⵡⵓⵏ. ⵜⵏⵏⴰ ⴰⵙ: " ⵏⴽⵔ ⴰ ⴼⴰⴹⵎⴰ, ⴰ ⵉⵍⵍⵉ, ⴰⴳⴳⵯ ⵉⵙ ⵜⵃⵎⴰ? " ⵜⵏⵏⴰ ⴰⵙ: " ⴰ ⵄⵎⵜⵉ ⵎⵄⴳⵓⵣⴰ, ⵏⴽⴽⵉⵏ, ⵓⵔ ⵉⵢⵉ ⵜⵄⵍⵍⵉⵎ ⵉⵏⵏⴰ ⵎⵏ ⵖⵉⵔ ⵉⵥⴹⵉ ⵉⵏⵓ ⴷ ⵓⵚⵟⵟⴰ. ⵓⵔ ⵉⵢⵉ ⵜⵄⵍⵍⵉⵎ ⴰⴷ ⵜⵜⴰⴳⴳⵯⴰⵖ ⵙ ⵜⴼⴼⵓⵔⵏⴰ! " ⵜⵏⵏⴰ ⴰⵙ: " ⵏⴽⵔ, ⴰ ⵎⵓⵃⵎⵎⴰⴷ ⴰ ⵉⵡⵉ, ⴰⴳⴳⵯ ⵉⵙⵙ ⴽⵉⵢⵢⵉⵏ! " ⵉⵏⵏⴰ ⴰⵙ: " ⵏⴽⴽⵉⵏ ⵓⵔ ⴰⵔ ⵉⵙⵙ ⵜⵜⴰⴳⴳⵯⴰⵖ. ⵓⵔ ⵉⵢⵉ ⵉⵄⵍⵍⵉⵎ ⴱⴰⴱⴰ ⵎⵏ ⵖⵉⵔ ⵜⴰⵍⵍⵓⵃⵜ ⵉⵏⵓ ⴷ ⵓⵎⴰⴷⵉⵔ! " ⵜⵏⵏⴰ ⴰⵙⵏ: " ⵙⵖⵔⴰⵜ ⴳⵉⴳⵉ, ⴰⴷ ⵉⵙⵙ ⴰⴳⴳⵯⵖ! " ⵏⵜⵜⴰⵜ, ⵃⴰⴱⵔⴰ ⵜ ⵏⵏ ⵓⴽⴰⵏ ⵜⵜⵓⴳⴳⵯⴰ, ⴽⵡⵉⵏ ⵜⵜ ⵉⵏⵏ, ⵣⴰⵢⴷⵏ, ⴳⵏ ⴰⵙ ⵣⵣⵉⵜ ⴰⵍⵍⵉⵖ ⵜⵊⴷⵔ. ⵏⴽⵔⵏ, ⵙⵙⵎⵓⵏⵏ ⴽⵓⵍⵍⵓ ⵖⴰⵢⴷⴰ ⵜⵏ ⵉⵄⵊⴱⵏ ⵖ ⵢⵉⴼⵔⵉ ⴰⵏⵏ ⵏ ⵜⵅⵅⵓⵜ, ⵙⵙⴰⴷⵓⵏ, ⵎⵓⵏⵏ ⴷ ⵓⵖⴰⵔⴰⵙ ⴰⵍⵍⵉⵖ ⵏⵏ ⵃⴰⵡⵍⵏ. ⴰⴼⵏ ⵏⵏ ⵢⴰⵏ ⵓⴳⵊⴹⴰⴹ, ⴰⵔ ⵜⵜⴼⴼⵖⵏⵜ ⵓⵍⵍⵉ ⵏⵏⵙ, ⵓⵔ ⴰⴽⴽⵯ ⵍⵉⵏⵜ ⴰⵡⵓⵜⵜⵓ. ⴹⴰⵍⴱⵏ ⴰⵙ ⵉⵏⴱⴳⵉⵡⵏ ⵏ ⵕⴱⴱⵉ. ⵉⵏⵏⴰ ⴰⵙⵏ: " ⵎⵇⴱⵓⵍ! " ⵏⵏⴰⵏ ⴰⵙ: " ⴼⴽ ⴰⵖ ⵍⴰⵎⴰⵏ ⵏ ⵕⴱⴱⵉ ⵓⵔ ⴰⵖ ⵜⵙⴽⵉⵔⴷ ⵢⴰⵜ. " ⵉⵏⵏⴰ ⴰⵙⵏ: " ⴼⴽⵉⵖ ⴰⵡⵏ ⵙ ⵉⵍⴰⵎⵎⵏ ⵏ ⵕⴱⴱⵉ, ⵓⵔ ⴰⵡⵏ ⵙⴽⵉⵔⵖ ⵢⴰⵜ! " ⵏⵏⴰⵏ ⴰⵙ: " ⵉⵍⴰⵎⵎⵏ ⴰⴷ ⵜⵏⵏⵉⴷ, ⵓⵔ ⴷ ⵍⴰⵎⴰⵏ! " ⵉⵏⵏⴰ ⴰⵙⵏ: " ⴼⴽⵉⵖ ⴰⵡⵏ ⵙ ⵡⴰⵎⴰⵏ ⵏ ⵕⴱⴱⵉ, ⵓⵔ ⴰⵡⵏ ⵙⴽⵉⵔⵖ ⵢⴰⵜ! " ⵏⵏⴰⵏ ⴰⵙ: " ⴰⵎⴰⵏ ⴰⵢⵏⵏⴰ ⵜⵏⵏⵉⴷ! " ⵉⵍⵎⵎⴰ, ⵉⴼⴽⴰ ⴰⵙⵏ ⵍⴰⵎⴰⵏ ⵏ ⵕⴱⴱⵉ, ⵓⵔ ⵜⵏ ⵉⵜⵜⴰⵖ ⴱⵍⴰ ⵢⵏⵏⴰ ⵜ ⵢⴰⵖⵏ. ⴽⵛⵎⵏ ⴷⴰⵔⵙ, ⴰⵔ ⵉⴽⵙⵙⴰ ⵓⵃⵛⵎⵉ; ⵉⵎⵉⴽⴽ ⵙ ⵉⵎⵉⴽⴽ, ⵉⵜⴰⵀⵍ ⵓⴳⵊⴹⴰⴹ ⵜⴰⵃⵛⵎⵉⵜ. ⵜⴽⴽⴰ ⴷⴰⵔⵙ ⵎⴰⴷ ⴷⴰⵔⵙ ⵜⴽⴽⴰ, ⵙ ⴰⵔ ⵜⵜⴰⵔⵓ; ⴰⵍⵍⵉⵖ ⵜⵓⵔⵓ, ⵜⴰⵔⵓ ⴰⵃⵛⵎⵉ. ⵉⵎⵉⴽⴽ ⵙ ⵉⵎⵉⴽⴽ ⴰⵍⵍⵉⵖ ⵉⵅⴰⵜⵔ ⵓⵃⵛⵎⵉ, ⵢⵉⵙⵙⴰⵏ ⴰⵡⴰⵍ. ⵜⵏⵏⴰ ⴰⵙ ⵉ ⵓⴳⵊⴹⴰⴹ: " ⵖⵉⴽⴽ ⵎⴰⵅⵛⵛⴰⵢ ⴰⴷ ⵏⵙⴽⵔ ⴽⵔⴰ ⵏ ⵙⵙⵉⴱⴱⴰ ⵉ ⴳⵯⵎⴰ, ⴰⴷ ⵜ ⵏⵏⵖ, ⵏⴱⵇⴰ ⴷ ⵏⴽⴽⵉⵏ ⴷⵉⴷⴽ ⴷ ⵉⵡⵉⵜⵏⵖ. " ⵉⵏⵏⴰ ⴰⵙ: " ⵎⴰⵏ ⵏⵙⴽⵔ? " ⵜⵏⵏⴰ ⴰⵙ: " ⴰⴷ ⵜⴷⴷⵓⴷ ⴰⵙ, ⵜⵏⴼⵉⴷ ⵖ ⵜⴽⵛⵛⵓⵍⵜ ⵏ ⵓⵖⵓ. ⵜⴰⵙⵙⴰⵄⵜ ⵏⵏⴰ ⴷ ⵢⵓⵛⴽⴰ ⵖ ⵜⵉⵢⵙⵙⴰ, ⴷⴰ ⴷ ⵢⴰⵡⵉ ⵉⵔⵉⴼⵉ. ⴷⴰ ⴰⵙ ⵉⵏⵉⵖ: " ⵣⴰⵢⴷ ⵙ ⵜⴽⵛⵛⵓⵍⵜ, ⴼⴼⵉ ⴷ ⵉⵎⵉⴽⴽ ⵏ ⵓⵖⵓ, ⴱⵔⵔⴷ ⵉⵙⵙ ⵉⵔⵉⴼⵉ. " ⵜⴰⵙⵙⴰⵄⵜ ⵏⵏⴰ ⵏⵏ ⵢⵓⵛⴽⴰ ⴰⴷ ⵉⴼⴼⵉ ⴰⵖⵓ, ⵜⵇⵇⵙⴷ ⵜ. " ⴰⵃⵛⵎⵉ ⴰⵏⵏ, ⴰⵎⵥⵢⴰⵏ, ⵉⵙⵙⴼⵍⴷ ⴰⵙⵏ ⵎⴰⴷ ⵏⵏⴰⵏ. ⵉⵎⴽⴰⴽⵍ ⴷⴰⵔ ⵅⴰⵍⵉⵙ, ⵉⵏⵏⴰ ⴰⵙ: " ⴰ ⵅⴰⵍⵉ, ⵉⵖ ⴰⴽ ⵜⵏⵏⴰ: ⵣⴰⵢⴷ, ⴼⴼⵉ ⴷ ⴰⵖⵓ, ⵜⵉⵏⵉⴷ ⵉⵢⵉ: ⵏⴽⵔ ⴰ ⵉⵡⵉⵙ ⵏ ⵓⵍⵜⵎⴰ, ⴼⴼⵉ ⵉⵢⵉ ⴷ ⵉⵎⵉⴽⴽ, ⵏⴽⴽⵉⵏ ⵀⴰⵜⵉ ⵕⵎⵉⵖ, ⴰⵛⴽⵓ, ⵀⴰⵜⵉ, ⴳⴰⵏ ⴰⴽ ⴱⴰⴱⴰ ⵖ ⵜⴽⵛⵛⵓⵍⵜ, ⴰⴷ ⴰⴽ ⵉⵇⵇⵙ! " ⵜⴰⵙⵙⴰⵄⵜ ⵍⵍⵉ ⵖ ⴷ ⵉⴽⵛⵎ ⵓⵎⴽⵙⴰ ⴰⵏⵏ, ⵜⵏⵏⴰ ⴰⵙ ⵓⵍⵜⵎⴰⵙ: " ⵏⴽⵔ, ⴼⴼⵉ ⴷ ⵉⵎⵎⵉⴽ ⵏ ⵓⵖⵓ, ⵜⵙⵙⵅⵙⵉⴷ ⵉⵙⵙ ⵉⵔⵉⴼⵉ. " ⵉⵏⵏⴰ ⴰⵙ: " ⵏⴽⵔ ⴰ ⵉⵡⵉⵙ ⵏ ⵓⵍⵜⵎⴰ, ⴼⴼⵉ ⵉⵢⵉ ⴷ ⵉⵎⵉⴽⴽ ⵏ ⵓⵖⵓ, ⵏⴽⴽⵉⵏ, ⵀⴰⵜⵉ ⵕⵎⵉⵖ! " ⵜⵏⵏⴰ ⴰⵙ ⵓⵍⵜⵎⴰⵙ: " ⵎⴰⵏⵉⵖ ⵉⵖⴰⵢ ⴰⴷ ⵉⵍⴽⵎ ⵜⴰⴽⵛⵛⵓⵍⵜ, ⵏⵜⵜⴰⵏ ⵉⵎⵥⵥⵉⵢ! " ⵉⵏⵏⴰ ⴰⵙ ⵓⵃⵛⵎⵉ ⴰⵏⵏ ⵉⵎⵥⵥⵉⵢⵏ: " ⵖⴰⵢⵖ ⴰⵙ, ⴷⴰⴷ ⴰⵙⵉⵖ ⴰⴼⵔⴷⵓ, ⴱⴷⴷⵖ ⴼⵍⵍⴰⵙ, ⴰⵔ ⴷ ⴰⵙ ⴼⴼⵉⵖ ⴰⵖⵓ! " ⵉⵏⴽⵔ ⵏⵉⵜ ⵓⵃⵛⵎⵉ, ⵉⵙⴱⴷⴷ ⴰⴼⵔⴷⵓ, ⵉⵖⵍⵉ ⴼⵍⵍⴰⵙ. ⵃⴰⴱⵔⴰ ⵓⴽⴰⵏ ⵉⵕⵥⵎ ⵉⵎⵉ ⵏ ⵜⴽⵛⵛⵓⵍⵜ, ⵢⴰⴼ ⵏⵏ ⴳⵉⵙ ⴰⴳⵊⴹⴰⴹ. ⵉⵏⵏⴰ ⴰⵙ: " ⴰ ⴱⴰⴱⴰ, ⴽⵉⵢⵢⵉⵏ ⵜⵔⵉⴷ ⴰⴷ ⵜⵏⵖⴷ ⵍⴰⵎⴰⵏ, ⵕⴱⴱⵉ ⴷⴰ ⵜ ⴳⵉⴽ ⵉⵏⵖ! " ⵉⴼⴼⵉ ⴷ ⴰⵖⵓ, ⵢⴰⵡⵉ ⵜ ⵉⴷ ⵉ ⵅⴰⵍⵉⵙ. ⵜⵏⵏⴰ ⴰⵙ ⴷⴰⵖ ⵜⵎⵖⴰⵔⵜ ⵉ ⵓⵔⴳⴰⵣ ⵏⵏⵙ: " ⴰⴷ ⵜⵏⴽⵔⴷ, ⴰⴷ ⵜⵏⴼⵉⴷ ⵖ ⵉⵇⵇⴰⵢⵏ. ⵜⴰⵙⵙⴰⵄⵜ ⵏⵏⴰ ⵏⵏ ⵢⵓⵛⴽⴰ ⴰⴷ ⵢⴰⵙⵉ ⵉⵇⵇⴰⵢⵏ, ⵜⵇⵇⵙⴷ ⵜ ⵖ ⵉⴹⵓⴹⴰⵏ. " ⵉⴼⵜⵓ ⵓⵃⵛⵎⵉ ⴷⴰⵔ ⵅⴰⵍⵉⵙ, ⵉⵏⵏⴰ ⴰⵙ: ⴰ ⵅⴰⵍⵉ, ⵉⵖ ⴰⴽ ⵜⵏⵏⴰ ⵣⴰⵢⴷ ⴰⵙⵉ ⵉⵇⵇⴰⵢⵏ, ⵜⵉⵏⵉⴷ ⵉⵢⵉ: ⵏⴽⵔ, ⴰ ⵉⵡⵉⵙ ⵏ ⵓⵍⵜⵎⴰ, ⴰⵙⵉ ⵉⵢⵉ ⵜⵏ ⴷ, ⵙ ⵀⵢⵢⴰⵖ ⵜⵓⵕⵥⵉⵏ ⵉⵏⵓ. " ⵍⵍⵉⵖ ⴰⵙ ⵜⵏⵏⴰ ⵓⵍⵜⵎⴰⵙ ⵉ ⴳⵯⵎⴰⵙ: " ⵏⴽⵔ, ⴰⵙⵉ ⴷ ⵉⵇⵇⴰⵢⵏ. " ⵉⵏⵏ ⴰⵙ: " ⵏⴽⵔ ⴰ ⵉⵡⵉⵙ ⵏ ⵓⵍⵜⵎⴰ ⴰⵙⵉ ⵉⵢⵉ ⵜⵏ ⴷ. " ⵉⴷⴷⵓ ⵓⵃⵛⵎⵉ ⴰⴷ ⵜⵏ ⴷ ⵢⴰⵙⵉ. ⵢⴰⴼ ⵏⵏ ⴱⴰⴱⴰⵙ, ⵉⵏⴼⵉ ⵖ ⵡⴰⵎⵎⴰⵙ ⵏ ⵢⵉⴳⵓⴷⵉ. ⵉⵏⵏⴰ ⴰⵙ: " ⴰ ⴱⴰⴱⴰ, ⵜⵔⵉⴷ ⴰⴷ ⵜⵏⵖⴷ ⵍⴰⵎⴰⵏ, ⵕⴱⴱⵉ ⴷⴰ ⵜ ⴳⵉⴽ ⵉⵏⵖ! " ⵢⴰⵙⵉ ⴰⵙ ⴷ ⵉⵇⵇⴰⵢⵏ ⵉ ⵅⴰⵍⵉⵙ. ⵉⴷⴷⵓ ⵉⴽⵙ. ⵜⵏⵏⴰ ⴰⵙ ⴷⴰⵖ ⵜⵎⵖⴰⵔⵜ ⵉ ⵓⵔⴳⴰⵣ ⵏⵏⵙ: " ⴷⴰ ⴽ ⴳⵖ ⵖ ⵡⴰⵎⵎⴰⵙ ⵏ ⵉⵍⴱⴰⴹ. ⵜⵏⴼⵉⴷ ⴳⵉⵙⵏ. ⵉⵏⵉⵖ ⴰⵙ: ⴰⵙⴽⴽⴰ ⴰⴷ ⵓⵔ ⵉⴽⵙⵉ, ⴰⴷ ⵉⴷⴷⵓ ⴰⴷ ⵉⵙⵙⵉⵔⴷ ⵖ ⵡⴰⵙⵉⴼ. ⵜⴰⵙⵙⴰⵄⵜ ⵏⵏⴰ ⵢⵉⵡⵉ ⵉⵍⴱⴰⴹ ⵙ ⵡⴰⵙⵉⴼ, ⵉⵖ ⵉⵔⴰ ⴰⴷ ⵜⵏ ⵉⵕⵥⵎ, ⵜⵙⵎⵏⴰⵇⵇⴰⵔⴷ ⴰⵙ. " ⵣⵉⴽⴽ, ⴰⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⵏⴰ ⴰⵙ: " ⴰ ⴳⵯⵎⴰ, ⴰⴷ ⵓⵔ ⵜⴽⵙⵉⴷ ⴰⵙⵙ ⴰⴷ. ⵣⴰⵢⴷ, ⵙⵙⵉⵔⴷ ⴰⵖ ⴷ ⵉⵍⴱⴰⴹ ⵏⵏⵖ. " ⵜⵙⵎⵓⵏ ⴰⵙ ⴷ ⵓⴽⵔⵉⵙ, ⵢⵉⵍⵉ ⵓⴳⵊⴹⴰⴹ ⵖ ⵡⴰⵎⵎⴰⵙ ⵏⵏⵙⵏ. ⵍⵍⵉⵖ ⴰⵙ ⵜⵏ ⵜⴼⴽⴰ, ⵉⵏⵏⴰ ⴰⵙ ⵢⵉⵡⵉⵙ ⵏ ⵜⵎⵖⴰⵔⵜ: " ⴰ ⵅⴰⵍⵉ, ⵚⴱⵕⴽ, ⴰⴷ ⵏⵏ ⴷⴰⵔⴽ ⴰⵛⴽⵖ. " ⵉⴷⴷⵓ, ⵢⴰⵙⵉ ⵢⴰⵏ ⵓⵙⵖⵏ, ⵢⴰⵙⵙ ⵙⵉⵙ ⵓⴽⵔⵉⵙ, ⴰⵍⵍⵉⵖ ⵓⵔ ⵙⵓⵍ ⵉⵍⵍⵉ ⵎⴰⵏⵉ ⵖ ⵉⵜⵜⴼⴼⵖ ⵓⴳⵊⴹⴰⴹ. ⴰⵡⵉⵏ ⵉⵍⴱⴰⴹ ⴰⵔ ⵉⴳⵎⵉⵔ ⵏ ⵡⴰⵙⵉⴼ. ⵉⵏⵏⴰ ⴰⵙ: " ⵚⴱⵕⴽ, ⴰ ⵅⴰⵍⵉ, ⴰⴷ ⵓⵔ ⵜⵕⵥⵉⵎⴷ ⵉⵍⴱⴰⴹ ⴰⴷ ⴰⵔ ⴷ ⴰⵛⴽⵖ. " ⵉⴷⴷⵓ ⵉⵖⵍⵉ ⵙ ⵢⴰⵜ ⵜⴼⵔⵓⵅⵜ, ⵉⴱⴱⵉ ⴷ ⴳⵉⵙ ⵢⴰⵏ ⵙⵉⵏ ⵉⵇⵕⵏⴰⴼ, ⵢⴰⵡⵉ ⵜⵏ ⴷ ⴰⵔ ⴷⴰⵔ ⵅⴰⵍⵉⵙ. ⵉⴼⴽⴰ ⴰⵙ ⵢⴰⵏ, ⵉⵃⵟⴰⴼ ⵙ ⵢⴰⵏ, ⵉⵏⵏⴰ ⴰⵙ: " ⵉⵡⴰ, ⴰ ⵅⴰⵍⵉ, ⴰⵔ ⴷ ⵜⵏ ⵏⵙⵙⵉⵔⴷ, ⵓⴽⴰⵏ ⵏⵙⵍⵉⵍ ⵜⵏ! " ⴰⵔ ⴽⴽⴰⵜⵏ ⵉⵍⴱⴰⴹ, ⴰⴽⴽⵯ ⵓⵔ ⵎⵎⵉⵖⵏ, ⴰⵔ ⴰⵙⵏ ⴷ ⴳⵉⵙ ⵉⵙⴰⵡⴰⵍ ⵓⴳⵊⴹⴰⴹ: " ⴰⵀⴰ! ⴰ ⵉⵡⵉⵙ ⵏ ⵍⵃⵃⵕⴰⵎ, ⴰⴷ ⵓⵔ ⵜⵏⵖⴷ ⴱⴰⴱⴰⴽ! " ⵉⵏⵏⴰ ⴰⵙ ⵓⵃⵛⵎⵉ: " ⵃⴰⵛⴰ, ⴱⴰⴱⴰ ⵓⵔ ⴰⵔ ⵉⵜⵜⵉⵍⵉ ⵖ ⵓⴽⵔⵉⵙ ⵏ ⵉⵍⴱⴰⴹ! " ⴰⵍⵍⵉⵖ ⴰⵔ ⴽⴽⴰⵜⵏ, ⴰⵍⵍⵉⵖ ⵜ ⵏⵖⴰⵏ. ⵕⵥⵎⵏ ⵉⵍⴱⴰⴹ, ⴰⵙⵉⵏ ⵜ ⵉⴷ, ⵉⵎⵎⵓⵜ. ⴽⴽⵙⵏ ⴰⵙ ⵜⴰⵔⵎⴰⵜⵉⵏ, ⵙⵙⵉⵔⴷⵏ ⵉⵍⴱⴰⴹ, ⵖⵍⵉⵏ ⴷ ⵙ ⵛⵛⵖⵍ ⵏⵏⵙⵏ. ⵍⵍⵉⵖ ⵏⵏ ⵕⴰⵃⵏ, ⵉⵏⵏⴰ ⴰⵙ ⵓⵃⵛⵎⵉ ⵉ ⵎⴰⵙ: " ⵛⵓⴼ ⵜⴰⵔⵎⴰⵜⵉⵏ, ⵉⵣ ⴷ ⵔⵡⴰⵙⵏⵜ ⴰⴽⴽⵯ ⵜⵉⵏ ⴱⴰⴱⴰ? " ⵜⵏⵏⴰ ⴰⵙ: " ⵢⴰⴽ, ⴰ ⴰⵣⵖⵓⴱ, ⵜⵏⵖⵉⴷ ⵜ ⵉⵏⵏ! " ⵉⵏⵏⴰ ⴰⵙ: " ⵍⴰ, ⵍⴰ, ⴱⴰⴱⴰ ⵓⵔ ⴰⵔ ⵉⵜⵜⵉⵍⵉ ⵖ ⵉⵍⴱⴰⴹ! " ⵜⴰⵙⵉ ⵜⴰⵔⵎⴰⵜⵉⵏ ⴰⵏⵏ, ⵜⵙⵙⵏⵓ ⵜⴰⵔⵓⵡⴰⵢⵜ, ⵜⴽⴽⵙ ⵜⵜ ⵉ ⵉⵊⵉⵊⴰⵏ, ⵜⴳ ⵉⵎⵉⴽⴽ ⵖ ⵜⵣⵍⴰⴼⵜ. ⵜⴰⵎⵎⵓ ⵉ ⵜⵉⵏⵙ ⵖ ⵜⴳⴷⵓⵔⵜ. ⵜⴰⵙⵉ ⵜⵜ, ⵜⵏⵏⴰ ⴰⴽ ⴼⴰⴷ ⴰⴷ ⵏⵏ ⵜⵜⴰⴼⴰⵏ ⵜⴰⵣⵍⴰⴼⵜ ⴰⵏⵏ ⴷⴰ ⵖ ⵜⴳⴰ ⵜⴰⵔⵎⴰⵜⵉⵏ ⴰⵏⵏ ⵏ ⵙⵙⵎⵎ, ⴼⴰⴷ ⴰⴷ ⵜ ⵛⵛⵏ, ⵎⵎⵜⵏ. ⵍⵍⵉⵖ ⴽⵛⵎⵏ ⵉⵊⵉⵊⴰⵏ ⵉⵏⵏ, ⵜⵏⵏⴰ ⴰⵙⵏ: " ⵣⴰⵢⴷⴰⵜ, ⵛⵛⴰⵜ ⵜⴰⵔⵓⵡⴰⵢⵜ ⴰⵏⵏ ⵏ ⵜⵣⵍⴰⴼⵜ, ⵜⴼⵍⵎ ⵉⵢⵉ ⵜⵉⵏ ⵜⴳⴷⵓⵔⵜ. " ⵍⵍⵉⵖ ⴽⵛⵎⵏ ⵏⵜⵜⵏⵉⵏ, ⵛⵛⵏ ⵜⵉⵏ ⵜⴳⴷⵓⵔⵜ. ⴰⵙⵉⵏ ⵜⵉⵏ ⵜⵣⵍⴰⴼⵜ ⵔⴰⵔⵏ ⵜⵜ ⵙ ⵜⴳⴷⵓⵔⵜ. ⴹⵕⵏ ⵖ ⴷⴷⴰⵡ ⵏ ⵜⵣⵍⴰⴼⵜ, ⵙⴽⵔⵏ ⵣⵓⵏ ⴷ ⵉⵖ ⵎⵎⵓⵜⵏ. ⵜⴽⵛⵎ, ⵏⵜⵜⴰⵜ, ⵜⵏⵏⴰ ⴰⵙⵏ: " ⵜⵎⵎⵓⵜⵎ, ⴰⴷ ⵓⵔ ⴽⵯⵏ ⴳⵉⵙ ⵉⵙⵙⵏⴽⵔ ⵕⴱⴱⵉ! " ⵜⴰⵙⵉ ⵜⵉⵏ ⵜⴳⴷⵓⵔⵜ, ⴰⵔ ⴷ ⵜⵜ ⵜⵛⵜⵜⴰ. ⵓⵔ ⵜⵜ ⴰⴽⴽⵯ ⵜⴽⵎⵎⵉⵍ, ⴰⵍⵍⵉⵖ ⵜⵎⵎⵓⵜ. ⵏⴽⵔⵏ, ⴰⵙⵉⵏ ⵜⵜ, ⴰⵍⵍⵉⵖ ⵜⵜ ⵉⵏⵏ ⵎⴹⵍⵏ. ⴰⵛⴽⵏ ⴷ ⴹⴰⵍⴱⵏ ⵉ ⵕⴱⴱⵉ ⴰⴷ ⴰⵙⵏ ⵉⴳ ⵜⵉⴳⵎⵎⵉ ⵣⵓⵏ ⴷ ⵜⴰⵕⵎⵎⴰⵏⵜ. ⴰⵙⵉⵏ ⵜⵜ ⵖ ⵡⴰⵛⴽⴰⵕⵏ ⵏⵏⵙⵏ, ⵙⵙⴰⴷⵓⵏ, ⵎⵓⵏⵏ ⴷ ⵓⵖⴰⵔⴰⵙ. ⴰⵍⵍⵉⵖ ⵕⴰⵃⵏ ⴳⵔ ⵙⵉⵏ ⵉⵖⴰⵔⴰⵙⵏ, ⵉⵏⵏⴰ ⴰⵙ ⵢⴰⵏ ⵉ ⵢⴰⵏ: " ⵖⵉⴷ ⴰⵖ ⵏⵔⴰ ⴰⴷ ⵏⵏⴱⴹⵓ. " ⵏⴽⵔⵏ ⴽⵔⵣⵏ ⴳⵉⵙ ⵢⴰⵜ ⵛⵛⵊⵕⵜ. ⵉⵏⵏⴰ ⴰⵙ: " ⵉⵡⴰ, ⴰ ⵅⴰⵍⵉ, ⵉⵖ ⵏⴷⴷⴰ ⴰⵔ ⴷ ⵏⴱⴹⵓ, ⵡⴰⵏⵏⴰ ⴳⵉⵜⵏⵖ ⵖ ⵜⵍⵍⴰ ⵜⵖⵓⴼⵉ ⵢⴰⵛⴽ ⵉⴷ ⴷⴰⵔ ⵛⵛⵊⵕⵜ ⴰⴷ. ⵉⵖ ⵜⵜ ⵉⴷ ⵢⵓⴼⴰ ⵜⵙⵍⵍⴰⵡ, ⵢⵉⵙⵙⴰⵏ ⵉⵙ ⵢⴰⵖ ⴽⵔⴰ ⵡⴰⵢⵢⴰⴹ. ⵉⵖ ⵜⵜ ⵉⴷ ⵢⵓⴼⴰ ⵜⵇⵇⵓⵔ, ⵢⵉⵙⵙⴰⵏ ⵉⵙ ⵉⵎⵎⵓⵜ! " ⵉⵏⵏⴰ ⴰⵙ: " ⴰ ⵅⴰⵍⵉ, ⴰⴷ ⴽ ⵓⵚⵚⴰⵖ, ⴱⵏⴰⴷⵎ ⵏⵏⴰ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ, ⴰⴷ ⵓⵔ ⴷⴰⵔⵙ ⵜⵉⵍⵉⴷ! " ⵎⵚⴰⴼⴰⴹⵏ. ⵡⴰⵏⵏ ⵉⴽⴽⴰ ⵢⴰⵏ ⵓⵖⴰⵔⴰⵙ, ⵡⴰⵏⵏ ⵢⴰⴹⵏⵉⵏ ⵉⴽⴽⴰ ⵢⴰⵏ. ⵉⵃⴰⵡⵍ ⵏⵏ ⵓⴽⴰⵏ ⵓⵅⴰⵜⴰⵔ, ⵙ ⵉⵎⵏⴰⴳⴳⴰⵔ ⴷ ⵢⴰⵏ ⵓⵔⴳⴰⵣ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ. ⵉⵏⵏⴰ ⴰⵙ: " ⴰ ⴰⵃⵛⵎⵉ, ⵉⵙ ⵜⵔⵉⴷ ⴰⴷ ⴷⴰⵔⵉ ⵜⵉⵍⵉⴷ? " ⵉⵏⵏⴰ ⴰⵙ: " ⵍⴰ ⵍⴰ ⴰⵡⴷⴷⵉ, ⵢⵓⵚⵚⴰ ⵉⵢⵉ ⵢⵉⵡⵉⵙ ⵏ ⵓⵍⵜⵎⴰ, ⵉⵏⵏⴰ ⵉⵢⵉ: ⴰⴷ ⵓⵔ ⵜⵜⵉⵍⵉⴷ ⴷⴰⵔ ⵡⴰⵏⵏⴰ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ! " ⵉⴷⴷⵓ ⴷⴰⵖ ⵓⵔⴳⴰⵣ ⴰⵏⵏ, ⵉⵍⵓⵍⵍⵉ ⴰⵙ ⴷ ⵖ ⵓⵖⴰⵔⴰⵙ ⵖ ⵍⴳⴷⴷⴰⵎ, ⵉⵏⵏⴰ ⴰⵙ: " ⴰⴷ ⴷⴰⵔⵉ ⵜⵉⵍⵉⴷ! " ⵉⵏⵏⴰ ⴰⵙ ⴷⴰⵖ, ⵎⴽⴷⴰ ⴰⵙ ⵉⵏⵏⴰ ⵖ ⵜⵉⴽⵍⵜ ⵉⵣⵡⴰⵔⵏ. ⵉⵙⴽⵔ ⴰⵙ ⵎⴽⴰⵏⵏ ⵙⴱⵄⴰ ⵏ ⵜⵉⴽⴽⴰⵍ, ⴰⵍⵍⵉⵖ ⵉⵏⵏⴰ ⵓⵃⵛⵎⵉ ⴰⵏⵏ ⵖ ⵍⵅⴰⵟⵕ ⵏⵏⵙ: " ⴰⵍⵍⴰⵀⵓ ⵄⴰⵍⵎ! ⴰⵢⵜ ⵜⵎⴰⵣⵉⵔⵜ ⴰⴷ ⴽⵓⵍⵍⵓ ⵣⴳⵣⴰⵡⵏⵜ ⴰⵙⵏ ⵜⵡⴰⵍⵍⵉⵏ! " ⵢⵉⵡⵔⵔⵉ, ⵉⵇⴱⵍ ⴰⵙ ⴰⴷ ⴷⴰⵔⵙ ⵢⵉⵍⵉ. ⵉⵏⵏⴰ ⴰⵙ: " ⵉⵡⴰ ⴳⴳⴰⵡⵔ ⴰⵖ, ⴰⴷ ⵏⵙⴽⵔ ⵛⵛⵕⴹ ⵉⵏⴳⵔⴰⵜⵏⵖ. " ⵉⵏⵏⴰ ⴰⵙ: " ⴰⴷ ⵜⴽⵙⵙⴰⴷ ⴰⵔ ⵜⴰⴷⴳⴳⵯⴰⵜ, ⵜⵖⵉⴷ ⴷ ⵙⴱⵄⴰ ⵏ ⵜⵙⴽⵯⵔⵉⵏ. ⵉⵖ ⴽ ⵜⵣⵡⴰⵔ ⵜⵉⵢⴷⵉⵜ ⵜⵛⵛ ⵉⵎⵏⵙⵉ ⵏⵏⴽ, ⵜⵣⵣⵓⴳⵯⵣⴷ ⴷ ⵜⴰⴼⵇⵇⵉⵔⵜ ⵖ ⵓⴼⵍⵍⴰ, ⵡⴰⵏⵏⴰ ⴳⵉⵜⵏⵖ ⵜⴳⵯⵕⴰⵣ, ⵏⴰⵣⵓ ⵓⴷⵎ ⵏⵏⵙ. " ⵇⴱⵍⵏ ⴰⴽⴽⵯ ⵛⵛⵕⴹ ⴰⵏⵏ. ⴷⴷⵓⵏ ⵙ ⵜⵎⴰⵣⵉⵔⵜ, ⵢⴰⵎⵥ ⵓⵎⴽⵙⴰ ⵓⵍⵍⵉ, ⴷⴰ ⵉⴽⵙⵙⴰ ⴰⵔ ⵜⴰⴷⴳⴳⵯⴰⵜ. ⵢⴰⵎⵥ ⴷ ⵙⴱⵄⴰ ⵏ ⵜⵙⴽⵯⵔⵉⵏ. ⵜⵣⵡⴰⵔ ⵜ ⵉⴷ ⵜⴰⵢⴷⵉⵜ, ⵜⵛⵛ ⵉⵎⵏⵙⵉ ⵏⵏⵙ. ⵉⵕⴰⵃ ⵜⴰⵎⴰⵣⵉⵔⵜ, ⵉⵣⵣⵓⴳⵯⵣ ⴷ ⵜⴰⴼⵇⵇⵉⵔⵜ. ⵎⴽⴰⵏⵏ, ⵎⴽⴰⵏⵏ, ⴰⵍⵍⵉⵖ ⵉⵃⴼⴰ ⵓⵎⴽⵙⴰ ⴰⵏⵏ, ⴰⵛⴽⵓ ⵓⵔ ⴰⵔ ⵉⵛⵜⵜⵉ ⵢⴰⵜ. ⵢⴰⵏ ⵡⴰⵙⵙ ⵉⵏⵏⴰ ⴷ ⵉⵅⴼ ⵏⵏⵙ: " ⴰⵍⵍⴰⵀ, ⴰⵔ ⴷ ⴷⴷⵓⵖ ⴰⴷ ⵥⵕⵖ ⵛⵛⵊⵕⵜ ⴷⴰ ⵎⴰⵎⵏⴽ ⴰⴷ ⵜⴳⴰ, ⴰⴷ ⵉⵢⵉ ⵜⴼⴽ ⵍⴰⵅⴱⴰⵕ ⵏ ⵢⵉⵡⵉⵙ ⵏ ⵓⵍⵜⵎⴰ, ⵎⴰⵎⵏⴽ ⴰⴷ ⵉⴳⴰ. " ⵉⴽⵙ ⵉⵙⵙ, ⵣⴰⵢⴷ ⴰ ⵍⵓⵇⵜ ⵏ ⵕⴱⴱⵉ ⵃⵜⵜⴰ ⵉⵡⵉⵙ ⵏ ⵓⵍⵜⵎⴰⵙ ⵉⵏⵏⴰ ⵎⴽⴰⵏⵏ. ⵎⵏⴰⴳⴳⴰⵔⵏ ⵖ ⴷⴰⵔ ⵛⵛⵊⵕⵜ ⴰⵏⵏ, ⵎⵙⴰⵍⵍⴰⵎⵏ. ⵉⵏⵏⴰ ⴰⵙ: " ⴰ ⵅⴰⵍⵉ, ⵎⴰⴷ ⴽ ⵢⴰⵖⵏ ⴰⵍⵍⵉⵖ ⵜⵃⴼⵉⴷ? " ⵉⵏⵏⴰ ⴰⵙ: " ⵉⵡⴰ, ⴳⴳⴰⵡⵔ ⴰⵖ ⵙ ⵡⴰⴽⴰⵍ, ⴰⴷ ⴰⴽ ⵉⵏⵉⵖ ⵎⴰⴷ ⵉⵢⵉ ⵉⵊⵕⴰⵏ. " ⵉⵏⵏⴰ ⴰⵙ: " ⵀⴰⵜⵉ ⴰⵙⵙ ⴰⵏⵏ ⵖ ⵏⴱⴹⴰ ⵙⵙⵓⴷⵉⵖ ⵖ ⵓⵖⴰⵔⴰⵙ, ⵎⵏⴰⴳⴳⴰⵔⵖ ⴳⵉⵙ ⵢⴰⵏ ⵓⵔⴳⴰⵣ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ, ⵙⴱⵄⴰ ⵏ ⵜⴽⴽⴰⵍ! ⵏⵏⵉⵖ ⴷ ⵉⵅⴼ ⵉⵏⵓ: " ⴰⴽⴽⵯ ⴰⵢⵜ ⵜⵎⴰⵣⵉⵔⵜ ⵣⴳⵣⴰⵡⵏⵜ ⴰⵙⵏ ⵜⵡⴰⵍⵍⵉⵏ. " ⵎⵓⵏⵖ ⴷⵉⴷⵙ, ⵉⵛⵕⴹ ⴼⵍⵍⵉ ⴰⴷ ⵇⵇⴰⵢⵖ ⵙⴱⵄⴰ ⵏ ⵜⵙⴽⵯⵔⵉⵏ, ⵉⵖ ⵉⵢⵉ ⴷ ⵜⵣⵡⴰⵔ ⵜⵢⴷⵉⵜ ⵜⵛⵛ ⵉⵎⵏⵙⵉ ⵉⵏⵓ, ⴰⵔ ⵣⵣⵓⴳⵓⵣⵖ ⵜⴰⴼⵇⵇⵉⵔⵜ. ⵉⴼⴽ ⵉⵢⵉ ⵉⵍⴱⴰⴹ ⵏ ⵓⵙⴳⴳⵯⴰⵙ ⴷ ⵜⵓⵕⵥⵉⵢⵢⵉⵏ ⵏ ⵓⵙⴳⴳⵯⴰⵙ. ⵢⴰⵏ ⵜⴳⵯⵕⴰⵣ, ⵏⴰⵣⵓ ⵓⴷⵎ ⵏⵏⵙ. ⵇⴱⵍⵖ ⴰⵙ ⴽⵓⵍⵍⵓ ⵓⵏⵛⵜ ⴰⵏⵏ! ⴷⴷⵓⵖ ⴰⵔ ⵜⵉⴳⵎⵎⵉ ⵏⵏⵙ, ⵉⴼⴽ ⵉⵢⵉ ⵜⴰⵖⵓⵔⵉⵜ, ⴰⵔ ⴽⵙⵙⴰⵖ ⴰⵔ ⵜⴰⴷⴳⴳⵯⴰⵜ. ⴰⵎⵥⵖ ⴷ ⵙⴱⵄⴰ ⵏ ⵜⵙⴽⵯⵔⵉⵏ, ⵜⵣⵡⴰⵔ ⵉⵢⵉ ⴷ ⵜⵢⴷⵉⵜ, ⵜⵛⵛ ⵉⵎⵏⵙⵉ ⵉⵏⵓ. ⴼⴽⵖ ⴰⵙⵏ ⵉ ⵉⵊⵉⵊⴰⵏ ⵜⵉⵙⴽⵯⵔⵉⵏ ⵢⴰⵜ ⵉ ⵢⴰⵏ. ⵣⵣⵓⴳⵣⵖ ⴷ ⵜⴰⴼⵇⵇⵉⵔⵜ. ⴰⵢⴰⵏⵏ ⴰⴷ ⵉⴳⴰⵏ ⵙⵙⵉⴱⴱⴰ ⵉⵏⵓ ⴰⵍⵍⵉⵖ ⵃⴼⵉⵖ. " ⵉⵏⵏⴰ ⴰⵙ ⵉⵡⵉⵙ ⵏ ⵓⵍⵜⵎⴰⵙ: " ⴰⵎⵥ, ⴰ ⵅⴰⵍⵉ ⵍⵄⵚⴰⵜ ⵉⵏⵓ, ⴰⵔⴰ ⵜⵉⵏⴽ. ⴰⵎⵥ ⵜⵓⵕⵥⵉⵢⵢⵉⵏ ⵉⵏⵓ, ⴰⵔⴰ ⵜⵉⵏⴽ. ⵏⴽⴽⵉⵏ ⴰⴷ ⵉⵔⴰⵏ ⴰⴷ ⵉⴷⴷⵓ ⴷⴰⵔ ⵓⵔⴳⴰⵣ ⴰⵏⵏ ⵎⵉ ⵣⴳⵣⴰⵡⵏⵜ ⵜⵡⴰⵍⵍⵉⵏ. ⴰⴷ ⴽⵙⵙⴰⵖ, ⴰⵔ ⴷ ⵜ ⵙⴱⴷⴷⵖ ⴼ ⵊⵀⵀⴷ ⵏⵏⵙ. ⵢⴰⵏ ⵜⴳⵯⵕⴰⵣ ⵏⴰⵣⵓ ⵓⴷⵎ ⵏⵏⵙ! " ⵉⴷⴷⵓ, ⵉⵚⵓⴳ ⴷ ⵓⵍⵍⵉ, ⵢⴰⵛⴽⵉⴽ ⴷ ⴰⵔ ⴰⵖⴰⵔⴰⵙ, ⵉⵖⵣ ⴳⵉⵙ ⵉ ⵙⴱⵄⴰ ⵏ ⵜⴳⵯⵊⴹⴰⴹⵉⵏ, ⵉⴳ ⵜⵏⵜ ⵖ ⵓⵅⵕⵉⴷ, ⴷⴰ ⵖ ⵉⵜⵜⴳⴳⴰ ⵅⴰⵍⵉⵙ ⵜⵉⵙⴽⵯⵔⵉⵏ. ⵜⵎⴽⴰⴽⵍⵜ ⵜⵉⵢⴷⵉⵜ ⴰⴷ ⵜ ⵉⴷ ⵜⵣⵡⴰⵔ. ⵢⵓⵜ ⵜⵜ ⵉⵕⵥ ⴰⵙ ⵉⴹⴰⵕⵕⵏ, ⵢⴰⵛⴽⵉⴽ ⴷ ⴰⵔ ⵜⵉⴳⵎⵎⵉ, ⵉⵏⵏⴰ ⴰⵙⵏ ⵉ ⵉⵊⵉⵊⴰⵏ: " ⴰⵎⵥⴰⵜ ⵜⵉⵙⴽⵯⵔⵉⵏ! " ⵡⴰⵏⵏⴰ ⵓⴽⴰⵏ ⵏⵏ ⵉⴳⴰⵏ ⴰⴼⵓⵙ ⵏⵏⵙ ⵖ ⵓⵅⵕⵉⴷ, ⵜⵇⵇⵙ ⵜ ⵉⴷ ⵜⴳⵯⵊⴹⴰⴹⵜ, ⵉⵏⵏⴰ ⴰⵙ ⵉ ⵡⴰⵢⵢⴰⴹ: " ⴰⵎⵥ ⵓⵍⴰ ⴽⵉⵢⵢⵉⵏ ⵜⴰⵙⴽⴽⵓⵔⵜ! " ⴽⵓⵍⵍⵓ ⵉⵙⴽⵔ ⴰⵙⵏ ⵎⴽⴰⵏⵏ, ⴰⵍⵍⵉⵖ ⵎⵎⵓⵜⵏ ⵙ ⵙⴱⵄⴰ. ⵉⵖⵍⵉ ⵙ ⵓⴼⵍⵍⴰ ⵉⵣⵣⵓⴽⵕ ⴷ ⵜⴰⴼⵇⵇⵉⵔⵜ ⵙ ⵉⵣⵣⴷⴰⵔ. ⵏⵏⴰⵏ ⴰⵙ ⴰⵢⵜ ⵜⴳⵎⵎⵉ: " ⵍⴰ ⵍⴰ, ⵡⴰⴷ ⵓⵔ ⵉⴳⵉ ⴰⵎⴽⵙⴰ ⴷⴰ! " ⵉⵏⵏⴰ ⴰⵙⵏ: " ⵏⵜⵜⴰⵏ ⴰⵢⴰⴷ! ⵢⴰⵏ ⵜⴳⵯⵕⴰⵣ, ⵏⴰⵣⵓ ⵓⴷⵎ ⵏⵏⵙ! " ⵢⵉⵍⵉ ⵓⵏⵥⴰⵕ, ⵏⵏⴰⵏ ⴰⵙ: " ⵣⴰⵢⴷ ⵙⴽⵔ ⴷ ⵜⵉⵙⴰⴽⵯⴰⵢⵉⵏ ⵎⴰ ⴼ ⴷ ⵜⵣⵔⴰⵢ ⵜⵇⴱⵉⵍⵜ, ⴰⴷ ⵓⵔ ⴰⵙⵏ ⵄⴷⵎⵏ ⵉⵍⴱⴰⴹ ⵏⵏⵙⵏ. " ⵉⴷⴷⵓ, ⵉⵖⵔⵙ ⵉ ⵓⵍⵍⵉ, ⵉⵙⴽⵔ ⴳⵉⵙⵏⵜ ⵜⵉⵙⴰⴽⵯⴰⵢⵉⵏ ⵎⴰ ⴼ ⴷ ⵜⵣⵔⴰⵢ ⵜⵇⴱⵉⵍⵜ. ⵍⵍⵉⵖ ⵜ ⵉⵏⵏ ⵓⴼⴰⵏ, ⴰⵔ ⵜⵄⵊⵊⴰⴱⵏ, ⵏⵏⴰⵏ ⴰⵙ: " ⵎⴰⵅ ⵎⴽⴰⵏⵏ ⴰⴷ ⴰⴽ ⵏⴻⵏⵏⴰ? " ⵉⵏⵏⴰ ⴰⵙⵏ: " ⵏⴽⴽⵉⵏ ⵜⵏⵏⴰⵎ ⵉⵢⵉ: ⵙⴽⵔ ⵏⵏ ⵜⵉⵙⴰⴽⵯⴰⵢⵉⵏ, ⵀⴰⵢⵉ ⵙⴽⵔⵖ ⵜⵏⵜ! ⵢⴰⵏ ⵜⴳⵯⵕⴰⵣ, ⵏⴰⵣⵓ ⵓⴷⵎ ⵏⵏⵙ! " ⵏⵏⴰⵏ ⴰⵙ ⴷⴰⵖ: " ⵣⴰⵢⴷ ⵙⵙⵓ ⵓⵔⵜⵉ! " ⵉⴷⴷⵓ ⵉⴼⴽ ⴰⵙ ⵜⴰⴳⵍⵣⵉⵎⵜ, ⴰⵍⵍⵉⵖ ⴰⴽⴽⵯ ⵉⴱⴱⵉ ⵛⵛⵊⵕⵜ ⴷⴰ ⴳⵉⵙ ⵉⵍⵍⴰⵏ, ⵉⵙⵙⵓ ⵜ! ⵍⵍⵉⵖ ⴷⴷⴰⵏ, ⴰⴼⵏ ⵜ ⵉⵏⵏ, ⵏⵏⴰⵏ ⴰⵙ: " ⵎⴰⵅ? ⵎⴽⴰⴷ ⴰⴷ ⴰⴽ ⵏⴻⵏⵏⴰ? " ⵉⵏⵏⴰ ⴰⵙ: " ⵢⴰⴽ, ⵢⴰⵏ ⵜⴳⵯⵕⴰⵣ, ⵏⴰⵣⵓ ⵓⴷⵎ ⵏⵏⵙ! " ⵉⵏⵏⴰ ⴰⵙ ⵓⵔⴳⴰⵣ ⵉ ⵜⵎⵖⴰⵔⵜ ⵏⵏⵙ: " ⵎⴰⴷ ⵏⵔⴰ ⴰⴷ ⵏⵙⴽⵔ ⵉ ⵓⵏⵣⵖⵓⴱ ⴰⴷ? ⵉⵏⵖⴰ ⴰⵖ ⴰⵔⵔⴰⵡ ⵏⵏⵖ, ⵉⴱⴱⵉ ⴰⵖ ⴽⵓⵍⵍⵓ ⵛⵛⵊⵕⵜ ⵏ ⵓⵔⵜⵉ, ⵉⵏⵖⴰ ⴰⵖ ⵓⵍⵍⵉ. ⵉⵖ ⴰⵙ ⵏⴻⵏⵏⴰ: ⵓⵔ ⴽ ⵏⵔⵉ, ⵙ ⴰⴽ ⵉⵏⵏⴰ: ⴰⴷ ⴰⵖ ⵢⴰⵣⵓ ⵓⴷⵎ ⵏⵏⵖ, ⵉⵡⴰ ⵎⴰⵙ ⵏⵙⴽⵔ? " ⵜⵏⵏⴰ ⴰⵙ: " ⵖⵉⴽⴽ ⴰⴷ ⵏⵉⵏⵉ: ⴰⵔⵔⴰⵡ ⵏⵏⵖ ⵎⵎⵓⵜⵏ, ⴽⵉⵢⵢⵉⵏ ⴰⴷ ⵜⴳⴷ ⵉⵡⵉⵜⵏⵖ! ⵏⴰⵡⵉ ⵜ ⵉⵏⵏ ⵉⴳⵏ ⵖ ⵡⴰⵎⵎⴰⵙ ⵏⵏⵖ. ⵏⴰⵡⵉ ⵏⵏ ⵢⴰⵏ ⵓⵙⵖⵏ. ⵜⴰⵙⵙⴰⵄⵜ ⵏⵏⴰ ⵓⴽⴰⵏ ⴳⵉⵙ ⵢⵓⵎⵥ ⵉⴹⵚ, ⴳⴳⵡⵉⵖ ⴽ, ⵏⴳ ⴰⵙ ⴰⵙⵖⵏ, ⵖ ⵓⵎⴳⴳⵔⴹ ⵏⵏⵙ. ⴰⵔ ⵜⵊⴱⴷⴷ, ⴰⵔ ⵊⴱⴷⴷⵖ, ⴰⵔ ⴷ ⵉⴼⴼⵓⵖ ⵕⵕⵓⵃ ⵏⵏⵙ. " ⵜⵏⵏⴰ ⴰⵙ: " ⵎⴽⴰⵏⵏ ⴰⴷ ⵉⴳⴰ! " ⴰⵡⵉⵏ ⵜ ⵉⵏⵏ, ⵏⵏⴰⵏ ⴰⵙ: " ⵖⵉⴽⴽ ⵎⵎⵓⵜⵏ ⵡⴰⵔⵔⴰⵡ ⵏⵏⵖ, ⴽⵉⵢⵢⵉⵏ ⴰⴷ ⵉⵔⴰⵏ ⴰⴷ ⵉⴳ ⵉⵡⵉⵜⵏⵖ! " ⵉⵏⵏⴰ ⴰⵙⵏ: " ⵎⵇⵇⴰⵔ! " ⴰⵡⵉⵏ ⵜ ⵉⵏⵏ ⵉⴳⵏ ⵖ ⵡⴰⵎⵎⴰⵙ ⵏⵏⵙⵏ. ⴰⵍⵍⵉⵖ ⵏⵏⴰⵏ: ⵢⵓⵎⵥ ⴳⵉⵙ ⵉⴹⵚ. ⵉⵏⴽⵔ, ⵏⵜⵜⴰ, ⵓⵎⴽⵙⴰ, ⵉⴼⴼⵖ ⴰⵎⵎⴰⵙ ⵏⵏⵙⵏ, ⵉⵜⵜⴽⵡⵉ ⵏⵏ ⵉⵙⵙ ⵜⴰⵎⵖⴰⵔⵜ. ⵉⵎⵉⴽⴽ ⵙ ⵉⵎⵉⴽⴽ, ⵀⴰⵏⵏ ⴰⵔⴳⴰⵣ ⵉⴼⴰⵇ ⴷ. ⵉⴳⴳⵡⵉ ⴷ ⴰⵎⴽⵙⴰ, ⵉⴼⴽ ⴰⵙ ⴰⵙⵖⵏ, ⴳⵏ ⵜ ⵉ ⵜⵎⵖⴰⵔⵜ ⵖ ⵓⵎⴳⴳⵔⴹ, ⴰⵔ ⵊⴱⴷⴷⵏ, ⴰⵍⵍⵉⵖ ⵜⵜ ⵏⵖⴰⵏ. ⵉⵏⴽⵔ ⵓⵎⴽⵙⴰ, ⵉⵣⵡⴰⵔ ⵙ ⵍⵊⴰⵎⵄ. ⵉⴳⴳⴰⵡⵔ ⵖ ⴳⵔ ⵎⴷⴷⵏ, ⵖ ⵓⵅⵔⴱⵉⵛ. ⵉⵎⵉⴽⴽ ⵙ ⵉⵎⵉⴽⴽ, ⵀⴰⵏⵏ ⴰⵔⴳⴰⵣ ⵏ ⵜⵎⵖⴰⵔⵜ. ⵢⵓⵛⴽ ⴰⴷ ⵉⵏⵏⴰ ⴰⵙⵏ: " ⵉ ⵕⴱⴱⵉ, ⴰ ⵜⴰⵇⴱⵉⵍⵜ, ⵉⵖ ⵓⵔ ⴰⵖ ⵜⵄⴰⵡⵉⵏⵎ ⴰⴷ ⵏⴰⵙⵉ ⵢⴰⵏ ⵓⵎⴽⵙⴰ ⵉⵎⵎⵓⵜ ⴰⵖ ⵖ ⵢⵉⴹ. " ⵉⵏⴹⵓ ⴷ ⵓⵎⴽⵙⴰ, ⵉⵏⵏⴰ ⴰⵙ: " ⵔⵡⵍⵖ ⴰⴽ ⵙ ⵕⴱⴱⵉ, ⵉⵙ ⵜⵜ ⵉⵏⵏ ⵓⴽⴰⵏ ⵜⵏⵖⵉⴷ! " ⵉⵏⵏⴰ ⴰⵙ: " ⴰⵃⵃ! ⵣⵣⵉⵖ, ⵜⵜⵓⵖ, ⵜⴰⵎⵖⴰⵔⵜ ⴰⴷ ⵉⵢⵉ ⵉⵎⵎⵓⵜⵏ! " ⴷⴷⵓⵏ, ⴰⵙⵉⵏ ⵜⵜ ⵉⴷ, ⴰⵍⵍⵉⵖ ⵜⵜ ⵉⵏⵏ ⵎⴹⵍⵏ, ⵢⴰⵛⴽⵉⴽ ⴷ ⴼⵍⵍⴰⵙ, ⵉⴼⴽ ⴰⵙ ⵉ ⵓⵎⴽⵙⴰ ⵛⵛⵕⴹ ⵏⵏⵙ. ⵉⴷⴷⵓ ⵓⵎⴽⵙⴰ, ⵉⵕⴰⵃⵏ ⵏⵏ ⵅⴰⵍⵉⵙ. ⴷⴷⵓⵏ, ⵓⵜⵏ ⵙ ⵜⵕⵎⵎⴰⵏⵜ ⵍⵍⵉ ⵖ ⵢⴰⵏ ⵓⴷⵖⴰⵔ, ⵖ ⵜⴰⵎⴰ ⵏ ⵜⴳⵎⵎⵉ ⵏ ⵓⴳⵍⵍⵉⴷ. ⵜⴼⴼⵖ ⴰⵙⵏ ⴷ ⴳⵉⵙ ⵢⴰⵜ ⵜⴳⵎⵎⵉ, ⵜⵓⴳⵔ ⵜⵉⵏ ⵓⴳⵍⵍⵉⴷ. ⵉⵏⴽⵔ ⴷ ⵍⵎⵓⴷⴷⵏ ⴰⴷ ⵢⵓⴷⴷⵏ, ⵙ ⴷ ⵢⵓⴼⴰ ⵜⵉⴳⵯⵎⵎⴰ ⴳⴰⵏⵜ ⵙⵏⴰⵜ! ⵉⵏⵏⴰ: " ⴰⵍⵍⴰⵀⵓ ⴰⴽⴱⴰⵔ! ⴼⵍⵖ ⵜⵜ ⵜⴳⴰ ⵢⴰⵜ, ⴰⴼⵖ ⵜⵜ ⵉⴷ, ⵜⴳⴰ ⵙⵏⴰⵜ! " ⵉⴹⵕ ⴷ, ⵉⵎⵎⵜ. ⵉⵏⴽⵔ ⴷⴰⵖ ⵡⴰⵢⵢⴰⴹ, ⵢⵉⵏⵉ ⵎⴽⴰⵏⵏ, ⵉⵊⵕⵓ ⴰⵙ ⵎⴽⴷⴰ ⵉⵊⵕⴰⵏ ⵉ ⵓⵎⵣⵡⴰⵔⵓ. ⴰⵍⵍⵉⵖ ⴳⵉⵙⵏ ⵎⵎⵓⵜⵏ ⵙⴱⵄⴰ ⵏ ⵍⵎⵡⴰⴷⴷⵏ. ⵏⴽⵔⵏ ⵉⵊⵉⵊⴰⵏ ⵉⵏⵏ, ⴰⵔ ⵜⵜⴰⵎⵕⵏ, ⴰⵔ ⵜⵜⵏⵀⵓⵏ. ⴼⵍⵖ ⵜⵜ ⵉⵏⵏ ⵖ ⵛⵛⵕⵕ ⴰⵛⴽⵖ ⴷ ⵙ ⵍⵀⵏⴰ ⵉⵖⵙⵙ ⴱⵓ ⵡⴰⴷⵉⴼ ⵉ ⵉⵎⵉ ⵉⵏⵓ ⵜⴰⴽⵓⵔⴷⵙⵜ ⵉ ⵍⵊⵎⴰⵄⵜ. ⵍⵓⵇⵜ ⵏ ⵉⵎⵖⴰⵔⵏ ⴳ ⵍⵓⵇⵜ ⴰⵏⵏ ⵉⵃⴽⵎ ⵍⵃⴰⵊⵊ ⵃⵓⵙⴰⵢⵏ ⵖⵏⵏⴰⵖ ⵕⵕⴰⵃⵎⴰⵏⵉ, ⵉⵖⵍⵉ ⴰⵔ ⵜⵉⵎⵉⵣⴰⵔ ⵉⵏⵏ. ⵉⵅⵍⵓ ⵉⵖⵔⵎ ⵏ ⴰⵢⵜ ⴰⵄⵛⴰ, ⵉⵣⵔⵉ, ⵉⵅⵍⵓ ⵜⴰⵔⵉⴽⵍⵜ ( ⵍⵃⴽⵎ ⵏ ⵡⴰⵙⴽⵓⵔⵏ ). ⵜⵉⵖⵕⴷⵉⵏ ⵏⵏⵙ, ⵉⵃⴽⵎ ⵍⵇⴰⵢⴷ ⵎⵓⵃⴰⵎⵎⴰⴷ ⴰⵣⵕⵡⴰⵍ ⵕⵕⴰⵃⵎⴰⵏⵉ ⵍⵎⵓⴷⴷⴰ ⵏ ⵉⵙⴳⴳⵯⴰⵙⵏ. ⵉⴹⵉⵢⵢⵇⵏ ⴼ ⵉⴳⵍⴰⵡⴰ. ⵏⴽⵔⵏ, ⵕⵃⵍⵏ ⵙ ⵜⴼⵉⵍⴰⵍⵜ. ⵣⵓⴳⵏ ⵖ ⵎⵓⵍⴰⵢ ⵄⵍⵉ ⵛⵔⵉⴼ. ⴳⴳⴰⵡⵔⵏ ⵖ ⵜⴼⵉⵍⴰⵍⵜ ⵍⵎⵓⴷⴷⴰ. ⵉⵍⴽⵎ ⵍⵅⴰⴱⴰⵕ ⵉ ⵎⵓⵍⴰⵢ ⵄⴱⴷ ⵕⵕⴰⵃⵎⴰⵏ, ⵍⵊⴷⴷ ⵏ ⵎⵓⵍⴰⵢ ⵍⵃⴰⵙⵙⴰⵏ. ⵢⴰⵣⵏ ⵉⵙⵙⵏ, ⴰⵔ ⵎⵕⵕⴰⴽⵛ. ⵉⵏⵏⴰ ⴰⵙⵏ: " ⵎⴰⴷ ⴽⵯⵏ ⵢⴰⵖⵏ ⴰⵍⵍⵉⵖ ⵜⵣⵓⴳⵎ? " ⵏⵏⴰⵏ ⴰⵙ: " ⵉⴹⵉⵢⵢⵇ ⴼⵍⵍⴰⵖ ⵍⵇⴰⵢⴷ ⵎⵓⵃⴰⵎⵎⴰⴷ ⴰⵣⵕⵡⴰⵍ. " ⵉⵙⵙⴰⴼⴹ ⵜⵏ ⵉⵏⵏⴰ ⴰⵙⵏ: " ⵙⴽⵔⴰⵜ ⵍⵇⴰⵢⴷ ⵏⵏⵓⵏ ⵖ ⵜⵇⴱⵉⵍⵜ ⵏⵏⵓⵏ. " ⵅⵜⴰⵕⵏ ⵖ ⵡⴰⵎⵎⴰⵙ ⵏ ⵜⵇⴱⵉⵍⵜ ⵍⵇⴰⵢⴷ ⵎⵓⵃⴰⵎⵎⴰⴷ, ⴱⴰⴱⴰⵙ ⵏ ⵍⵇⴰⵢⴷ ⵍⵎⴰⴷⴰⵏⵉ. ⵜⴱⵇⴰ ⴳⵉⵙⵏ ⵍⵃⴽⵎⵜ ⴰⵔ ⵖⵉⴽⴽ. ⵡⴰⵔⵣⴰⵣⴰⵜ ⴷ ⴰⵢⵜ ⴱⵓⴷⵍⵍⴰⵍ ⵡⴰⵔⵣⴰⵣⴰⵜ. ⵍⵎⵄⵏⴰ ⵏ ⵡⴰⵔⵣⴰⵣⴰⵜ ⵖ ⵜⵜⵇⵔⵉⴱ: " ⵓⵔ ⵉⵍⵉ ⴰⵜⵉⴳ ". " ⵡⴰⵔ " ⵙ ⵜⵄⵔⴰⴱⵜ " ⴱⵍⴰ ", " ⵣⴰⵣⴰⵜ " ⵉⴳⴰⵏ " ⵣⴰⵣⴰ " " ⵜⵜⴰⵎⴰⵏ ". ⵉⵍⵍⴰ ⵢⴰⵏ ⵏⴹⵎ ⵏ ⵉⵛⵍⵃⵉⵢⵏ, ⴰⵔ ⵉⵜⵜⵉⵏⵉ: " ⵣⴰⵢⴷ ⴰⵔ ⴷ ⵜⴷⴷⵓⴷ, ⵓⵔ ⵉⵍⵍⵉ ⴰⴱⵍⴰ ⵡⴰⵔⵣⴰⵣⴰⵜ. " ⴰⵢⵜ ⴱⵓⴷⵍⵍⴰⵍ. ⵉⴽⴽⴰ ⵜ ⵉⵏⵏ ⵡⴰⵙⵉⴼ ⵏ ⵡⴰⵔⵣⴰⵣⴰⵜ ⵉⴹⵉⵢⵢⵇ. ⴷⴰ ⵉⵜⵜⴰⵎⵥ ⵓⵔⴳⴰⵣ ⵖ ⵜⵛⵟⵟⴰⴱⵜ ⵏ ⵓⴼⵔⵙⵉⴳ, ⵉⵏⴹⵓ. ⵓⵔ ⵉⵃⵜⴰⵊⵊⴰ ⴰⴷ ⵢⴰⴽⵯⵉ ⴰⵎⴰⵏ. ⴰⵔ ⴰⵙⴳⴳⵯⴰⵙ ⵏ ⵅⵎⵙⴰ ⵓⵜⵙⵄⵉⵏ, ⵉⵏⴽⵔ ⴷ ⵡⴰⵙⵉⴼ, ⵢⴰⵡⵉ ⴷ ⴰⵎⴰⵏ ⴳⴳⵓⵜⵏⵉⵏ. ⴰⵍⵍⵉⵖ ⵉⵍⴽⵎ ⵜⴰⵖⵢⴰ, ⵉⵜⵜⵃⵚⴰⵕ ⴳⵉⵙ ⵍⵃⵛⵓ ⵏ ⵉⴽⵛⵛⵓⴹⵏ, ⵉⵃⵚⵕ ⴷ ⴰⵎⴰⵏ, ⴰⵔ ⴷ ⵜⵜⵡⴰⵔⵔⴰⵢⵏ ⵜⵉⵖⵕⴹⵉⵏ, ⴰⵍⵍⵉⵖ ⵄⵍⴰⵢⵏ ⴰⴷ ⵍⴽⵎⵏ ⵜⵉⴳⵯⵎⵎⴰ. ⴰⵍⵍⵉⵖ ⵉⵕⵥⴰ ⵍⵃⵛⵓ, ⴷⵉⵢⵢⵄⵏ ⵡⴰⵎⴰⵏ ⵙ ⵡⴰⵙⵉⴼ ⵏ ⴷⵔⴰ, ⵙⴽⵔⵏ ⴳⵉⵙ ⵍⵅⵙⴰⵔⵜ ⵉⵄⵜⴰⵏ ⴱⴰⵀⵔⴰ. ⵍⵊⵓⵎⵍⴰ ⵏⵏⵙ ⵓⴼⴰⵏ ⴳⵉⵙ ⵅⵉⵔ ⵍⵍⴰⵀ ⵏ ⵓⵄⵔⵉⴱ, ⵣⴷⵖⵏ ⵖ ⵡⴰⵎⵎⴰⵙ ⵏ ⵡⴰⵙⵉⴼ ⴷ ⵍⴱⵀⴰⵢⵎ ⵏⵏⵙⵏ ⴷ ⵡⴰⵔⵔⴰⵡ ⵏⵏⵙⵏ. ⵢⴰⵡⵉ ⵜⵏ ⵡⴰⵙⵉⴼ ⴽⵓⵍⵛⵉ. ⵖ ⵍⵓⵇⵜ ⴰⵏⵏ, ⴰⵔ ⵉⵜⵜⵣⴰⵢⴰⴷ ⵡⴰⵙⵉⴼ, ⴰⵔ ⵉⵜⵜⴰⵡⵉ ⵍⵎⵍⴰⴽ. ⵉⵖ ⵉⵡⵔⵔⵉ ⵡⴰⵙⵉⴼ ⵜⵜⴰⴱⵄⴰⵏ ⵜ ⵉⴷ ⵎⴷⴷⵏ, ⴰⵔ ⴽⴽⵔⵣⵏ. ⵉⵖ ⴷ ⴷⴰⵖ ⵢⵓⵛⴽⴰ ⵡⴰⵙⵉⴼ, ⵢⴰⵡⵉ ⴰⵢⵏⵏⴰ ⴽⵔⵣⵏ. ⵙⵉⴷⵉ ⵄⴱⴷ ⵕⵕⵃⵎⴰⵏ ⵓⵍⵃⴰⵊⵊ ⵙⵉⴷⵉ ⵄⴱⴷ ⵕⵕⵃⵎⴰⵏ ⵓⵍⵃⴰⵊⵊ ⵉⵍⵍⴰ ⵖ ⵜⵎⴷⵉⵏⵜ ⴰⵏⵏ ⵏⵏⴰ ⵏⵏ ⵉⵍⵍⴰⵏ ⵖ ⵉⵎⵉ ⵏ ⵍⴱⵉⵔⵓ, ⵖ ⴷⴷⴰⵡ ⵏ ⵍⵓⵟⵉⵍ; ⵏⵙⵙⴼⵍⴷ ⵉ ⵡⵉⵍⵍⵉ ⴰⵖ ⵓⴳⵔⵏⵉⵏ, ⵉⵙ ⵉⴳⴰ ⵢⴰⵏ ⵍⴼⵇⵇⵉⵀ ⵖ ⵜⴹⵀⵕ ⵍⴱⴰⵕⴰⴽⴰ ⵖ ⵍⵃⴰⵢⴰⵜ ⵏⵏⵙ. ⵏⵏⴰⵏ ⵉⵙ ⵉⴽⵔⵣ ⵢⴰⵏ ⵓⵙⴳⴳⵯⴰⵙ ⵢⴰⵏ ⵓⴷⵖⴰⵔ ⵏ ⵉⵔⴷⵏ. ⵢⴰⵡⵉ ⴷ ⵚⵚⴰⴱⵜ ⴱⵣⵣⴰⴼ. ⴰⵍⵍⵉⵖ ⵉⵏⵡⴰ, ⵣⵔⵉⵏ ⵉⵙⵙ ⵉⵎⵅⵅⴰⵔⵏ ⵖ ⵢⵉⴹ. ⵛⵡⵡⵍⵏ ⵜ ⴰⵍⵍⵉⵖ ⵓⵔ ⴳⵉⵙ ⴼⵉⵍⵏ ⵖⵉⵔ ⵉⵖⵍⵉⵍ. ⵢⴰⵛⴽ ⴷ ⵓⵅⵎⵎⴰⵙ ⵏⵏⵙ, ⵉⵏⵏⴰ ⴰⵙ: " ⵡⴰⵎⵎⴰ ⵉⴳⵔ ⴼⵍⴰⵏⵉ ⵉⵙ ⵜ ⵛⵡⵡⵍⵏ ⵉⵎⵅⵅⴰⵔⵏ, ⵉⵣ ⴷ ⴰⴷ ⵏⵎⴳⵔ ⵉⵖⵍⵉⵍ ⵉ ⵍⴱⵀⴰⵢⵎ? " ⵉⵏⵏⴰ ⴰⵙ ⵙⵉ ⵄⴱⴷ ⵕⵕⵃⵎⴰⵏ ⵓⵍⵃⴰⵊⵊ: " ⵍⴰ. " ⴰⵍⵍⵉⵖ ⵜⵍⴽⵎ ⵜⵎⴳⵔⴰ, ⵉⵏⵏⴰ ⴰⵙⵏ: " ⵎⴳⵔⴰⵜ! ⵜⵥⵍⵉⵎ ⵜ ⵖ ⵓⵏⵔⴰⵔ. " ⴰⵍⵍⵉⵖ ⴰⵔ ⵙⵔⵡⴰⵜⵏ, ⵉⵏⵏⴰ ⴰⵙⵏ: " ⵙⵔⵓⵜⴰⵜ, ⵜⵙⵎⵓⵏⵎ ⵜ, ⵜⵣⵓⵣⵣⵔⵎ ⵜ! " ⴰⵍⵍⵉⵖ ⵜ ⵣⵓⵣⵣⵔⵏ, ⴰⴼⵏ ⵏⵏ ⴳⵉⵙ ⴰⵏⵛⵜ ⵍⵍⵉ; ⵉⵙⴽⵔ ⵖ ⵍⴱⴰⵕⴰⴽⴰ ⵏ ⵙⵙⵉⵢⵢⵉⴷ ⴰⵏⵏ. ⵜⴰⵎⴰⵖⵥⴰⵥⵜ ⵎⵓⵍⴰⵢ ⵍⵃⴰⵙⴰⵏ, ⵉⵍⴽⵎ ⵜ ⵍⵅⴱⴰⵕ ⵏ ⵙⵉⴷⵉ ⵎⵓⵃⵎⵎⴰⴷ ⵓⵍⵄⴰⵕⴱⵉ ⵖ ⵎⴷⵖⵔⴰ ( ⵜⴰⴼⵉⵍⴰⵍⵜ ). ⴷⴰ ⵢⴰⴽⴽⴰ ⵍⵡⴰⵙⵉⵍⴰ ⵏ ⵉⴷⵔⵇⴰⵡⵉⵢⵏ. ⵉⵜⵜⵡⴰⵙⵙⴰⵏ ⵡⴰⵡⴰⵍ ⵏ ⵙⵉⴷⵉ ⵎⵓⵃⵎⴰⵎⴰⴷ ⵓⵍⵄⴰⵕⴱⵉ, ⴰⵔ ⵉⵜⵜⵃⴽⴰⵎ ⵉⵇⴱⵉⵍⵏ ⵖ ⵎⴰⵏⵉ ⵉⴳⴰⵏ ⴽⵓⵍⵍ ⴰⴷⵖⴰⵔ, ⵖ ⵍⵖⵔⴱ, ⵖ ⵙⵓⵙ, ⵖ ⴰⵢⵜ ⵡⴰⵡⵥⴳⵉⵜ, ⵖ ⴷⵔⴰ, ⵖ ⵉⵎⵖⵔⴰⵏ. ⵉⵛⵓⵡⵡⵛ ⵎⵓⵍⴰⵢ ⵍⵃⴰⵙⴰⵏ ⵖ ⵍⵊⵉⵀⵜ ⵏⵏⵙ. ⵏⴽⵔⵏ ⵛⵛⵔⴼⴰ ⵏ ⵜⴼⵉⵍⴰⵍⵜ ⴷ ⵡⵉⵏ ⵎⴷⵖⵔⴰ. ⴰⵔⴰⵏ ⴰⵙ ⵉ ⵎⵓⵍⴰⵢ ⵍⵃⴰⵙⴰⵏ, ⵏⵏⴰⵏ ⴰⵙ: " ⵍⵅⵍⵇ ⴰⴷ, ⵏⴽⴽⵏⵉⵏ ⵓⵔ ⴰⵙ ⵏⵜⵜⵢⴰⵎⵉⵥ. " ⵢⴰⵔⴰ ⵎⵓⵍⴰⵢ ⵍⵃⴰⵙⴰⵏ ⵉ ⵙⵉⴷⵉ ⵎⵓⵃⴰⵎⵎⴰⴷ ⵓⵍⵄⴰⵕⴱⵉ, ⵉⵏⵏⴰ ⴰⵙ: " ⵉⵍⵉ ⵄⵍⴰ ⴱⴰⵍ, ⵎⴰⴷ ⵉⴳⴰ ⴰⵢⴰⵏⵏ ⴷ ⵜⵛⵖⵍⴷ. " ⵍⵍⵉⵖ ⵜⵍⴽⵎ ⵜⴱⵔⴰⵜ ⵉ ⵙⵉⴷⵉ ⵎⵓⵃⴰⵎⵎⴰⴷ, ⵉⵙⵎⵓⵏ ⴷ ⴽⵓⵍⵍⵓ ⵉⵅⴰⵜⴰⵔⵏ ⵏ ⵜⵇⴱⵉⵍⵜ, ⵖ ⵜⴼⵉⵍⴰⵍⵜ ⴷ ⵎⴷⵖⵔⴰ ⴷ ⵙⵙⴼⴰⵍⴰⵜ. ⵉⵄⵕⴹ ⴼⵍⵍⴰⵙⵏ ⵜⴰⴱⵔⴰⵜ ⵏ ⵎⵓⵍⴰⵢ ⵍⵃⴰⵙⴰⵏ, ⵉⵏⵏⴰ ⴰⵙⵏ: " ⵏⴽⴽⵉⵏ ⴳⵉⵖ ⵢⴰⵏ ⵉⵙⵎⵅ ⵏ ⵙⵉⴷⵉ ⵕⴱⴱⵉ, ⴰⵔ ⵜⵜⵔⴰⵔⴰⵖ ⵎⴷⴷⵏ ⵙ ⵓⵖⴰⵔⴰⵙ ⵏ ⵙⵉⴷⵉ ⵕⴱⴱⵉ. ⵖⵉⴽⴽ, ⵀⴰⵏⵏ ⵎⵓⵍⴰⵢ ⵍⵃⴰⵙⴰⵏ ⵉⵔⴰ ⴰⴷ ⴷ ⵢⴰⵛⴽ. ⵉⵖ ⴷ ⵢⵓⵛⴽⴰ, ⵉⴽⴽ ⴰⴼⵍⵍⴰ ⵏ ⵡⴰⴽⴰⵍ, ⵏⴽⴽⵉⵏ ⴷⴷⴰⵡ ⵡⴰⴽⴰⵍ! " ⵉⴼⴼⵖ ⵎⵓⵍⴰⵢ ⵍⵃⴰⵙⴰⵏ ⵖ ⵎⵕⵕⴰⴽⵛ, ⵉⴽⴽ ⵍⵊⵉⵀⵜ ⵏ ⵓⴷⵔⴰⵔ ⵅⵎⵙⴰ ⵏ ⵕⵕⵃⵍⴰⵜ, ⵏⵖ ⵙⵜⵜⴰ. ⵉⵎⵎⵓⵜ ⵙⵉⴷⵉ ⵎⵓⵃⴰⵎⵎⴰⴷ ⵓⵍⵄⴰⵕⴱⵉ. ⵉⵣⴰⵢⴷ ⵙ ⵍⴳⴷⴷⴰⵎ ⵎⵓⵍⴰⵢ ⵍⵃⴰⵙⴰⵏ, ⵉⵕⵓⵃ ⵜⴰⴼⵉⵍⴰⵍⵜ. ⵉⵣⵓⵕ ⵖ ⵍⵊⵊⴷ ⵏⵏⵙⵏ, ⵎⵓⵍⴰⵢ ⵄⵍⵉ ⵛⵔⵉⴼ. ⵉⵣⴰⵢⴷ ⵙ ⵍⴳⴷⴷⴰⵎ, ⵉⵖⵍⵉ ⵖ ⵓⵖⴰⵔⴰⵙ ⴰⴷ ⵏ ⵍⵇⴱⵍⵜ, ⴰⵍⵍⵉⵖ ⵉⵍⴽⵎ ⵍⵃⴽⵎ ⵏ ⵍⵇⴰⵢⴷ ⵍⵎⴰⴷⴰⵏⵉ. ⵉⵎⵏⴰⴳⴳⴰⵔ ⵜ ⵍⵇⴰⵢⴷ ⵍⵎⴰⴷⴰⵏⵉ, ⴰⵔ ⴼⵍⵍⴰⵙ ⵉⵜⵜⵎⵡⵡⴰⵏ ⵖ ⵍⵃⴽⵎ ⵏⵏⵙ. ⴰⵍⵍⵉⵖ ⵕⴰⵃⵏ ⴰⵢⵜ ⴱⵓⴷⵍⵍⴰⵍ, ⵉⵏⵏⴰ ⴰⵙ ⵍⵇⴰⵢⴷ ⵍⵎⴰⴷⴰⵏⵉ: " ⴰⵎⵎⴰ ⵢⴰⵜ ⵜⵇⴱⵉⵍⵜ, ⵉⵙⵎ ⵏⵏⵙ ⵉⵎⵉⵏⵉ, ⵀⴰⵜⵉ ⴳⴰⵏ ⵉⵙⵉⵢⵢⴰⴱⵏ ⵏ ⵍⵎⵅⵣⵏ. ⵏⵔⴰ ⴰⴷ ⴼⵍⵍⴰⵙⵏ ⵏⵣⵔⵉ ⵖ ⵜⵇⴱⵉⵍⵜ ⵏⵏⵙⵏ ⴰⵙⴽⴽⴰ. ⵀⴰⵜⵉ ⵢⴰⵖⵏ ⴰⴷ ⵓⵜⵏ ⵍⵎⵅⵣⵏ. " ⵉⵏⵏⴰ ⵎⵓⵍⴰⵢ ⵍⵃⴰⵙⴰⵏ ⵉ ⵉⵎⴷⴷⵓⴽⴽⴰⵍ ⵏⵏⵙ: " ⵙⵃⴰⴹⵕⴰⵜ ⴷ ⵍⵊⵎⴰⵄⵜ ⵏ ⵉⴳⵯⵔⵔⴰⵎⵏ ⵏ ⴱⵏ ⵏⴰⵊⵉ. " ⵍⵍⵉⵖ ⴽⵛⵎⵏ ⵉⴳⵯⵔⵔⴰⵎⵏ ⵏ ⴱⵏ ⵏⴰⵊⵉ ⵙ ⵍⴳⴷⴷⴰⵎ ⵏ ⵎⵓⵍⴰⵢ ⵍⵃⴰⵙⴰⵏ, ⵉⵏⵏⴰ ⴰⵙⵏ: " ⵎⴰⴷ ⴰⵡⵏ ⵉⵎⵍⴰ ⵕⴱⴱⵉ ⵖ ⴰⵢⵜ ⵉⵎⵉⵏⵉ, ⵉⵣ ⴷ ⵉⵙⵉⵢⵢⴰⴱⵏ ⵏ ⵍⵎⵅⵣⵏ? " ⵉⵏⵏⴰ ⴰⵙ ⵙⵉⴷⵉ ⵍⵢⴰⵣⵉⴷ ⴰⵅⴰⵜⴰⵔ ⵏ ⵉⴳⵯⵔⵔⴰⵎⵏ: " ⴰⵢⵜ ⵉⵎⵉⵏⵉ ⵉⵙⵉⵢⵢⴰⴱⵏ ⴰⴷ ⴳⴰⵏ. " ⵉⵏⴽⵔ ⵍⵇⴰⵢⴷ ⵍⵎⴰⴷⴰⵏⵉ. ⵍⵓⵇⵜ ⴰⵏⵏ, ⵢⴰⵣⵏ ⵉⵎⴷⴷⵓⴽⴽⴰⵍ ⵏⵏⵙ ⴷ ⵍⵃⴽⵎ ⵏⵏⵙ, ⵉⵏⵏⴰ ⴰⵙⵏ: " ⴰⴷ ⵏⵏ ⵏⴰⴼ ⵍⴱⴰⵕⵓⴷ ⵖ ⵍⴳⴷⴷⴰⵎ ⵏⵏⵖ, ⴰⴼⴰⴷ ⴰⴷ ⴰⵖ ⵉⵚⴷⴷⵇ ⵎⵓⵍⴰⵢ ⵍⵃⴰⵙⴰⵏ ⵖ ⵎⴽⴰⴷ ⴰⵙ ⵏⴻⵏⵏⴰ. " ⵚⴱⴰⵃ ⵉⵏⴽⵔ ⵎⵓⵍⴰⵢ ⵍⵃⴰⵙⴰⵏ ⴷ ⵍⵎⵃⵉⵍⵜ. ⵉⵍⴽⵎ ⵉⵎⵉⵏⵉ, ⴼⵖⵏ ⴰⵢⵜ ⵉⵎⵉⵏⵉ, ⵉⵔⴳⴰⵣⵏ ⵓⵍⴰ ⵜⵉⵎⵖⴰⵔⵉⵏ, ⵓⵍⴰ ⵉⵊⵉⵊⴰⵏ, ⵓⵍⴰ ⵓⴷⴰⵢⵏ. ⵍⴽⵎⵏ ⵍⴳⴷⴷⴰⵎ ⵏ ⵎⵓⵍⴰⵢ ⵍⵃⴰⵙⴰⵏ, ⵏⵏⴰⵏ ⴰⵙ: " ⵏⴽⴽⵏⵉⵏ ⵓⵔ ⵏⴳⵉ ⵖⵉⵔ ⵖ ⵍⵎⵅⵣⵏ. ⵓⵔ ⴰⵔ ⵏⵜⵜⴱⴱⵉ ⵉⵖⴰⵔⴰⵙⵏ, ⵓⵔ ⵏⵛⵛⵉ ⴰⵢⴷⴰ ⵏ ⵢⴰⵏ, ⵓⵔ ⵏⵙⵅⵙⵉⵔ ⴰⵎⴰⵏ ⵉ ⵢⴰⵏ; ⵍⵇⴰⵢⴷ ⵍⵎⴰⴷⴰⵏⵉ ⵉⵔⴰ ⴰⴷ ⴰⵖ ⵉⵕⵥ ⵖⵉⵔ ⵙ ⵍⵄⴷⴰⵡⵜ. " ⵍⵓⵇⵜ ⴰⵏⵏ ⵉⵏⵏⴰ ⵎⵓⵍⴰⵢ ⵍⵃⴰⵙⴰⵏ ⵉ ⵍⵎⵃⵍⵍⵜ ⵏⵏⵙ: " ⵟⵟⴰⴼⴰⵜ ⵉⴼⴰⵙⵙⵏ ⵏⵏⵓⵏ ⴼ ⴰⵢⵜ ⵉⵎⵉⵏⵉ. " ⵉⵖⵍⵉ ⵎⵓⵍⴰⵢ ⵍⵃⴰⵙⴰⵏ, ⵉⵕⴰⵃ ⵎⵕⵕⴰⴽⵛ ⵢⴰⵜ ⵍⵎⵓⴷⴷⴰ ⵏ ⵡⵓⵙⵙⴰⵏ. ⵉⴼⴼⵖ, ⵉⵇⵇⵚⴰⴷ ⴼⴰⵙ. ⵉⵍⴽⵎ ⴱⵓⵊⵄⴰⴷ, ⵉⵇⴹⵓ ⴼⵍⵍⴰⵙ ⵕⴱⴱⵉ, ⵉⵎⵎⵜ. ⵢⵉⵍⵉ ⴱⴰ ⵃⵎⴷ, ⵏⵜⵜⴰⵏ ⴰⴷ ⵉⴳⴰⵏ ⵍⵓⵣⵉⵔ. ⵉⵙⵙⵏⴼⵉ ⴰⵡⴰⵍ ⵏ ⵍⵎⵓⵜ ⵏ ⵎⵄⵓⵍⴰⵢ ⵍⵃⴰⵙⴰⵏ. ⵉⵇⵓⵎ ⵜⴰⵎⵅⴰⵣⴰⵏⵉⵜ ⴷ ⵍⵃⴽⵎ, ⴰⵍⵍⵉⵖ ⵉⵕⴰⵃ ⴼⴰⵙ. ⵉⵙⵎⵓⵏ ⴷ ⵍⴱⴰⵛⴰⵡⴰⵜ ⴷ ⵍⵇⵉⵢⵢⴰⴷ ⴷ ⵍⵅⵍⴰⵢⴼ ⴷ ⵍⵎⵓⵄⴰⵢⵢⴰⵏⵉⵏ ⵏ ⵜⵇⴱⵉⵍⵜ. ⵉⵏⵏⴰ ⴰⵙⵏ: " ⵎⵓⵍⴰⵢ ⵍⵃⴰⵙⴰⵏ ⵉⵎⵎⵓⵜ, ⴰⴷ ⵜ ⵉⵕⵃⵎ ⵕⴱⴱⵉ. ⴰⴷ ⵉⵏⵚⵕ ⵕⴱⴱⵉ ⵎⵓⵍⴰⵢ ⵄⴱⴷ ⵍⵄⵣⵉⵣ! " ⵍⵓⵇⵜ ⴰⵏⵏ ⴰⴷ ⵉⵜⵜⴰⵡⵏⵚⴰⵕ ⵎⵓⵍⴰⵢ ⵄⴱⴷ ⵍⵄⵣⵉⵣ, ⵡⴰⵍⴰⵢⵏⵉ ⵜⵍⵍⴰ ⵙⵙⵉⴱⵜ ⵖ ⵍⴼⴰⵢⵊⴰ ⵓⵍⴰ ⴰⵣⴰⵖⴰⵕ. ⵎⴽⴰⵏⵏ ⴰⴷ ⵉⴳⴰⵏ ⵙⵙⴰⴱⴰⴱ ⴰⵍⵍⵉⵖ ⵜⴻⵜⵜⴰⵡⵃⵚⴰⵕ ⵜⵡⵔⵉⵔⵜ. ⵎⵓⵏⵏ ⴷ ⴼⵍⵍⴰⵙ ⴽⵓⵍⵍⵓ ⵍⵇⴱⴰⵢⵍ ⵏ ⴰⵢⵜ ⵡⴰⵡⵥⴳⵉⵜ, ⵓⵍⴰ ⴰⵢⵜ ⴷⵔⴰ, ⵓⵍⴰ ⵉⵎⵖⵔⴰⵏ, ⵙⴱⵄⵜⴰⵛ ⵏ ⵡⴰⵢⵢⵓⵔ, ⴰⵔ ⴰⵙⴳⴳⵯⴰⵙ ⵜⵍⵜⵜⴰⵛ ⵖ ⵜⵜⴰⵔⵉⵅ ⵏⵏⵖ. ⵃⵚⵕⵏ ⵜⴰⵡⵔⵉⵔⵜ ⴰⵍⵍⵉⵖ ⴰⵔ ⵛⵜⵜⴰⵏ ⵉⴼⵔⴰⵡⵏ ⵏ ⵡⴰⵣⴰⵔ, ⴰⵔ ⵜⵏ ⵙⵙⵏⵡⴰⵏ, ⴰⵔ ⵜⵏ ⵛⵜⵜⴰⵏ, ⵜⵉⵔⴽⵎⵉⵏ ⵇⵇⵓⵕⵏⵉⵏ, ⴷ ⵅⵉⵣⵣⵓ ⵉⵇⵇⵓⵕⵏ, ⴰⵔ ⵊⴷⴷⵔⵏ ⵉⵖⵙⴰⵏ ⵏ ⵉⵇⵇⴰⵢⵏ, ⴰⵔ ⵜⵏ ⵥⵥⴰⴹⵏ, ⴰⵔ ⵜⵏ ⵛⵜⵜⴰⵏ. ⴰⵍⵍⵉⵖ ⵉⵍⵍⴰ ⵍⵀⵏⴰ ⴰⵢⴰⵏⵏ ⴰⴷ ⵉⴳⴰⵏ ⵙⵙⵉⴱⴰⴱ ⵏ ⵜⵎⴰⵖⵥⴰⵥⵜ, ⴰⵍⵍⵉⵖ ⵜⵜ ⵉⵅⵍⴰ ⵍⵇⴰⵢⴷ ⵙⵉ ⵃⵎⵎⴰⴷⵉ. ⵍⵍⵉⵖ ⵉⵎⵎⵓⵜ ⵓⵎⵖⴰⵔ ⵎⵓⵃⵎⵎⴰⴷ ⵍⵍⵉⵖ ⵉⵎⵎⵓⵜ ⵓⵎⵖⴰⵔ ⵎⵓⵃⵎⵎⴰⴷ, ⵉⵡⵉⵙ ⵏ ⵓⵎⵖⴰⵔ ⵃⵎⴰⴷ, ⵉⴼⵍ ⴷ ⵜⴰⵎⵖⴰⵔⵜ ⵏⵏⵙ, ⵍⴰⵍⵍⴰ ⵚⴼⵉⵢⵢⴰ, ⵉⵍⵍⵉⵙ ⵏ ⵓⵎⵖⴰⵔ ⵃⵎⴰⴷ ⵏ ⴰⵢⵜ ⵍⵇⴰⵢⴷ. ⵢⴰⵣⵏ ⵙⵉⴷⵉ ⵎⵓⵃⵎⵎⴰⴷ ⴰⵎⵣⵡⴰⵔ, ⵉⵡⵉⵙ ⵏ ⵙⵙⵉ ⵃⵎⵎⴰⴷⵉ, ⵉⵄⵎⵎⵕ ⵜⵉⴳⵎⵎⵉ. ⵉⵜⴰⵀⵍ ⵜⴰⵎⵖⴰⵔⵜ ⴰⵏⵏ, ⵍⴰⵍⵍⴰ ⵚⴼⵉⵢⵢⴰ, ⵉⵇⴰⴱⵍ ⵏⵜⵜⴰ ⵖⵉⵔ ⵛⵛⵖⵍ ⵏ ⵜⴳⵎⵎⵉ. ⴰⵎⵖⴰⵔ ⵏ ⵡⴰⵔⵣⴰⵣⴰⵜ, ⵍⵓⵇⵜ ⴰⵏⵏ, ⵉⴳⴰ ⵜ: ⵙⵙⵉ ⵃⵎⵎⴰ ⵄⵍⵉ ⵖ ⵜⵎⵙⵍⴰ. ⵜⵉⵍⵉ ⴷⴰⵔⵙ ⵜⵎⵖⴰⵔⵜ ⵏⵏⵙ, ⵍⴰⵍⵍⴰ ⴱⵏⴰ, ⵓⵍⵜⵎⴰⵙ ⵏ ⵍⴰⵍⵍⴰ ⵚⴼⵉⵢⵢⴰ ⵃⵎⴰⴷ. ⵉⵜⴰⵀⵍ ⵍⵇⴰⵢⴷ ⵍⴰⵍⵍⴰ ⵚⴼⵉⵢⵢⴰ, ⴰⵍⵍⵉⵖ ⵜⵍⵍⴰ ⵙⵙⵉⴱⵜ ⵖ ⵓⵙⴳⴳⵯⴰⵙ ⵏ ⵃⴹⴰⵛ. ⴰⵍⵍⵉⵖ ⵜⴼⵔⴰ ⵙⵙⵉⴱⵜ, ⵉⵜⵜⵡⵓⵍⵍⴰ ⵙⵉ ⵃⵎⵎⴰⴷⵉ ⵙ ⵡⴰⵡⴰⵍ ⵏ ⵡⴰⵔⵣⴰⵣⴰⵜ. ⵉⴱⵇⴰ ⴳⵉⵙ ⴰⵔ ⴰⵙⴳⴳⵯⴰⵙ ⵙⵜⵜⴰ ⵓⵅⵎⵙⵉⵏ, ⵉⵎⵎⵜ. ⵢⴰⵎⵥ ⴼⵍⵍⴰⵙ ⵉⵡⵉⵙ ⵏ ⵙⵙⵉ ⵎⵓⵃⵎⵎⴰⴷ ⴰⵅⴰⵜⴰⵔ ⴽⵕⴰⴹ ⵉⵙⴳⴳⵯⴰⵙⵏ, ⵉⵎⵎⵜ. ⵢⴰⵎⵥ ⴼⵍⵍⴰⵙ ⵉⵡⵉⵙ ⵏ ⵍⵇⴰⵢⴷ ⵍⵎⴰⴷⴰⵏⵉ, ⵙⵙⵉ ⴱⵓⴱⴽⵔ, ⵉⴱⵇⴰ ⴳⵉⵙ ⴰⵙⴳⴳⵯⴰⵙ, ⵉⵎⵎⵜ. ⵢⴰⵎⵥ ⴼⵍⵍⴰⵙ ⵍⵃⴰⵊⵊ ⵎⵓⵃⵎⵎⴰⴷ ⴰⵍⵎⴰⵀⴷⵉ ⴰⵙⴳⴳⵯⴰⵙ 1362 ( ⵙ ⵜⵄⵕⴰⴱⵜ ) ⴰⵔ ⴷ ⵖⵉⴽⴽ. ⵜⵉⴼⴼⵓⵍⵜⵓⵜ ( 1 ) ⵍⵍⵉⵖ ⵉⴳⴰ ⵎⵓⵍⴰⵢ ⵃⵎⴰⴷ ⴷⴰⵀⴱⵉ ⵙⵙⵄⴷⵉ ⴰⴳⵍⵍⵉⴷ ⵖ ⵎⵕⵕⴰⴽⵛ, ⵢⵓⵇⵄⴰ ⴰⵙ ⴳⵔⴰⵙ ⴷ ⵢⴰⵏ ⵖ ⵡⴰⵔⵔⴰⵡ ⵏⵏⵙ ⵍⵅⵉⵍⴰⴼ. ⵉⵏⴽⵔ ⵉⵡⵉⵙ, ⵉⵔⵡⵍ, ⵉⵔⴰ ⵜⵉⵎⵉⵣⴰⵔ ⵉⴷ ⵏ ⵚⵚⵃⵕⴰ. ⵉⵙⵜⴰⴱⵄⴰ ⴰⵙ ⴱⴰⴱⴰⵙ ⵉⵎⵅⵣⵏⵉⵢⵏ ⵏⵏⵙ. ⴷⵔⴽⵏ ⵜ ⵉⴷ ⵖ ⵜⴼⴼⵓⵍⵜⵓⵜ, ⴰⵎⵥⵏ ⵜ ⴽⵔⴼⵏ ⵜ. ⵍⵍⵉⵖ ⵔⴰⴷ ⴼⴼⵖⵏ, ⵉⴳⵍⵍⴱ ⵢⵉⵡⵉⵙ ⵏ ⵎⵓⵍⴰⵢ ⵃⵎⴰⴷ ⵖ ⵢⵉⵎⵉ ⵏ ⵜⴼⴼⵓⵍⵜⵓⵜ, ⵉⵏⵏⴰ ⴰⵙⵏ: " ⵅⵜⴼⵓ ⵍⵍⵉ ⵜⵓⵜ! " ⵉⵙⵎⵎⴰ ⵜⵜ ⵖ ⵍⵓⵇⵜ ⴰⵏⵏ: " ⵍⵄⵜⴱⵜ ⵏ ⵍⵖⴷⵔ ". ⵜⵉⴼⴼⵓⵍⵜⵓⵜ ( 2 ) ⴰⵎⵖⴰⵔ ⵎⵃⴰⵎⴷ ⵏ ⴰⵢⵜ ⵃⴷⴷⵓ, ⵉⵎⵅⴰⵍⴰⴼ ⴷ ⵍⵇⴰⵢⴷ ⵎⵓⵃⵎⵎⴰⴷ ⴰⵎⵣⵡⴰⵔ. ⵢⵉⵍⵉ ⵖ ⵜⴼⴼⵓⵍⵜⵓⵜ. ⵢⵉⵍⵉ ⵍⵇⴰⵢⴷ ⵎⵓⵃⵎⵎⴰⴷ ⵖ ⵜⵍⴰⵡⵜ ⵎⵓⴷⴷⴰ ⵏ ⵉⵙⴳⴳⵯⴰⵙⵏ. ⴰⵍⵍⵉⵖ ⵉⵎⵎⵓⵜ ⵓⵎⵖⴰⵔ ⵎⵓⵃⵎⵎⴰⴷ, ⵉⴼⵍ ⴷ ⴰⵔⵔⴰⵡ ⵏⵏⵙ ⵙ ⵕⴱⵄⴰ: ⴰⵎⵖⴰⵔ ⵎⵓⵃⵎⵎⴰⴷ ⴷ ⵄⴱⴷ ⵕⵕⵃⵎⴰⵏ ⴷ ⵍⵃⵓⵙⴰⵢⵏ ⴷ ⵢⴰⵏ ⵢⴰⴹⵏⵉⵏ. ⴱⵇⴰⵏ ⵖ ⵜⴼⴼⵓⵍⵜⵓⵜ; ⴰⵍⵍⵉⵖ ⵜⵍⵍⴰ ⵙⵙⵉⴱⵜ ⵏ ⵎⵓⵍⴰⵢ ⵍⵃⴰⵙⴰⵏ, ⴳⴰⵏ ⵉⵙⵉⵢⵢⴰⴱⵏ. ⵢⵉⵍⵉ ⵢⵉⵡⵉⵙ ⵏ ⵄⵎⵎⵉⵜⵙⵏ, ⵉⵙⵎ ⵏⵏⵙ: ⴰⵎⵖⴰⵔ ⵄⵍⵉ, ⵍⵍⵉ ⵉⵍⵍⴰⵏ ⵖ ⵜⵎⴷⴷⴰⵅⵜ. ⴰⵍⵍⵉⵖ ⵜⴼⵜⴰ ⵙⵙⵉⴱⵜ, ⵉⵎⵎⵜ ⵓⵎⵖⴰⵔ ⵄⵍⵉ, ⵉⵏⵖⴰ ⵜ ⵍⵇⴰⵢⴷ ⵍⵎⴰⴷⴰⵏⵉ ⵖ ⵍⵃⵔⴽⵜ ⵏⵏⵙ. ⵉⴱⴱⵉ ⵉⵅⴼ ⵏⵏⵙ, ⴰⵡⵉⵏ ⵉⵅⴼ ⵏⵏⵙ ⵙ ⵎⵕⵕⴰⴽⵛ. ⴱⵇⴰⵏ ⵡⴰⵔⵔⴰⵡ ⵏ ⵄⵎⵎⵉⵙ ⵖ ⵜⴼⴼⵓⵍⵜⵓⵜ, ⴰⵍⵍⵉⵖ ⴰⵙⵏ ⵜⴷⵡⵡⴰⵕ ⵍⵃⵔⴽⵜ. ⵕⵥⵏ ⵜⵏ ⵙ ⵉⵎⵥⴳⵉⵜⵏ ⵖ ⵡⴰⵙⵉⴼ ⵏ ⴷⵔⴰ. ⵎⵎⵜⵏ ⵉⵅⴰⵜⴰⵔⵏ ⴳⵉⵙⵏ, ⴱⵇⴰⵏ ⵡⴰⵔⵔⴰⵡ ⵏⵏⵙⵏ ⴷ ⵖⵉⴽⴽ ⵏⵉⵜ ⵖ ⵉⵎⵥⴳⵉⵜⵏ. ⴰⵔ ⵏⵙⵙⴼⵍⵉⴷ ⵉ ⵍⵇⴰⵢⴷⴰ ⵃⵍⵉⵎⴰ. ⵜⵍⵍⴰ ⵖ ⵜⴼⴼⵓⵍⵜⵓⵜ, ⵜⵃⴽⵎ ⴽⵓⵍⵍⵓ ⵖ ⴰⵢⵜ ⵡⴰⵡⵥⴳⵉⵜ ⴰⵔ ⵍⵃⴷⴷ ⵏ ⵜⵖⵔⵎⵜ ⵏ ⵓⴳⵍⵎⵓⵙ. ⴰⵔ ⵜⵜⴰⵡⵉ ⵍⵀⴷⴰⵢⴰⵜ ⵏⵏⵙ ⵙ ⵉⵅⴼ ⵏⵏⵙ ⴰⵔ ⵎⵕⵕⴰⴽⵛ ⵙ ⵜⴳⵎⵎⵉ ⵏ ⵍⵎⵅⵣⵏ. ⵉⵍⵍⴰ ⴷⴰⵔⵙ ⴹⴹⴰⵀⵉⵔ ⵏ ⵍⵃⴽⵎ. ⵍⵓⵇⵜ ⵏⵏⴰ ⵜⵔⴰ ⴰⴷ ⵜⵙⵙⴼⵜⵓ ⴽⵔⴰ ⵏ ⵕⵕⴰⵢ ⵏ ⵍⵎⵅⵣⵏ, ⵜⴰⵣⵏ ⵙ ⵉⵎⵖⴰⵔⵏ ⴷ ⵉⵊⵔⵔⴰⵢⵏ ⴰⵔ ⴷ ⵃⴰⴹⵕⵏ. ⵜⵉⵍⵉ ⵖ ⵡⵓⴷⵎ ⴰⵏⵏ ⵏ ⵜⴼⵍⵓⵜ, ⵜⵉⵍⵉ ⵕⵕⴰⵄⵉⵢⵢⴰ ⵖ ⵡⵓⴷⵎ ⴰⴷ, ⴰⵔ ⴰⵙ ⵙⵙⴼⵍⵉⴷⵏ ⵎⴰⴷ ⴰⵙⵏ ⵜⵏⵏⴰ. ⵉⵏⵉ ⵜⴳⵉⴷ ⵍⴼⴰⵀⵉⵎ, ⵢⴰⵔⵓⴽ ⵡⴰⵢⵢⴰⴹ, ⴰⵔ ⴼⴰⵚⵍ ⵉⵢⵉ: 1. ⵢⴰⵜ ⵍⵀⵉⵛⵜ, ⵓⵔ ⵉⵍⵉⵏ ⴰⵔⵔⴰⵡ, ⵓⵍⴰ ⵍⴰⵏⵜ ⵍⵡⴰⵍⵉⴷⴰⵢⵏ. ⴰⵔ ⵙⵙⵉⵎⵉⵙⵏⵜ: ⵎⴰⴷ ⵜⵜ ⵉⴳⴰⵏ? ⵍⵎⵓⵜ. 2. ⵢⴰⵏ ⵍⴱⵕⵊ ⵎⵉ ⵜⵅⵍⴰ ⵜⵙⴳⴰ: ⵎⴰⴷ ⵜ ⵉⴳⴰⵏ? ⴰⵎⵎⵥⵥⵓⵖ. 3. ⵜⵉⴳⵉⵜ, ⵓⵔ ⵜⵎⵎⵖⵉ: ⵎⴰⴷ ⵜⵜ ⵉⴳⴰⵏ? ⵜⵉⵎⴹⵍⵜ. 4. ⵉⵍⵍⴰ ⴷⴰⵔⵏⵖ ⵢⴰⵏ ⵢⵉⴳⵔ, ⵓⵔ ⴰⵔ ⵜ ⵏⵙⵙⵡⴰ, ⴰⵔ ⴷ ⵏⵉⵔⵉ ⴰⴷ ⵜ ⵏⵎⴳⵔ: ⵎⴰⴷ ⵜ ⵉⴳⴰⵏ? ⴰⵣⵣⴰⵔ. 5. ⵉⵎⵉⴽⴽ ⵏ ⴱⵉⵙⴱⵉⵙ ⵉⵇⵇⵏ ⵜⵉⴽⵕⵣⵉⵜ: ⵎⴰⴷ ⵜ ⵉⴳⴰⵏ? ⵍⵓⵇⵉⴷ. 6. ⵎⵓⵏⵖ ⴷⵉⴷⵙ ⴰⴱⴰⴷⴰⵏ, ⴰⵔ ⵜ ⵥⵕⵕⴰⵖ, ⵏⵜⵜⴰⵏ ⵓⵔ ⵉⵢⵉ ⵉⵥⵕⵉ: ⵎⴰⴷ ⵜ ⵉⴳⴰⵏ? ⴰⵎⴰⵍⵓ. 7. ⵀⴰⵜ, ⵎⴰⵏⵣⴰ ⵜ: ⵎⴰⴷ ⵜ ⵉⴳⴰⵏ? ⴰⵙⵎⵎⵉⴹ 8. ⵉⵖⵣⵣⵉⴼ, ⵓⵔ ⵉⵍⵉ ⴰⵎⴰⵍⵓ: ⵎⴰⴷ ⵜ ⵉⴳⴰⵏ? ⴰⵖⴰⵔⴰⵙ. 9. ⵀⴰ ⵙⵓⵙ ⵓⴱⴰⵙⵓⵙ, ⴰⵢⵏⵏⴰ ⵉⴽⴽⴰ ⴰⵔ ⴳⵉⵙ ⵉⵜⵜⴰⵙⵓⵙ: ⵎⴰⴷ ⵜ ⵉⴳⴰⵏ? ⵍⵇⵓⵕⴷⵉ. 10. ⵉⵍⴰ ⵉⴱⴱⵉ, ⵉⵍⴰ ⵉⵎⵉ, ⵉⵍⴰ ⵙⵉⵏ ⵉⴷ ⵡⴰⴽⵍⵜⴰⵎⵏ: ⵎⴰⴷ ⵜ ⵉⴳⴰⵏ? ⴰⵇⵛⵛⴰⴱ. 11. ⵉⴷⴷⴰ ⴰⵔ ⴷⵔⴰ, ⵓⵔ ⴷ ⴳⵉⵙ ⵉⵛⵛⵉ ⵉⵇⵇⴰⵢⵏ: ⵎⴰⴷ ⵜ ⵉⴳⴰⵏ? ⴰⵅⵢⵢⴰⴹ. 12. ⴷⴰ ⵏⵏ ⵉⵇⵇⵔⴼ ⵖ ⵖⵉⴷ ⴰⵔ ⴰⵣⴰⵖⴰⵕ: ⵎⴰⴷ ⵜ ⵉⴳⴰⵏ? ⴰⵍⵖⵎ. 13. ⵢⴰⵏ ⵓⵃⴱⴱⵉ, ⵉⵄⵎⵎⵕ ⴰⵃⴰⵏⵓ: ⵎⴰⴷ ⵜ ⵉⴳⴰⵏ? ⴰⵣⵣⵉⵍ. 14. ⵉⵎⵉⴽⴽ ⵏ ⴱⵉⵙⴱⵉⵙ ⵉⵙⴽⵔ ⵜⵉⵅⴰⵜⴰⵔⵉⵏ: ⵎⴰⴷ ⵜ ⵉⴳⴰⵏ? ⵍⵓⵇⵉⴷ 15. ⵉⵍⵙⴰ ⵍⴽⵙⵓⵜ ⵜⵉⵏ ⵓⴳⵍⵍⵉⴷ: ⵎⴰⴷ ⵜ ⵉⴳⴰⵏ? ⴰⵥⴰⵍⵉⵎ. 16. ⴰⵃⴰⵏⵓ ⴼ ⵓⵃⴰⵏⵓ, ⵜⴰⵙⴰⵔⵓⵜ ⴷⴰⵔ ⵕⴱⴱⵉ: ⵎⴰⴷ ⵜ ⵉⴳⴰⵏ? ⴰⵖⴰⵏⵉⵎ. 17. ⵜⵏⵓⴳⴷⵎ, ⵓⵔ ⵜⵏⵖⵉⵍ? ⵜⴰⴳⵉⵡⴰⵍⵜ. 18. ⵉⵔⴱⴰ ⴽⵓⴱⴱⴰⵏ ⴽⵓⴱⴱⴰⵏ, ⵢⴰⵙⵉ ⴽⵓⴱⴱⴰⵏ ⵍⵄⵡⵉⵏ: ⵎⴰⴷ ⵜ ⵉⴳⴰⵏ? ⵜⴰⴳⴷⵓⵔⵜ ⴷ ⵜⵙⴽⵙⵓⵜ ⴷ ⵙⴽⵙⵓ. 19. ⵜⴷⴷⴰ ⴰⵔ ⵉⴳⵏⵡⴰⵏ, ⵜⵙⴽⵔ ⵏⵏ ⴳⵉⵙ ⴰⵊⵎⵎⴰⵄ: ⵎⴰⴷ ⵜⵜ ⵉⴳⴰⵏ? ⵜⴰⴼⵔⵓⵅⵜ. 20. ⵜⴽⴽⴰ ⵉⴳⵏⵡⴰⵏ, ⴰⵔ ⵜⵜⵉⵏⵉ: " ⵄⵍⵉ ⵉⵏⵓ, ⵄⵍⵉ ⵉⵏⵓ ". ⵜⵉⴳⵉⵔⵉⵜ 21. ⵜⵉⵙⴳⴳⵯⵉⵜ ⵜⵄⵎⵎⵕ ⵙ ⵉⵇⵇⴰⵢⵏ ⵏ ⵙⵙⴰⵢⵔ, ⵉⵍⵉ ⴰⵙⵏ ⵢⴰⵏ ⴱⵓⴼⵇⵇⵓⵙ ⵖ ⵡⴰⵎⵎⴰⵙ: ⵎⴰⴷ ⵜ ⵉⴳⴰⵏ? ⵉⴳⵏⵡⴰⵏ ⴷ ⵉⵜⵔⴰⵏ ⴷ ⵡⴰⵢⵢⵓⵔ / ⵉⵎⵃⴹⴰⵕⵏ ⴷ ⵟⵟⴰⵍⴱ. 1. ⵣⴰⵢⴷ ⴰⵔ ⴷ ⵜⵕⵎⵉⴷ, ⵓⵔ ⵉⵍⵍⵉ ⴰⴱⵍⴰ ⵡⴰⵔⵣⴰⵣⴰⵜ 2. ⴰ ⵛⵛⵉⵅ, ⵎⴰⵏ ⵛⵛⵉⵅ, ⴰ ⵙⵉⴷⵉ ⴷⴰⵡⴷ ⵏ ⵡⴰⵔⵣⴰⵣⴰⵜ. 3. ⴱⵉⵙⵎⵉ ⵉⵖ ⵜ ⵓⴽⴰⵏ ⵏⵏⵉⵖ, ⵉⵔⵅⵓ ⵉⵢⵉ ⴷ ⵡⴰⵡⴰⵍ ⵎⴽⴰⵏⵏ ⵜⵔⵅⵉⴷ, ⴰ ⵜⴰⵢⵢⵓⴳⴰ ⴷⴰⵔ ⵡⵉⵍⵍⵉ ⵊⵊⵉⵏⵉⵏ, ⵎⴽⴰⵏⵏ ⵜⵔⵅⵉⴷ, ⴰ ⴰⵙⵉⴼ ⵏ ⴷⵔⴰ ⴼ ⵉⵎⵥⵉⵢⵢⵕⵏ. 4. ⴰ ⴰⵃⴱⵉⴱ ⵏ ⵢⴰⵏ, ⴰⴷ ⵜ ⵓⴽⴰⵏ ⵉⵃⴹⵓ ⵣⵓⵏ ⴷ ⵍⴽⴰⵙ, ⵉⵖ ⵜ ⵉⵔⴰ, ⵢⴰⵙⵉ ⵜ ⵉⴷ, ⵉⵖ ⵓⵔ ⵜ ⵉⵔⵉ, ⵉⵃⴹⵓ ⵜ 5. ⵉⵖ ⵉⵥⵓⵕ ⵢⴰⵏ, ⵓⵔ ⴰⵔ ⵉⵟⵟⴰⵕ, ⴰⴼⵔⵉⴳ ⴰⴷ ⵉⴳⴰ ⵛⵛⵉⵅ. 6. ⵢⴰⵏ ⴷⴰⵔ ⵛⵛⵉⵅ ⵏⵏⵙ, ⵉⵡⴰⵍⵉⵡⵏ ⵓⵊⴰⴷⵏ ⵓⴽⴰⵏ, ⵣⵓⵏ ⴷ ⵕⵕⴰⵎⵉ ⴷⴰ ⵉⴽⴽⴰⵜⵏ ⵍⴼⵍⵙ. 7. ⵉⵣⴳⴰ, ⵢⴰⵏ ⴰⴷ ⵉⴳⴰ ⵡⴰⵍⴰⵍ, ⵓⵔ ⴷ ⵢⴰⵏ ⵉⵏⴽⵔⵏ ⴰⵔ ⴱⵔⵔⵉⵏ. 8. ⵕⵃⵎ, ⴰ ⵕⴱⴱⵉ, ⵏⵏⴰⴹⵉⵎ. 9. ⵏⵜⵜⴰ ⵉⵙ ⵉⵏⵏⴰ ⵉⴳⵍⵍⵉⵏ: ⴰⵎⴰ ⴷ ⵢⴰⵏ ⵉⵏⵏⴰ: ⴳⵉⵖ ⴽⵯⵏ ⵟⵟⴰⵍⴱ. 10. ⴰⵔ ⴽⵉⵖ ⴷ ⵓⵙⵉⵏ ⵜⴰⵍⵍⵓⵃⵜ ⴰⴷ ⵖⵔⵏ, ⵉⵃⵕⵎ ⴳⵉⵙ ⵡⴰⵡ, ⵉⵣⵡⴰ ⵍⵍⵉⴼ. 11. ⴰⵎⴰ ⴷ ⵢⴰⵏ ⵉⵏⵏⴰ: ⴳⵉⵖ ⴽⵯⵏ ⵟⵟⴰⵍⴱ. ⴰⵔ ⵉⵖ ⴷ ⵓⵙⵉⵏ ⵍⵃⵉⵣⴱ ⴰⴷ ⵜ ⵖⵔⵏ ⵉⵃⵕⵎ ⴳⵉⵙ ⵎⴰⴷ ⴳⵉⵙ ⴷⵡⵡⵕⵏ. 12. ⴰⵎⴰ ⴷ ⵢⴰⵏ ⵉⵏⵏⴰ: ⴳⵉⵖ ⴽⵯⵏ ⵕⵕⴰⵢⵙ, ⴰⵔ ⴽⵉⵖ ⴷ ⵉⴼⴼⵖ, ⵉⵙⴽⵔ ⴷ ⵜⴰⵥⴰⵎⵓⵎⵜ ⵣⵓⵏ ⴷ ⵉⵇⵇⵙ ⵉⵖⵉⵔⴷⵎ ⵉ ⵓⵎⵓⵛ. 13. ⵉⵖ ⵏⵉⵜ ⵉⵏⵏⴰ ⵢⴰⵏ: ⵙⴽⵔⵏ ⴰⵃⴱⵉⴱ ⵏⵏⵙ, ⵃⵕⵎⵏ ⵜ ⴳⵉⵙ. 14. ⴰⵙⵙ ⵏⵏⴰ ⵜⵏ ⵜⵓⵙⵉ ⵟⵟⵓⵎⵓⴱⵉⵍ ⴰⴷ ⵍⴰⵃ ⵍⵅⴱⴰⵕ ⵏⵏⵙ. 15. ⵓⵔ ⵙⴰⵔ ⵜⵜⵓⵖ, ⴰ ⵡⵉⵏⵓ, ⵍⵍⵉⵖ ⴳⵉⴳⵉ ⵜⴱⵔⵔⴰⴷ. 16. ⵉⴼⵕⵃ ⴳⵉⴳⵉ ⵍⵄⴷⵓ, ⵜⵏⴽⵔ ⵜⴰⴹⵚⴰ ⵖ ⵍⵊⵡⴰⵎⵉⵄ. 17. ⵉⵙ ⵓⵔ ⴷ ⵉⵖ ⵥⵥⵓⵍⵍⵉⵏ ⵎⴷⴷⵏ ⵜⴰⴽⵯⵥⵉⵏ, ⵉⵣⵔⵉ ⵡⴰⵙⵙ? 18. ⵉⵙ ⵓⵔ ⴷ ⵉⵖ ⵉⵍⵍⴰ ⵛⵛⵉⴱ ⵖ ⵜⴰⵎⴰⵔⵜ, ⵉⵙ ⵉⵣⵔⵉ ⵢⴰⵏ? 19. ⵉⵙ ⵓⵔ ⴷ ⵉⵖ ⵉⵎⵎⵓⴷⴷⴰ ⵡⵉⵏ ⵢⴰⵏ, ⴰⵔ ⵢⴰⴽⴽⴰ ⵚⵚⴰⴷⴰⵇⴰⵜ, ⴰⵔ ⵉⵜⵜⴹⴰⵍⴰⴱ ⵕⴱⴱⵉ ⴷ ⵉⴳⵯⵔⵔⴰⵎⵏ ⴰⴷ ⴰⵙ ⴷ ⵡⵔⵔⵉⵏ? 20. ⵓⵔ ⵏⵏ ⵙⵔⴽ, ⴰ ⵡⵉⵏⵓ, ⵇⴷⴷⵉⵎⵖ ⴰⴱⵍⴰ ⵓⴷⵎ ⵏ ⵕⴱⴱⵉ ⴷ ⵓⴷⵎ ⵏ ⵟⵟⵍⴱⴰ ⴷ ⵍⵄⴰⵎⵎⴰ ⴷ ⵡⵉⵍⵍⵉ ⴼⵀⵎⵏⵉⵏ. 21. ⴰⵜⴱⵉⵔ ⵍⵍⵉ ⴼ ⵏⵏ ⵙⵎⵓⵎⵎⵉⵖ, ⵔⴰⵔ ⴷ ⴽⵉⵢⵢⵉⵏ ⵍⵄⴰⵇⵍ ⵉⵏⵓ. 22. ⵜⵍⵍⴰ ⵍⵉⵅⵔⵜ, ⵣⴰⵢⴷⴰⵜ ⴰⵔ ⴷⴰⵔ ⵕⴱⴱⵉ, ⵖ ⵉⵏⵏ, ⴽⴰ ⵖ ⵏⵔⴰ ⴳⵉⵙ ⵏⴱⴹⵓ ⵍⵃⵓⵇⵓⵇ ⴰⵔ ⴷ ⴰⴼⵓⵏ. 23. ⵜⵉⵏ ⴷⴷⵓⵏⵉⵜ ⵜⴽⴰⴱⵕⴷ ⴼⵍⵍⴰⵖ ⴳⵉⵙⵏⵜ, ⵓⵔ ⴰⵖ ⵜⵏⵖⵉⴷ, ⵓⵍⴰ ⵜⵃⵉⵢⵉⴷ ⴰⵏⵖ, ⵎⵇⵇⴰⵔ ⵙ ⵡⴰⵡⴰⵍ. 2 1. ⵓⵔ ⴰⴽⴽⵯ ⵙⵓⵍ ⵟⵟⵉⴼⵖ ⵉⵎⵉ ⵏⵏⵓⵏ, ⵎⴰⴷ ⵉⵜⵜⴽⴽⴰⵏ ⵛⵛⵔⵇ. ⴽⵉⵢⵢⵉⵏ ⵜⴽⴰⴱⵕⴷ, ⴰⵍⵍⴰⵀ, ⴰ ⴼⵍⴰⵏ, ⴰⵖ ⴰⵡⴰⵍ. 2. ⵏⵥⴹⴰⵕ ⴰⴷ ⵏⴰⵥⵓⵎ ⴰⵡⴰⵍ ⵏⵏⴽ, ⵎⴽⴰⴷ ⵢⴰⵥⵓⵎ ⵓⴼⴷⴷⴰⵎ ⴰⵢⵢⵓⵔ ⵏ ⵕⵎⴹⴰⵏ, ⵏⵇⵇⵍ ⵉⵙⵙ ⴰⵔ ⴷ ⵉⴼⴼⵖ. 3. ⴰⴷ ⴽ ⵉⵀⴷⵓ ⵕⴱⴱⵉ ⵄⵍⴰ ⵅⵉⵔ, ⵏⴳⵔ ⵉⵢⵉ ⴷⵉⴽ ⵓⵔ ⵏⵥⵉ. ⵉⵖ ⴰⵖ ⵓⴽⴰⵏ ⵉⵥⵕⴰ ⵓⵏⵡⵡⴰⵛ ⵏⴱⴹⴰ ⴷⵉⴷⴽ, ⵉⴼⵕⵃ. 4. ⴰⵎⵎⵓ, ⵜⴳⵏⴷ ⵓⴽⴰⵏ ⴰ ⵡⵉⵏⵓ, ⵉⴳⴳⵯⵣ ⴰⴽ ⵉⴹⵚ ⵏⵏⵓⵏ. ⵉⵏⵉ, ⴳⵏⵖ ⵏⴽⴽⵉⵏ, ⵢⴰⵡⵉ ⴽ ⵉⴷ ⵢⴰⵏ ⵍⵎⵍⴽ ⴰⵔ ⴷⴰⵔⵏⵖ. 5. ⵉⵖ ⴽ ⵉⴷ ⴽⵯⵜⵉⵖ ⴰⵔ ⴰⵍⵍⴰⵖ; ⵉⵖ ⴽ ⵏⵜⵜⵓ, ⵚⴱⵕⵖ ⴰⴽ. 6. ⵍⵄⵇⵍ ⵉⵏⵓ ⵜⵉⵡⵉⴷ ⵜ, ⵓⵔ ⵉⵢⵉ ⵜⴼⵍⴷ ⴰⴱⵍⴰ ⵕⵕⵓⵃ. 7. ⵍⵄⵇⵍ ⵉⵏⵓ ⵣⵓⵏ ⴷ ⴰⵖⴰⵏⵉⵎ, ⵉⵏⵇⴰⴱⴰⵍ ⴷ ⵔⵔⵉⵃ; ⴰⴷ ⵜ ⵢⴰⵡⵉ ⵡⴰⴹⵓ ⵙ ⵉⴳⵏⵡⴰⵏ, ⵢⴰⵡⵉ ⵜ ⵙ ⵡⴰⴽⴰⵍ. 8. ⵜⵜⴰⴹⵏ ⵜⴰⵙⴰ ⵉⵏⵓ, ⵜⵜⵡⴰⵡⵊⵕⴰⵃ; ⴰⴹⴱⵉⴱ ⴰⵏⵏ ⴷ ⵉⵡⵉⵖ, ⵉⵏⵏⴰ: " ⴰⵎⵏ ⵙ ⵔⴱⴱⵉ, ⵏⴽⴽⵉⵏ, ⵓⵔ ⴷⵔⵉⴽⵖ ⴰⴷ ⴽ ⴷⴰⵡⴰⵖ. " 9. ⵉⵙⵙⵏⴳⵉ ⵓⵎⵟⵟⴰ ⵉⵏⵓ ⵍⵄⵉⵏ; ⵉⵃⵢⵓ ⵍⴰⵛⵊⴰⵕⴰⵜ ⵍⵍⵉ ⵉⵇⵇⵓⵕⵏ, ⵜⵎⵎⵖⵉ ⵜⵓⴳⴰ ⴼ ⵉⵙⵍⵉ, ⵎⴰ ⵉⴳⴰⵏ ⴰⵙⵙ. 10. ⵓⵔ ⵢⴰⵖ ⵢⴰⵜ ⵜⴰⵙⴰ ⵉⵏⵓ; ⵜⵊⴷⵔ ⵣⵓⵏ ⴷ ⴳⵉⵙ ⵉⵣⵔⵉ ⵙⵙⵉⴼ ⵉⴳⴰⵏ ⵡⵉⵏ ⵍⵖⴰⵣⴰⵡⴰⵜ. 11. ⵜⵏⵏⵔⴰ ⵍⵎⵓⵃⵉⴱⴱⵜ ⴰⵟⵟⴰⵏ. ⵎⴰⴷ ⵉⴳⴰⵏ ⴰⵟⵟⴰⵏ? 12. ⵉⵜⵜⴱⴱⵉⵏ ⵉⵖⵙⴰⵏ, ⵉⵎⴹⵍ ⵜⵏ, ⵉⴳ ⵜⵉⴼⵕⵥⵉⵥⵉⵏ ⵉ ⵜⴰⵙⴰ, ⵉⴳ ⴰⵙⵎⵙⴷ ⵉⵙⵔⵏⴰⵏ, ⵉⴳ ⵜⴰⵙⴰ ⴷ ⵡⵓⵣⵣⴰⵍ, ⵉⴳ ⴰⵙⴰⵡⵏ, ⵉⴳ ⴰⴷⵔⴰⵔ. 13. ⴰⵎⴰⵔⴳ ⴷ ⵍⵎⵓⵃⵉⴱⴱⵜ, ⵉⵖ ⵓⵔ ⴰⴽ ⵉⵏⵏⵉ: ⵔⵉⵖ ⴽ ⵓⵍⴰ ⵓⴳⵯⵉⵖ ⴽⵯⵏ. 14. ⵍⵄⵇⵍ ⵉⵏⵓ ⵙⵓⵍ ⵉⵎⵥⵥⵉⵢ, ⵓⴷⵎ ⵉⵏⵓ ⵜⵜⴱⴰⵍⴰⵏ, ⵉⴳⴰ ⵚⵚⴱⵕ ⵎⴽⴰⴷ ⵍⵃⵔⵉⵔ, ⵓⵔ ⵙⴰⵔ ⵉⴱⵔⵉ ⵢⴰⵏ. 15. ⵉⴼⵓⵍⴽⵉ ⵚⵚⴱⵕ, ⵎⵔⴰ ⵓⵔ ⵉⴳⵉ ⴰⵙⵎⵎⵓⵏ ⵉⵜⵜⴷⵓⵍⵍⵓⵏ; 16. ⵚⵚⴱⵕ ⵡⵉⵏ ⵕⴱⴱⵉ, ⵕⴱⴱⵉ ⵡⵉⵏ ⵡⵉⵍⵍⵉ ⵚⴱⵕⵏⵉⵏ. 17. ⵉⵙ ⵓⵔ ⵉⵖ ⴱⴱⵉⵏ ⵉⵣⵖⵕⴰⵏ ⵉ ⵛⵛⵊⵕⵜ ⵉⴹⵀⵕ ⵏⵉⵜ? 18. ⵉⴳⴰ ⴱⵏⴰⴷⵎ ⵣⵓⵏ ⴷ ⴰⵙⵔⴷⵓⵏ; ⵉⵖ ⴽ ⵉⵚⵃⴱ, ⵓⴽⴰⵏ ⴰⵔ ⴽ ⵉⵜⵜⵅⴷⴰⵍ, ⴰⴷ ⴽⵯⵏ ⵢⵓⵜ ⵖ ⵏⵏⴰⴹⵔ, ⵉⴼⵍ ⴽ. ⵓⵔ ⵙⵓⵍ ⵍⵍⵉⵏ ⵉⵎⴷⴷⵓⴽⴽⴰⵍ, ⵍⵄⵀⴷ ⵉⵎⵎⵓⵜ. 19. ⵍⴰ ⵉⵍⴰⵀⴰ ⵉⵍⵍⴰ ⵍⵍⴰⵀ, ⴰ ⵍⵇⵓⴷⵔⴰ ⵣⵓⵏ ⴷ ⵍⵎⵓⵜ; ⵢⴰⵏ ⴼ ⵉⵇⴷⴷⵔ ⵎⵓⵍⴰⵏⴰ, ⵢⴰⵏ ⵓⵔ ⵉⵔⵉ, ⵚⴱⵕⵏ ⴰⵙ. 20. ⵍⴰ ⵉⵍⴰⵀⴰ ⵉⵍⵍⴰ ⵍⵍⴰⵀ, ⴰ ⵜⴰⵢⵔⵉ ⵣⵓⵏ ⴷ ⴰⵔⵔⴰⵡ ⵉⴱⵓⴽⴹⵏ ⵏⵖ ⵉⴽⵓⵛⵎⵏ, ⵜⴰⵙⴰ ⵉⵏⵓ ⵓⵔ ⴰⵔ ⵜⵏ ⵣⵔⴰⵢⵏⵜ. 3 1. ⵢⴰⵏ ⴷⴰⵔ ⵓⵔ ⵉⵍⵍⵉ ⵙⴱⵄⵉⵏ ⵏ ⴳⵯⵎⴰⵙ ⴰⵔ ⴷ ⴰⴼⵓⵏ, ⴰⴷ ⵓⵔ ⴰⴽⴽⵯ ⵢⵉⵏⵉ: ⴽⴽⴰⵏ ⴷⴷⵓⵏⵉⵜ ⵍⴰⵍⵓⵏ ⴳⵉⵙⵏⵜ. 2. ⵢⴰⵏ ⵎⵉ ⴷ ⵉⴼⵍ ⴱⴰⴱⴰⵙ ⵕⵕⴰⵃⵜ, ⵉⵍⵉⵏ ⴳⵉⵙⵏⵜ; ⵢⴰⵏ ⵎⵉ ⵓⵔ ⵜⵜ ⵉⴷ ⵉⴼⵉⵍ, ⵡⴰⵅⵅⴰ ⵏⵉⵜ ⵉⴷⴷⵔ, ⵉⵎⵎⵓⵜ. 3. ⵢⴰⵏ ⵎⵉ ⵉⴷⵔⵓⵙ ⵓⵎⵇⵇⵓⵏ ⵏⵏⵙ, ⵉⵚⵃⴱ ⵍⵃⵇⵇ. 4. ⵉⵖ ⵢⴰⴷ ⵉⴼⴼⵖ ⵍⴱⴰⵕⵓⴷ, ⵓⵜⵏ ⴰⵢⵜ ⵕⴱⴱⵉ ⵙ ⴷⴰⵔⵙⵏ. 5. ⵃⵓⵕⵎⵉⵖ ⵉ ⵙⵉⴷⵉ ⵕⴱⴱⵉ " ⵇⴰⴷ ⵙⴰⵎⵉⵄⴰ " ⴷ " ⴰⵕⵕⴰⵃⵎⴰⵏ " ⴷ " ⵡⴰ ⴰⵄⵍⴰⵎⵓ " ⴷ " ⵡⴰ ⵉⵏⵏⴰ ⴽⴰⵜⵉⵔⴰⵏ " ⴰⵔ " ⵟⴰⵀⴰ " ⴷ " ⵢⴰⵙⵉⵏ ", ⵓⵔ ⴰⵔ ⵜⵏ ⵉⵜⵜⵃⵙⵓ ⴰⵎⵔ ⵖⵉⵔ ⵉⵔⴳⴰⵣⵏ ⴼⵀⵎⵏⵉⵏ. 6. ⵍⵄⵉⵍⵎ ⵉ ⴼⴰⵙ, ⴰⵎⴰⵏ ⵉ ⵜⴰⵙⴰⵡⵜ, ⴰⵎⴰⵔⴳ ⵉ ⵙⵓⵙ, ⴰⵔⵔⴰⵡ ⵏ ⵉⵙⵍⵎⴰⵏ ⵉ ⵍⴱⵃⵕ, ⵉⵜⵔⴰⵏ ⵉ ⵉⴳⵏⵡⴰⵏ, ⴰⴼⵓⵍⴽⵉ ⵉ ⵜⵛⴰⵡⵢⵉⵏ, ⴰⵣⵓⵣⵡⵓ ⵉ ⵜⴷⵔⴰⵔⵉⵏ, ⴰⵣⵣⴰⵔ ⵉ ⵜⵕⵃⵎⴰⵏⵉⵢⵉⵏ, ⵜⵉⵏⵣⵔⵜ ⵉ ⵓⵣⵎⵎⵓⵔ, ⵉⵅⵏⴰⴼ ⵉ ⵡⴰⴷ ⵏ ⴼⵉⵙ, ⵉⵙⴰⵏ ⵉ ⵓⵣⴰⵖⴰⵕ, ⵜⵉⵢⵏⵉ ⵉ ⴷⵔⴰ, ⵍⵃⵏⵏⴰ ⵉ ⵓⵍⵓⴳⵓⵎ ⴷ ⵡⴰⵎⴰⵏ. 7. ⵍⵇⴰⴹⵉ, ⵜⵓⴳⴳⵯⴰ ⵏ ⵕⴱⴱⵉ ⴰⴷ ⴷⴰⵔⴽ ⵏⵔⴰ, ⵏⵥⵕ ⵜⵏⵜ. 8. ⵉⵙ ⵉⵏⴳⴰⴷⴷⴰ ⵜⴰⵔⵉⴽ ⵚⵚⴰⵍⴰ ⴷ ⵡⴰⴷ ⵉⵜⵜⵥⴰⵍⵍⴰⵏ? 9. ⵉⵙ ⵉⵏⴳⴰⴷⴷⴰ ⴱⴰⴱ ⵏ ⵜⵢⵢⵓⴳⴰ ⴷ ⴱⵓ ⵜⴰⴷⵍⵉⵡⵉⵏ? 10. ⵜⵜⵓⴱⵜ ⵏ ⵢⴰⵏ, ⵉⵖ ⵉⵎⵥⵥⵉ, ⵎⴰ ⵙ ⴳⵉⵙ ⵉⵣⵣⵔⵉ ⵛⵛⵕⵄ? ⵉⵖ ⵢⴰⴷ ⵉⵜⵓⴱ, ⵉⵖ ⵥⵕⴰⵏ ⵉⴷⵍⴰⵍⵏ ⴷ ⵍⵓⵛⴰⵎ: ⵉⵜⵜⵓ ⴽⵎ, ⴰ ⵜⴰⵥⵥⴰⵍⵉⵜ, ⵉⵜⵜⵓ ⵙⵙⵓⵕⵜ ⵍⵍⵉ ⵉⵣⵡⵓⵔⵏ, ⵉⵜⵜⵓ ⵍⴱⴰⵇⵉⵢⵢⴰⵜ, ⵉⵣⵣⵔⴱ ⵍⴼⴰⵜⵃⴰ, ⵣⵣⵔⴱⵏ ⴰⵡⴰⵍ. 11. ⵔⴰⵔ ⴷ ⵍⵄⵇⵍ ⴷ ⵓⵎⵥⵥⵓⵖ, ⴰⴷ ⴰⴽ ⵏⴼⵔⵔⵣ ⴰⵡⴰⵍ; 12. ⵕⵕⴰⵢⵙ ⵏⴳⴰ ⵜ ⵓⵔ ⵏⵙⵙⵉⵜⵉⵍ ⵉⵅⴼ, ⵉⵏⵉ, ⵏⴱⵉⵢⵢⵉⵏ ⵜ. 13. ⴱⵉⵙⵎ ⵉⵍⵍⴰⵀ, ⴹⴰⵍⴱⵖ ⵕⴱⴱⵉ ⵏⵉⵜ ⴰⴷ ⴷⵉⴷⵉ ⵉⵃⴰⴹⵕ ⵉⵖ ⵏⵏ ⵏⵙⴰⵡⴰⵍ. 14. ⴱⵉⵙⵎ ⵉⵍⵍⴰⵀ ⴹⴰⵍⴱⵖ ⵕⴱⴱⵉ, ⴰ ⵙⵙⴰⵄⵜ, ⴰⴷ ⴰⵖ ⵉⵀⴷⵓ ⵉⴷ ⴱⴰⴱ ⵏ ⵍⵓⵇⵜ. 15. ⴱⵉⵙⵎ ⵉⵍⵍⴰⵀ ⴹⴰⵍⴱⵖ ⵕⴱⴱⵉ, ⴰ ⴰⵏⵔⴰⵔ, ⴰⴷ ⴰⴽ ⵓⵔ ⵃⴰⴹⵉⵕⵏ ⵉⴱⴰⵍⵉⵙⵏ. 16. ⴰⴷ ⴽ ⵏⵕⴰⵊⵄ, ⴰ ⴰⵎⵓⴷ ⵉ ⵡⴰⵜⴰⵢ, ⴰⴷ ⵏⵛⵡⵡⵕ ⵉ ⵡⵓⴳⴳⵓⴳ ⴰⴷ ⵉⵄⴰⵎⵎⵕ. 17. ⴰⴷ ⴽ ⵏⵕⴰⵊⵄ, ⴰ ⵍⵃⵙⴰⴱ ⵏ ⵡⵉⵏⵙ. 18. ⵕⴱⴱⵉ ⴷⴰ ⵉⴳⴰⵏ ⵍⵊⵉⴷ, ⵏⴹⴰⵍⴱ ⴰⵙ ⴰⴷ ⴰⵖ ⵄⴼⵓⵏ, ⵉⵖ ⵏⴳⴰ ⵉⵎⵄⵚⵉⵢⵏ 19. ⵍⵄⵉⵍⵎ ⴷ ⵉⵎⵓⵔⵉⴳ ⵉⵡⵄⵔ, ⵙⵉⵏ ⴰⵏⵏ ⵔⴰⵏ ⴰⵔⴳⴰⵣ ⵉⵃⵕⵛⵏ. 4 1. ⴰ ⵍⵓⵚⵉⵢⵜ ⵏ ⴰⵢⵜ ⵍⴱⵉⵄ ⵓⵛⵛⵔⴰ, ⵔⵉⵖ ⴰⴷ ⵜⵖⵉⵎ ⵍⵎⵉⵣⴰⵏ ⵉⵚⴼⴰⵏ. 2. ⴰ ⵡⴰⵏⵏⴰ ⵉⵖⵉⵏ ⵍⵎⵉⵣⴰⵏ ⵉⵚⴼⴰⵏ, ⴰ ⵡⴰ, ⴰⵢⵏⵏⴰ ⵉⵔⴰ ⵖ ⵍⵖⵕⴹ ⵉⴽⵎⵎⵍ. 3. ⴰ ⵀⴰⵏⵏ ⵉⵅⴼ ⵏ ⵍⵃⵙⴰⴱ ⵉⴽⵎⵎⵍ. 4. ⵉⵡⴰ ⴱⵉⵙⵎⵉ, ⵏⵓⵙⵉ ⴷ ⵉⵎⴰⵙⵙⵏ ⴰⴷ ⴷⴰⵖ ⵏⵏⴽ ⵏⵉⵜ ⵉⵅⴼ ⵉ ⵜⵢⵢⵓⴳⴰ; ⴰⵔ ⵏⵙⵙⵡⴰ ⵍⵎⵍⴽ ⵍⵍⵉ ⵜⵏⵉⵖ. 5. ⵏⵏⵉⵖ ⵍⴰⴽⵓⵏ ⴰⵃⴱⵉⴱ ⵍⵍⵉ ⴷ ⵏⵛⵔⴽ, ⴰ ⴽⵉⴳⴰⵏ ⴷ ⵍⵅⵉⵔ, ⵏⴳⴰ ⵡⵉⵏⵙ. 6. ⵡⴰⵍⵍⵉ ⵉⵔⴰ ⴰⵖ ⵢⴰⵡⵉ ⵜⴰⴱⴰⵍⵉⵙⵜ, ⵉⵅⴰⵚⵚⴰ ⵜⵏ ⵓⴳⴰⵢⵢⵓ ⴷ ⵍⵄⵇⵍ 7. ⴰ ⵜⴰⵎⵓⵏⵜ, ⵕⴱⴱⵉ ⴰⴷ ⵜⵏⵜ ⴷ ⵉⵚⵕⴼⵏ. 8. ⴰ ⵜⴰⴼⵓⴽⵜ, ⵜⵏⵖⴰ ⴰⵊⴷⴷⵉⴳ ⵉⵎⵎⵉⵎⵏ, ⴰ, ⵜⵔⵡⴰⵙⴷ ⴰ ⵡⵉⵏⵓ ⵖ ⵍⵄⵇⵍ. 9. ⵉⵙⵜⴰⵔⴰ ⵓⴹⴰⵕ ⵉⵏⵓ ⴱⵏⵏⴰⵇⵚ, ⵓⵔ ⴰⵖ ⵉⴹⴼⵓⵕ ⵍⵖⵕⴹ ⵓⵍ ⵉⵏⵓ 10. ⵉⵡⴰ, ⴱⵉⵙⵎⵉⵍⵍⴰⵀ ⴰ ⵙ ⴰⵔ ⵜⵄⵍⵍⴰⵎⵖ, ⴰⵔ ⵉⵙⵙ ⵏⵜⵜⵍⵓⵃ ⴰⵎⵓⴷ, ⴰⵔ ⵉⵙⵙ ⵙⵔⵡⴰⵜⵖ ⵍⴱⵓⵔ ⵏ ⵜⵎⵍⵓⵍⵍⵓⵜ, ⵏⵓⴷⵔ ⴷ ⵉ ⵜⵖⵔⵙⵉ ⵉⵏⵓ. 11. ⴰ ⴽⵉⵢⵢⵉⵏ ⴰⴷ ⵉⴳⴰⵏ ⵍⵇⵏⴷⵉⵍ, ⵉⴳ ⵜⵉⴼⴰⵡⵜ ⴰⴷ ⵙⵔⴽ ⵏⵜⵜⵣⵉⵍⵉⵍ, ⵉⵖ ⵏⴽⴽⴰ ⵉⵖⴰⵔⴰⵙⵏ. 12. ⴰⴱⵔⵔⴰⵃ ⵏ ⵓⵎⴰⵔⴳ ⵢⵓⴷⴷⵏ. 13. ⵜⵜⵍ ⵉⵎⵉ ⵏⵏⴽ ⴰⴷ ⴷⴰⵖ ⵓⵔ ⵉⵏⵏⵉ ⴽⵔⴰ; ⴳⵏⵖ ⵓⵔ ⵄⵇⵇⵉⵍⵖ. 14. ⵡⵔⵔⵉⵏ ⴷ ⵉⴷⴰⵎⵎⵏ ⵉ ⵡⵓⴷⵎ ⴷ ⵜⴰⴹⵚⴰ; ⴼⵕⵃⵖ ⴰⴷ ⴰⵖ ⵉⵣⵄⵎ ⵢⵉⵍⵙ; ⴷ ⵢⴰⵏ ⵉⵖ ⵉⵙⴰⵡⵍ, ⵓⴽⴰⵏ ⵉⵙⵜⵔⴰⵃ, ⵓⴽⴰⵏ ⵏⴳⴳⵔ ⵏⵉⵜ ⵉ ⵜⵉⵏⵓ. 15. ⴽⵓⵍⵍⵓ ⵎⴰⴷ ⵓⴽⴰⵏ ⵏⵥⵕⴰ, ⵣⵓⵏ ⴷ ⵉⵖ ⵜⵏ ⵟⵟⴰⴼⵖ ⵖ ⵉⴼⴰⵙⵙⵏ ⵏ ⵍⴰⵃⴱⴰⴱ ⵍⵍⵉ ⵖ ⵜ ⵎⵢⴰⵔⵖ. 16. ⵢⵓⵔⵔⵉ ⴷ ⴽⵓⵍⵍⵓ ⵕⵕⵓⵃ ⵉ ⵉⵖⵙⴰⵏ ⵉⵏⵓ, ⵍⵍⵉⵖ ⵎⵏⴰⴳⴳⴰⵔⵏ ⵍⴰⵃⴱⴰⴱ, ⵄⵍⴰ ⵙⵙⵍⴰⵎⵜ ⵏⵏⵙⵏ. 17. ⵉⵎⵏⴰⴳⴳⴰⵔ ⵓⴹⴰⵕ ⴷ ⵓⴷⵓⴽⵓ, ⵉⴼⵕⵃ ⵉⵙⵙⵏ 18. ⵉⵎⵓⵏ ⵍⵃⵔⵉⵔ ⴷ ⵍⵎⵓⴱⴱⵕ, ⵡⴰⵏⵏⴰ ⵉⵔⴰⵏ ⴰⴷ ⵜⵏ ⵉⵍⵙ. 19. ⵣⵣⵉⵖ ⴰ ⴹⵢⴰⵎⴰⵏ ⵖⵉⴷ ⴰⵖ ⵜⵚⵕⵕⴰⴼⴷ. 20. ⵉⵍⵍⴰ ⵡⵓⵔⵖ, ⵉⵍⵍⴰ ⵍⵊⵓⵀⵕ ⵙ ⵉⵇⵏⴹⴰⵕⵏ. 21. ⴰⴷ ⴰⵖ ⵉⵎⵍ ⵕⴱⴱⵉ ⵚⵚⵡⴰⴱ, ⵏⴽⴽⵉⵏ ⵓⵔ ⵜⵏ ⵙⵙⵉⵏⵖ. 22. ⵎⵙⴰ ⴽ, ⴰ ⵍⴱⵏⵢⴰ ⵏ ⵕⴱⴱⵉ, ⴰⵍⵍⴰⵀ ⵉⵄⴰⵡⵏ 23. ⵎⵢⵢⴰⵜ ⵄⴰⵎ ⴰⴷ ⵓⴽⴰⵏ ⵙⵔⴽ ⵏⵜⵜⵇⵍ, ⴰ ⴰⵢⵢⵓⵔ, ⵓⵍⴰ ⵉⵥⵏⵥⴰⵕⵏ ⵏ ⵜⴰⴼⵓⴽⵜ. 24. ⵕⴱⴱⵉ ⵖ ⵉⴳⵏⵡⴰⵏ, ⵕⴱⴱⵉ ⵖ ⵉⴽⴰⵍⵏ, ⵉⵍⵍⴰ ⵍⵄⴼⵓ ⴷⴰⵔ ⵕⴱⴱⵉ. 25. ⵎⴰⵛⵛ, ⵡⴰⵍⵢⵏⵏⵉ, ⴰⵔ ⵉⵜⵜⴽⵏⴰⴷ ⵓⵎⴰⴹⵓⵏ, ⵉⵖ ⴽ ⴽⴰ ⵖⴷⵔⵏ. 26. ⵏⵛⵛⴰ ⵖ ⵜⵎⴽⵉⵍⵜ, ⵏⴷⵍ ⵜⵜ, ⵏⵇⵇⵏ ⵉⵎⵉ ⵉⵏⵓ, ⵓⵔ ⵊⵊⵉⵏ ⵎⵍⵉⵖ ⵉ ⴱⵏⴰⴷⵎ ⵎⴰ ⵙ ⵄⵎⵎⵕⵏⵜ. 27. ⵜⵍⵍⴰ ⵏⵏ ⵜⴰⵎⵎⵏⵜ ⵖ ⵓⴳⵏⵙⵓ ⵏ ⵜⵎⴽⵉⵍⵜ, ⴰⴷ ⵉⵏⵏ ⴳⵉⵙ ⵉⴳ ⵕⴱⴱⵉ ⵍⴰⵔⵣⴰⵇ ⵉⵏⵓ. 28. ⵛⵛⴰⵏ ⴰⵖ ⴼⵍⵍⴰⴽ ⵎⴷⴷⵏ ⵜⴰⴽⵓⵕⴰⵢⵜ, ⵡⴰⵍⴰⵢⵏⵏⵉ ⵜⵓⵛⴽⴰ ⴷ ⵓⴽⴰⵏ ⴼ ⵍⵅⴰⵟⵕ. 29. ⴰⴽⴰⵍ ⵓⵎⵍⵉⵍ ⴰⵖ ⵏⵥⵥⴰ ⵜⴰⵍⵍⵉⵎⵓⵏⵜ, ⴰⵎⵎⴰⵙ ⵏ ⵓⴷⵔⴰⵔ ⴰⵖ ⵕⵥⵎⵖ ⵉ ⵍⵄⵉⵏ ⵏⵏⵙⵏ. 30. ⵜⴰⵍⵡⴰⵜ, ⵜⴰⵍⵡⴰⵜ, ⵍⵀⵡⴰ ⵖ ⵎⵕⵕⴰⴽⵛ, ⴰⴷ ⴰⵖ ⵉⴼⴽⴰⵏ ⵉ ⵜⵎⵉⵣⴰⵔ ⵓⵔ ⵅⴰⵍⵉⴹⵖ. 5 1. ⵍⵍⴰⵀ ⵉⵀⵏⵏⵉ ⴽ ⵉⵖ ⴷⴷⵉⵖ, ⵉⵏⵉ ⴽ ⴼⵍⵖ ⴰ ⴱⵓ ⵉⵥⵓⵍⴰ, ⵍⵍⴰⵀ ⵉⵀⵏⵏⵉ ⴽ, ⴰ ⴰⵙⵎⵓⵏ. 2. ⴰⵍⵍⴰⵀ ⵉⵀⵏⵏⵉ ⴽ, ⴰⴷ ⴽⵎ ⴷ ⵏⵥⵓⵕ ⴰ ⵜⴰⴳⵯⵔⵔⴰⵎⵜ, ⴰ ⵏⵏⵉⵢⵜ, ⴰ ⵜⴰⴷⴰ ⵙ ⴽⵓⵍⵍⵓ ⵜⵃⵓⵊⵊⴰⵎ ⴰ ⵉⵎⵓⵙⵍⵎⵏ. 3. ⴰ ⵟⵟⵍⴱⴰ, ⵎⵃⴰⵎⴰⵏ ⵖ ⵓⴳⵯⵏⵙ ⵏ ⵜⵍⵉⵎⴰⵎⵜ, ⴰ ⴽⵓⵢⴰⵏ ⴷⴰ ⵉⵏⵏⴰ ⴳⴰⵏ ⵍⴰⵙⵡⴰⵕ ⵏⵏⵙⵏ, ⴰ ⵡⴰⵏⵏⴰ ⵉⴳⴰⵏ ⵍⵇⴰⴹⵉ ⴽⴰ ⴰⴷ ⵉⵙⴰⵡⴰⵍⵏ. 4. ⵢⴰⵏ ⵉⵖⵍⵉⵏ ⴰⵔ ⵍⴱⵕⵊ, ⴰⵔ ⴰⴼⵍⵍⴰ ⵏⵏⵙ, ⵉⵜⵜⴰⵡⵥⵕ ⴰⵏⵏ ⴳⵉⵙ, ⵉⵅⵛⵏ ⴳⵉⵙ ⴰⴷ ⵙⵓⵍ ⵉⴳⴳⵯⵣ. 5. ⵉⵜⵜⵓⵜ ⵓⵏⵥⴰⵕ ⵏ ⴽⵜⵓⴱⵕ, ⴽⵔⵣⵏ ⵎⴷⴷⵏ ⵜⵓⵎⵥⵉⵏ, ⵉⴽⵔⵣ ⵕⵕⴰⵢⵙ ⴰⵎⴰⵔⴳ. 6. ⵉⵖ ⵉⴽⵔⵣ ⵢⴰⵏ, ⵉⴼⵍ ⴰⵡⵡⴰⵍⵍⵓ ⵖ ⵜⴰⴼⵓⴽⵜ, ⴰ ⴼⴰⴷ ⴰⴷ ⵉⵇⵇⴰⵔ ⵢⵉⴳⵔ, ⴰⵔ ⵉⵙⵙ ⵉⵜⵜⵍ 7. ⵉⵖ ⵉⴽⵔⵣ ⵢⴰⵏ, ⵉⴽⵔⵣ ⵓⴽⴰⵏ ⵙ ⵏⵏⵉⵢⵜ. 8. ⵡⴰⵏⵏⴰ ⵉⵔⴰⵏ ⴰⴷ ⵉⴽⵔⵣ, ⵉⵅⵉⵢⵢⵔ ⵉⴽⴰⵍⵏ, ⴰⴷ ⵓⵔ ⵉⵜⵜⵍⵓⵃ ⴰⵎⵓⴷ ⵏⵏⵙ, ⵉⵙⵙⵉⴽⵉ ⵜⵏ. 9. ⵉⵖ ⵉⴽⵔⵣ ⵢⴰⵏ ⵍⵃⵓⴱⴱ, ⵉⵙⵙⵓ ⵜⵏ ⵙ ⵏⵏⵉⵢⵜ, ⴰⴷ ⵓⵔ ⵉⵙⵙⵡⴰ ⵙ ⵍⴽⴷⵓⴱ, ⵉⵔⴰ ⵉⵙⵙ ⵉⵃⵔⵎ. 10. ⵓⵔ ⵉⴳⵉ ⴰⵙⴽⵔⴼ ⵏ ⴱⵏⴰⴷⵎ ⵖⵉⵔ ⵍⵅⴰⵟⵕ. 11. ⵉⵖ ⵉⵍⵍⴰ ⵍⵄⵇⵍ ⵖ ⵓⴳⴰⵢⵢⵓ ⵏ ⵜⵎⵖⴰⵔⵜ, ⵢⵉⵍⵉ ⵚⵚⴱⵕ ⵖ ⵓⵔⴳⴰⵣ, ⵓⵔ ⴰⵔ ⵜⵜⵎⵔⵔⴰⵜⵏ. 12. ⴰⴷ ⴰⵖ ⵉⴼⴽ ⵕⴱⴱⵉ ⵚⵚⴱⵕ ⴷ ⵍⵇⵏⵄ ⵏⵏⵓⵏⵜ ⴰ ⴷⴷⵓⵏⵉⵜ, ⵉⵎⵎⴰ ⵓⵔ ⵉⴷⵓⵎ ⵓⵎⴰⵍⵓ ⵏⵏⵎ. 13. ⵍⵉⴽⵓⵏ, ⴰ ⵚⵚⴱⵕ, ⴰⴷ ⴰⵖ ⵉⴷⵓⵎ ⵓⵎⴰⵍⵓ ⵏⵏⴽ, ⴰⴷ ⴳⵉⵙ ⵏⴽⴽⵙ ⵉⵎⵉⴽⴽ, ⵏⴳⵔ ⵜ ⵉ ⵜⴰⵙⴰ ⵉⵏⵓ. 14. ⵔⵉⵖ, ⴰ ⵍⵎⵍⴼ, ⴰⴷ ⴽⵯⵏ ⵍⵙⵖ ⵉ ⵍⵉⵇⴰⵍⵜ, ⴰⴷ ⴳⵉⵙ ⴱⴱⵉⵖ ⵉⵍⴱⴰⴹ ⵉ ⴰⵢⵜ ⵓⵎⴰⵔⴳ. 15. ⵖⴰⵢⴷ ⵏ ⵓⵎⴰⵔⴳ, ⵉⴳⴰ ⵉⵢⵉ ⵖ ⵜⴰⵙⵙⴰⵙⵜ, ⵉⴳⴰ ⴰⵖ ⴰⵍⴳⴰⵎⵓ, ⵉⴱⴰⴹ ⵓⴽⴰⵏ ⴼⵍⵍⴰⵏⵖ. 16. ⴰⴷ ⵉⵚⵃⴰⵏ ⴷ ⵍⵎⵓⴼⵉⴷ, ⵉⵏⵏⴰ ⵜⵏ ⵉⵍⵙ, ⴰⴹⴰⵕ ⵉⵔⴰ ⵜⴰⵡⴰⴷⴰ, ⵍⵍⴰⵀ ⵉⵀⵏⵏⵉ ⴽⵯⵏ. 17. ⵉ ⵕⴱⴱⵉ ⵎⵏⴰⴷⴰⵜ ⴳⵉⴳⵉ, ⵎⴰⴷ ⵉⵢⵉ ⵢⴰⵖⵏ, ⵓⵔ ⴰⴽⴽ ⵏⴽⴽⵉⵙ ⵍⵄⴰⵕ, ⵙⵉⴳⴳⵍ ⵙ ⵉⵙⴰⴼⴰⵔⵏ. 18. ⵉⵙⴰⴼⴰⵔⵏ ⵍⵍⴰⵏ ⴳⵉⴳⵉ, ⵎⴰⵛⵛ ⵡⴰⵍⴰⵢⵏⵏⵉ ⴰⵔ ⵏⵜⵜⵉⴽⵚⴰⴹ ⴰⴷ ⴽ ⵏⴷⴰⵡⴰ, ⵜⴼⵍⵎ ⴰⵏⵖ. 19. ⴷⴷⴰⵡ ⵡⴰⴽⴰⵍ, ⵉⵖ ⵉⵢⵉ ⵏⵏ ⴳⵉⵙ ⵉⵖⵔⴰ ⵡⵉⵏⵓ, ⴰⴷ ⴷ ⵏⵉⵏⵉ " ⵏⵄⴰⵎ " ⴰⵛⴽⵓ ⴷⴰ ⵉⵢⵉ ⵜⵜⵅⵚⵚⴰⵏ. 20. ⴰⴳⴳⵯⴰⵜ ⵉⵢⵉ ⵙ ⵡⵓⵍ ⵉⵏⵓ, ⴰⴳⴳⵯⴰⵜ ⵉⵢⵉ ⵙ ⵜⴰⵙⴰ ⵉⵏⵓ, ⴰⵔ ⴷ ⵜⵉⵥⴰⵕⵎ ⵍⵎⵓⵃⵉⴱⴱⴰ ⵏ ⵜⵕⵕⴰⵎⵉⵢⵜ. 21. ⵏⴽⴽⵉⵏ ⴱⵄⴷⴰ ⵙⵡⴰ ⵙⵡⴰ ⴷⴰⵔⵉ, ⵓⵔ ⵓⵃⵉⵍⵖ, ⵉⵏⵏⴰ ⵖ ⵉⵜⵜⴱⴰⵍⴰ ⵍⵃⵓⴱⴱ ⵉⵏⵓ, ⵙⵎⴰⵜⵜⵉⵖ ⵜ ⴰⵔ ⵉⵏⵏⴰ ⵖ ⴳⴰⵏ ⵍⵊⴷⵉⴷ, ⵓⴽⴰⵏ ⵏⵙⵔⵙ ⵜ. 22. ⵉⵍⵍⴰ ⵏⵏ ⵡⴰⵜⴰⵢ ⵖ ⵍⴱⵔⵔ ⵏ ⵉⵕⵓⵎⵉⵢⵏ, ⵜⵉⵍⵉ ⴷ ⵍⵉⵇⴰⵎⵜ ⵖ ⵍⴱⵔⵔ ⵏ ⵉⵎⵓⵙⵍⵎⵏ, ⵉⵍⵉⵏ ⵡⴰⵎⴰⵏ ⵖ ⵉⴳⵏⵡⴰⵏ ⴰⵜⵜⵓⵢⵏ ⵙ ⵍⵇⵓⴷⵔⴰ ⵍⵍⵉ ⵜⵏ ⴷ ⵉⵙⵎⵏⴰⴳⴳⴰⵔⵏ, ⵎⵓⵏⵏ ⴷ ⵖ ⵍⴱⵔⵔⴰⴷ, ⵉⵙⵓ ⵜⵏ ⵉⵍⵙ. 23. ⴱⴱⵉⵏ ⵓⵅⵙⴰⵏ ⵉⵍⵙ, ⵉⴱⴱⵉ ⵡⵓⵍ ⵜⴰⵙⴰ ⵉⵏⵓ, ⴰⴷ ⴰⵙⵏ ⵚⴱⵕⵖ, ⴰⵛⴽⵓ ⴳⴰⵏ ⵡⵉⵏ ⵉⵎⵉ ⵏⵏⵖ. 6 1. ⵜⴰⵙⴰ ⵉⵏⵓ ⴰⵖ ⵏⵜⵜⵢⴰⴳⴰⵙ, ⵓⵔⵜⴰ ⵙⵙⵉⵏⵖ ⵉⵙ ⵎⵎⵓⵜⵖ ⵓⵍⴰ ⵉⵙ ⵏⵊⵊⴰⵖ. 2. ⴰⵔ ⵙⴰⵡⴰⵍⵖ: ⵉⵙⴱⴱⴰⴱⵏ ⵕⵥⵎⵏ ⵍⴱⵉⵄ ⵓⵛⵛⵔⴰ; ⵔⴰⵏ ⵍⴱⵉⵄ ⵓⵛⵛⵔⴰ ⵍⵊⵉⴷ, ⵓⵔ ⴰⵖ ⵜⵜⵛⴰⵡⵉⵕⵏ. 3. ⵓⵙⵉⵏ ⵍⵃⵔⵉⵔ, ⵓⵔⵜⴰ ⵊⵊⵉⵏ ⵓⵜⵏ ⵉⴼⴰⵙⵙⵏ. 4. ⵍⴱⵉⵄ ⵓⵛⵛⵔⴰ ⵏ ⵖⵉⵍⴰⴷ ⵓⵔ ⴰⴽ ⵜ ⵓⵎⵉⵔⵖ. 5. ⵉⵍⴰ ⵍⵃⵔⵉⵔ ⵍⵀⵏⴷⵉ, ⵉⵍⵍⴰ ⵍⵎⴽⵔⵔⵛ, ⵉⵍⵍⴰ ⴳⵓⵔⵣⵢⴰⵏ, ⵚⵚⴱⴰⵖⴰⵜ ⴰⴷ ⵎⵉⵡⵙⵏ. 6. ⴱⵓ ⵟⵟⴱⵍⴰ, ⵣⵓⵏ ⴷ ⵍⴰⴷⴰⵏ ⵏⵖ ⵍⵉⵇⴰⵎⵜ; ⴰ ⴽⵓⵍⵍⵓ ⵍⵄⵇⵍ ⵏ ⵎⴷⴷⵏ ⵔⵓⵔⵏ ⵜ ⵙⵔⵙⵏ. 7. ⵍⴼⴰⵕⴰⵢⴹ ⵓⵍⴰ ⵙⵙⵓⵏⴰⵢⵏ, ⵉⵖ ⵜⵜ ⵉⵜⵜⵓ, ⴽⵓⵍⵍ ⵎⴰ ⵙ ⵉⵊⵍⴰ ⵢⴰⵏ, ⵜⴰⵥⴰⵍⵍⵉⵜ ⵅⴰⵚⵚⴰⵏ ⵜⵜ. 8. ⴱⵓ ⵟⵟⴱⵍⴰ ⵣⵓⵏ ⴷ ⵜⵉⵥⵉⵍⵍⴰ ⵏ ⵜⵉⵏ ⵡⵓⵜⵛⵛⵉ, ⴰⴷ ⵓⵔ ⴰⴼⵓⵏ ⵉ ⴽⵕⴰⴹ ⵓⵍⴰ ⵛⵃⴰⵏ ⴰⵙⵏ. 9. ⵢⴰⵏ ⵉⵛⵡⴰⵏ, ⴰⴷ ⴽ ⵉⴳ ⵕⴱⴱⵉ ⴼ ⵜⴰⵔⵉⴽⵜ ⵏ ⵡⵓⵔⵖ, ⴰⴷ ⵉⵢⵉ ⵜⵜⴰⴷⵔⵎ ⵉ ⵉⵎⴰⵛⴰⵇⵏ. 10. ⵢⵓⴳⵔ ⵕⵕⵊⴰ ⵟⵟⵓⵎⵓⴱⵉⵍ ⵉⵖ ⵙⴰⴼⵔⵏⵜ, ⵉⵖ ⴷⴷⴰⵏ ⴷⴰⵔ ⵓⵃⴱⵉⴱ ⵓⵔ ⴰⵖ ⵛⴰⵡⵉⵕⵏ. 11. ⵢⴰⵏ ⵉⵛⵡⴰⵏ, ⴰ ⵙⵉⴷⵉ, ⵎⴰⴷ ⴰⵙⵏ ⵉⵍⴰⵇⵏ? ⴰⴷ ⴰⵙ ⵉⴱⵏⵓ ⵢⴰⵏ ⵜⵉⴳⵎⵎⵉ ⵖ ⵜⴰⵙⴰ ⵏⵏⵙ, ⵏⵖ ⴰⵙ ⵉⴽⵯⵔⴰ ⵟⵟⵓⵎⵓⴱⵉⵍ, ⴰⴷ ⵓⵔ ⵉⵎⵔⵔⵜ. 12. ⵢⴰⵏ ⵉⵛⵡⴰⵏ ⴰⴷ ⵓⵔ ⵉⵥⵥⴰⵍⵍ, ⵓⵍⴰ ⴰⵥⵓⵎⵏ, ⵓⵍⴰ ⴽⴽⴰⵏ ⵜⵉⵎⵣⴳⵉⴷⴰ ⵖⵉⵔ ⴼ ⵓⵎⴰⵔⴳ. 13. ⵢⴰⵏ ⵉⵛⵡⴰⵏ, ⴰⵙⵕⵓⴹ ⵏⵏⴽ ⵍⴽⵎⴰⵜ ⴰⵏⵖ, ⵉⵖ ⴰⴽ ⵉⴼⴽⴰ ⵛⵛⵕⵄ ⵏ ⵕⴱⴱⵉ ⵕⵕⵓⵃ, ⵜⴰⵡⵉⴷ ⵏⵏ. 14. ⴰⵍⵍⴰⵀⵓ ⴰⴽⴱⴰⵕ, ⵉⵣ ⴷ ⴰⴷ ⴰⵍⵍⴰⵖ ⵙⴰ ⵢⵉⵔⵏ ⴷ ⵙⴰ ⵉⵙⴳⴳⵯⴰⵙⵏ, ⵉⵖ ⵓⵔ ⵏⵥⵕⵉ ⵡⵉⵏⵓ? 15. ⴰⵍⵍⴰⵀⵓ ⴰⴽⴱⴰⵕ ⴰ ⵍⵃⵓⴱⴱ, ⴰ ⵢⴰⵏ ⴼ ⴰⴽⴽⵯ ⵉⴹⵕ, ⵉⴳ ⵉⵜ ⴰⵍⵉⵍⵉ ⵏⵖ ⵉⴳⴰ ⵜⴰⴼⵕⵥⵉⵥⵜ. 16. ⵏⴽⴽⵉⵏ, ⵉⴹⵕ ⵉⵢⵉ ⴼ ⵓⵥⵕⵓ, ⴳⴰⵏ ⵓⵔⵖ, ⴰⵙⵉⵖ ⵜ. 17. ⵉⵖ ⵉⴳⴰ ⵍⵃⵓⴱⴱ ⵍⵊⴷⵉⴷ, ⵓⵜ ⴰⴼⵓⵙ ⵏⵏⴽ. 18. ⴰ ⵀⴰⵏⵏ ⵉⴷ ⵡⴰⵛⵛ, ⴷⴰ ⵙⵏⴳⴰⵔⴰⵏ ⵜⴰⵎⵓⵏⵜ. 19. " ⴱⵇⴰ ⵄⵍⴰ ⵅⵉⵔ " ⴽⴰ ⴰⴷ ⵉⴼⴼⴰⵍⵏ ⵓⵎⴰⵔⴳ. 20. ⵡⴰⵏⵏⴰ ⴰⵙⵏ ⵉⵙⵍⵍⴰⵏ, ⵜⵜⴰⴹⵏ ⴰⴽⴽⵯ ⵜⴰⵙⴰ ⵏⵏⵙ. 21. ⴰⴷ ⵉⵚⵃⴰⵏ, ⴰⴷ ⴰⵖ ⵢⵓⴷⴰ, ⴽⵓⵍⵛⵉ ⵏⵏⵉⵖ ⵜ; ⵓⵜ ⴰⵡⴰⵍ ⵖ ⵓⴼⵍⵍⴰ, ⴱⴱⵉ ⵜⴰⴽⵔⵔⴰⵢⵜ. 22. ⴰ ⴱⵉⵙⵎⵉ ⵍⵍⴰⵀⵉ ⵓⵕⵕⴰⵃⵎⴰⵏ, ⵏⴱⴷⴰ ⵙⵔⵙ, ⴰⵔ ⵉⵜⵜⴽⵎⵎⴰⵍ ⵕⴱⴱⵉ ⴰⵡⴰⵍ ⵙ ⵍⵅⵉⵔ. 23. ⴰ ⵚⵚⴰⵍⵉⵃⵉⵏ, ⴰ ⵙⵙⴰⴷⴰⵜ, ⴰ ⵍⵎⵓⵍⵓⴽ, ⴰ ⴽⵯⵏⵏⵉⵏ ⴰ ⵙ ⵔⵉⵖ ⴰⴷ ⵜⵃⴰⴹⵕⵎ ⵉⵖ ⵙⴰⵡⵍⵖ. 24. ⵍⵃⵓⵕⵎⴰ, ⴰ ⵙⵉⴷⵉ ⴷⴰⵡⴷ, ⴰⴷ ⵓⵔ ⴱⴰⵍⴰⵖ, ⵓⵍⴰ ⵉⴱⴰⵍⴰ ⵡⴰⵡⴰⵍ ⵖ ⵉⵏⵏⴰ ⵖ ⵙⴰⵡⵍⵖ. 25. ⴰ ⵙⵉⴷⵉ ⵕⴱⴱⵉ, ⴳⴰⵜ ⴰⵏⵖ ⴰⵎⴰⵍⵓ, ⵎⴽⴰⵏⵏ ⵜ ⵉⴳⴰ ⵡⴰⴹⵉⵍ ⵉ ⵍⵎⴰⴽⴰⵏ. 26. ⵓⵔ ⵉⵔⵉ ⵕⴱⴱⵉ ⴰⴷ ⴽ ⵉⴼⵍ, ⴰ ⵢⴰⵏ ⴷ ⵉⵅⵍⵇ, ⵕⴱⴱⵉ ⵓⵔ ⵉⴳⵉ ⴰⴽⵏⵏⴰⴷ, ⴽⵓⵢⴰⵏ ⴹⵓⴼⵏ ⵜ. 27. ⵍⵍⵉⵖ ⴽ ⵉⵏⵏ ⵥⵕⵉⵖ, ⴰ ⴽⵔⴰ, ⵣⵓⵏ ⴷ ⴰⵢⵢⵓⵔ, ⴰⵙⵉⵏⵜ ⵉⵢⵉ ⴽⵓⵍⵍⵓ ⵜⵡⴷⵉⵡⵉⵏ ⴷ ⵍⵅⵓⴼ. 28. ⵍⵍⵉⵖ ⴽ ⵓⵔ ⵙⵙⵉⵏⵖ, ⴰ ⴽⵔⴰ, ⴽⴰ ⴰⴷ ⵜⵀⵏⵏⴰⵖ. 29. ⵍⵍⵉⵖ ⴽⵯⵏ ⵙⵙⵏⵖ, ⵉⴳⴰ ⴰⵏⵖ ⵓⵎⴰⵔⴳ ⵏⵏⵓⵏ ⴰⵟⵟⴰⵏ ⴷ ⵍⵅⵓⴼ. 30. ⵉⵔⴰ ⴰⵏⵖ ⵉⵎⵓⵏ ⴷ ⵕⵕⵓⵃ. 31. ⵎⴰⴷ ⵙⵓⵍ ⴽⵉⵢⵢⵉⵏ ⵜⵜⴰⵙⵉⵏ? ⵉⵃⴹⵓ ⵍⴰⵅⴱⴰⵕ ⵏⵏⴽ. ⴳⴳⵓⵜⵏ ⵉⵎⵓⴹⴰⵏ, ⵉⴹⴱⵉⴱⵏ ⵊⵍⴰⵏ ⴰⵖ, ⵓⵔ ⴰⴽⴽⵯ ⵉⴹⵀⵉⵔ ⵎⴰⴷ ⵉⴳⴰⵏ ⵓⴷⴷⵓⵏⵉⵜ. 7 1. ⵢⴰⵏ ⵉⴳⵯⵎⵔⵏ ⴰⵔ ⵢⵉⴹ, ⵓⵔ ⴷ ⵓⵎⵉⵥⵏ ⵢⴰⵜ, ⵉⵙ ⴰⴽⴽⵯ ⴰⴷ ⴱⴱⵉⵏ ⵜⵉⵙⵡⴰⵔ ⵏ ⵉⴷⵓⴽⴰⵏ. 2. ⵉⵎⵎⴰ ⵓⴷⴰⴷ ⵎⵇⵇⵓⵕⵏ, ⵓⵔ ⵜ ⴰⴽⴽⵯ ⵉⴳⵯⵎⵉⵔ ⵢⴰⵏ ⵙ ⵍⵃⵉⵍⵜ. 3. ⴰ ⵕⵕⴰⵎⵉ, ⴱⵃⵔⴰ ⴹⴹⵕⴱⵜ ⵏⵏⵓⵏ ⴰⴷ ⵓⵔ ⵜⵏⴽⵉⵔ ⴷ ⵜⵍⵃⵉⵇⵜ, ⴰⵔ ⴷ ⵉⵏⵊⵎ ⵚⵚⵉⴷ. 4. ⵉⵔⵡⵍ ⵡⵓⴷⴰⴷ, ⵉⴽⴽⴰ ⴷ ⴼ ⵉⴳⴳⵉ ⵏ ⵓⵊⴰⵕⵉⴼ ⵍⵍⵉⵖ ⵉⵥⵕⴰ ⴰⵚⵢⵢⴰⴷ, ⵉⴽⵚⵓⴹ ⵜⵉⵎⴷⴰⵢⵉⵏ. ⴳⴳⵓⵜⵏ ⵉⵚⵢⵢⴰⴷⵏ, ⴱⴹⴰⵏ ⵉ ⵓⵊⴰⵕⵉⴼ, ⴽⵓⵢⴰⵏ ⴳⵉⵙⵏ ⵉⵟⵟⴰⴼ ⴰⴱⵓⵔⵉ ⵖ ⵓⴼⵓⵙ. 5. ⵢⵓⵃⵍ ⵡⵓⴷⴰⴷ, ⵉⵍⵍⴰ, ⵉⴳⵍⵍⵉⵏ, ⵖ ⵓⴼⵓⵙ ⵏ ⵓⵎⴰⵔⴳ ⵏ ⵡⴰⵍⵍⵉ ⴷ ⵉⵜⵜⵎⵓⵏ. 6. ⵉⵊⵍⴰ ⴰⵙ, ⵓⵜⵏ ⵜⵏ ⵉⵏⴳⵯⵎⴰⵔⵏ ⵖ ⵢⵉⴹ ⴰⴷ ⵉⴳⴰ ⵍⵃⴰⵍ. 7. ⴽⵓⵢⴰⵏ ⴷ ⴰⵢⵏⵏⴰ ⵙ ⵏⵊⵎⵏ, ⴽⵓⵍⵍⵓ ⵉⴳⴰ ⵢⴰⵏ. ⴰⵟⵟⴰⵏ ⴷ ⵍⵎⵓⵃⵉⴱⴱⴰ ⴰⴷ ⵉⵏⴳⴰⴷⴷⴰⵏ ⴷ ⵍⵎⵓⵜ. 8. ⵓⴹⵏⵖ ⵙ ⵡⴰⵟⵟⴰⵏ, ⵉⴹⴱⵉⴱⵏ ⵊⵍⴰⵏ ⴰⵖ; ⵏⵃⵓⵕⵎⴰ ⵜⵏ, ⴽⵓⵍⵍⵓⵜⵏ ⴰⴳⵯⵉⵏ ⴰⴷ ⴰⵖ ⴷⴰⵡⴰⵏ. 9. ⴰⵍⵍⵉⵖ ⴷ ⵎⵜⵜⴰⴼⴰⵇⵏ ⵙ ⵢⴰⵏ ⵍⵎⵄⵏⴰ. ⵏⵏⴰⵏ: " ⴰ ⵍⵎⵙⴽⵉⵏ, ⴰⵟⵟⴰⵏ ⴰⴷ ⵍⵃⵓⴱⴱ ⴼⵍⵍⴰⴽ, ⵓⵔ ⴰⴷ ⴽⵯⵏ ⵉⵜⵜⴷⴰⵡⴰ ⵖⵉⵔ ⴱⴰⴱ ⵏ ⵊⵊⵏⴰⵏⴰⵜ; ⴰⴷ ⴽⵯⵏ ⵙⴰⴽⴰⵏ ⴳⵔ ⵍⴰⵛⵊⴰⵕ ⴰⴷ ⵜⵥⵕⵕⴰⵎ ⵉⵊⴷⴷⵉⴳⵏ, ⴰⵔ ⵡⴰⵏⵏⴰ ⵜⵔⴰ ⵛⵛⴰⵀⵡⴰ ⵏⵏⵓⵏ. " 10. ⵢⴰⴳⴳⵯ ⴷ ⵙⵔⵏⵖ ⴱⴰⴱ ⵏ ⵊⵊⵏⴰⵏⴰⵜ; ⵉⴳ ⴷ ⴰⴼⵓⵙ, ⵉⵏⵏⴰ: " ⵉⵍⵍⴰ, ⴷⴷⵡⴰ, ⵉⵍⵍⴰ, ⵎⴰⵛⵛ ⵍⴰⴱⵓⴷⴷ ⵏ ⵍⵎⴰⵍ. " 11. ⵏⵏⵉⵖ ⴰⵙ: " ⵏⴽⴽⵉⵏ ⴳⵉⵖ ⴰⵇⴱⵉⵍ, ⵓⵔ ⴷⴰⵔⵏⵖ ⵍⵎⴰⵍ; ⴽⵉⴳⴰⵏ ⴰⵢⴰⴷ ⵏⴼⴼⵖ ⴷⴰⵔⵏⵖ! " 12. ⵉⵏⵏⴰ: " ⴼⵍⵍⴰⵡⵏ ⵉⴼⵜⵃ ⵕⴱⴱⵉ, ⵓⵔ ⴷⴰⵔⵉ ⴷⴷⵡⴰ ⵏⵏⵓⵏ. " 13. ⵀⴰⵏⵏ ⴰⵃⴱⵉⴱ ⴰ ⴼ ⵏⵙⴰⵡⴰⵍ. 14. ⵡⴰⵏⵏⴰ ⴷ ⴽⴽⴰⵏ ⴰⵙ ⵙⵔⵏⵖ ⵉⵙⴰⵡⵍ, ⵏⵏⵉⵖ: " ⵉⵖⵥⴰⵏ ⴰⵖ! " 15. ⴰⵙⵙ ⴰⵏⵏ ⵜ ⵏⵃⵜⴰⵊⵊⴰ, ⴰⵔ ⵉⵢⵉ ⵢⴰⴽⴽⴰ ⵍⵄⴷⵓⵔⴰⵜ. 16. ⴰ ⴰⴹⴱⵉⴱ, ⴷⴷⵓⵄⴰ ⵏ ⵕⴱⴱⵉ, ⵉⵖ ⵏⵎⵎⵓⵜ, ⵎⵇⵇⴰⵔ ⵏⵉⵜ ⴽⴽⴰⵏ ⵉⴷⵔⴰⵔⵏ ⵏⴳⵔⴰⵜⵏⵖ, ⵎⵔⴰ ⵓⴽⴰⵏ ⵜⴳⵉⴷ, ⴰ ⴽⵔⴰ, ⵣⵓⵏ ⴷ ⵏⴽⴽⵉⵏ, ⴰⴷ ⴰⴽ ⵖⵉⵖ ⴰⴼⵓⵙ ⴰⵔ ⵡⵉⵙⵙ ⵙⴰ ⵉⴳⵏⵡⴰⵏ. 17. ⴰ ⴰⴹⴱⵉⴱ, ⵟⵟⵎⵄ ⵓⵔ ⵉⵍⵍⵉ ⴳⵔⴰⵜⵏⵖ, ⵟⵟⵎⵄ ⴷⴰⵔ ⵍⴱⵉⵄ ⵓⵛⵛⵔⴰ ⴰⵖ ⵉⵜⵜⴱⵉⵢⵢⴰⵏ. 18. ⵉⵎⵎⴰ ⵍⵎⵓⵃⵉⴱⴱⵉⵏ, ⵉⴼⴼⵖ ⵉⵏⴳⵔⴰⵜⵏⵖ. 19. ⵏⵓⴼⴰ ⴷ ⵢⴰⵏ ⵓⵜⴱⵉⵔ ⵓⵎⵍⵉⵍ, ⵉⴳⵏ ⵓⴽⴰⵏ, ⵚⵚⴰⵃⵜ ⵓⵔ ⵜⵜ ⵍⵉⵏ, ⵓⵔ ⴳⵉⵙ ⴰⴱⵍⴰ ⵔⵔⵉⵛ. 20. ⵣⵣⵉⵖ ⴰⵎⵚⵃⴰⴱ ⵏⵏⵙ ⴰⴷ ⵜ ⵉⵀⵓⵡⵡⵍⵏ. 21. ⵡⴰⵏⵏⴰ ⵉⵔⴰⵏ ⵍⵃⵓⴱⴱ ⵉⵏⵓ, ⴰⴷ ⵉⵙⵙ ⵏⵎⵓⵏ; ⵡⴰⵏⵏⴰ ⵜⵏ ⵓⵔ ⵉⵔⵉⵏ, ⵏⴽⴽⵉⵏ ⵍⵍⴰⵀ ⵉⵀⵏⵏⵉ ⵜ. 22. ⵜⴰⵙⴰ ⵜⵔⴰ ⴰⴷ ⵜⵙⵙⵓⴷⵓ, ⵍⵖⵕⴹ ⵉⵀⵡⴰ ⵏⵉⵜ. 23. ⵏⴹⴰⵍⴱ ⴰⵡⵏ ⴽⵓⵍⵍⵓ ⵛⵛⵕⵄ, ⴰ ⵉⵥⵏⴽⴰⴹ! 24. ⵡⴰⵏⵏⴰ ⴰⵖ ⵢⵉⵡⵉⵏ ⵍⵄⵇⵍ, ⴰⴷ ⵜ ⵉⴷ ⵔⴰⵔⵏ. 25. ⵣⵣⵉⵏ ⴷ ⵍⴱⴰⵕⵓⴷ ⵓⵔ ⴰⵔ ⵜⵜⵃⵏⵏⴰⵏ. ⵡⴰⵏⵏⴰ ⵓⴽⴰⵏ ⵓⵜⵏ, ⴷ ⵉⵙ ⴰⵙ ⵜⵎⵎⴰⵏ. 26. ⵉⴼⵓⵍⴽⵉ ⴷⴱⵍⵉⵊ, ⵉⵖ ⵍⵍⴰⵏ ⵖ ⵓⴼⵓⵙ; ⴰⴼⵓⵍⴽⵉ ⵏ ⵓⴹⴰⵕ ⵉⵖ ⵉⵍⵍⴰ ⵖ ⵉⴷⵓⴽⴰⵏ. 27. ⵉⴼⵓⵍⴽⵉ ⵍⵃⵔⵉⵔ, ⵉⵖ ⵜ ⵉⵖⵉ ⴷ ⵓⴼⵓⵙ, ⵢⵉⵍⵉ ⴼ ⵓⵢⵢⵉⵙ, ⴰⵔ ⵉⵜⵜⵛⴰⵍⴰ ⵖ ⵡⴰⵎⵎⴰⵙ. 28. ⵉⴼⵓⵍⴽⵉ ⵡⴰⵜⴰⵢ, ⵉⵖ ⵉⵍⵍⴰ ⵍⴱⵏⵏⴰⵕ, ⵉⴼⵓⵍⴽⵉ ⵡⴰⵡⴰⵍ ⵉⵖ ⵉⵍⵍⴰ ⵓⴷⵉⵡⴰⵏ. 29. ⵉⴼⵓⵍⴽⵉ ⵡⴰⵡⴰⵍ ⵉⵖ ⵉⵍⵍⴰ ⴳⵯⵎⴰⵜⵏⵖ. 30. ⵓⵍⵍⴰⵀ ⵓⵃⵇⵇ ⵕⴱⴱⵉ, ⴰⵔ ⴼⵍⵍⵉ ⵉⴳⴰ ⵡⴰⵙⵙ ⴰⵢⵢⵓⵔ ⵏ ⵡⴰⴹⴰⵏ, ⵉⵖ ⵜ ⵓⵔ ⵥⵕⵉⵖ. 31. ⵎⵢⵢⴰⵜ ⵄⴰⵎ ⵏ ⵜⵉⵍⵍⴰⵙ ⴽⵓⵍⵍⵓ ⵣⴷⵉⵏⵉⵏ ⴰⴷ ⵉⵏⴳⴰⴷⴷⴰ ⵓⵃⴱⵉⴱ, ⵉⵖ ⵓⵔ ⴰⵔ ⵜ ⵥⵕⵕⴰⵖ. 8 1. ⴰ ⵟⵟⴱⵍⴰ, ⵔⴳⵉⴳⵉ ⵓⴽⴰⵏ ⵜⵔⵚⵓⴷ, ⵎⵇⵇⴰⵔ ⵏⵉⵜ ⵏⵜⵓⴱ, ⵓⵔ ⵏⵜⵜⵢⴰⵎⴰⵏ. 2. ⴰⵍⵍⴰⵢⴰⵎⵜ, ⴰ ⵜⴰⵙⴰ ⵉⵏⵓ, ⵉⴷⴰⵎⵎⵏ ⴹⵍⴰⵏⵉⵏ. ⵡⴰⵍⵍⵉ ⴼ ⴰⵔ ⵜⴰⵍⵍⴰⴷ ⵓⵔ ⴳⵉⵡⵏ ⵉⴳⵔⴰⵡⵉⵍ. 3. ⵢⴰⵏ ⵉⵜⵜⵢⴰⴳⴰⵙⵏ ⵖ ⵍⵄⵇⵍ, ⵉⵜⵍⴼ, ⵎⵇⵇⴰⵔ ⵏⵉⵜ ⵉⴱⵉⴷⴷ, ⴰⴷ ⵜ ⵓⵔ ⵜⴰⵎⵉⵏⵜ. 4. ⵉⵖ ⵉⵜⵜⴰⵡⵙⵍⴰⴱ ⵍⵄⵇⵍ ⵏ ⵢⴰⵏ, ⵉⴹⴰⵍⴱ ⴰⵙ ⵉ ⴱⴰⴱ ⵏ ⵜⴰⵢⵔⵉ, ⵛⵛⵕⵄ. 5. ⴰ ⴰⵃⴱⵉⴱ, ⵍⵖⵕⴹ ⵏⵏⴽ, ⵓⵔ ⵜ ⵓⴼⵉⵖ; ⵉⵎⵎⴰ ⵍⵖⵕⴹ ⵉⵏⵓ, ⴷⴷⵓⵍⵍⴰⵏ ⴼⵍⵍⴰⴽ. 6. ⵉⵖ ⵉⵙⵡⴰ ⵢⴰⵏ ⵓⴷⵉ, ⵙⵓⵏ ⵜⴰⵎⵎⵏⵜ, ⵉⴹⴰⵍⴱ ⵉ ⵕⴱⴱⵉ ⴰⴷ ⴰⵖ ⵉⵙⵙⵓ ⴰⵜⴰⵢ; ⴰⵔ ⵏⵜⵜⵄⵊⵊⴰⴱ, ⴰⵔ ⵏⵜⵜⵅⵎⵎⴰⵎ. 7. ⵙⵉⴷⵉ ⵍⴱⴰⵛⴰ, ⵏⵔⴰ ⴰⴷ ⴰⵖ ⵉⴼⴽ ⴰⵡⴰⵍ; ⵎⵕⵕⴰⴽⵛ ⴰⵔ ⵍⵖⵔⴱ, ⴰⵔ ⴰⵢⵜ ⵎⵚⵚⴰⴹ, ⴰⵔ ⴰⴷⵔⴰⵔ, ⴰⵔ ⵉⵖ ⵍⴽⵎⵖ ⵜⴰⵍⵡⴰⵜ, ⵍⵍⴰⵀ ⵉⵄⴰⵡⵏ, ⴰ ⵍⴱⵍⴰⴷ. 8. ⵍⵍⵉⵖ ⵜⵎⵇⵇⵓⵔ ⵜⵉⵎⵎⵓⵖⵔⴰ, ⵍⵊⵉⴷ ⴰⴷ ⴰⵎ ⵉⵜⵜⵚⴰⵃⴰⵏ. 9. ⴰ ⵡⴰⵔⵣⴰⵣⴰⵜ ⴰⵖ ⵉⵍⵍⴰ ⵓⵎⴰⵡⴰⵍ. 10. ⴰⵎ ⴰⵙⵙ ⴰⴷ ⴰⵖ ⵉⵙⵖⴰ ⵟⵟⴰⵍⴱ ⴰⵢⵢⵉⵙ ⴷ ⵜⵔⵉⴽⵜ, ⵉⵜⵜⵓ ⵜⵉⵎⵣⴳⵉⴷⴰ ⵓⵍⴰ ⵍⵉⵃⴹⴰⵕⴰⵜ. 11. ⵙⵙⴰⵍⴰⵎⵓ ⵄⴰⵍⵉⴽⵓⵎ, ⴰⴷ ⵉⴳ ⵍⵡⴰⵊⴱ ⵉⵖ ⵜ ⵉⵏⵏⴰ ⵢⴰⵏ, ⵉⵎⵙⴰⵍⵍⴰⵎ ⴽⵓⵍⵍⵓ ⴷ ⵎⴷⴷⵏ. 12. ⵡⴰⵏⵏⴰ ⵉⴳⴰⵏ ⵍⴼⴰⵀⵉⵎ, ⵡⴰⵏⵏⴰ ⵉⴼⵀⵎⵏ ⴰⵎⴰⵔⴳ, ⵜⵉⵙⵖⵉ ⵏ ⵉⵙⴰⵏ, ⵍⵃⵎⵕ ⴷ ⵍⴷⵀⵎ ⴷ ⵍⵣⵕⴳ, ⵏⵖ ⴰⵊⴷⴰⵄ ⵉⴳⴰⵏ ⴰⵜⵏⵉ, ⵏⵖ ⵢⴰⴷ ⵉⵊⵎⵄ, ⵉⵖ ⵓⵔ ⴰⵔ ⵉⵜⵜⴰⵣⵣⵉⵍ, ⵉⵙ ⴽⵓⵍⵍⵓ ⵉⴳⴰ ⵍⵄⵢⵓⴱ. 13. ⵡⴰⵏⵏⴰ ⵉⵔⴰⵏ ⴰⴷ ⵉⵕⴱⴱⴰ, ⵉⵕⴱⴱⴰ ⴽⵔⴰ ⵏ ⵓⵊⴷⴰⵄ, ⵉⴳ ⴰⵙ ⵜⵉⵛⵉⴽⵔⵜ ⵏⵏⵙⵏ, ⴰⵔ ⵉⵙⵙ ⵉⵜⵜⵍⵄⴰⴱ, ⵉⵙⴰⵢ ⵜ ⴰⵎⴰⵡⴰⵍ, ⵉⵣⵄⵎ ⵙⵔⵙⵏ ⴰⴷ ⵜ ⵉⵣⵣⵏⵣ. 14. ⵉⵜⵜⵡⴰⴹⵉⵢⵢⴰⵄ ⵍⵎⴰⵍ ⵏ ⵡⴰⵏⵏⴰ ⵉⵙⵖⴰⵏ ⵛⵛⵔⵊ, ⵓⵔ ⵉⵙⵙⵉⵏ ⴰⴷ ⵢⵉⵏⵉ ⴼ ⵓⵊⴷⴰⵄ, ⵓⵍⴰ ⴰⴷ ⵜ ⵉⴳⴳⵯⵣ, ⵓⵔ ⵉⵙⵙⵉⵏ ⵉ ⵜⵔⵉⴽⵜ, ⵓⵔ ⵉⵙⵙⵉⵏ ⴰⵎⵀⵎⴰⵣ. 15. ⴰⵃⵃ ⵉⵏⵓ, ⴰ ⵉⵎⵎⵉ, ⵡⴰⵢⵍⵉ, ⵎⴰⵜⵜⴰ ⵎⴽⴰⴷ ⴰⵖ ⵉⵊⵕⴰⵏ, ⴰⵍⵍⵉⵖ ⵏⵊⵍⴰ ⵖⵉⵔ ⴼ ⵉⵎⵓⵔⵉⴳ. 16. ⵏⴽⴽⵉⵏ ⵏⵖⵔⴰ ⵜⵉⴱⵔⴰⵜⵉⵏ ⴷ ⵍⵡⴰⵊⴱ ⵏ ⵍⴰⵃⴱⴰⴱ ⴷ ⵢⴰⵏ ⵉⵛⵡⴰⵏ, ⴰⵔ ⵜⵏ ⵏⵜⵜⵎⵊⵊⴰⴷ. 17. ⵉⵖ ⵏⴱⴷⵔ ⵍⴰⵃⴱⴰⴱ ⴷ ⵉⵎⵖⴰⵔⵏ ⴷ ⵍⵇⴰⵢⴷ, ⴼⴰⴷ ⵉⵍⵎⵎⴰ ⴰⴷ ⴰⴷⴷⵔⵖ ⵉⵜⴱⵉⵔⵏ ⵏⵖ ⵉⵣⵏⴽⵯⴰⴹ. 18. ⵓⵔ ⵉⵏⵜⵉⵍ ⵛⵛⵓⴼ ⵏ ⵍⵎⵓⵍⵓⵄ ⵖ ⵓⵔⴽⴽⴰⴱ; ⴰⵔ ⵉⵙⵎⵓⵇⵇⵓⵍ ⴰⵢⵢⵉⵙ ⵖ ⵍⵃⴰⴼⵔ ⴰⵔ ⴰⵣⵣⴰⵔ. 19. ⵙⵉⴷⵉ ⵕⴱⴱⵉ, ⴳ ⴰⴼⵔⵉⴳ ⵉ ⵍⵎⴰⴽⴰⵏ ⴰⴷ, ⴰⴷ ⴰⵙ ⴳⵓⵏⵜ ⵍⵉⵢⵢⴰⵎ, ⵣⵓⵏ ⵉⵕⵥⵎ ⴳⵉⵍⵉⵣ. 20. ⵉⵙ ⴽⴰ ⵏⵏⵉⵖ: ⴰⵕⵓⵎⵉ, ⵎⴰⵏⵉ ⵖ ⵉⵙⴽⵔ ⵟⵟⵢⵢⴰⵕⴰ, ⵜⵃⴰⴷⴰ ⴽⵓⵍⵍⵓ ⵜⴰⴳⵓⵜ. ⵉⵙⴽⵔ ⵟⵟⵓⵎⵓⴱⵉⵍ ⴽⵓⵍⵍⵓ ⵜⵉⵏ ⵊⵊⴰⵊ. 21. ⵃⵓⵕⵎⵉⵖ ⵉⵥⵓⵍⴰ ⵏⵏⴽ, ⴰ ⴰⵜⴱⵉⵔ ⵏ ⵛⵛⵕⴰⵊⵎ, ⴰⴷ ⵓⵔ ⴳⵓⵖ ⴰⵎⴰⴳⵓⵙ, ⴰⵔ ⵉⵣⵔⴰⵢ ⵍⵖⵕⴹ. 22. ⵍⵃⵎⴷⵓ ⵍⵉⵍⵍⴰⵀ, ⵉⵊⵓⴷ ⴼⵍⵍⴰⵖ ⵕⴱⴱⵉ, ⴰⵏⵥⴰⵕ ⵢⵓⵜ, ⵉⵃⵎⵍ ⴷ ⴰⴽⴽⵯ ⵕⴰⵙ ⵍⵡⴰⴷ, ⵜⵓⵎⵥⵉⵏ ⴽⵕⴰⴹ ⵍⴳⵔⵓⵛ, ⵉⵔⴷⵏ ⵕⵕⵓⴱⵓⵄ. 9 1. ⴰ ⵛⵛⵉⵅ ⵉⵏⵓ, ⴰⴷ ⴽ ⵉⴷ ⵏⴱⵉⵢⵢⵉⵏ, ⴰⴷ ⴽ ⵢⵉⵙⵙⴰⵏ ⴽⵓⵢⴰⵏ. 2. ⵉⵏⵏⴰ ⵖ ⵏⴳⵔⴰ ⴰⵚⵟⵟⴰ, ⴰⴷ ⴳⵉⵙ ⵜⴰⵡⵉⴷ ⵉⴼⵓⵍⴰⵏ. 3. ⵉⵖ ⵉⵔⴰ ⴰⴷ ⵉⴳⵔ ⵢⴰⵏ ⵉⴷⴷ ⵉⵚⵃⴰⵏ, ⴰⴷ ⵓⵔ ⵉⵙⵎⵓⵏ ⵎⴷⴷⵏ, ⴱⴱⵉⵏ ⴼⵍⵍⴰⵙ ⵉⴼⵓⵍⴰⵏ. 4. ⵉⵙ ⵎⵇⵇⴰⵔ ⴹⵕⵏⵜ ⵜⵉⴳⴳⴰ, ⵙⵎⵓⵙⵙⵉⵖ ⵉⴼⵓⵍⴰⵏ, ⴰⴷ ⵓⵔ ⵏⵖⵏ ⵉⴹⵓⴹⴰⵏ ⵖ ⵍⵃⵓⵕⵓⵎ ⵏⵏⵓⵏⵜ, ⴰ ⵜⵉⴳⴳⴰ. 5. ⵢⴰⵏ ⵉⵙⴽⵔⵏ ⵜⵉⴳⴳⴰ, ⵓⵔ ⴰⵔ ⵙⵙⵍⵙⴰⵏ ⴰⵔⵔⴰⵡ. 6. ⵎⴰⴼ ⵏⵏ ⵏⴳⵔⴰ ⴰⵚⵟⵟⴰ, ⴷⴰ ⵜ ⴽⵓⵍⵍⵓ ⵏⵎⵎⵄⴰⵡⴰⵏ. 7. ⴰⴷ ⵢⴰⵙⵉ ⴽⵔⴰ ⵉⴼⴳⴳⵉⴳ, ⵉⵙⵎⴰⵙⵙ ⴽⵔⴰ ⴰⵖⴰⵏⵉⵎ, ⵉⵖ ⵉⵛⴰⵟⵕ ⵓⴷⵔⵔⴰⵣ, ⵉⴼⴼⵖ ⴰⴽⴽⵯ ⵓⵖⴰⵏⵉⵎ. 8. ⵢⴰ ⵍⵍⴰⵀ ⴷ ⵢⴰ ⵍⵍⴰⵀ, ⵍⵎⵙⴽⵉⵏ, ⴰ ⴰⵖⴰⵏⵉⵎ, ⴰⵔ ⵉⵜⵜⵉⵖⵣⵉⴼ, ⴰⵍⵍⵉⵖ ⵉⵍⴽⵎ ⵜ ⵓⴽⴰⵏ ⵓⴼⵓⵙ. 9. ⴰ ⵛⵛⵉⵅ ⵏ ⴷⵔⴰ, ⴰ ⵛⵛⵉⵅ ⵏ ⴷⴰⴷⵙ, ⴰ ⵛⵛⵉⵅ ⵏ ⵜⵍⵡⴰⵜ, ⴰ ⵛⵛⵉⵅ ⵏ ⴳⵔ ⵓⵙⴰⴽⴰ ⴷ ⵢⵓⵏⵉⵍ, ⵖⵉⵢⵜⴰⵜ ⴰⵖ! 10. ⵙⵉⴷⵉ ⵄⵍⵉ ⵓⵎⵓⵃⵎⵎⴰⴷ, ⵍⵎⵏⵛⴰⵕ ⵉⵃⵕⵕⴰⵏ, ⵉⴱⴱⵉ ⵜⵉⴳⵯⵎⴰⵎⵉⵏ, ⵉⴱⴱⵉ ⵉⵙⵓⵜⴰⵔ ⵏⵊⵕⵏⵉⵏ; 11. ⵙⵉⴷⵉ ⵄⵍⵉ, ⵉⵖ ⵙⵔⴽ ⵉⵙⵙⵓⴷⴰ ⵢⴰⵏ, ⵎⵇⵇⴰⵔ ⵉⵏⵎⴰⴳⴳⴰⵔ ⵉⵣⵎ ⵖ ⵜⴰⵎⴰ ⵏ ⵓⵖⴰⵔⴰⵙ, ⵓⵔ ⵔⴰⴷ ⵜⵏ ⵉⵛⵛ, ⵓⵍⴰ ⴰⴷ ⴳⵉⵙⵏ ⵉⴼⵍ ⵖ ⵢⴰⵏ ⵍⵅⵓⴼ. 12. ⴰⵎⵎⴰⵙ ⵏ ⵜⴷⵉⵍⵉ ⴰⵖ ⵏⵏ ⵙⵔⴽ ⵉⵡⵉⵖ ⵍⴼⵕⵃ; ⴰⵢⵜ ⵡⴰⵡⵥⴳⵉⵜ ⴳⴰⵏ ⵉⵔⴳⴰⵣⵏ ⴽⵓⵍⵍⵓ ⵏ ⵉⵎⵓⵔⵉⴳ. 13. ⵙⵔⵃⴰⵏ ⴰⴷ, ⵉⵜⵜⵍⵄⴰⴱⵏ ⵖ ⵍⵓⴹⴰ, ⴰⵍⵍⴰⵀ ⵉⵄⴰⵡⵏ ⴽ. 14. ⵙⵔⵃⴰⵏ ⴰⴷ, ⵉⵎⵓⵏⵏ ⴷ ⴳⵯⵎⴰⵙ, ⴰⴷ ⵙⵔⴽ ⵏⴼⵕⵃ. 15. ⴽⵓⵍⵍⵓ ⵕⵕⴱⴰⵄⵢⴰ ⴷ ⵍⵅⵓⵎⴰⵙⵢⴰ, ⴰⵙⵏ ⵏⵏⴰⵏ, ⴰⴷ ⵉⵙⵙⵓⴼⵖ ⵓⴳⵍⵍⵉⴷ. 16. ⵉⴽⵚⵓⴹ ⵕⵕⵓⵃ ⵍⵎⵓⵜ, ⵓⵍⴰ ⵙⴰⵙⴱⵓ, ⵜⴰⵡⴰⴷⴰ ⵏ ⵡⴰⵙⵙ ⴰⵖ ⵏⵏ ⵉⴽⴽⴰⵜ, ⴰⴷ ⴽ ⵉⵄⴰⵡⵏ ⵕⴱⴱⵉ, ⴰ ⵡⴰⴷⴰ ⵉⵔⴰⵏ ⴰⴷ ⵏⵏ ⵉⵙⵙ ⵉⵜⵜⵓⵜ. 17. ⴳⵔ ⵜⵛⵛⴱⴰⵕⵉⵏ ⴰⵖ ⵉⵃⵍⴰ ⴳⵯⵎⴰⵙ ⵏ ⵢⴰⵏ. 18. ⵉⵖ ⵉⵎⵎⵓⵜ, ⵢⴰⵙⵉ ⵜ, ⵉⵖ ⵉⵕⵥⴰ, ⵉⵟⵟⴰⴼ ⴰⵙ ⴰⵙⴰⴼⴰⵔ. 19. ⵉⵖ ⵉⵃⴰⴹⵕ ⵢⵉⵣⵎ, ⴷⴰ ⵜⵎⵓⵏⵓⵎⵜ, ⴰ ⵍⵓⵃⵓⵛ, ⵉⵖ ⵉⵖⴰⴱ ⵢⵉⵣⵎ, ⵖⴰⴱⵏⵜ ⴽⵓⵍⵍⵓ ⵜⵓⵛⵛⴰⵏⵉⵏ. 20. ⴳⵔ ⵙ ⵓⵛⴹⴰⴹ ⵖ ⵜⴰⴳⴰⵏⵜ, ⴰⴷ ⴽ ⵉⴼⴼⵓⵖ ⵍⵅⵓⴼ. 21. ⵜⴰⴳⴰⵏⵜ ⵏ ⵡⴰⴳⵔⵣⴰⵎⵏ, ⵡⴰⵏⵏⴰ ⴽⵯⵏⵜ ⵉⴽⴽⴰⵏ, ⵉⵙⵔⵙ ⵉⵍⴱⴰⴹ ⵏ ⵜⵓⴷⵔⵜ, ⵢⴰⵙⵉ ⵡⵉⵏ ⵍⵎⵓⵜ. 22. ⵜⴰⴳⴰⵏⵜ ⵏ ⵡⴰⴳⵔⵣⴰⵎⵏ ⵓⵔ ⵉⴽⴽⵉ ⵢⴰⵏ, ⴰⴷ ⴳⵉⵙ ⵏⵣⵔⵉ ⵖ ⵢⵉⴹ ⴰⴷ. 23. ⴰⴷ ⵏⵅⴰⵟⵕ ⵙ ⵕⵕⵓⵃ ⵏⵏⵖ. 24. ⵜⵓⴼⴰⵎ ⴷ ⵓⴽⴰⵏ ⵉⵣⵎ, ⵃⵔⴰ ⵉⵛⵛⴰ ⵡⴰⵢⵢⴰⴹ. 25. ⵉⵖ ⵜ ⵓⵔ ⵉⵃⵓⴷⴷⵉ ⵕⴱⴱⵉ, ⴷⴰ ⴽ ⵏⵉⵜ ⵉⵛⵛ ⵓⵍⴰ ⴽⵉⵢⵢⵉⵏ. 26. ⵏⴽⴽⵉⵏ ⴰⵔ ⴽⴽⵔⵣⵖ ⵙ ⵢⵉⵣⵎ, ⵙⵔⵓⵜⵖ ⵙ ⵍⵃⵍⵍⵓⴼ, ⴰⴷⵔⵖ ⴰⵙ ⴷ ⵉ ⵡⴰⴳⵔⵣⴰⵎⵏ, ⴰⵙⵉⵖ ⴼⵍⵍⴰⵙ ⴰⵍⵉⵎ. 27. ⴰⵍⵍⴰⵀ ⵉⵏⵄⵍ ⵜⴰⵢⵉⵀⵓⴷⵉⵜ ⵏ ⵢⴰⵏ ⵓⵔ ⵉⵖⴰⵢⵏ ⴰⴷ ⵉⴽⵔⵣ ⵖ ⵍⴱⵃⵕ, ⵉⴳ ⴰⵙ ⵡⴰⵢⵢⵓⵔ ⴰⵅⵎⵎⴰⵙ, ⴳⵏ ⵉⵜⵔⴰⵏ ⴰⵎⵓⴷ, ⵔⵔⵡⴰ ⵡⵉⵏ ⵉⵙⵍⵎⴰⵏ. 10 1. ⵀⴰⵏⵏ ⵢⴰⵏ ⵎⵉ ⵜⵍⵍⴰ ⴷⴷⵄⵡⴰ ⵏⵏⵙ ⵖ ⵉⵙⵍⵎⴰⵏ, ⵉⵙⵍⵎⴰⵏ ⵖ ⵍⴱⵃⵕ, ⴰⴳⵯⵉⵏ ⵡⴰⵎⴰⵏ ⴰⴷ ⴰⵙ ⴰⵎⵎⵓⵏ. 2. ⵕⴱⴱⵉ, ⵙⵙⴼⵉⵏⵜ ⵏ ⴳⵔ ⵉⴷⵔⴰⵔⵏ, ⵙⵙⵕⵚⵓ ⵜⵏⵜ, ⵙⵙⵕⵚⵓ ⵙⵙⴼⵉⵏⵜ, ⵜⵎⵀⵍⴷ ⴰⵙ, ⴰⴷ ⵢⴰⵔⵉⵢⵢⴰⵙ. 3. ⵀⴰⵏⵏ ⵉⵎⵥⵢⵢⴰⵕⵏ, ⴰⴷ ⵓⵔ ⵜⵏ ⵛⵛⵓⵏ ⵉⵙⵍⵎⴰⵏ. 4. ⴰ ⵕⵕⴰⵢⵙ ⵏ ⵍⴱⵃⵕ, ⴳⴰⵜ ⵡⵉⵏⵏⴰ, ⴰⴷ ⵉⵢⵉ ⵜⴰⵙⵉⵎ, ⵉⵖ ⵓⵔ ⴰⵖ ⵜⵓⵙⵉⵎ, ⵏⴳⴰ ⵉⵎⵏⵙⵉ ⵏ ⵉⵙⵍⵎⴰⵏ. 5. ⴰⴷ ⵏⵉⵏⵉ: " ⵄⵍⴰ ⵍⵍⴰⵀ, ⵏⴳⵔ ⵙⵙⴼⵉⵏⵜ ⵙ ⵉⵙⵓⴽⵯⴰⵍ, ⵏⴳⴰ ⴰⵙ ⵉⵍⴳⵯⵎⵎⴰ, ⴳⵓⴷⴰⵜ ⵜⵜ ⴰ ⵚⵚⴰⵍⵉⵃⵉⵏ! " 6. ⵉⵍⵍⴰ ⵏⵏ ⵓⵍⴳⴰⵎⵎⵓ ⵖ ⵍⴱⵔⵔ, ⵢⵉⵍⵉⵏ ⵓⴽⵉⵟⴰⵕ ⴰⵎⵎⴰⵙ ⵏ ⴷⵔⴰ, ⵉⵍⵍⴰ ⴷ ⵓⵎⵏⴰⵢ ⵖ ⵜⵉⵟⵟⴰⵡⵏ, ⵙⵎⵏⴰⴳⴳⴰⵔ ⵜⵏ ⴽⵉⵢⵢⵉⵏ ⴰ ⵛⵛⴰⵟⵉⵕ ⵏ ⵉⴳⵏⵡⴰⵏ ⴷ ⵉⴽⴰⵍⵏ ⴷ ⵍⵖⵔⵓⴹ ⵏ ⵜⵎⵖⴰⵔⵉⵏ. 7. ⵡⴰⵏⵏⴰ ⵜⵏ ⵉⵙⵎⵏⴰⴳⴳⴰⵔⵏ ⵏⴽⴽⵉⵏ ⵙⵍⵍⵎⵖ ⴰⵙ. 8. ⵉⵍⵍⴰ ⵏⵏ ⵓⵣⴳⵔ ⵖ ⵍⵖⵔⴱ, ⴰⵙⴽⵉⵡⵏ ⵖ ⵉⵃⴰⵃⴰⵏ, ⴰⵡⵡⴰⵍⵍⵓ ⵖ ⴼⴰⵙ, ⴰⵎⵓⴷ ⵎⴽⵏⴰⵙ ⴰⵖ ⵏⵏ ⵍⵍⴰⵏ, ⵜⵔⵉⴷ ⴽⵉⵢⵢⵉⵏ ⴰⴷ ⴳⵉⵙ ⵜⵜⴰⵡⵉⴷ ⵉⴹⵕⴼⴰⵏ. 9. ⴰ ⴱⵓ ⵍⴰⵔⵣⴰⵇ, ⴰ ⵡⴰⴷ ⴰⴷ ⵜⵏ, ⴰ ⵕⴱⴱⵉ, ⵢⴰⵟⵟⵓⵏ, ⴽⵓⵢⴰⵏ ⴷ ⵎⴽⴰ ⵏⵏⴰ ⴳⴰⵏ ⵡⵉⵏⵙ ⵄⵉⵛⵏ ⵙⵔⵙ. 10. ⵉⴳⴰ ⵜⵏ ⵉ ⴽⵔⴰ ⵖ ⵜⵀⵉⴹⵓⵕⵜ ⵏⵏⵙ, ⵓⴽⴰⵏ ⵉⵄⵉⵛ. 11. ⵉⴳⴰ ⵜⵏ ⵉ ⴽⵔⴰ ⵖ ⵜⵙⵔⴷⵓⵏⵜ ⵏⵏⵙ, ⵓⴽⴰⵏ ⵉⵄⵉⵛ. 12. ⵉⴳⴰ ⵜⵏ ⵉ ⴽⵔⴰ ⵖ ⵍⵇⵍⵍⴰⴱⴰ, ⵇⴰⴱⵍⵏ ⴰⵖⴰⵔⴰⵙ, ⵡⴰⵏⵏⴰ ⵉⵣⵔⵉⵏ, ⵉⵜⴰⴱⵄⴰ ⵜ, ⵉⵙⵙⵍⵖ ⴰⵙⵏ ⵢⴰⵜ. 13. ⵉⴳⴰ ⵜⵏ ⵉ ⴽⵔⴰ, ⵏⵜⵜⴰ, ⵖ ⵍⵃⵎⴰ; ⵇⴰⴱⵍⵏ ⴰⵏⵓⴹ, ⴽⵓⵍⵍⵓ ⵉⵣⵏⴷⴰⵔ ⴱⴱⵉⵏ ⵜⵉⵎⵍⵙⴰ ⴼⵍⵍⴰⵙ. 14. ⵉⴳⴰ ⵜⵏ ⵉ ⴽⵔⴰ, ⵏⵜⵜⴰⵏ, ⵖ ⵉⵍⵙ ⵏⵏⵎ, ⴰ ⵜⴰⵡⵡⵓⵍⵍⵓⵜ; ⵎⵇⵇⴰⵔ ⵢⵓⵙⵉ ⵎⵢⵢⴰ, ⴷⴰ ⴰⵙ ⵢⴰⴽⴽⴰ ⵜⵉⵔⴰⵎⵏ ⵏⵏⵙ. 15. ⵉⴳⴰ ⵜⵏ ⵉ ⴽⵔⴰ, ⵏⵜⵜⴰ, ⵖ ⵍⵓⵜⴰⵕ, ⵏⴼⴽ ⵉ ⵍⵎⵡⴰⴹⵉⵄ ⵏⵏⴰ ⴰⵖ ⵏⵙⴰ, ⵏⵏⴰ ⴰⵖ ⵏⴽⵍⴰ, ⵏⵏⴰ ⴰⵖ ⵏⵕⵓⵃ. 16. ⴰⵍⵍⴰⵀ, ⵉⵣ ⴷ, ⴰ ⵕⴱⴱⵉ, ⴷⴰⵔⴽ ⴰⵖ ⵓⵔ ⵏⵍⵉ ⵢⴰⵜ? 17. ⴰⵍⵍⵉⵖ ⵉⵖⵍⵉ ⵡⵓⴳⴳⵓⴳ ⵏ ⴽⵔⴰ, ⵡⵉⵏⵓ ⴹⵕⵏ ⴰⵖ. 18. ⵓⵔ ⴷ ⵉⵖ ⵜⵕⵥⴰ ⵜⵔⴳⵯⴰ ⵏⵏⵙ ⵉ ⵢⴰⵏ, ⴰⵔ ⴰⵍⵍⴰⵏ! ⵉⴳ ⵉⵜ ⴰⵔⴳⴰⵣ, ⴰⵔ ⵉⴳ ⵍⵙⴰⵙⴰⵜ ⵉ ⵜⵉⵢⵢⴰⴹ. 19. ⴰⵃⵃ ⵉⵏⵓ! ⵓⴽⴰⵏ ⵏⴽⴽⵉⵏ ⴷⴰ ⵉⵖⵔⵔⴰ ⵎⴰⴼⴰⵎⴰⵏ; 20. ⵉⵏⵏⴰ: " ⴱⵏⵓ ⵛⵛⴰⵔⵉⵊ, ⵀⴰ ⵍⵄⵉⵏ, ⵓⵙⵉⵖ ⴰⴽ ⵉⵙⵙ! " 21. ⴰⵍⵍⵉⵖ ⵏⴱⵏⴰ ⵛⵛⴰⵔⵉⵊ, ⵀⴰⵏⵏ ⵍⵄⵉⵏ ⵓⵔ ⴰⵖ ⵍⵍⵉⵏ. 22. ⵉⵖⵕⵕⴰ ⴱⴷⴷⴰ ⵛⵛⴰⵔⵉⵊ, ⴰⵙⵖⴰⵔ ⵜⵏ ⵉⵡⴰⵍⴰⵏ, ⴰⵔ ⵏⵏ ⵉⵙⵙ ⵉⵙⵙⵡⴰ ⵙ ⵍⴱⵄⴷ. ⵉⴼⵍ ⵉⵍⵍⵉ ⵜ ⵉⵡⴰⵍⴰⵏ. 23. ⵓⴳⴳⴰⵔ ⵏ ⴽⵔⴰ ⵉⵍⵍⴰ ⵖ ⵉⵎⵖⵉ ⵏⵏⴰ ⵉⴽⴽⴰⵏ ⴰⵢⵢⵓⵔ, ⵓⵔ ⵎⵢⵉⵔⵖ, ⴰ ⵜⴰⵢⵢⵓⴳⴰ ⵉⵏⵓ, ⴰⴷ ⵏⵏ ⵜⵎⴰⵟⵍⵎⴷ. 24. ⵏⵎⵢⴰⵔ ⴷⴰ ⵏⴽⴽⵔⵣ, ⵉⵎⵖⵉ ⵉⴹⴼⵓⵕ ⴰⴹⵕⴼ. 25. ⵙⵓⵍ ⴰⴷ ⴰⴽ ⵉⵜⵜⵓⵊⴰⴷ ⵓⵏⵥⴰⵕ, ⴰ ⴰⴼⵍⵍⴰⵃ, ⵉⵖⵍⵉ ⵍⵄⵎⴰⵎ ⵏ ⵜⴰⴳⵓⵜ, ⵎⴰⵛⵛ ⴰⴷ ⴽ ⵓⵔ ⵉⵜⵜⴰⵖ! 26. ⴰⵍⵍⴰⵀ ⵉⵚⵍⴰⵃ, ⴰ ⵜⴰⴳⵓⵜ, ⵎⴰⵏ ⴰⵙⵙ ⵜⵔⴰ ⵜⴰⵖⵎⵜ. 27. ⴰⵍⵍⵉⵖ ⵏⴳⴳⵯⵣ ⵙ ⵓⵙⴰⵔⴰⴳ, ⴰⵔ ⴼⵍⵍⵉ ⵜⵕⵛⵛⴰⵛⵎⵜ, ⵓⵔ ⴷ ⴰⴳⵓⵙⵉⴼ ⴷⴰ ⵉⴼⵍ ⵢⴰⵏ ⵓⵔ ⵉⵎⵎⵉⵖ. 28. ⵜⵓⵜ ⴰⵖ ⴷ ⵍⵎⵓⵃⵉⴱⴱⴰ ⵏⵏⴽ ⵎⴽⵍⵉ ⵏⵏ ⵉⴽⴽⴰⵜ ⵓⴳⵓⵙⵉⴼ ⵖ ⵓⵖⵓⵍⵉⴷ, ⴰⵔ ⵏⵉⵜ ⴰⵍⵍⴰⵏ ⵡⴰⵎⴰⵏ. 29. ⵉⵜⵜⵓⵜ ⵓⵏⵥⴰⵕ, ⵃⵔⴰ ⴷ, ⴰ ⵉⵙⴰⴼⴼⵏ ⵜⵏⵎⴰⵍⴰⵎ, ⴰⴷ ⴽ ⵉⵄⴰⵡⵏ ⵕⴱⴱⵉ, ⴰ ⵡⴰⴷⴰ ⴷⴰ ⵖ ⵍⵍⴰⵏⵜ ⵜⵎⵉⵍⵉⵍⵍⴰⵢ. 30. ⵍⵃⴰⵊ ⵍⴱⵃⵕ, ⴽⵓⵍⵍⵓ ⴳⴰⵏ ⵡⴰⵎⴰⵏ ⵏⵏⵙ ⴰⵜⴰⵢ; ⴷⴰ ⵙⵙⴰⵖ ⵙ ⵓⵔⵓⴽⵓ, ⴳⵔⵖ ⵙ ⵓⵔⵓⴽⵓ. 11 1. ⴷⴰ ⵙⵙⴰⵖ ⵙ ⵓⴼⵓⵙ ⴷ ⵉⵎⵉ, ⵢⴰⴳⵯⵉ ⵍⵖⵕⴹ ⴰⴷ ⵉⵢⵉ ⵜⵏ ⵉⴼⴼⵖ. 2. ⵏⵎⴰⵍⴰⵏ ⴷ ⵉⵙⴰⴼⴼⵏ, ⴷⴰ ⵜⵅⵎⵎⴰⵕⵏ ⵡⴰⵎⴰⵏ; ⵏⵎⴰⵍⴰⵏ ⴷ ⵉⵃⴷⴷⴰⴷⵏ, ⵉⵄⵎⵎⵕ ⵡⴰⵏⵓⴹ. 3. ⵢⴰⵏ ⵉⵙⵙⵏⵏ ⵉ ⴹⴹⵕⴱⴰⵜ, ⴰⴷ ⴰⵙ ⵏⵏⵉⵖ: " ⵓⵜⴰⵜ ⵓⵣⵣⴰⵍ ⵉⵖ ⵢⴰⴷ ⵉⵍⵍⴰ ⵖ ⵍⵃⴽⵎⵜ ⵏ ⵡⴰⵏⵓⴹ, ⴰⴷ ⵜ ⵉⴽⴽⴰⵜ ⵢⴰⵏ ⵓⵔ ⵉⴷ ⵉⵖ ⵉⵎⵍⵉⴽ ⵓⵙⵎⵎⵉⴹ! " 4. ⴰ ⵍⵎⵄⵍⵍⵎⵉⵏ ⵏ ⵡⵓⵣⵣⴰⵍ, ⵉⵏⵏⴰ ⴰⵡⵏ ⵍⵉⵎⴰⵎ: " ⵡⴰⵏⵏⴰ ⵓⵔ ⵉⵟⵟⵉⴼⵏ ⵓⵣⵣⴰⵍ ⵙ ⵓⴼⵓⵙ ⴰⴼⴰⵙⵉ, ⴰⵔ ⵉⴽⴽⴰⵜ ⵙ ⵓⵥⵍⵎⴰⴹ, ⴰⴷ ⵓⵔ ⴰⴽⴽⵯ ⵢⵉⵏⵉ: ⵛⴰⵟⵕⵏ " 5. ⵉⵍⵍⴰ ⵏⵏ ⵍⵄⵉⵏ ⵖ ⵜⵔⴳⵯⴰ, ⵖ ⵡⴰⵎⵎⴰⵙ ⵏ ⵡⴰⵎⴰⵏ, ⵎⴽⴰⵏⵏ ⴷ ⵍⵎⵓⵃⵉⴱⴱⴰ ⵏ ⵡⵉⵍⵍⵉ ⵛⴰⵟⵕⵏⵉⵏ. 6. ⴰ ⵟⵟⵍⴱⴰ ⵛⵡⴰⵏⵉⵏ, ⵎⵥⵥⵉⵢⵏⵉⵏ, ⵉⵙ ⴰⵔ ⵜⵜⴰⵔⴰⵎ, ⴰⴷ ⵜⴰⵔⴰⵎ ⵢⴰⵏ ⵍⵃⵔⵣ ⵏ ⵜⵖⵓⴼⵉ, ⵜⵏⵖⴰ ⴰⵖ. 7. ⵉⵖ ⵓⴳⵍⵖ ⵜⵉⵟⵟ ⵉⵏⵓ ⵖ ⵓⴷⴳⴰⵕ ⵍⵍⵉ ⵖ ⵍⵍⴰⵏ, ⵓⴽⴰⵏ ⵉⵏⵏⴰⵍ ⵉⵢⵉ ⵜⵜ ⵉⴷ ⵍⵃⵎⴰ ⵏ ⵜⵖⵓⴼⵉⵡⵉⵏ. 8. ⵔⵉⵖ, ⴰ ⵙⵙⵍⴰⵎ, ⴰⴷ ⴽ ⴰⵣⵏⵖ, ⵎⴰ ⵉⵢⵉ ⴽ ⵉⵜⵜⴰⵡⵉⵏ? ⴰⵡⵉ ⵜ, ⴰ ⴰⴼⴰⴷⴰⴷ, ⵏⵖ ⴽⵉⵢⵢⵉ, ⴰ ⴰⵙⵎⵎⵉⴹ. 9. ⵉⵏⵉ ⴰⵙ ⵉ ⵍⴱⴰⵣ ⵍⵍⵉ ⴷ ⵏⵜⵜⵎⵓⵏ, ⵕⴱⴱⵉ ⴰⴷ ⵢⴰⵟⵟⵓⵏ. ⵎⵇⵇⴰⵔ ⵏⴱⴹⴰ ⵖ ⵜⵎⵉⵣⴰⵔ, ⵍⵄⵇⵍ ⵉⵎⵓⵏ. 10. ⴰ ⵡⵉⵏⵓ ⵙⴽⵔ ⵉⵙ ⵏⵥⵉ, ⵙⴽⵔ ⵉⵙ ⵓⵔ ⵏⵎⵓⵏ, ⴰⴷ ⵓⵔ ⴰⴼⵏ ⵉⵎⵃⵙⴰⴷⵏ ⵙ ⵡⴰⵡⴰⵍ ⴰⵖⴰⵔⴰⵙ. 11. ⵜⴰⵥⵉⵜ ⵏ ⵓⵎⵚⵃⴰⴱ ⵏⵖ ⵜⵉⵏ ⴳⵯⵎⴰⵙ ⵏ ⵢⴰⵏ, ⵎⵇⵇⴰⵔ ⴰⴱⴷⴰ ⵜⵜⵎⵛⴰⴱⴰⴽⵏ, ⴰⴷ ⵜⵏ ⵓⵔ ⵜⴰⵎⵉⵏⴷ. 12. ⵉ ⵕⴱⴱⵉ, ⴰ ⴳⵯⵎⴰ, ⵙⵇⵙⴰ ⴳⵉⵏⵖ, ⴰⵔ ⵉⵖ ⵏⵏⴰⵏ ⵉⵇⵇⵓⵕ ⵓⴼⵔⵉⴳ ⵉⵏⵓ, ⴳⴰⵏ ⵜⴰⴽⴽⴰ ⵖ ⵉⵙⵎⴹⴰⵍ, ⵓⴽⴰⵏ ⵉⴽⴽⵙ ⴰⴽ ⵉⵍⴰⵀⵉ ⵍⵄⴰⵕ ⵉⵏⵓ ⵙ ⵍⵎⵓⵜ. 13. ⴰⵃⵃ, ⵎⵔⴰ ⵜⴳⵉⴷ, ⴰ ⵍⵎⴷⵉⵏⵜ, ⴰⵃⴰⵏⵓ ⵜⵕⵥⵎⴷ, ⴰⴷ ⴰⵙⵉⵖ ⵢⴰⵏ ⵍⴱⴰⵣ, ⵓⵔⵜⴰ ⵜ ⵉⵛⵛⵉ ⵡⴰⴽⴰⵍ. 14. ⵡⴰⵍⵍⵉ ⵏⵏ ⵜⵓⴼⵉⴷ, ⵉⵏⴳⵉ ⵓⴽⴰⵏ ⵙ ⵉⵙⵎⴹⴰⵍ, ⴰⴷ ⵜⵉⵙⵙⴰⵏⴷ ⵉⵙ ⵡⴰⴷⴰ ⵉⵔⴰ, ⵜⵉⵡⵉ ⵜ ⵍⵎⵓⵜ. 15. ⵡⴰⵍⵍⵉ ⵏⵏ ⵜⵓⴼⵉⴷ ⵉⵏⴳⵉ ⵓⴽⴰⵏ ⴰⵖⴰⵔⴰⵙ, ⴰⴷ ⵜⵉⵙⵙⴰⵏⴷ ⵉⵣ ⴷ ⵎⴰⴷ ⵉⵜⵜⵎⵓⵏ ⴰⴷ ⵜ ⵉⵅⵚⵚⴰⵏ. 16. ⵢⴰⵍⵍⴰⵀ ⴷ ⵢⴰⵍⵍⴰⵀ, ⵎⵙⴽⵉⵏ, ⴰ ⴰⵖⴰⵔⴰⵙ! ⴰⵔ ⵉⵜⵜⵉⵖⵣⵉⴼ, ⴰⵍⵍⵉⵖ ⵉⵍⴽⵎ ⵜ ⵓⴽⴰⵏ ⵓⴹⴰⵕ. 17. ⵉⵖ ⵉⵍⵍⴰ ⵍⴽⵉⴱⵔ ⵖ ⵉⴹⴰⵕⵕⵏ, ⴰⵔ ⵙⵙⴹⴰⵕⵏ ⵢⴰⵏ. 18. ⵉⵖ ⵉⵍⵍⴰ ⵖ ⵜⵓⵔⵓⵜ, ⵉⴳ ⴰⵙ ⵡⵓⵛⵛⵏ ⵢⴰⵜ ⵉ ⵡⴰⵙⵙ. 19. ⵉⵖ ⵉⵍⵍⴰ ⵖ ⵓⵖⵓⵍⵉⴷ, ⵉⴼⴽ ⴰⵙ ⵕⴱⴱⵉ ⵟⵟⵓⴼⴰⵏ. 20. ⵕⴱⴱⵉ, ⴽⴽⵙ ⵍⴽⵉⴱⵔ ⵖ ⵉⵅⴼ ⵉⵏⵓ, ⵎⴰⴷ ⵜⵏ ⵔⵉⵖ? 21. ⵙⵍⵍⵎⵖ, ⵙⵍⵍⵎⵏ ⵉⴹⴰⵕⵕⵏ, ⵉⵙⵍⵍⵎ ⵡⴰⴽⴰⵍ, ⴽⵓⵍⵍⵓ ⵏⵙⵍⵍⵎ ⴼ ⵎⴷⴷⵏ ⵙ ⵜⵉⵟⵟ, ⵓⵔ ⵏⵜⵜⵓ ⵢⴰⵏ. 22. ⴰⴼⵍⵍⴰ ⵏ ⵜⵉⵟⵟ ⴰⵖ ⵏⵏ ⵏⴳⴰ ⵙⵙⵍⴰⵎ ⵏ ⵡⴰⵍⵍⵉ ⵔⵉⵖ, ⵉⵖ ⵓⴽⴰⵏ ⵜⵎⵏⴰⵇⵇⴰⵔ ⴷⵉⵙ, ⴼⵍⵍⴰⵙⵏ ⵙⵍⵍⵎⵖ. 23. ⵓⵔ ⴰⵔ ⵜⵜⵉⴳⵯⵕⵉⵥ ⴱⵏⴰⴷⵎ ⵖ ⵜⵍⵍⴰ ⵜⵜⴰⵙⴰⵍⵍⵓⵎ. 24. ⵉⵡⴰ ⴱⵉⵙⵎⵉ ⵍⵍⴰⵀ ⴰⴷ ⵏⵙⴰⵢⴽ ⴰⴼⵓⵙ ⴰⵎⴰⵏ, ⴰⴷ ⵜ ⵏⵙⴰⵢⴽ ⵜⴰⵎⵎⵏⵜ, ⴰⴷ ⴰⴽ ⵏⵉⵏⵉ: " ⴰⵍⵍⴰⵀ ⵉⵄⴰⵡⵏ ⴽ! " 25. ⵉ ⵕⴱⴱⵉ, ⴰⴷ ⵜⴳ ⵍⵎⵓⵃⵉⴱⴱⴰ ⵉⴼⵓⵍⴰⵏ ⵏ ⵜⴰⵎⵎⵏⵜ, ⴰⴷ ⴽⵓⵍⵍⵓ ⵜⴳ ⴰⵥⵉⴹ, ⴰⴷ ⵓⵔ ⵉⵃⵕⵕⵓ ⵢⴰⵏ. 26. ⵜⴰⵎⵎⵏⵜ ⵏ ⵓⵊⴷⴷⵉⴳ ⵏⵖ ⵜⴰⵎⵎⵏⵜ ⵏ ⵡⴰⵡⴰⵍ, ⴰⴷ ⵙ ⵉⴽⴽⴰⵜ ⵢⴰⵏ ⴱⵏⴰⴷⵎ ⵖ ⵜⴰⵙⴰ, ⵢⴰⵡⵉ ⵜⵜ ⴰⴽⴽⵯ. 12 1. ⵏⴽⴽⴰ ⵜⵜ ⵉⵏⵏ ⵢⴰⵏ ⵓⵣⵎⵣ ⵓⵔ ⵏⵏ ⴰⴽⴽⵯ ⵉⵎⴰⵟⵉⵍ, ⵉⴳⴰ ⴰⵖ ⵍⵎⵅⵣⵏ ⵖ ⵓⵏⵔⴰⵔ ⴰⵔ ⵉⵙⵔⵡⴰⵜ; ⴳⴰⵏ ⵉⵎⵖⴰⵔⵏ ⵜⵉⵣⵣⴰⵔ; ⴽⵓⵍⵍⵓ ⵙⵙⵓⵜⵍⵏ ⴰⵖ, ⵉⴳ ⵍⵇⴰⵢⴷ ⴰⵙⵎⵎⵉⴹ, ⵓⵔ ⴽ ⵉⴼⵉⵍ ⴰ ⴰⵍⵉⵎ! 2. ⵟⵟⴰⴼⴰⵜ ⴽⵓⵍⵍⵓ ⵜⵉⵣⵣⴰⵔ ⵖ ⵉⴼⴰⵙⵙⵏ, ⵜⵕⵚⵓⵎ, ⴰⵔ ⴷ ⵏⵉⵥⴰⵕ ⵎⴰⵏ ⴰⴹⵓ ⴷ ⵉⵖⵍⵉⵏ, ⴰⵔ ⵉⵙⵙ ⵏⴽⴽⴰⵜ. 3. ⵉⵎⵏⴰⴳⴳⵓⵔ ⴷ ⵓⵙⵎⵎⵉⴹ ⵏ ⵍⵖⵔⴱ ⵓⵍⴰ ⵙⵓⵙ ( ⵉ ), ⵓⴽⴰⵏ ⵉⵍⵎⵎⴰ ⵎⵏⴰⴳⴳⴰⵔⵏ, ⴰ ⵜⴰⴼⴼⴰ, ⴼⵍⵍⴰⵎ! 4. ⴷⴰ ⵜⵜⵄⴱⴰⵕⵖ ⵜⵉⵣⵣⴰ ⵓⵍⴰ ⴰⵙⵎⵎⵉⴹ ⵏⵏⵙⵏⵜ, ⴰⵔ ⵏⵜⵜⵄⴱⴰⵕ ⵍⵇⴰⴹⵉ ⵓⵍⴰ ⵎⴰⴷ ⵜ ⵉⵡⴰⵍⴰⵏ; ⵉⵣ ⴷ ⵍⵉⵎⴰⵎ ⴰⴷ ⵏⴷⵔⴽ, ⴰⴷ ⴷⵉⴷⵙ ⵇⴰⵎⵖ ⵜⴰⵥⴰⵍⵍⵉⵜ. 5. ⵉⵖ ⵓⵔ ⵏⵥⴹⵉⵕ ⴰⴷ ⴷⵉⴷⵙ ⵇⴰⵎⵖ ⵜⴰⵥⴰⵍⵍⵉⵜ, ⵎⴰⵅ ⴰⴷ ⵓⵔ ⵏⴳ ⴰⵎⴽⵙⴰ ⵖ ⵍⵅⵍⴰ ⴷⴰ ⵖ ⵓⵔ ⵉⵢⵉ ⵉⵙⵙⵉⵏ ⵢⴰⵏ? 6. ⴰⵃⵃ ⵉⵏⵓ, ⴽⵙⵉⵖ ⵓⵍⵍⵉ ⴷ ⵍⵖⵛⵉⵎ, ⵉⵟⵟⴰⵙ ⵓⴽⴰⵏ, ⴰⵙⵎⵓⵏ ⵓⵔ ⵉⵢⵉ ⵜ ⵉⴳⵉ, ⵍⵅⵓⴼ ⵓⵔ ⵉⵢⵉ ⵜ ⵉⴽⴽⵉⵙ. 7. ⵉⵛⵛⴰ ⵜⵜ ⵡⵓⵛⵛⵏ, ⵉⵚⵚⴼⴹ ⵉⴷⴰⵎⵎⵏ, ⵉⵙⵙⵅⵙⴰⵔ ⵍⴰⵜⵕⵜ; ⵉⴷⴷⵓ ⵡⴰⵢⴷⵉ ⴰⴷ ⵉⵛⵛ ⵖ ⵉⵅⵙⴰⵏ, ⵜⵖⵉ ⴼⵍⵍⴰⵙ. 8. ⵓⵛⵛⵏ ⴷⴰ ⵉⴳⴰⵏ ⵓⵛⵛⵏ, ⴷⴰ ⵜⵜ ⵉⵏⵇⵇⴰ, ⵢⴰⵙⵉ ⵜⵜ; ⵉⵎⵎⴰ ⵀⴰⵏⵏ ⴳⴰⵔ ⵓⵛⵛⵏ, ⴷⴰ ⵜⵜ ⵉⵙⵙⵃⵕⴰⵎ, ⵉⴼⵍ ⵜⵜ. 9. ⵓⵣⵏⵖ ⴰⵢⴷⵉ ⵙ ⵍⴱⵕⵊ ⴰⴷ ⵉⴹⵓⴼ, ⵉⵎⵉⵍ ⵉⵟⵟⴰⵙ, ⵉⵎⵉⵍ ⵉⴽⵛⵎ ⵡⵓⵛⵛⵏ ⴷⴰⵔ ⵜⵉⵍⵉ ⵉⵜⵜⴰⵔⵓⵏ. 10. ⵓⵔ ⴰⴽⴽⵯ ⵉⵖⵍⵉ ⵙ ⵍⴱⵕⵊ, ⵉⵛⵛ ⵜ ⵓⵙⵎⵎⵉⴹ, ⵉⴹⵓⴼ ⴰⴱⵍⴰ ⵢⴰⵏ ⵢⵓⵙⵉⵏ ⵍⵀⵎⵎ, ⵙ ⵉⵖⵍⵉ ⵡⴰⵡⴰⵍ. 11. ⴰ ⵃⴰⵢⴽ ⵏ ⵜⵎⵃⵔⴱⵍⵜ ⵡⴰⵍⵍⵉ ⴽⵯⵏ ⵢⵓⵙⵉⵏ, ⵉⴱⴷⵍ ⵜ ⵙ ⵓⴷⵔⵔⴰⵣ, ⵉⵅⴼ ⵏⵏⵙ ⴰⵙ ⵓⵔ ⵍⵍⵉⵏ! 12. ⵉⵡⴰ, ⴱⵉⵙⵎⵉ, ⵏⴱⴷⴰ ⴳⵉⴽ ⵙ ⵍⵅⵉⵔ, ⴰ ⴰⵡⴰⵍ! 13. ⴰ, ⴱⵉⵙⵎⵉ, ⴷ ⵍⵇⵏⴷⵉⵍ, ⵏⵓⵙⵉ ⵜⵏ ⵖ ⵓⴼⵓⵙ, ⴰⴷ ⵉⵙⵙ ⵏⵙⴼⴰⵡ ⵉ ⵜⴰⴳⴰⵏⵜ ⵏⵏⵓⵏ, ⴰ ⴰⵡⴰⵍ. 14. ⴰ, ⴱⵉⵙⵎⵉ, ⵏⵓⵙⵉ ⴷ ⵍⵄⴰⵍⴰⵎ ⵏ ⵚⵚⴰⵍⵉⵃⵉⵏ, ⴰ ⴰⵙⴰⵢⵙ; ⵉⵙ ⵉⵎⵍ, ⴰⴷ ⴰⵏⵖ ⵉⵙⵏⵎ ⵕⴱⴱⵉ ⵛⵛⵓⵕ. 15. ⵉⵖ ⵉⵣⵣⵡⵓⵔ ⵢⴰⵏ ⵕⴱⴱⵉ, ⴷ ⴰⵙⵏ ⵉⵎⵎⴰⵍ ⴰⵖⴰⵔⴰⵙ. 16. ⵉⵖ ⵉⵣⵣⵡⵓⵔ ⵢⴰⵏ ⴱⵏⴰⴷⵎ, ⴼⴽⵏ ⵜⵏ ⵉ ⵜⵉⵍⵍⴰⵙ. 17. ⵉⵡⴰ, ⴱⵉⵙⵎⵉ ⵍⵍⴰⵀ ⵓⵕⵕⴰⵃⵉⵎ, ⴰ ⵜⴰⵙⴰⵔⵓⵜ ⵏ ⵡⴰⵡⴰⵍ ⵖ ⵉⵎⵉ ⵉⵏⵓ. ⵣⵉⵢⵏⴰⵜ, ⴰ ⵚⵚⴰⵍⵉⵃⵉⵏ. 18. ⴱⵉⵙⵎⵉ ⵍⵍⴰⵀ ⵓⵕⵕⴰⵃⵉⵎ, ⵉⵏⵏⴰ ⵜⵏ ⵏⵏ ⵢⴰⵏ ⵉⵔⴰⵏ ⴰⴷ ⵉⵙⵓ ⵖ ⵉⵏⵏⴰ ⵖ ⵓⵔⵜⴰ ⵉⵎⵢⴰⵔ ⴰⵎⴰⵏ. 19. ⵉⵡⴰ, ⴱⵉⵙⵎⵉ, ⵏⵜⵜⵓⴹⴹⴰ ⵖ ⵡⴰⵎⴰⵏ, ⵓⵔ ⵏⵏ ⵙⵙⵉⵏ ⵉⵙ ⵍⵍⴰⵏ ⵍⵊⵏⵓⵏ ⵖ ⵜⵎⴷⴰ ⵓⵍⴰ ⵉⵙ ⵜⵏⵜ ⵉⴼⴼⵖ 20. ⴳⵔ ⵍⴱⵙⵉⵙ ⵖ ⵜⵎⴷⴰ, ⴰⴷ ⵓⵔ ⴰⵖ ⵉⵛⵉⵢⵢⵉⵔ ⵍⵃⴰⵍ. 21. ⴱⵉⵙⵎⵉ ⵍⵍⴰⵀ ⴰⴷ ⵏⵙⴰⵢⴽ ⴰⴼⵓⵙ ⴰⵎⴰⵏ, ⴰⴷ ⵜ ⵏⵙⴰⵢⴽ ⵜⴰⵎⵎⵜ, ⴰⴷ ⴰⴽ ⵏⵉⵏⵉ ⵍⵍⴰⵀ ⵉⵄⴰⵡⵏ ⴽ. 22. ⵉⵡⴰ ⴱⵉⵙⵎⵉ ⵍⵍⴰⵀ, ⴰⴷ ⵏⵙⴰⵢⴽ ⴰⴼⵓⵙ ⴰⵎⴰⵏ, ⵉⵏⵉ ⵣⵓⵣⵡⴰⵏ, ⵏⵙⵓ ⴳⵉⵙⵏ, ⵉⵖ ⵔⵖⴰⵏ ⵏⵥⵥⴰⵍⵍ. 23. ⴰ ⵍⵉⵇⴰⵎⵜ, ⴰⴷ ⵜⵜ ⵉⵣⵣⵡⴰⵔ ⵢⴰⵏ ⵉ ⵜⵥⴰⵍⵍⵉⵜ; ⴰ ⵍⵎⴷⵔⵙⵜ, ⴰⴷ ⴳⵉⵎ ⵏⵣⵡⵡⵓⵔ ⴰⴹⴰⵕ ⴰⴼⴰⵙⵉ. 24. ⴰ ⵍⵎⴷⵔⵙⵜ ⵉⵏⵓ, ⵜⵓⴷⴰⵎⵜ ⵉⵢⵉ, ⴰⴷ ⵓⵔ ⴷⴰⵔⵓⵏⵜ ⴱⴰⵀⵔⴰ ⵉⵜⵜⴰⵣⵣⴰⵍ ⵢⴰⵏ, ⵓⵍⴰ ⵛⵓⵡⵡⴰⵕⵏ, ⴰⴷ ⵓⵔ ⴱⴰⵀⵔⴰ ⵉⵜⵜⴰⵣⵣⵉⵍ ⵢⴰⵏ, ⴰⴷ ⵓⵔ ⵏⵏ ⴰⴽⵡⵉⵏ, ⴰⴷ ⵓⵔ ⴱⴰⵀⵔⴰ ⵉⵜⵜⵎⵀⵉⵍ ⵢⴰⵏ, ⴰⴷ ⵜ ⵓⵔ ⵍⴽⵉⵎⵏ. 25. ⴰⴷ ⵜⵏⵜ ⵉⴽⵯⵜⵉ ⵢⴰⵏ, ⵓⵀⵓ, ⵓⵍⴰ ⴰⴷ ⵜⵏⵜ ⵉⵜⵜⵓ ⵢⴰⵏ, ⴰⴷ ⵜⵏⵜ ⵉⵕⵥⵎ ⵢⴰⵏ, ⵓⵀⵓ, ⵓⵍⴰ ⴰⴷ ⵜⵏⵜ ⵉⵇⵇⵏ ⵢⴰⵏ, ⴰⴷ ⵓⴽⴰⵏ ⴳⵉⵙⵏⵜ ⵉⴳ ⵉⵎⵉⴽⴽ ⵏ ⵜⵉⴼⴰⵡⵉⵏ. 26. ⵓⵔ ⵉⵜⵜⵓ ⵓⴷⵍⵍⴰⵍ ⵍⴳⵔⴰⵃ, ⵓⵔ ⵉⵜⵜⵓ ⵓⵢⵢⵉⵙ ⵉⵙⴰⵔⴰⴳⵏ; ⵓⵔ ⵉⵜⵜⵓ ⴱⵓ ⵍⵄⵇⵍ ⵡⴰⵍⵍⵉ ⵔⴰⵏ. 13 1. ⵎⵏⴰⵚⵚⴰ ⵖ ⵡⴰⵙⵉⴼ ⵉⴳⵉⵢⵢⵍ, ⵎⵏⴰⵚⵚⴰ ⵙⵙⵓⴷⴰⵏ, ⵎⵏⴰⵚⵚⴰ ⵖ ⵍⵎⵃⵍⵍⵜ ⵜⴳⴳⵉⵡⵔ, ⵎⵏⴰⵚⵚⴰ ⵛⵕⵕⵏ. 2. ⵎⴰⵏⵉ ⵉⴽⴽⴰ ⴰⵢⵍⵍⵉ ⴷ ⵓⵢⵢⵉⵙ, ⴰ ⵜⵉⵔⵉⴽⵉⵡⵉⵏ? 3. ⵎⴰⵏⵉ ⵉⴽⴽⴰ ⴰⵢⵍⵍⵉ ⴷ ⵓⵎⵏⴰⵢ, ⴰ ⵜⴰⵕⵕⴰⵎⵉⵢⵜ 4. ⴳⴰⵏ ⵉⵙⴰⵏ ⴰⵣⵔⴳ, ⵉⴽⵛⵎ ⵙⵔⵃⴰⵏ ⴰⵎⵎⴰⵙ 5. ⴳⴰⵏ ⵉⵜⵔⴰⵏ ⴰⵣⵔⴳ, ⵉⴽⵛⵎ ⵡⴰⵢⵢⵓⵔ ⴰⵎⵎⴰⵙ 6. ⴰ ⵕⴱⴱⵉ, ⴰ ⵉⴳⵏⵡⴰⵏ, ⵉⵖ ⵓⵔ ⵜⵏⵏⵉⵎ ⵉ ⵡⴰⵢⵢⵓⵔ ⴰⴷ ⵏⵏ ⵉⴳⴳⴰⵡⵔ, ⴰⴷ ⴷ ⵓⵔ ⵉⵖⵍⵉ, ⵏⵓⴼⴰ ⵡⴰⵢⵢⴰⴹ, ⵢⵓⴼ ⴰⵖ ⵡⴰⴷ ⵉⵜⵜⴷⴷⵓⵏ ⵡⵉⵏ ⵉⴳⵏⵡⴰⵏ. 7. ⴰ ⴰⵢⵢⵓⵔ, ⴹⵓⴼⵏ ⴽ ⵎⴷⴷⵏ, ⵃⵍⴰⵏⵜ ⵜⵉⵍⴰⵍⵉⵜⵉⵏ ⵏⵏⴽ? 8. ⴰⴷ ⴰⵙⵉⵖ ⴼ ⵓⵎⴳⴳⵕⴹ ⵉⵏⵓ ⴰⵔ ⵥⵕⵉⵖ ⴰⵢⵢⵓⵔ ⵉⵙⵙⵓⴷⴰ ⵖ ⵡⴰⴽⴰⵍ, ⵉⴳⴰ ⵍⵎⵍⴽ, ⴰⵔ ⵉⵙⴰⵡⴰⵍ. 9. ⴰⴷ ⴰⵙⵉⵖ ⴼ ⵓⵎⴳⴳⵕⴹ ⵉⵏⵓ ⴰⵔ ⵥⵕⵉⵖ ⴰⵢⵢⵓⵔ ⴰⵍⵍⵉⵖ ⵉⴽⵛⵎ ⵙ ⵍⴱⵕⵊ, ⵉⵙⵙⵓⴷⴰ ⵙ ⵓⴹⴰⵕ ⵏⵏⵙ. 10. ⴰⴷ ⴰⵙⵉⵖ ⴼ ⵓⵎⴳⴳⵕⴹ ⵉⵏⵓ ⴰⵔ ⵥⵕⵉⵖ ⴰⵢⵢⵓⵔ ⵉⴷⵍ ⵙ ⵓⴽⴼⴰⴼ ⵏ ⵍⵉⵥⴰⵕ, ⵢⴰⵜⵉ ⵜ ⵓⵛⴰⴽⵓⴽ. 11. ⴰⴷ ⴰⵖ ⵉⵙⵎⴰⵍⵏ, ⴰ ⵣⵣⵉⵏ, ⵜⵉⵎⵉⵜⴰⵔ ⵏⵏⵓⵏ, ⴰⴷ ⵜ ⵉⴳⴰⵏ ⴷ ⵍⵃⵎⴰ ⴷ ⵍⵅⵡⴰⵜⵎ ⵖ ⵉⴹⵓⴹⴰⵏ. 12. ⵣⵣⵉⵏ, ⴰⴷ ⵉⵔⴰ ⴷ ⴰⴷ ⵕⴱⴱⴰⵏ ⵜⵉⴼⵉⵢⵢⴰ ⵖ ⵡⴰⵎⵎⴰⵙ ⵏ ⵜⵜⵎⴰ ⵏ ⵓⵡⵔⵣ, ⴰⵔ ⵜⵉⵎⵍⵍⵉ ⵏ ⵓⴼⵓⵙ. 13. ⴷⴰ ⵢⴰⴽⴽⴰ ⵓⵎⵏⴰⴳⴳⵓⵔ ⵎⴰⴷ ⵓⵔ ⵢⴰⴽⴽⴰ ⵍⵎⴰⵍ. 14. ⵉⵖⵍⴱ ⵓⵎⵏⴰⴳⴳⵓⵔ ⵏ ⵣⵣⵉⵏ ⵜⴰⵢⵢⵉⵜⵉ ⵏ ⵙⵙⵉⴼ. 15. ⵉⵖ ⴰⴽ ⵉⴼⴽⴰ ⵓⵎⵏⴰⴳⴳⵓⵔ ⵡⴰⵍⵍⵉ ⵜⵕⴹⴰ ⵜⵉⵟⵟ, ⵣⵓⵏ ⴷ ⴰⴽ ⴷ ⵉⴼⵍ ⴱⴰⴱⴰⴽ ⵜⵉⵙⵓⵔⴰ ⵏ ⵍⵎⴰⵍ. 16. ⵣⵣⵉⵏ ⴰⵔ ⴳⵉⵙ ⵉⴼⴼⵔⴷ ⵉⵥⵕⵉ, ⵉⵏⵏⵔⴰ ⵜⴰⵎⵎⵏⵜ. 17. ⵏⵜⵜⴰ ⴰⴷ ⵉⴳⴰⵏ ⵉⴼⵕⴹⵉⵍⵏ ⵖ ⵉⵙⴰⵡⵍ ⵢⴰⵏ. 18. ⵣⵣⵉⵏ ⴰⵔ ⴽ ⵉⵜⵜⴽⵏⴰⴷ ⵔⵔⵢⴰⵍ, ⵎⵇⵇⴰⵔ ⵓⴽⴰⵏ ⵉⵍⵍⴰ ⵎⴰ ⵉⴽⴰⴱⵔⵏ, ⵉⵖ ⴰⵙ ⵜ ⵜⴼⴽⵉⴷ, ⵉⵖⵉ ⵜ. 19. ⵣⵣⵉⵏ, ⵉⴱⴹⴰ ⵜ ⵉⵍⴰⵀⵉ, ⵎⵔⴰⵡ ⴰⴷ ⵜⵏ ⵢⵉⵡⵉⵏ: 20. ⵚⵚⴰⴱⵓⵏ ⴷ ⵍⵃⵏⵏⴰ ⴷ ⵍⵃⵔⵉⵔ, ⴽⵕⴰⴹⵜ ⴰⴷ ⴳⴰⵏⵜ. 21. ⴰⵡⵡⴰⵍⵍⵓ ⴷ ⵡⵓⵍⵍⵉ ⴷ ⵜⴰⴷⴷⴰⵔⵜ, ⵀⴰⵏⵏ ⵚⴹⵉⵚ. 22. ⴰⵢⵢⵓⵔ ⵉⵖ ⴷ ⵉⴽⴽⴰ ⵜⵉⵣⵣⴰ ⵀⴰⵏⵏ ⵙⴰ. 23. ⵜⴰⴼⵓⴽⵜ ⵉⵖ ⴷ ⵜⵓⴳⴳⴰ ⵀⴰⵏⵏ ⵜⴰⵎ. 24. ⵍⴽⵓⵜⵓⴱ ⴷ ⵕⵕⴽⵓⵄ, ⴰⴷ ⵙ ⵏⴽⵎⵎⵍ ⵎⵔⴰⵡ, ⵓ ⵜⵜⴰⵍⵉ, ⵏⵏⴱⵉ ⵎⵓⵃⵎⵎⴰⴷ ⵕⵕⴰⵙⵓⵍ ⴰⴷ ⵜⵏ ⵢⵉⵡⵉⵏ. 25. ⵉⵏⵉ " ⴱⵕⴽⵜ ⵍⵍⴰⵀ ", ⵍⴱⵕⴽⵜ ⵏ ⵎⵉⵜ ⴰⴷ ⵜⵓⴼⵉⴷ. 26. ⵉⵏⵉ " ⵜⵏⴰⵢⵏ " ⵡⴰⴷ ⵉⵜⵜⵏⴰⵢⵏ ⴼ ⵓⵢⵢⵉⵙ, ⵓⵔ ⴰⵔ ⵉⵙⵙ ⵉⵙⵜⴰⵔⴰ ⵍⵎⴷⴰⵢⵏ, ⴰⵔ ⵉⵇⵇⴰⵢ ⵍⵎⴰⵍ. 27. ⵉⵏⵉ " ⵜⵍⴰⵜⴰ " ⵜⵍⵀⴰⵎⵜ ⴰⵖ, ⴰ ⵜⵉⴼⵔⵅⵉⵏ, ⵜⵉⴼⵔⵅⵉⵏ ⵉⴷ ⵎⵥⵥⵉⵏⵉⵏ. 28. ⴰⴷ ⴽⵯⵏⵜ ⵓⵚⵚⵓⵖ: ⵜⴰⵏⵏⴰ ⵉⵔⴰⵏ ⵍⵉⵜⵜⵉⵀⴰⵍ, ⵜⴰⵙⵉ ⵙ ⵓⵃⵔⵔⴰⵜ. 29. ⴰⵃⵔⵔⴰⵜ ⵏ ⵉⵎⵏⴷⵉ ⴳⴰⵏⵜ ⵍⵉⵢⵢⴰⵎ ⵄⵍⴰ ⵅⵉⵔ. 30. ⴰ ⵍⵉⵢⵢⴰⵎ, ⵏⵓⴼⴰ ⴽⵯⵏⵜ, ⴰⴷ ⴰⵖ ⵉⵙⵏⵎ ⵕⴱⴱⵉ ⵜⵉⵢⵢⴰⴹ; 31. ⵉⵎⵎⴰ ⴱⵓ ⵜⵃⴰⵢⴽⵜ ⴰⴷ ⵉⵚⴼⴰⵏ, ⵉⵖⵔⵔⴰ ⴽⵯⵏⵜ. 32. ⵉⵏⵉ " ⵕⴱⵄⴰ ", ⵉⵕⴱⴱⴰ ⵓⵃⵎⴰⵎ ⴰⵔⵔⴰⵡ ⵏⵏⵙ. 33. ⵉⵏⵉ " ⵅⵎⵙⴰ ", ⵃⵓⴱⴱⵉⵖ ⵅⵎⵙⴰ ⵚⴰⵍⴰⵡⴰⵜ. 34. ⵉⵏⵉ " ⵚⴹⵉⵚ ", ⵉⴳⵍⴷⴰⵏ ⵖ ⵍⵇⵉⵚⵉⵔⵢⴰⵜ. 35. ⵉⵏⵉ " ⵙⴱⵄⴰ " ⴽⴰ ⴰⴷ ⴷ ⵉⴼⵍ ⵎⴰⵍⵉⴽ ⵏ ⵍⵎⵓⵜ 36. ⵉⵏⵉ " ⵜⵎⵏⵢⴰ ", ⵎⴰ ⴳⵉⵏⵏⵖ ⵉⵜⵜⴰⵎⵏ ⵍⴰⵎⴰⵏ. 37. ⵉⵏⵉ " ⵜⵥⴰ " ⵉⵥⵥⴰ ⴳⵉⵏⵖ ⵓⴽⴰⵏ ⵓⵏⵡⵡⴰⵛ. 38. ⵉⵏⵉ " ⵎⵔⴰⵡ " ⵎⵔⴰ ⴷ ⵉⵙ ⵢⵓⴼⴰ ⵢⴰⵏ ⵍⵎⴰⵍ, ⴰⴷ ⵉⵙⵙ ⵉⵙⴽⵔ ⵍⴰⵃⵙⴰⴱ; ⴰⵛⴽⵓ ⵟⵟⵎⵄ ⴰ ⴼ ⵍⵍⴰⵏ. 39. ⵉⵖ ⴰⴽ ⵉⴼⴽⴰ ⵕⴱⴱⵉ ⴷⴷⵓⵏⵢⴰ, ⵜⵙⴽⵔⴷ ⵍⵅⵉⵔ, ⴰⴷ ⴷ ⵓⵔ ⵉⴳⴳⵔⵓ ⵍⵃⵙⴰⴱ, ⵉⴼⴼⵖ ⴰⴽ ⵍⵎⴰⵍ ⴰⴼⵓⵙ, ⴰⴷ ⵓⵔ ⴰⴽⴽⵯ ⵜⵉⵏⵉⴷ: ⵉⴳⴰ ⴽⵔⴰ ⵉⵡⵉⵙ ⵏ ⵄⴰⵎⵉⴽ, ⵓⵍⴰ ⵜⴰⴳⵯⵎⴰⵜ, ⵍⵖⵕⴹ ⵏⵏⵙ, ⴰⴷ ⵉⴽⵙⴰ ⴽⵓⵢⴰⵏ. 40. ⵉⵏⵏⴰ ⵖ ⴽ ⵉⴼⵍ ⵡⴰⴼⵓⴷ ⵏⵏⴽ, ⵏⵖ ⵍⵎⴰⵍ ⵏⵏⵓⵏ, ⴰⵙ ⵉⵔⴰ ⵣⵣⵎⴰⵏ ⴰⴷ ⴽ ⵉⴷ ⵉⵍⴽⵎ, ⵄⴰⵡⵍ ⴼⵍⵍⴰⵙ. 14 1. ⵉⵏⵏⴰ ⵕⴱⴱⵉ ⴰⴷ ⵉⴳ ⵙⵙⵄⴷ ⵏⵏⵙⵏ ⵉ ⴽⵓⵢⴰⵏ ⵍⵅⵉⵔ. 2. ⵙⵙⵄⴷ ⴰⴷ ⵉⴳⵯⵎⵎⵔⵏ, ⵉⴳ ⴰⵙⵏ ⵍⵄⵇⵍ ⵎⴰ ⵜ ⵉⴹⵓⴼⵏ; ⵉⵖ ⵓⵔ ⵉⴳⵯⵎⵉⵔ, ⵙⵙⵄⴷ ⵉⵅⵍⴰ ⵢⴰⵏ ⵉⵜⵜⵍⵍⵉⵏ. 3. ⵎⴰⵜⵜⴰ ⵓⵣⵓⵏ ⵍⵍⵉ ⵖ ⵉⴼⵍ ⵓⵅⵎⵎⴰⵙ ⴰⵎⴰⵏ? 4. ⵏⴽⴽⵉ ⵣⵓⵏ ⴷ ⵍⵄⵇⵓⴷ, ⵓⵔ ⴽⵯⵏ ⵜⵜⵓⵖ, ⴰ ⴰⵡⴰⵍ. 5. ⵓⵔⵔⵉⵖ ⴷ ⵎⴽⵍⵍⵉ ⴷ ⵉⵜⵜⵓⵔⵔⴰⵢ ⵓⵙⵎⵎⵉⴹ 6. ⵉⵏⵉ: ⵎⵔⴰⵡ ⵟⵟⵍⴱⴰ, ⴽⵓⵍⵍⵓ ⵜⵜⴰⵔⴰⵏⵉⵏ. 7. ⵉⵏⵉ: ⵃⴹⴰⵛ ⵏ ⵜⴱⴱⵉⵏⵚⴰⵕⵜ ⴰ ⴰⵅⴰⵍⵉⴼ. 8. ⵉⵏⵉ: ⵜⵏⴰⵄⵛ ⵏ ⵡⴰⴷ ⵉⵙⵔⴰⵙⵏ ⵍⴰⵎⴰⵏⴰⵜ. 9. ⵉⵏⵉ: ⵜⵍⵜⴰⵄⵛ ⵏ ⵓⵎⴷⴷⴰⴽⴽⵯⵍ ⴰⵙ ⵏⵙⵙⴰⵔⴰ ⴰⵢⵢⵉⵙ. 10. ⵏⴽⴽⵉⵏ ⴱⵄⴷⴰ, ⵢⴰⴷ ⵍⴷⵉⵖ ⵜⵉⵙⵉⵍⴰ, ⵙⵙⵓⴷⵓⵖ. 11. ⵡⴰⵏⵏⴰ ⵉⵔⴰⵏ ⴰⴷ ⵜ ⵉⴷ ⵉⵙⵙⵓ, ⵉⵙⴽⵔ ⵜⵉⵢⵢⴰⴹ. 12. ⵍⵃⵓⴱⴱ ⵏ ⵖⵉⵍⴰⴷ, ⵣⵓⵏ ⴷ ⵢⴰⵏ ⵉⵖⵡⵉⵏ ⴰⵎⴰⵏ; ⵉⵖ ⵓⵔ ⴰⵔ ⵏⵏ ⵉⵙⵙ ⵜⴰⴳⴳⵯⴰⵜ ⵔⴰⵔⵏ ⵜⵏ ⵡⵉⵢⵢⴰⴹ. 13. ⵉⴼⴼⵓ ⵍⵃⴰⵍ, ⴰ ⴱⴰⴱ ⵏ ⵜⵡⴰⵍⴰ, ⵔⴰⵔ ⴰⵎⴰⵏ. 14. ⴽⴽⴰⵏ ⵉⵙⴼⴰⵍ ⴼ ⵜⵔⴳⵯⴰ, ⵙⵙⵡⴰⵏ ⵉⵙⵙⵏ ⵡⵉⵢⵢⴰⴹ. 15. ⵉⵣⵣⵏⵣⴰ ⴽⵯⵏ ⵓⴼⴰⴷⴰⴷ, ⵉⵚⵚⵃⴰ ⵉⵢⵉ ⵜⵉⵎⵉⵜⴰⵔ. 16. ⵜⴰⵏⵉ ⵜⵏⴰⴽⵕⴷ, ⴰⴷ ⴰⴽ ⵏⴼⴽ ⵜⵉⵎⵉⵜⴰⵔ, ⴳⵔ ⵜⵅⵣⴰⵏⵉⵏ ⴰⵖ ⵏⵏ ⵏⵓⴼⴰ ⵍⴰⵜⴰⵕⵜ ⵏⵏⴽ. 17. ⵜⴰⵏⵉ ⵜⵏⴰⴽⵕⴷ, ⴰⴹⴰⵕ ⵙⵓⵍ ⵓⴽⴰⵏ ⵉⴼⵔⵖ; ⵎⵇⵇⴰⵔ ⵉⵣⵔⵉ ⵓⵍⵖⵎ ⵖ ⵉⵙⵍⵉ, ⵉⵙⴽⵔ ⵍⴰⵜⴰⵕⵜ. 18. ⵉⵖⵎⴰ ⴷ ⴰⴽⴽ ⵓⵛⵛⵏ ⵙ ⵉⴷⴰⵎⵎⵏ, ⵉⵏⵏⴰ ⵉⵢⵉ: ⵏⴰⵥⵓⵎ. 19. ⵀⴰⵜⵉ, ⴰ ⵅⵉⵔⴰ, ⵓⵔ ⵢⴰⴳⵓⵔ ⵢⴰⵏ ⴰⴷ ⵉⵢⵉ ⵜ ⵜⴰⵡⵉⴷ. 20. ⵀⴰⵜⵉ, ⴰ ⵅⵉⵔⴰ, ⵓⵔⵜⴰ ⴷ ⵓⵛⴽⵉⵖ ⴰⴷ ⵏⴰⵡⵉ ⵢⴰⵏ. 21. ⴽⵎⵎⵉⵏ ⴷ ⵓⵥⵕⵓ ⵏ ⵜⵎⴰⵣⵉⵔⵜ, ⴰⴷ ⵉⵙⵎⵓⵏ ⵍⵃⴰⵍ. 22. ⴰⴷ ⴽⵎ ⴽⵔⴼⵖ, ⴰ ⵜⴰⵛⵉⴱⴰⵏⵜ, ⴰⵔ ⴽⵎ ⵙⵙⴰⵍⵍⴰⵖ. 23. ⵉⵎⵎⴰ ⵜⵓⵣⵍⵉⵏ, ⵓⵔ ⴳⵉⵎ ⵎⴰ ⴼ ⵜⵜⵎⵏⴰⵇⴰⵔⵏⵜ. 24. ⵎⴷⴷⵏ, ⵛⴰⵀⴷⴰⵜ, ⵢⵓⵙⵉ ⴰⴷ ⴰⵖ ⵢⵓⵜ, ⵓⵔ ⴰⵙ ⵉⴼⴼⵉⵖ. 25. ⴰⴷ ⴰⴽ ⵏⴹⴰⵍⴱ ⵛⵛⵕⵄ, ⵉⵖ ⵓⵔ ⴽ ⵏⵓⴼⵉ, ⴰⵔ ⵏⴽⴽⴰⵜ. 26. ⵜⴰⵎⵎⵓⵔⵖⵉ, ⵜⴰⵏⵉ ⴳⵉⵎ ⵜⵍⵍⴰ, ⵜⵕⵥⵎⴷ ⴰⵙ. 27. ⵉⵏⵉ ⴷⴰⵔⴽ ⵍⴱⴰⵕⵓⴷ ⵉⵜⵜⵢⴰⴹⴰⵕⵏ ⵙ ⵍⵎⵓⵜ. 28. ⵉⵎⵎⴰ ⵕⴱⴱⵉ ⵓⵔ ⴰⴽ ⵉⵊⴰⵣⴰ, ⵉⵖ ⵓⵔ ⵉⵢⵉ ⵜⵏⵖⵉⴷ. 29. ⴰ ⵍⵓⵙⴰⵄⵜ, ⴰ ⵓⵛⵛⵏ, ⴰ ⵍⵓⴹⴰ, ⵎⵏⵄⴰⵏ ⴼⵍⵍⴰⴽ! 30. ⴷⴰ ⴽ ⵏⵏ ⵜⵔⴰⵔⴰⵖ ⵖ ⵉⴳⴳⵉ, ⵜⵃⵕⵕⴼⴷ ⵉⵙⵙ ⵓⴽⴰⵏ. 31. ⵉ ⵕⴱⴱⵉ, ⴰⴷ ⵏⵏ ⴹⵕⵏ ⵉⵎⵓⴳⴰⵢⵏ, ⵓⵍⴰ ⵜⴰⵡⵡⴰⵍⵍⵓⵜ, ⵓⵍⴰ ⵜⵉⵍⴷⴰⵢⵏ, ⵉⴹⵕ ⵏⵏ ⵡⴰⵍⵍⵉ ⵜⵏⵜ ⵉⵖⵡⵉⵏ!. 32. ⵓⵔ ⵏⵅⴰⵍⵉⴹ, ⴰ ⵜⵊⵕⵉⴱⴰⵜ, ⵎⴰ ⴼ ⵜⵙⴰⵡⴰⵍⵎ. 33. ⵜⵕⵡⴰ ⵜⵜⴰⵊⴰⵕⵕⵓⴱ, ⵓⵔ ⵜⵕⵡⵉ ⵍⵎⵅⴰⵟⴰⵕⵜ. 34. ⵉⵖ ⵉⵢⵉ ⵜⵊⵕⵕⴰⴱⴷ, ⵉⵙ ⴽ ⵉⴼⴼⵖ ⵍⵅⵉⵔ. 35. ⵏⴽⴽⵉⵏ, ⴷⴰ ⵓⵔ ⵉⵔⵉⵏ, ⴰⴷ ⴰⴽ ⵙⵓⵍ ⵉⵙⵙⵏⵜⵍ ⵢⴰⵜ. 36. ⵉⵇⵇⵏ ⴰⵖ ⴷ ⴰⴷ ⵏⵎⵣⴰⵣⵣⴰⵍ, ⵜⴰⵔⵎⴷ ⵉⵢⵉ, ⵏⴰⵔⵎ ⴽ. 37. ⵜⴰⴽⵓⵔⵜ ⵏ ⴷⴷⵓⵕ ⴰⴷ ⴰⴷ ⵉⵙⵓⵍⵏ ⵖ ⵓⵃⵎⴰⵔ 38. ⵡⴰⵏⵏⴰ ⵉⵍⵍⴰⵏ ⴰⴼⵓⴷ ⵏⵏⵙⵏ, ⵉⵙⵙⵓ ⵜⵜ ⵉ ⵡⴰⵢⵢⴰⴹ.